﻿၄ မိစ့ၭ Numbers 1

1 တၭ လၧအဝ့ၫၥံၪ စဲၪ့ထၪ့ခွံၬ လၧခးအံဇံၭ အလးခဲၫ့ နံၫနံၪ့လနံၪ့, လၩနံၫဘံၪ့လဘံၪ့, လၩထၪ့လနံၩနီၪ ယဟိဝၩ ချဲၩ့ဆၧ လၧစမိစ့ၭ, လၧၡါမုနၧၫ့ဖၫ စဲနၫ လၧဆၧအီၪကီၪ့ အတဲၩဆံၫ့ဎံၪ အဖၧၩ့တၭ, စံၭဝ့ၫဒၪ, 2 ဝံထၪ့နၬထၪ့ ကယဲ ၦအံၫစရ့လၭဖိၪ အဆၧအီၪကီၪ့ ဘဲၫအဂံၪ့ဒီၪ့ၥံၪ အၥိၭ, ဘဲၫအဖါအဂံၪ့လဖၪ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ, ကယဲ ၦခွၫ ဘဲၫအခိၪလဖၪ အၥိၭ, 3 လၧအၥၭၡါ အနံၪ့ နံၫဆံၫ ဒဲအၪနဲၪ့ အနီၪ, ကယဲ ၦလၧၦအံၫစရ့လၭဖိၪ အကျၩ လၧအလ့ၩဒုၭဆၧၥ့ၪ ထီးအလူၬနီၪဆံၭ. တၭ နဝ့ၫဒၪ ဒဲစအၫရၧၫ့ ဘၪဝံထၪ့နၬထၪ့ဝ့ၫ ဘဲၫအၥုၭမု အဒီၪ့လဖၪ အၥိၭနီၪလီၫ. 4 တၭ ၦလဒီၪ့အခွၫလဂၩ, လဒီၪ့အခွၫလဂၩ, လၧအမွဲအဖါအဂံၪ့ခိၪ အဖိၪနီၪ မိဘၪအီၪလၧနၥံၪ အၥိၭ လၧကယဲ အဒီၪ့ၥံၪ ဆုၬဆုၬလီၫ. 5 တၭ ၦလဖၪယီၩ မွဲၦလၧအဘၪ ဆၧၫ့ထုၪ့ လၧနၥံၪ အၥိၭ အမံၩ့, လၧစရုဘံၫ့လဒီၪ့နီၪ, စၡ့ဒအၧၫ အဖိၪခွၫ စအံၫလဲဇၧၫ. 6 လၧစစံမအၧၫ့ လဒီၪ့နီၪ စဇုရၡၭဒအဲၫ အဖိၪခွၫ စၡလုၫမအ့လၭလီၫ. 7 လၧစယုဒၫ လဒီၪ့နီၪ, စအမံနဒၭ အဖိၪခွၫ စနၫၡိၫ့. 8 လၧစအံၫစခၫ လဒီၪ့နီၪ, စဇုအၫ အဖိၪခွၫ စနၥၫ့နအ့လၭ. 9 လၧစဇ့ၭဘလၧၫ့ လဒီၪ့နီၪ, စဟံလၧၫ့ အဖိၪခွၫ စအံလဲအၭ, 10 လၧစယိၥၭ အဖိၪခွၫအကျၩနီၪ, ၦအံဖြံၫ့ အဒီၪ့နီၪ, စအၫမဟၧၭ အဖိၪခွၫ စအံၫလံၭၡမၫ, လၧစမနၭစ့ၫ လဒီၪ့နီၪ, စပံဒၫဇၧၫ အဖိၪခွၫ စဂမၫလအ့လၭ. 11 လၧစဘံၪ့ယမံၫ့ လဒီၪ့နီၪ, စဂံၭဒအိၫနဲၫ အဖိၪခွၫ စအၭဘဒၫ့, 12 လၧစဒၫ့ လဒီၪ့နီၪ, စအၫမၡၭဒအဲၫ အဖိၪခွၫ စအဟဲၫအံဇၧၫ. 13 လၧစအၭၡၧၫ လဒီၪ့နီၪ စအီၭရၫ့ အဖိၪခွၫ စပံၫဇအ့လၭ 14 လၧစဂၭ လဒီၪ့နီၪ, စဒယုၫအ့လၭ အဖိၪခွၫ စအံၫလဲအစၭ. 15 လၧစနၭ၁လဲၫ လဒီၪ့နီၪ, စအံနၫ့ အဖိၪခွၫ စအဟဲရၫလီၫ. 16 အဝ့ၫၥံၪနီၪ မွဲၦလၧဆၧကိၭဝ့ၫ လၧဆၧအီၪကီၪ့အဖၧၩ့, အဖါအၡၩလဒီၪ့ အၦဒိၪလဖၪ, ၦအံၫစရ့လၭဖိၪ အၡၩလထီၫ့လဖၪ အခိၪၥံၪ လီၫ. 17 တၭ စမိစ့ၭ ဒဲစအၫရၧၫ့ မၩန့ ၦၡၩ လၧဆၧကိၭအမံၩ့လဖၪနီၪ, 18 တၭ လၩနံၫဘံၪ့လဘံၪ့ လၩထၪ့လနံၩနီၪ ဒုၭအီၪကိၩ့အီၪကီၪ့ ဆၧအီၪကီၪ့ ထီးအလူၬ; တၭ အဝ့ၫၥံၪနီၪ လီၩထဲၩ့ အဆၨၩအထံၭ ဘဲၫအဒီၪ့လဖၪအၥိၭ, ဘဲၫအဖါလဖၪအဂံၪ့ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ လၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ဘဲၫအခိၪလဖၪ အၥိၭနီၪလီၫ. 19 ဘဲၫယဟိဝၩ မၪလူၬ စမိစ့ၭ အၥိၭနီၪ, အဝ့ၫဒၪ ဝံထၪ့နၬထၪ့ လၧစဲနၫ အၡါမုနၧၫ့ဖၫ အဖၧၩ့နီၪလီၫ. 20 တၭ စအံၫစရ့လၭ အဖိၪဝဲၡါ, စရုဘံၫ့ အဖိၪအဆၨၩအဆၬ ဘဲၫအဂံၪ့ဒီၪ့လဖၪ အၥိၭ ဘဲၫအဝ့ၫၥံၪ အဖါလဖၪ အဆၧဝံဆၧနၬ အၥိၭ, ဘဲၫအမံၩ့လဖၪ အဆၧဝံဆၧနၬ အၥိၭ, ဘဲၫအခိၪလဖၪ အၥိၭ, ကယဲ ၦခွၫ လၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 21 ဆၧဝံထၪ့နၬထၪ့ ၦၡၩ လံလၬဎူၫထီၫ့ ဒဲယဲယၩ လၧစရုဘံၫ့ လဒီၪ့အကျၩလီၫ. 22 တၭ စစံမအၧၫ့ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ ဘဲၫ အမံၩ့လဖၪ အဆၧဝံထၪ့နၬထၪ့ အၥိၭ, ဘဲၫအခိၪလဖၪ အၥိၭ, ကယဲ ၦခွၫ လၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 23 ဆၧဝံထၪ့နၬထၪ့ ၦၡၩ ယဲလၬခွံၫထီၫ့ၥၧၫ့ယၩ, လၧစံမအၧၫ့ လဒီၪ့အကျၩလီၫ. 24 လၧစဂၭ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 25 ဆၧဝံထၪ့နၬထၪ့ ၦၡၩ လံလၬယဲထီၫ့ဎူၫယၩယဲဆံၫ လၧစဂၭ အဒီၪ့အကျၩလီၫ. 26 လၧစယုဒၫ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ, ၦလၧအထၪ့ဘၭ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလၧအလ့ၩဒုၭဆၧၥ့ၪ ထီးအလူၬနီၪ, 27 ဆၧဝံထၪ့နၬထၪ့ ၦၡၩ နွ့ၫလၬလံထီၫ့ဎူၫယၩ လၧစယုဒၫ လဒီၪ့ အကျၩလီၫ. 28 လၧစအံစခၫ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 29 ဆၧဝံထၪ့နၬထၪ့ ၦၡၩ ယဲလၬလံထီၫ့လံယၩ, လၧစအံစခၫ လဒီၪ့ အကျၩလီၫ. 30 လၧစဇ့ၭဘလၧၫ့ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫ အမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 31 ဆၧဝံထၪ့နၬထၪ့ ၦၡၩ ယဲလၬနွ့ၫထီၫ့လံယၩ, လၧစဇ့ၭဘလၧၫ့ လဒီၪ့ အကျၩလီၫ. 32 လၧစယိၥၭ အဖိၪ စအံဖြံၫ့ အဖိၪ အဆၨၩအဆၬ, ဘဲၫ အဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 33 ဆၧဝံထၪ့နၬထၪ့ ၦၡၩ လံလၬ ဒဲယဲယၩ, လၧစအံဖြံၫ့ လဒီၪ့ အကျၩလီၫ. 34 လၧစမနၭစ့ၫ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫ အမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ ကယဲ ၦလ့ၩဒုၭဆၧၥ့ၪ ထီးအလူၬနီၪ, 35 ဆၧဝံထၪ့နၬထၪ့ ၦၡၩ ၥၧၫ့လၬနံၫထီၫ့နံၫယၩ လၧစမနၭစ့ၫ လဒီၪ့ အကျၩလီၫ. 36 လၧစဘံၪ့ယမံၫ့ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫ အမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 37 ၦၡၩ ၥၧၫ့လၬယဲထီၫ့ ဒဲလံယၩ, လၧအဘၪ ဆၧဝံထၪ့နၬထၪ့ လၧစဘံၪ့ယမံၫ့လဒီၪ့ အကျၩလီၫ. 38 လၧစဒၫ့ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫအမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲအၪနဲၪ့အနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 39 ဆၧဝံထၪ့နၬထၪ့နီၪ ၦၡၩ ဎူၫလၬနံၫထီၫ့နွ့ၫယၩ, လၧစဒၫ့လဒီၪ့ အကျၩလီၫ. 40 လၧစအၭၡၧၫ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫ အမံၩ့ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 41 ဆၧဝံထၪ့နၬထၪ့ ၦၡၩ လံလၬလထီၫ့ယဲယၩ, လၧစအၭၡၧၫလဒီၪ့ အကျၩလီၫ. 42 လၧစနၭ၁လဲၫ အဖိၪ အဆၨၩအဆၬ, ဘဲၫအဂံၪ့ဒီၪ့လဖၪ အၥိၭ ဘဲၫအဝ့ၫၥံၪ အဖါလဖၪ အဂံၪ့ အၥိၭ, ဘဲၫ အမံၩ့လဖၪ အဆၧဝံထၪ့နၬထၪ့ အၥိၭ, ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလ့ၩဒုၭဆၧၥ့ၪ ထီးအလူၬနီၪ, 43 ဆၧဝံထၪ့နၬထၪ့ ၦၡၩ ယဲလၬၥၧၫ့ထီၫ့ ဒဲလံယၩ လၧစနၭ၁လဲၫလဒီၪ့ အကျၩလီၫ. 44 အဝ့ၫၥံၪနီၪ မွဲၦလၧအဘၪ ဆၧဝံထၪ့နၬထၪ့ဝ့ၫ လၧစမိစ့ၭ ဒဲစအၫရၧၫ့ ဝံထၪ့နၬထၪ့ဝ့ၫ, ဒဲၦအံၫစရ့လၭဖိၪ အၦဒိၪလဆံၫနံၫဂၩ, လဂၩလၧအဖါလဖၪ အဂံၪ့အဂး, လဂၩလၧအဖါလဖၪ အဂံၪ့အဂး ဆုၬဆုၬလီၫ. 45 တၭ ကယဲ ၦလၧအဘၪ ဆၧဝံထၪ့နၬထၪ့ဝ့ၫ လၧၦအံၫစရ့လၭဖိၪအကျၩ ဘဲၫအဖါလဖၪ အဂံၪ့ အၥိၭ, လၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ကယဲ ၦလၧအလ့ၩဒုၭဆၧၥ့ၪ လၧၦအံၫစရ့လၭဖိၪ အကျၩ ထီးအလူၬ, 46 ၦလၧအဘၪ ဆၧဝံထၪ့နၬထၪ့ ထီးအလူၬနီၪမွဲ ဎူၫကုၬၥၧၫ့ထီၫ့ယဲယၩယဲဆံၫလီၫ. 47 အ့ၪမွဲ ၦလံဝဲၫဖိၪ ဘဲၫအဝ့ၫၥံၪ အဖါလဖၪ အၡၩလဆၨၩ အၥိၭနီၪ, ဘၪ ဆၧဝံထၪ့နၬထၪ့ဝ့ၫ လၧအကျၩ အ့ၬ. 48 အဂဲးဘဲၫယီၩ ယဟိဝၩ ချဲၩ့ယူၭ ဆၧ လၧစမိစ့ၭ တၭ, စံၭဝ့ၫဒၪ, 49 န့ၫ စလံဝဲၫလဒီၪ့နီၪ နဝံထၪ့နၬထၪ့ဘၪ အ့ၬ. ဒဲန ဝံထၪ့ဘၪ အဝ့ၫၥံၪ အခိၪ လၧၦအံၫစရ့လၭဖိၪ အကျၩအ့ၬ. 50 တၭ နဘၪအီၪက့ၪ ၦလံဝဲၫဖိၪ လၧဆၧအုၩ့လၩ့ အတဲၩဆံၫ့ဎံၪ အဖၫ့ခိၪ, ဒဲလၧအဆၧဖိၪဆၧလံၩ ထီးအလူၬ အဖၫ့ခိၪ, ဒဲလၧကယဲ ဆၧလၧအဘၪဆဲၫ့ လၧအလးနီၪလီၫ. အဝ့ၫၥံၪနီၪ ဘၪဆိၬ တဲၩဆံၫ့ဎံၪ, ဒဲအဆၧဖိၪဆၧလံၩ ထီးအလူၬ, ဒဲဘၪမၩ အခ့ၫအၡၩ အဆၧမၩ, ဒဲဘၪၥုၪ့ အတဲၩဝၬဖီၩ့ တဲၩဆံၫ့ဎံၪနီၪလီၫ. 51 ထီးတဲၩဆံၫ့ဎံၪ မိစဲၪ့ထၪ့တၭ, ၦလံဝဲၫဖိၪၥံၪ မိဘၪရိလၩ့ခွံၬဝ့ၫလီၫ. ထီးတဲၩဆံၫ့ဎံၪနီၪ မိဘၪ ဆၧမၩကဲၪထၪ့တၭ, ၦလံဝဲၫဖိၪၥံၪ မိဘၪမၩထၪ့ဝ့ၫလီၫ. တၭ ၦလခီၫဘၩ့မုးဖိၪ လၧအၥုၭဘူၭအၥၭနီၪ မိဘၪ ဆၧမၩၥံၫဝ့ၫလီၫ. 52 တၭ ၦအံၫစရ့လၭဖိၪ ဘၪၥုၪ့ တဲၩ ထီးအၡၩလဆၨၩဒၪဝ့ၫ အၥုၪ့တဲၩအလး, ဒဲထီးအၥုၭဖိၪအလၫ့ အနဲၩ့ လၧအၥုၭမုအကျၩ ကိၭဂၩဒ့ၭလီၫ. 53 အ့ၪမွဲ ၦလံဝဲၫဖိၪလဖၪနီၪ မိဘၪၥုၪ့ အတဲၩဝၬဖီၩ့ ဆၧအုၩ့လၩ့ အတဲၩဆံၫ့ဎံၪ အီၪဝ့ၫအလး, ဘဲၫၥိၭ ဆၧၥၭထၪ့ ထီးဘၪ ၦအံၫစရ့လၭဖိၪ လဂ့ၩ, တၭ ၦလံဝဲၫဖိၪ မိဘၪယိ ဆၧယိအလး ဘၪဆဲၫ့ လၧဆၧအုၩ့လၩ့ အတဲၩဆံၫ့ဎံၪနီၪလီၫ. 54 တၭ ၦအံၫစရ့လၭဖိၪ မၩဝ့ၫ ထီးအလူၬ ဘဲၫယဟိဝၩ မၪလူၬ စမိစ့ၭ အၥိၭနီၪ, မၩဝ့ၫ ဘဲၫနီၪၥိၭလီၫ.

၄ မိစ့ၭ Numbers 2

1 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭဝ့ၫဒၪ, 2 ထီးဒၪ ၦအံၫစရ့လၭဖိၪ လဂၩလါလါနီၪ ဘၪၥုၪ့ တဲၩ ထီးအၥုၭဖိၪအလၫ့ဒၪဝ့ၫ အနဲၩ့, လၧအဝ့ၫၥံၪ အဖါအဆၧနဲၪ့ အဖၫ့လၬလီၫ. ဆဲၫဎၩ့ ဒဲဆၧအီၪကီၪ့ အတဲၩဆံၫ့ဎံၪ ဝၬဖီၩ့ဝ့ၫနီၪ မိဘၪၥုၪ့ အတဲၩလီၫ. 3 ၦဘၪဆဲၫ့ လၧစယုဒၫ အၥုၪ့တဲၩအလး အၥုၭဖိၪအလၫ့လဖၪ ဒဲအၡၩခမျၧးလဖၪနီၪ ဘၪၥုၪ့ အတဲၩ လၧမုထၪ့လခီၫ တၭ, စအမံနဒၭ အဖိၪခွၫ စနၫၡိၫ့ မိကဲၪထၪ့ ၦယုဒၫဖိၪ အၦဒိၪလီၫ. 4 တၭ အဝ့ၫဒၪ အၥုၭမု, ၦၡၩ လၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ မွဲၦနွ့ၫလၬလံထီၫ့ ဎူၫယၩလီၫ. 5 တၭ ၦလၧအဘၪၥုၪ့ တဲၩ လၧအနဲၩ့ထံၭနီၪ မွဲၦအံစခၫဖိၪလဒီၪ့တၭ, စဇုအၫ အဖိၪခွၫ စနၥၫ့နအ့လၭ မိကဲၪထၪ့ ၦအံစခၫဖိၪ အၦဒိၪလီၫ. 6 တၭ အၥုၭမု လၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ မွဲၦယဲလၬလံထီၫ့ လံယၩလီၫ. 7 ၦဇ့ၭဘလၧၫ့ဖိၪ လဆၨၩအဒီၪ့, တၭ စဟံလၧၫ့ အဖိၪခွၫ စအံၫလဲအၭ မိကဲၪထၪ့ ၦဇ့ၭဘလၧၫ့ဖိၪ အၦဒိၪလီၫ. 8 အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ မွဲၦယဲလၬနွ့ၫထီၫ့ လံယၩလီၫ. 9 ကယဲ ၦလၧအဘၪ ဆၧဝံထၪ့နၬထၪ့ဝ့ၫ ဘၪဆဲၫ့ လၧၦယုဒၫၥုၪ့တဲၩအလးနီၪ မွဲၦၡၩ လကုၬ ဎိၭလၬဎူၫထီၫ့ လံယၩ, ဘဲၫအၥုၭမုလဖၪ အၥိၭနီၪလီၫ. အဝ့ၫၥံၪနီၪ မိဘၪစဲၪ့ထၪ့ဆိၫဝ့ၫလီၫ. 10 လၧမုခံၫ့လခီၫနီၪ မိအီၪလၧစရုဘံၫ့ အၥုၪ့တဲၩအလး အၥုၭဖိၪအလၫ့, ဘဲၫအၥုၭမုလဖၪ အၥိၭနီၪလီၫ. တၭ စၡ့ဒအၧၫ အဖိၪခွၫ စအံၫလဲဇၧၫနီၪ မိကဲၪထၪ့ ၦရုဘံၫ့ဖိၪ အၦဒိၪလီၫ. 11 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩ မွဲ ၦလံလၬဎူၫထီၫ့ ယဲယၩ လီၫ. 12 တၭ ၦလၧအဘၪၥုၪ့ အတဲၩ လၧအဝ့ၫဒၪ အနဲၩ့ထံၭနီၪ မွဲစစံမအၧၫ့ဖိၪလဒီၪ့တၭ စဇုရၡၭဒအဲၫ အဖိၪခွၫ စၡလုၫမအ့လၭနီၪ မိကဲၪထၪ့ ၦစံမအၧၫ့ဖိၪ အၦဒိၪ လီၫ. 13 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ လၧအကျၩနီၪ မွဲၦယဲလၬခွံၫထီၫ့ၥၧၫ့ယၩလီၫ. 14 ထီးနီၪလဖၧၫ့ ၦဂၭ လဒီၪ့နီၪ ဒဲစရယုၫအ့လၭ အဖိၪခွၫ စအံၫဘဲအစၭနီၪ မိကဲၪထၪ့ ၦဂၭဖိၪၥံၪ အၦဒိၪလီၫ. 15 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ မွဲၦလံလၬယဲထီၫ့ ဎူၫယၩယဲဆံၫလီၫ. 16 တၭ ကယဲ ၦလၧအဘၪ ဆၧဝံထၪ့နၬထၪ့ဝ့ၫ ဘၪဆဲၫ့ လၧၦရုဘံၫ့ဖိၪ ၥုၪ့တဲၩအလးနီၪ မွဲၦလကုၬ ယဲလၬလထီၫ့ လံယၩယဲဆံၫ, ဘဲၫအၥုၭမုလဖၪ အၥိၭနီၪလီၫ. တၭ အဝ့ၫၥံၪ မိဘၪစဲၪ့ထၪ့ဝ့ၫ နံၫဆၫ့လဆၫ့လီၫ. 17 ထီးနီၪလဖၧၫ့ ဆၧအီၪကီၪ့ အတဲၩဆံၫ့ဎံၪ မိဘၪစဲၪ့ထၪ့တၭ, ၦလံဝဲၫဖိၪလဖၪ အီၪလၧၦခမျၧး အၥၭကျၩ နီၪလီၫ. ဘဲၫအၥုၪ့တဲၩ အၥိၭနီၪ မိဘၪလ့ၩဆၧ, လဂၩလၧအလးဒၪဝ့ၫ, လဂၩလၧအလးဒၪဝ့ၫ လၧအဝ့ၫၥံၪ အၥုၭဖိၪအလၫ့ အနဲၩ့ထံၭ ကိၭဂၩဒ့ၭလီၫ. 18 လၧမုနုၬလခီၫနီၪ မိအီၪလၧအံဖြံၫ့ၥုၪ့တဲၩအလး အၥုၭဖိၪအလၫ့, ဘဲၫအၥုၭမုလဖၪ အၥိၭနီၪလီၫ. တၭ စအၫမဟၧၭ အဖိၪခွၫ စအံၫလံၭၡမၫနီၪ မိကဲၪထၪ့ ၦအံဖြံၫ့ဖိၪ အၦဒိၪလီၫ. 19 တၭ အဝ့ၫဒၪ အၥုၭမု, လၧအဘၪ ဆၧဝံထၪ့နၬထၪ့ လၧအကျၩနီၪ, မွဲၦလံလၬယဲယၩ လီၫ. 20 တၭ ၦမနၭစ့ၫဖိၪ လဒီၪ့ မိအီၪလၧအနဲၩ့ထံၭလီၫ. တၭ စပံၫဒၫဇၧၫ အဖိၪခွၫ စဂမၫလအ့လၭနီၪ မိကဲၪထၪ့ ၦမနၭစ့ၫဖိၪ အၦဒိၪလီၫ. 21 တၭ အဝ့ၫဒၪ အၥုၭမု, ၦလၧအဘၪဝံထၪ့နၬထၪ့ လၧအကျၩနီၪ, မွဲၦၥၧၫ့လၬနံၫထီၫ့ နံၫယၩလီၫ. 22 ထီးနီၪလဖၧၫ့ ၦဘံၪ့ယမံၫ လဒီၪ့နီၪ, တၭ စဂံၭဒအိၫနဲၫ အဖိၪခွၫ စအၭဘဒၫ့နီၪ, မိကဲၪထၪ့ ၦဘံၪ့ယမံၫ့ဖိၪၥံၪ အၦဒိၪလီၫ. 23 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ, မွဲၦၥၧၫ့လၬယဲထီၫ့ လံယၩလီၫ. 24 ကယဲ ၦလၧအဘၪ ဆၧဝံထၪ့နၬထၪ့ဝ့ၫ ဘၪဆဲၫ့ လၧၦအံဖြံၫ့ဖိၪ ၥုၪ့တဲၩအလးနီၪ မွဲၦလကုၬဎိၭထီၫ့ လယၩ, ဘဲၫအၥုၭမုလဖၪ အၥိၭလီၫ. တၭ အဝ့ၫၥံၪ မိဘၪလ့ၩဆၧ လၧၥၧၫ့ဆၫ့လဆၫ့လီၫ. 25 လၧမုဖၩလခီၫနီၪ မိအီၪလၧစဒၫ့ အၥုၪ့တဲၩအလး အၥုၭဖိၪအလၫ့, ဘဲၫအၥုၭမုလဖၪ အၥိၭနီၪလီၫ. စအၫမၡၭဒအဲၫ အဖိၪခွၫ စအဟဲၫအံဇၧၫနီၪ မိကဲၪထၪ့ ၦဒၫ့ဖိၪၥံၪ အၦဒိၪလီၫ. 26 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ, မွဲၦဎူၫလၬနံၫထီၫ့ နွ့ၫယၩလီၫ. 27 တၭ ၦလၧအမိၥုၪ့အတဲၩ လၧအနဲၩ့ထံၭနီၪ မွဲၦအၭၡၧၫအဒီၪ့ လဒီၪ့လီၫ. တၭ စအီၭရၫ့ အဖိၪခွၫ စပ့ဇၫအ့လၭနီၪ မိကဲၪထၪ့ ၦအၭၡၧၫဖိၪ အၦဒိၪ လီၫ. 28 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ, မွဲၦလံလၬလထီၫ့ ယဲယၩလီၫ. 29 ထီးနီၪလဖၧၫ့ စနၭ၁လဲၫ လဒီၪ့နီၪ, တၭ စအံနၫ့ အဖိၪခွၫ စအဟဲရၫ့နီၪ မိကဲၪထၪ့ ၦနၭ၁လဲၫဖိၪ အၦဒိၪလီၫ. 30 တၭ အဝ့ၫဒၪ အၥုၭမု, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ, မွဲၦယဲလၬၥၧၫ့ထီၫ့ လံယၩလီၫ. 31 တၭ ကယဲ ၦလၧအဘၪ ဆၧဝံထၪ့နၬထၪ့ဝ့ၫ ဘၪဆဲၫ့ လၧစဒၫ့ အၥုၪ့တဲၩအလးနီၪ မွဲလကုၬ ယဲလၬနွ့ၫထီၫ့ ဎူၫယၩ လီၫ. တၭ အဝ့ၫၥံၪ မိဘၪလ့ၩဝ့ၫ လၧအၥုၭဖိၪအလၫ့လဖၪ လၧဆၧအလးခဲၫ့နီၪလီၫ. 32 အဝ့ၫၥံၪနီၪ မွဲလၧအဘၪ ဆၧဝံထၪ့နၬထၪ့ဝ့ၫ လၧၦအံၫစရ့လၭဖိၪ အကျၩ ဘဲၫအဝ့ၫၥံၪ အဖါလဖၪ အဂံၪ့ အၥိၭနီၪလီၫ. ကယဲ ၦလၧအဘၪ ဆၧဝံထၪ့နၬထၪ့ဝ့ၫ ဘၪဆဲၫ့ လၧဆၧၥုၪ့တဲၩအလးလဖၪ ထီးအလူၬ ဘဲၫအၥုၭမုလဖၪ အၥိၭနီၪ မွဲၦဎူၫကုၬၥၧၫ့ထီၫ့ ယဲယၩယဲဆံၫ လီၫ. 33 အ့ၪမွဲ ၦလံဝဲၫဖိၪ ဘၪ ဆၧဝံထၪ့နၬထၪ့ဝ့ၫ လၧၦအံၫစရ့လၭဖိၪ အကျၩအ့ၬ; ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 34 တၭ ၦအံၫစရ့လၭဖိၪ မၩဝ့ၫ ဘဲၫကယဲ ဆၧလၧယဟိဝၩ မၪလူၬ စမိစ့ၭ အၥိၭနီၪလီၫ. ၥုၪ့ထၪ့ အတဲၩ လၧအၥုၭဖိၪအလၫ့ အနဲၩ့ထံၭနီၪ, ဒဲစဲၪ့ထၪ့ ဘဲၫနီၪ, ၦၡၩ လဂၩဒဲလဂၩ ဘဲၫအဂံၪ့ဒီၪ့လဖၪ အၥိၭ, ဘဲၫအဝ့ၫၥံၪအဖါ အဂံၪ့လဖၪ အၥိၭ ဆုၬဆုၬလီၫ.

၄ မိစ့ၭ Numbers 3

1 မုလနံၩ လၧယဟိဝၩချဲၩ့ဆၧ လၧစမိစ့ၭ လၧခိၪလီၩ့ စဲနၫအလီၩ့နီၪ စအၫရၧၫ့ ဒဲစမိစ့ၭ အဆၨၩအဆၬမွဲ အယီၩ, 2 တၭ အယီၩမွဲ စအၫရၧၫ့ အဖိၪခွၫလဖၪ အမံၩ့, 3 အဖိၪဝဲၡါ စနၫဒၭ, ဒဲစအဘဲဟုၫ, ဒဲစအံၫလအ့ဇၧၫ ဒဲစအံ၁မၫလီၫ. အဝ့ၫၥံၪနီၪ မွဲစအၫရၧၫ့ အဖိၪခွၫ, ၦလုဆၧလဖၪ လၧအဒိၭဂုၪအၥၭ, လၧအအီၪက့ၪထၪ့အလး ဘဲၫၥိၭ အမိမၩန့ ၦလုဆၧ အဆၧမၩလဖၪလီၫ. 4 ထီးအဖ့ၪလၫ့ မ့ၪလၩ့မဲၩဒၪဆၧ လၧယဟိဝၩ အမ့ၬယၫတၭ, စနၫဒၭ ဒဲစအဘဲဟုၫ ၥံၫဝ့ၫ လၧယဟိဝၩ အမ့ၬယၫ လၧၡါမုနၧၩ့ဖၫ စဲနၫတၭ, အဖိၪအလံၩ အီၪအ့ၬ. စအံၫလအ့ဇၧၫ ဒဲစအံ၁မၫနီၪ မၩ ၦလုဆၧ အဆၧမၩ လၧအဖါ စအၫရၧၫ့ အမ့ၬယၫလီၫ. 5 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 6 ဒုၭဂဲၫဘူၭ ၦလံဝဲၫဖိၫလဒီၪ့တၭ အီၪက့ၪ အဝ့ၫၥံၪ လၧၦလုဆၧ လဂၩ စအၫရၧၫ့ အမ့ၬယၫ, ဘဲၫၥိၭ အဝ့ၫၥံၪ မိမၩ အခ့ၫအၡၩ အဆၧဆံၭ. 7 တၭ အဝ့ၫၥံၪ ဘၪထီးလၩ့အၥၭ လၧအဆၧယိ, ဒဲဆၧအီၪကီၪ့ ထီးအလူၬ, အဆၧယိ လၧဆၧအီၪကီၪ့ အတဲၩဆံၫ့ဎံၪ အမ့ၬယၫ, ဘဲၫၥိၭ အမိမၩ တဲၩဆံၫ့ဎံၪ အဆၧမၩလီၫ. 8 တၭ အဝ့ၫၥံၪ ဘၪယိ ကယဲ ဆၧအီၪကီၪ့ အတဲၩဆံၫ့ဎံၪ အဆၧဖိၪဆၧလံၩ, ဒဲၦအံၫစရ့လၭဖိၪ အဆၧယိ ဘဲၫၥိၭ အမိမၩ တဲၩဆံၫ့ဎံၪ အဎီးအၡၩ အဆၧမၩလီၫ. 9 တၭ နဘၪဖ့ၪလၫ့ ၦလံဝဲၫဖိၪ လၧစအၫရၧၫ့, ဒဲလၧအဖိၪခွၫလဖၪလီၫ. ဆၧဖ့ၪလၫ့ဝ့ၫ တၡါ လၧၦအံၫစရ့လၭဖိၪ အကျၩလီၫ. 10 နမိဘၪအီၪက့ၪလၩ့ စအၫရၧၫ့ ဒဲအဖိၪခွၫလဖၪတၭ, အဝ့ၫၥံၪ ဘၪထီးန့ဝ့ၫ လၧၦလုဆၧ အဆၧမၩလီၫ. တၭ ၦလခီၫဘၩ့မုးဖိၪ လၧအၥုၭဘူၭအၥၭနီၪ မိဘၪ ဆၧမၩၥံၫဝ့ၫလီၫ. 11 [ၦလံဝဲၫဖိၪလဖၪ ဆၧအီၪက့ၪထၪ့ဝ့ၫ လၧမိမၩဆၧၩ့ ၦလုဆၧလဖၪ.] ယဟိဝၩ ချဲၩ့ဆၧ လၧစမိစ့ၭတၭ စံၭဝ့ၫဒၪ, 12 ယဝ့ၫဒၪယီၩ, ယိခွါ, ယဝ့ၫဒၪယီၩ ယမၩန့ယူၭ ၦလံဝဲၫဖိၪ လၧၦအံၫစရ့လၭဖိၪ အကျၩ လၧကယဲ ၦဝဲၡါ လၧအဝဲထၪ့ ဒၧၩ့လး လၧၦအံၫစရ့လၭဖိၪ အကျၩ ထီးအလူၬအလးလီၫ. အခိးမွဲဘဲၫနီၪတၭ ၦလံဝဲၫဖိၪ မိကဲၪထၪ့ ယဆၧ လီၫ. 13 အဂဲးဘဲၫယီၩ ကယဲ ဆၧဝဲၡါနီၪ မွဲယဆၧလီၫ. မုနံၩ လၧယကျီၪ့ၥံၫခွံၬ ကယဲ ဆၧဝဲၡါ လၧခးအံဇံၭ အဖၧၩ့ နီၪ, ယအီၪက့ၪဆံၫ့ဎံၪ ကယဲ ဆၧဝဲၡါ လၧၦအံၫစရ့လၭဖိၪ အကျၩ, ၦၡၩမွဲဂ့ၩ, ဆၧဖိၪဆၧဎါ လၧယဂး မွဲဂ့ၩ, အဝ့ၫၥံၪ မိကဲၪထၪ့ ယဆၧလီၫ. ယဝ့ၫဒၪယီၩ ယမွဲ ယဟိဝၩ လီၫ. 14 ယဟိဝၩ ချဲၩ့ဆၧ လၧစမိစ့ၭ လၧၡါမုနၧၫ့ဖၫ စဲနၫတၭ, စံၭဝ့ၫဒၪ, 15 ဝံထၪ့နၬထၪ့ ၦလံဝဲဖိၪ ဘဲၫအဖါလဖၪ အဂံၪ့ အၥိၭ, ဘဲၫအဂံၪ့ဒီၪ့လဖၪ အၥိၭနီၪဆံၭ. ကယဲ ၦခွၫ လၧအၥၭအီၪ လၩလဘံၪ့ ဒဲအၪနဲၪ့အနီၪ ကိၭဂၩဒ့ၭနီၪ နမိဘၪဝံထၪ့နၬထၪ့ဝ့ၫလီၫ. 16 တၭ စမိစ့ၭ ဝံထၪ့နၬထၪ့ဝ့ၫ ဘဲၫယဟိဝၩအလူ အၥိၭ, ဘဲၫဆၧမၪလူၬဝ့ၫ အၥိၭနီၪလီၫ. 17 တၭ အယီၩမွဲ စလံဝဲၫ အဖိၪခွၫလဖၪ ဘဲၫအမံၩ့ အီၪဝ့ၫ အၥိၭနီၪလီၫ. စဂၧၡၧၫ့ ဒဲစကိဟၭ, ဒဲစမရၫရဲၫ လီၫ. 18 အယီၩမွဲ စဂၧၡၧၫ့ အဖိၪခွၫ အမံၩ့ ဘဲၫအဂံၪ့ဒီၪ့လဖၪ အၥိၭနီၪ, စလံဘနဲၫ, ဒဲၡံမအဲၫလီၫ. 19 တၭ စကိဟၭ အဖိၪခွၫ ဘဲၫအဂံၪ့ဒီၪ့လဖၪ အၥိၭနီၪ မွဲစအၫမရၫ့ ဒဲစအံၭဇဟၫ, ဒဲစဟံဘြၧၫ့, ဒဲစအၧၭဇအ့လၭလီၫ. 20 တၭ စမရၫရဲၫ အဖိၪခွၫ ဘဲၫအဂံၪ့ဒီၪ့လဖၪ အၥိၭနီၪ, မွဲစမၫလံၫ, ဒဲစမုၡဲၫလီၫ. အယီၩမွဲ ၦလံဝဲၫဖိၪ အဂံၪ့ဒီၪ့လဖၪ ဘဲၫအဖါလဖၪ အဂံၪ့ အၥိၭနီၪလီၫ. 21 တၭ ၦလံဘနဲၫဖိၪ အဂံၪ့ဒီၪ့, ဒဲၦၡံမအဲၫဖိၪ အဂံၪ့ဒီၪ့နီၪ, ကဲၪထၪ့ဝ့ၫ ဘၪဆဲၫ့ လၧစဂၧၡၧၫ့လီၫ. အနီၪမွဲ ၦဂၧၡၧၫ့ဖိၪ အဂံၪ့ဒီၪ့လဖၪလီၫ. 22 တၭ ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩ, ဘဲၫအခွၫ လၧအၥၭအီၪ လၩလဘံၪ့, ဒဲအၪနဲၪ့ အနီၪ ဘဲၫအဆၧဝံဆၧနၬ အၥိၭနီၪ, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ, မွဲၦနွ့ၫထီၫ့ယဲယၩ လီၫ. 23 တၭ ၦဂၧၡၧၫ့ဖိၪ အဂံၪ့ဒီၪ့လဖၪနီၪ ဘၪၥုၪ့ အတဲၩ လၧတဲၩဆံၫ့ဎံၪ အချိၫ့ လၧမုနုၬလခီၫလီၫ. 24 တၭ ၦဂၧၡၧၫ့ဖိၪ အဖါအဂံၪ့ အၦဒိၪနီၪ မွဲစလၫအ့ၫလၭ အဖိၪခွၫ စအံၫလဲၫအစၭလီၫ. 25 တၭ စဂၧၡၧၫ့ အဖိၪခွၫၥံၪ အဆၧယိ ဘၪဆဲၫ့ လၧဆၧအီၪကီၪ့ အတဲၩဆံၫ့ဎံၪနီၪ, မွဲ ဆၧအီၪကီၪ့အလး, ဒဲတဲၩအဆၧချုၬဘံၭ ဒဲဆၧလၩ့ဆဲၩ လၧဆၧအီၪကီၪ့ အတဲၩဆံၫ့ဎံၪ အတရၫ့အဂး, 26 ဒဲဝၩ့ အဆၧလၩ့ဆဲၩ, ဒဲဆၧဒီၪ့ချုၬဘံၭဆၧ လၧဝၩ့ အတရၫ့ အဂး လၧအအီၪလၧတဲၩဆံၫ့ဎံၪ အနဲၩ့, ဒဲလၧဆၧလုလး အနဲၩ့ဝၬဖီၩ့ဝ့ၫ, ဒဲအဖျံၩလဖၪ လၧအမၩ ဆၧထီးအလူၬ အဂးလီၫ. 27 တၭ ၦအၫမရၫ့ဖိၪ အဂံၪ့ဒီၪ့, ဒဲၦအံၭဇဟၫဖိၪ အဂံၪ့ဒီၪ့, ဒဲၦဟံဘြၧၫ့ဖိၪ အဂံၪ့ဒီၪ့, ဒဲၦအံၭဇအ့လၭဖိၪ အဂံၪ့ဒီၪ့နီၪ ဘၪဆဲၫ့ လၧစကိဟၭလီၫ. အဝ့ၫၥံၪနီၪ မွဲၦကိဟၭ အဂံၪ့ဒီၪ့လဖၪလီၫ. 28 တၭ ကယဲ အဖိၪခွၫလဖၪ ဘၪ ဆၧဝံထၪ့နၬထၪ့ လၧအၥၭအီၪ လၩလဘံၪ့ ဒဲအၪနဲၪ့ အနီၪ မွဲဎိၭထီၫ့ဎူၫယၩလီၫ. တၭ အဝ့ၫၥံၪမွဲ ၦလၧအယိဆၧ ဘၪဆဲၫ့ လၧဆၧအလးဆံၫ့ဎံၪ အဆၧယိလီၫ. 29 တၭ စကိဟၭ အဖိၪခွၫၥံၪ အဂံၪ့ဒီၪ့လဖၪနီၪ ဘၪၥုၪ့ အတဲၩ လၧတဲၩဆံၫ့ဎံၪ အနဲၩ့ထံၭ လၧမုခံၫ့လခီၫလီၫ. 30 တၭ ၦကိဟၭဖိၪ အဖါအဂံၪ့ဒီၪ့လဖၪ အၦဒိၪနီၪ မွဲစအၧၭဇအ့လၭ အဖိၪခွၫ စအလံၭဇဖၫ့လီၫ. 31 တၭ အဝ့ၫၥံၪ အဆၧယိနီၪ မွဲတလၫ, ဒဲစပွဲ, ဒဲမ့ၪဒိၩ့မိၡါ, ဒဲဆၧလုအလးလဖၪ, ဒဲဆၧအလးဆံၫ့ဎံၪ အဆၧဖိၪဆၧလံၩ လၧၦမၩအဆၧ လၧအဝ့ၫ ဒဲဆၧလၩ့ဆဲၩ, ဒဲကယဲ ဆၧဘၪဆဲၫ့ လၧအမၩ ဆၧထီးအလူၬ. 32 တၭ ၦလုဆၧလဂၩ စအၫရၧၫ့ အဖိၪခွၫ စအံၫလအ့ဇၧၫနီၪ မိကဲၪထၪ့ ၦလံဝဲၫဖိၪ အၦဒိၪလဖၪ အခိၪလီၫ. ဒဲယိ ၦလၧအယိဆၧအလးဆံၫ့ဎံၪ အဆၧလီၫ. 33 တၭ ၦမၫလံၫဖိၪ အဂံၪ့ဒီၪ့, ဒဲၦမုၡံၫဖိၪ အဂံၪ့ဒီၪ့နီၪ ဘၪဆဲၫ့ လၧစမရၫရဲၫလီၫ. အဝ့ၫၥံၪနီၪ မွဲစမရၫရဲၫ အဂံၪ့ဒီၪ့လဖၪလီၫ. 34 တၭ ၦလၧအဘၪ ဆၧဝံထၪ့နၬထၪ့ဝ့ၫ, ဘဲၫကယဲ ၦခွၫ လၧအၥၭအီၪ လၩလဘံၪ့ ဒဲအၪနဲၪ့ အနီၪ ထီးအလူၬ, ဘဲၫအဆၧဝံထၪ့နၬထၪ့ဝ့ၫ အၥိၭနီၪ မွဲဎူၫထီၫ့နံၫယၩလီၫ. 35 တၭ ၦမရၫရဲၫဖိၪအဖါ အဂံၪ့ဒီၪ့လဖၪ အၦဒိၪနီၪ မွဲစအဘဲၫဟလၭ အဖိၪခွၫ စဇုၫရအ့လၭလီၫ. အဝ့ၫၥံၪနီၪ ဘၪၥုၪ့ အတဲၩ လၧတဲၩဆံၫ့ဎံၪ အနဲၩ့ထံၭ လၧမုဖၩလခီၫလီၫ. 36 တၭ စမရၫရဲၫ အဖိၪခွၫ အဆၧပၧၩ့ဆၧယိဆၧနီၪ မွဲတဲၩဆံၫ့ဎံၪ အၥံၪ့ပၪ, ဒဲအနိၪဘီၩ့ ဒဲအထုၪ့လဖၪ, ဒဲအခၪ့ဖုၪ့လဖၪ, ဒဲအဆၧဖိၪဆၧလံၩ ထီးအလူၬ, 37 တၭ ကယဲ ဆၧဘၪဆဲၫ့ လၧအဆၧမၩ, ဒဲဆၧဝၩ့ဝၬဖီၩ့နီၪ အထုၪ့လဖၪ, ဒဲအခၪ့ဖျၪ့လဖၪ, ဒဲအနိၪစဲၩၥံၪ, ဒဲအဖျံၩလဖၪလီၫ. 38 အ့ၪမွဲ ၦလၧအၥုၪ့ အတဲၩ လၧတဲၩဆံၫ့ဎံၪ မုထၪ့လခီၫ, လၧဆၧအီၪကီၪ့ အတဲၩဆံၫ့ဎံၪ အမ့ၬယၫ မုထၪ့လခီၫနီၪ မိမွဲစမိစ့ၭ ဒဲစအၫရၧၫ့ ဒဲအဖိၪခွၫလဖၪလီၫ. အဝ့ၫၥံၪ မိယိဆၧ အလးဆံၫ့ဎံၪ အဆၧယိ လၧၦအံၫစရ့လၭဖိၪ အဆၧယိ အဂးလီၫ. တၭ ၦလခီၫဘၩ့မုးဖိၪ လၧအၥုၭဘူၭအၥၭနီၪ မိဘၪ ဆၧမၩၥံၫဝ့ၫလီၫ. 39 တၭ ကယဲ ၦလၧအဘၪ ဆၧဝံထၪ့နၬထၪ့ဝ့ၫ လၧၦလံဝဲၫဖိၪ အကျၩ, လၧစမိစ့ၭ, ဒဲစအၫရၧၫ့ ဝံထၪ့နၬထၪ့ဝ့ၫ ဘဲၫအဝ့ၫၥံၪ အၥိၭ လၧယဟိဝၩ အဆၧမၪလူၬ ကယဲ ၦခွၫ လၧအၥၭအီၪ လၩလဘံၪ့ ဒဲအၪနဲၪ့ အနီၪမွဲ နံၫလၬနံၫထီၫ့လီၫ. 40 တၭ ယဟိဝၩစံၭစမိစ့ၭ, ဝံထၪ့နၬထၪ့ ကယဲ ၦခွၫဝဲၡါ လၧအံၫစရ့လၭဖိၪ အကျၩ လၧအအီၪ လၩလဘံၪ့ ဒဲအၪနဲၪ့ အနီၪတၭ, မၩန့ အမံၩ့ အဆၧဝံထၪ့နၬထၪ့ဆံၭ. 41 တၭ နဘၪမၩန့ ၦလံဝဲၫဖိၪ လၧယဂး, (ယဝ့ၫဒၪယီၩ ယမွဲ ယဟိဝၩ,) လၧကယဲ ၦဝဲၡါ လၧၦအံၫစရ့လၭဖိၪ အကျၩ အလး; ဒဲၦလံဝဲၫဖိၪ အဆၧဖိၪဆၧဎါ အဒိၩ့လဖၪ လၧကယဲ ဆၧဝဲၡါ လၧၦအံၫစရ့လၭဖိၪ အဆၧဖိၪဆၧဎါ အဒိၩ့ၥံၪအလးလီၫ. 42 တၭ စမိစ့ၭ ဝံထၪ့နၬထၪ့ ကယဲ ၦဝဲၡါ လၧအံၫစရ့လၭဖိၪ အကျၩ, ဘဲၫယဟိဝၩ မၪလူၬဝ့ၫ အၥိၭနီၪလီၫ. 43 တၭ ကယဲ ၦခွၫဝဲၡါ လၧအမံၩ့ အဆၧဝံထၪ့နၬထၪ့ လၧအအီၪ လၩလဘံၪ့ ဒဲအၪနဲၪ့အနီၪ, ဆၧဝံထၪ့နၬထၪ့ အီၪဝ့ၫ နံၫလၬနံၫထီၫ့ နံၫယၩနွ့ၫဆံၫ ၥၧၫ့ဂၩ လီၫ. 44 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 45 မၩန့ ၦလံဝဲၫဖိၪ လၧကယဲ ၦဝဲၡါ လၧၦအံၫစရ့လၭဖိၪ အကျၩအလး, ဒဲၦလံဝဲၫဖိၪ အဆၧဖိၪဆၧဎါ အဒိၩ့ လၧအဝ့ၫၥံၪ အဆၧဖိၪဆၧဎါ အဒိၩ့အလးဆံၭ. 46 ၦလံဝဲၫဖိၪၥံၪမွဲ ယဆၧတၭ; ယမွဲ ယဟိဝၩ လီၫ. တၭ ၦဝဲၡါ လၧၦအံၫစရ့လၭဖိၪ အကျၩ အၪနဲၪ့ ၦလံဝဲၫဖိၪ လၧအမိဒိၭ ဆၧဎွ့ၩန့ထဲၩ့ဝ့ၫ ၦနံၫယၩနွ့ၫဆံၫ ၥၧၫ့ဂၩနီၪ, 47 နမိဘၪမၩန့ လၧအဂး ယဲ ၡက့လၭ ဘဲၫအခိၪလဖၪ အၥိၭနီၪလီၫ. ဘဲၫ ဆၧအလးဆံၫ့ဎံၪ အၡက့လၭ အၥိၭနီၪလီၫ. (ၡက့လၭ လဘံၪ့နီၪ မွဲဂ့ရၫ အဘံၪ့ နံၫဆံၫလီၫ.) 48 တၭ စ့ၩ လၧအဎွ့ၩန့ထဲၩ့ ၦလၧအအီၪအၪလါကဲၪကၩနီၪ နဘၪဖ့ၪလၫ့ဝ့ၫ လၧစအၫရၧၫ့ ဒဲအဖိၪခွၫလဖၪလီၫ. 49 တၭ ၦလၧအအီၪ အၪနဲၪ့ ၦလၧအဒိၭဆၧဎွ့ၩန့ထဲၩ့ဝ့ၫ လၧၦလံဝဲၫဖိၪနီၪ စမိစ့ၭ မၩန့ အဆၧအဎွ့ၩန့ထဲၩ့အစ့ၩ လီၫ. 50 မၩန့ စ့ၩ လၧၦဝဲၡါ လၧၦအံၫစရ့လၭဖိၪ အကျၩ, စ့ၩလထီၫ့ ၥၧၫ့ယၩဎူၫဆံၫ ယဲၡက့လၭ, ဘဲၫဆၧအလးဆံၫ့ဎံၪ အၡက့လၭ အၥိၭနီၪလီၫ. 51 တၭ စမိစ့ၭ ဖ့ၪလၫ့ ၦလၧအဘၪ ဆၧဎွ့ၩန့ထဲၩ့အစ့ၩ လၧစအၫရၧၫ့ ဒဲအဖိၪခွၫလဖၪ, ဘဲၫယဟိဝၩအလူ အၥိၭ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ.

၄ မိစ့ၭ Numbers 4

1 ယဟိဝၩ ချဲၩ့ဆၧ လၧစမိစ့ၭ, ဒဲစအၫရၧၫ့တၭ, စံၭဝ့ၫဒၪ, 2 ဝံထၪ့နၬထၪ့ စကိဟၭ အဖိၪခွၫၥံၪ လၧစလံဝဲၫ အဖိၪခွၫလဖၪ အကျၩ, ဘဲၫအဝ့ၫၥံၪ အဂံၪ့ဒီၪ့လဖၪ အၥိၭ, ဘဲၫအဖါလဖၪ အဂံၪ့ အၥိၭနီၪ, 3 လၧအၥၭၡါ အနံၪ့ ၥၧၫ့ဆံၫ ဒဲအၪနဲၪ့အနီၪ ဖိးလၧအနံၪ့ ယဲဆံၫ ကယဲ ၦလၧအလ့ၩနုၬ လၧၦၥုၭမုအကျၩ ဘဲၫၥိၭ အမိမၩဆၧ လၧဆၧအီၪကီၪ့ အတဲၩဆံၫ့ဎံၪဖၧၩ့နီၪဆံၭ. 4 အယီၩမွဲ စကိဟၭ အဖိၪခွၫလဖၪ အဆၧမၩ လၧဆၧအီၪကီၪ့ အတဲၩဆံၫ့ဎံၪဖၧၩ့နီၪ ဘၪဆဲၫ့ လၧဆၧဆံၫ့ဎံၪထုၬလဖၪနီၪလီၫ. 5 ထီးၦခမျၧး စဲၪ့ထၪ့တၭ, စအၫရၧၫ့ ဒဲအဖိၪခွၫၥံၪ မိဘၪဂဲၫတၭ, အဝ့ၫၥံၪ မိဘၪရိလၩ့ခွံၬ ဆၧချုၬဘံၭ အဆၧဒီၪ့, ဒဲချုၬဘံၭ ဆၧအုၩ့လၩ့အတလၫ လၧဆၧနီၪလမံၩ့လီၫ. 6 တၭမွဲ အဘၪအီၪက့ၪ ဆၧချုၬဘံၭ တဟၫၡၭအဖံၭ လၧအဖၫ့ခိၪတၭ, ဘၪဒၩလၩ့ ဖၬဘဲၩ့အလၫ ထၧၫ့ဘံၪ့ယၫ လဘံၪ့ လၧအဖၫ့ခိၪ ဒဲအီၪက့ၪ အနိၪယိၭဘီၩ့လီၫ. 7 တၭ ဘၪဒၩလၩ့ ဖၬဘဲၩ့အလၫ လၧဆၧမ့ၬယၫ အကိၪအစပွဲ အလီၩ့, ဒဲအီၪက့ၪ ထွ့ၫပၪပဲၪလဖၪ, ဒဲနိၪထိၩ့လဖၪ, ဒဲလိၫ့လဖၪ, ဒဲဆၧချုၬဘံၭ လၧအချုၬဘံၭဆၧ လၧအဝ့ၫလဖၪ, ဒဲကိၪ လထံၪဎးဘီၩ့ဎး ဘၪအီၪ လၧအလီၩ့လီၫ. 8 ဘၪဒၩလၩ့ ဖၬဘဲၩ့အဝီၩ လၧအဖၫ့ခိၪတၭ, ချုၬဘံၭဝ့ၫ လၧဆၧချုၬဘံၭ တဟၫၡၭ အဖံၭ, အီၪက့ၪ အနိၪယိၭဘီၩ့လီၫ. 9 ဘၪမၩန့ ဖၬဘဲၩ့အလၫတၭ, ချုၬဘံၭ ဆၧဖၩ့အမ့ၪဒိၩ့ မိၡါ, ဒဲအမ့ၪဒိၩ့ၥံၪ, ဒဲအဆၧထံၬန့ မ့ၪ, ဒဲၥိၪအဖီၩ့လဖၪ လၧအမၩဆၧ လၧအဝ့ၫလီၫ. 10 တၭ ဘၪအီၪက့ၪဝ့ၫ လၧဆၧဖိၪဆၧလံၩ ထီးအလူၬ လၧဆၧချုၬဘံၭ တဟၫၡၭအဖံၭ အဖၧၩ့တၭ, အီၪက့ၪဝ့ၫ လၧယိဆၧ အဖၫ့ခိၪလီၫ. 11 ဘၪဒၩလၩ့ ဖၬဘဲၩ့အလၫ လၧဆၧလုလးထီၫ့ အဖၫ့ခိၪတၭ, ချုၬဘံၭဝ့ၫ လၧဆၧချုၬဘံၭ တဟၫၡၭအဖံၭတၭ, အီၪက့ၪ နိၪယိၭဘီၩ့ၥံၪလီၫ. 12 တၭ အဝ့ၫၥံၪ ဘၪမၩန့ ကယဲ ဆၧဖိၪဆၧလံၩ လၧအမၩဆၧ လၧအဝ့ၫ လၧဆၧအလးဆံၫ့ဎံၪ အဖၧၩ့နီၪ, အီၪက့ၪဝ့ၫ လၧဆၧလၫအဖၧၩ့တၭ, ချုၬဘံၭဝ့ၫ လၧဆၧချုၬဘံၭ တဟၫၡၭအဖံၭ, တၭ အီၪက့ၪလၩ့ဝ့ၫ လၧနိၪယိၭဘီၩ့ အလီၩ့လီၫ. 13 တၭ အဝ့ၫၥံၪ ဘၪမၩန့ခွံၬ ဖံၫ့ချၪ လၧဆၧလုလး အဖၫ့ခိၪ, ဒဲဒၩလၩ့ ဖၬဘဲၩ့အလၫ လၧအဖၫ့ခိၪလီၫ. 14 တၭ လၧအဖၫ့ခိၪနီၪ မိဘၪအီၪက့ၪ ကယဲ အဆၧဖိၪဆၧလံၩ လၧအမၩ အဆၧ လၧအဝ့ၫ, ဖၧၩ့မ့ၪလဖၪ, နိၪပုၭယၪလဖၪ, ဒဲအဆွးလဖၪ; ဒဲလိၫ့လဖၪ, ဒဲကယဲ ဆၧလုလး အဆၧဖိၪဆၧလံၩ ထီးအလူၬလီၫ. တၭ ဘၪဒၩလၩ့ ဆၧချုၬဘံၭ တဟၫၡၭအဖံၭ လၧအဖၫ့ခိၪတၭ အီၪက့ၪ နိၪယိၭဘီၩ့လီၫ. 15 ထီးစအၫရၧၫ့ ဒဲအဖိၪခွၫလဖၪ ချုၬဘံၭ ဆၧအလးဆံၫ့ဎံၪ, ဒဲကယဲ ဆၧအလးဆံၫ့ဎံၪ အဆၧဖိၪဆၧလံၩ ထီးအလူၬ ဂီၩ့တၭ, ထီးၦခမျၧး မိလ့ၩဆၧတၭ, လၧဆၧနီၪအလးခဲၫ့ စကိဟၭ အဖိၪခွၫလဖၪ ဘၪဂဲၫ ဘဲၫၥိၭ အမိဆိၬဝ့ၫလီၫ. မွဲလါနၫ့ အဝ့ၫၥံၪ ထိၭဘၪ ဆၧဆံၫ့ဎံၪအ့ၬ. မွဲအမိၥံၫ ဘၪခိၬလီၫ. ဆၧလဖၪနီၪ မွဲစကိဟၭ အဖိၪခွၫလဖၪ အဆၧယိၭ လၧဆၧအီၪကီၪ့ အတဲၩဆံၫ့ဎံၪဖၧၩ့လီၫ. 16 တၭ ၦလုဆၧလဂၩ စအၫရၧၫ့ အဖိၪခွၫ စအံၫလအ့ဇၧၫ အဆၧမၩနီၪမွဲ ဆၧမၩ ဘၪဆဲၫ့ လၧၥိၪ လၧဆၧဖၩ့ အဂး, ဒဲဆၧနၧၫ့မၧၫ့ဆူၭခဲၩ, ဒဲဆၧမၩဘိၪ့ကိၪမုၬ ၥံၫ့ၥံၫ့နံၩ, ဒဲၥိၪဂုၪဆၧ, ဆၧယိတဲၩဆံၫ့ဎံၪ ထၧၫ့ဖျိၪ့ယၫ, ဒဲကယဲ ဆၧအီၪလၧအဖၧၩ့ လၧဆၧအလးဆံၫ့ဎံၪအဖၧၩ့, ဒဲလၧအဆၧဖိၪဆၧလံၩ အဖၧၩ့နီၪလီၫ. 17 ယဟိဝၩ ချဲၩ့ဆၧ လၧစမိစ့ၭ, ဒဲစအၫရၧၫ့တၭ စံၭဝ့ၫဒၪ, 18 ထီးဒၪ့ထ့ၬခွံၬ ၦကိဟၭဖိၪ အဂံၪ့ဒီၪ့ၥံၪ လဆၨၩ လၧၦလံဝဲၫဖိၪအကျၩနီၪ လဂ့ၩ. 19 အ့ၪမွဲ မၩ အဝ့ၫၥံၪ ဘဲၫယီၩ, ထီးအၥုၭဘူၭအၥၭ လၧဆၧဆံၫ့ဎံၪထုၬလဖၪ တၭ, ဘဲၫၥိၭ အမိမၧၫ့ဝ့ၫ ဒဲထီးၥံၫ လဂ့ၩတၭ, စအၫရၧၫ့ ဒဲအဖိၪခွၫလဖၪ ဘၪလ့ၩနုၬ ဒဲအီၪက့ၪ အဝ့ၫၥံၪ လဂၩလၧအဆၧမၩ, ဒဲလဂၩလၧအဆၧယိၭ ဆုၬဆုၬလီၫ. 20 အ့ၪမွဲ ထီးဆၧဆံၫ့ဎံၪ ဘၪ ဆၧချုၬဘံၭဝ့ၫ အဘိၩ့ဘၭနီၪ လ့ၩနုၬ ယိဘၪဝ့ၫအ့ၬ, မိၥံၫ ဘၪခိၬလီၫ. 21 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 22 ဝံထၪ့နၬထၪ့ စဂၧၡၧၫ့ အဖိၪခွၫဆ့ ဘဲၫအဖါလဖၪ အဂံၪ့ အၥိၭ, ဘဲၫ အဝ့ၫၥံၪ အဂံၪ့ဒီၪ့လဖၪ အၥိၭနီၪဆံၭ. 23 လၧအၥၭၡါ အနံၪ့ ၥၧၫ့ဆံၫ ဒဲအၪနဲၪ့အနီၪ ဖိးလၧအနံၪ့ ယဲဆံၫနီၪ, နဘၪဝံထၪ့နၬထၪ့ဝ့ၫ ကယဲ ၦလၧအလ့ၩနုၬ လၧအမိမၩဆၧ လၧၦခမျၧး အဂးနီၪ, ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩလီၫ. 24 အယီၩမွဲ စဂၧၡၧၫ့ အဖိၪခွၫၥံၪ အဂံၪ့ဒီၪ့လဖၪ အဆၧမၩ လၧအမိမၩဆၧ, ဒဲယိဆၧလီၫ. 25 တၭ အဝ့ၫၥံၪ ဘၪယိတဲၩဆံၫ့ဎံၪအဒီၪ့, ဒဲဆၧအီၪကီၪ့ အတဲၩဆံၫ့ဎံၪ အဆၧချုၬဘံၭ တဟၫၡၭအဖံၭ လၧအအီၪလၧအဖၫ့ခိၪ, ဒဲဆၧဒီၪ့လၩ့ဆဲၩ လၧဆၧအီၪကီၪ့ အတဲၩဆံၫ့ဎံၪ အတရၫ့ အဂး, 26 ဒဲလၧဝၩ့ အဆၧဒီၪ့လၩ့ဆဲၩလဖၪ, ဒဲဆၧဒီၪ့ချုၬဘံၭ ဆၧလၧဝၩ့ အတရၫ့ခိၪထိၭ အဂး လၧအအီၪလၧတဲၩဆံၫ့ဎံၪ ဒဲဆၧလုအလး, ဒဲဝၬဖီၩ့ဝ့ၫ, ဒဲအဖျံၩလဖၪ, ဒဲကယဲ အဆၧဖိၪဆၧလံၩ ဘၪဆဲၫ့ လၧအဆၧမၩ, ဒဲကယဲ ဆၧလၧဆၧမၩဝ့ၫအလးနီၪ, အဝ့ၫၥံၪ မိဘၪမၩဝ့ၫလီၫ. 27 ဘဲၫစအၫရၧၫ့ ဒဲအဖိၪခွၫလဖၪအနိၭ အီၪဝ့ၫ အၥိၭနီၪ, မိကဲၪထၪ့ ကယဲ ၦဂၧၡၧၫ့ဖိၪ အဖိၪခွၫၥံၪ အဆၧမၩ, လၧကယဲ အဆၧယိ, ဒဲလၧကယဲ အဆၧမၩလီၫ. တၭ နၥံၪ ဘၪအီၪက့ၪဝ့ၫ လၧအဆၧယိၭ ဒဲအဆၧယိအလးနီၪ ထီးအလူၬ အဖၧၩ့လီၫ. 28 အနီၪမွဲ စဂၧၡၧၫ့ အဖိၪခွၫၥံၪ အဂံၪ့ဒီၪ့လဖၪ အဆၧမၩ လၧဆၧအီၪကီၪ့ အတဲၩဆံၫ့ဎံၪဖၧၩ့လီၫ. တၭ အဆၧယိနီၪ အီၪဝ့ၫ လၧၦလုဆၧလဂၩ စအၫရၧၫ့ အဖိၪခွၫ စအံ၁မၫ အစူၪဖၧၩ့လီၫ. 29 စမရၫရဲၫ အဖိၪခွၫလဖၪနီၪ နဘၪဝံထၪ့နၬထၪ့ဝ့ၫ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭ ဘဲၫအဖါလဖၪ အဂံၪ့ အၥိၭနီၪလီၫ. 30 လၧအၥၭၡါ အနံၪ့ ၥၧၫ့ဆံၫ ဒဲအၪနဲၪ့အနီၪ ဖိးလၧအနံၪ့ ယဲဆံၫနီၪ နဘၪဝံထၪ့နၬထၪ့ဝ့ၫ, ကယဲ ၦလၧအလ့ၩနုၬ လၧအမိမၩဆၧ လၧၦခမျၧး အဂးနီၪ, ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩလီၫ. 31 တၭ အယီၩမွဲ ဆၧယိၭ အဆၧယိအလး, ဘဲၫကယဲ အဆၧမၩ လၧဆၧအီၪကီၪ့ အတဲၩဆံၫ့ဎံၪဖၧၩ့ အၥိၭနီၪ, တဲၩဆံၫ့ဎံၪ အၥံၪ့ပၪလဖၪ, ဒဲအနိၪယိၭဘီၩ့လဖၪ, ဒဲအထုၪ့လဖၪ, ဒဲအခၪ့ဖျၪ့လဖၪ, 32 ဒဲဝၩ့ဝၬဖီၩ့ဝ့ၫ အထုၪ့လဖၪ, ဒဲအခၪ့ဖျၪ့လဖၪ ဒဲအနိၪစဲၩလဖၪ, ဒဲအဖျံၩလဖၪ, ဒဲအဆၧဖိၪဆၧလံၩ ထီးအလူၬ, ဒဲဆၧဘၪဆဲၫ့ လၧအမၩဆၧ ထီးအလူၬလီၫ. တၭ နၥံၪ မိဘၪဝံထၪ့နၬထၪ့ အဆၧယိၭအလး အဆၧဖိၪဆၧလံၩနီၪ လၧအမံၩ့လဖၪလီၫ. 33 အဝ့ၫနီၪမွဲ စမရၫရဲၫ အဖိၪခွၫၥံၪ အဂံၪ့ဒီၪ့လဖၪ အဆၧမၩ, ဘဲၫကယဲ အမၩဆၧ လၧဆၧအီၪကီၪ့ အတဲၩဆံၫ့ဎံၪ အဖၧၩ့ အၥိၭ, လၧၦလုဆၧလဂၩ စအၫရၧၫ့ အဖိၪခွၫ စအံ၁မၫ အစူၪဖၧၩ့လီၫ. 34 တၭ စမိစ့ၭ ဒဲစအၫရၧၫ့, ဒဲဆၧအီၪကီၪ့ အၦဒိၪလဖၪ, ဝံထၪ့နၬထၪ့ ၦကိဟၭဖိၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭ, ဒဲဘဲၫအဖါလဖၪ အဂံၪ့ အၥိၭ, 35 လၧအၥၭၡါ အနံၪ့ ၥၧၫ့ဆံၫ ဒဲအၪနဲၪ့အနီၪ ဖိးလၧအနံၪ့ ယဲဆံၫ, ကယဲ ၦလၧအလ့ၩနုၬ လၧအမိမၩဆၧ လၧၦခမျၧး အဂးနီၪ ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩ, 36 ဆၧဝံထၪ့နၬထၪ့ဝ့ၫ ဘဲၫအဒီၪ့လဖၪ အၥိၭနီၪ, ၦနံၫထီၫ့ နွ့ၫယၩယဲဆံၫလီၫ. 37 အဝ့ၫၥံၪနီၪမွဲ ၦလၧအဘၪ ဆၧဝံထၪ့နၬထၪ့ဝ့ၫ လၧၦကိဟၭဖိၪ အဂံၪ့ဒီၪ့လဖၪ အကျၩ, ကယဲ ၦလၧအမိမၩဆၧ လၧဆၧအီၪကီၪ့ အတဲၩဆံၫ့ဎံၪဖၧၩ့, လၧစမိစ့ၭ ဒဲစအၫရၧၫ့ ဝံထၪ့နၬထၪ့ဝ့ၫ ဘဲၫယဟိဝၩ အဆၧမၪလူၬ အီၪဝ့ၫ အၥိၭ လၧစမိစ့ၭ အစူၪဖၧၩ့ လီၫ. 38 တၭ ၦလၧအဘၪ ဆၧဝံထၪ့နၬထၪ့ဝ့ၫ လၧစဂၧၡၧၫ့ အဖိၪခွၫၥံၪအကျၩ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭ, ဒဲဘဲၫအဖါလဖၪ အဂံၪ့ အၥိၭ, 39 လၧအၥၭၡါ အနံၪ့ ၥၧၫ့ဆံၫ, ကယဲ ၦလၧအလ့ၩနုၬ လၧအမိမၩဆၧ လၧၦခမျၧး အဂးနီၪ, ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩ, 40 ဆၧဝံထၪ့နၬထၪ့ဝ့ၫ ဘဲၫအဒီၪ့လဖၪ အၥိၭ, ဘဲၫအဖါလဖၪ အဂံၪ့ဒီၪ့ အၥိၭနီၪ, ၦနံၫထီၫ့ ဎူၫယၩၥၧၫ့ဆံၫလီၫ. 41 အဝ့ၫၥံၪနီၪမွဲ ၦလၧအဘၪ ဆၧဝံထၪ့နၬထၪ့ဝ့ၫ လၧစဂၧၡၧၫ့ အဖိၪခွၫၥံၪ အဂံၪ့ဒီၪ့လဖၪ အကျၩ, ကယဲ ၦလၧအမၩဆၧ လၧဆၧအီၪကီၪ့ အတဲၩဖၧၩ့, လၧစမိစ့ၭ ဒဲစအၫရၧၫ့ ဝံထၪ့နၬထၪ့ဝ့ၫ, ဘဲၫယဟိဝၩ အဆၧမၪလူၬ အၥိၭနီၪလီၫ. 42 တၭ ၦလၧအဘၪ ဆၧဝံထၪ့နၬထၪ့ဝ့ၫ လၧစမရၫရဲၫ အဖိၪခွၫၥံၪ အဂံၪ့ဒီၪ့လဖၪ အကျၩ, ဘဲၫအဝ့ၫၥံၪ အဂံၪ့ဒီၪ့လဖၪ အၥိၭ, ဘဲၫအဖါလဖၪ အဂံၪ့ အၥိၭ, 43 လၧအၥၭၡါ အနံၪ့ ၥၧၫ့ဆံၫ ဒဲအၪနဲၪ့အနီၪ ဖိးလၧအနံၪ့ ယဲဆံၫ ကယဲ ၦလၧအလ့ၩနုၬ လၧအမိမၩဆၧ လၧၦခမျၧး အဂးနီၪ, ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩ, 44 ဆၧဝံထၪ့နၬထၪ့ဝ့ၫ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ, ၦၥၧၫ့ထီၫ့နံၫယၩလီၫ. 45 အဝ့ၫၥံၪနီၪ မွဲၦလၧအဘၪ ဆၧဝံထၪ့နၬထၪ့ လၧစမရၫရဲၫ အဖိၪခွၫၥံၪ အဂံၪ့ဒီၪ့လဖၪ အကျၩ, လၧစမိစ့ၭ ဒဲစအၫရၧၫ့ ဝံထၪ့နၬထၪ့ဝ့ၫ, ဘဲၫယဟိဝၩအလူ အၥိၭ လၧစမိစ့ၭ အစူၪဖၧၩ့နီၪလီၫ. 46 ကယဲ ၦလၧအဘၪ ဆၧဝံထၪ့နၬထၪ့ဝ့ၫ လၧၦလံဝဲၫဖိၪ အကျၩ လၧစမိစ့ၭ ဒဲစအၫရၧၫ့ ဒဲၦအံၫစရ့လၭ အၦဒိၪလဖၪ ဝံထၪ့နၬထၪ့ဝ့ၫ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭ, ဘဲၫအဖါလဖၪ အဂံၪ့ အၥိၭ, 47 လၧအၥၭၡါ အနံၪ့ ၥၧၫ့ဆံၫ ဒဲအၪနဲၪ့အနီၪ, ဖိးလၧအနံၪ့ ယဲဆံၫ ကယဲ ၦလၧအလ့ၩနုၬ လၧအမိမၩဆၧ အဎီးအၡၩ အဆၧမၩ, ဒဲယိၭဆၧ အဆၧမၩ လၧဆၧအီၪကီၪ့ အတဲၩဆံၫ့ဎံၪ အဖၧၩ့နီၪ, 48 ဆၧဝံထၪ့နၬထၪ့ ၦဎိၭထီၫ့ ယဲယၩဎိၭဆံၫလီၫ. 49 ဘဲၫယဟိဝၩ အဆၧမၪလူၬ အၥိၭ အဝ့ၫၥံၪ ဘၪ ဆၧဝံထၪ့နၬထၪ့ဝ့ၫ လၧစမိစ့ၭ အစူၪဖၧၩ့, ထီးဒၪ ၦဘဲၫအဆၧမၩ အၥိၭ, ဘဲၫအယိဆၧ အၥိၭ ဆုၬဆုၬလီၫ. အဝ့ၫၥံၪ ဘၪ ဆၧဝံထၪ့နၬထၪ့ဝ့ၫ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ.

၄ မိစ့ၭ Numbers 5

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မၪလူၬ ၦအံၫစရ့လၭဖိၪ လၧအမိဒုၭစဲၪ့ထၪ့ခွံၬ ၦခံၫထူၬဆၫအၧၩ့, ဒဲကယဲ ၦလၧအအီၪ လၧဆၧဖၧၩ့လး ယွၩလၩ့ဝ့ၫ, ဒဲကယဲ ၦလၧအလဆံၫ့ဘၪ လၧဆၧၥံၫအကၠီၩ့ လဂၩလါလါ လၧၦၥုၪ့တဲၩ အလးဖၧၩ့နီၪဆံၭ. 3 ၦခွၫ ဒဲၦမုၪနီၪဆ့ နၥံၪ ဘၪဒုၭစဲၪ့ထၪ့ဝ့ၫ လၧၦၥုၪ့တဲၩ အလးဖၧၩ့ လၧခီၫ့လခီၫ ဘဲၫၥိၭ အထီးမၩၥၭလိၪ ၦၥုၪ့တဲၩအလးလဖၪ လၧယအီၪအကျၩ လဂ့ၩလီၫ. 4 ၦအံၫစရ့လၭဖိၪ မၩ ဘဲၫနီၪတၭ, ဒုၭစဲၪ့ထၪ့ခွံၬဝ့ၫ လၧၦၥုၪ့တဲၩအလး လၧခီၫ့လခီၫလီၫ. ဘဲၫယဟိဝၩ မၪလူၬ စမိစ့ၭ အၥိၭ ၦအံၫစရ့လၭဖိၪ မၩဝ့ၫ ဘဲၫနီၪအၥိၭလီၫ. 5 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 6 စံၭ ၦအံၫစရ့လၭဖိၪ, ထီးၦခွၫမွဲဂ့ၩ, ၦမုၪမွဲဂ့ၩ, မၩမၪ ယဟိဝၩ လၧဆၧလဖၪ လမံၩ့မံၩ့ လၧၦၡၩ အဆၧဒဲၩဘၭ ထီးအလူၬ အကျၩတၭ, အဆၧဒဲၩဘၭ အ့ၪအီၪတၭ, 7 အဝ့ၫၥံၪ မိဘၪလီၩလၩ့ အဆၧမၪ လၧအမၩဘၪဝ့ၫ တၭ, မိဘၪဖ့ၪထဲၩ့ လၧအဆၧမၪ အကၠီၩ့, လၧနီၪအမ့ၬယၫ, အီၪက့ၪ အၪထၪ့ ယဲပိၩ့လပိၩ့တၭ, မိဘၪဖ့ၪထဲၩ့ဝ့ၫ လၧၦလၧအမၩမၪဘၪဝ့ၫ လဂၩနီၪလီၫ. 8 အ့ၪမွဲ ၦလဂၩနီၪ အၡၩဎွ့ၩထဲၩ့ဆၧ လၧအမိဒိၭန့ဆၧ လၧဆၧမၪ အကၠီၩ့, အ့ၪလအီၪဘၪတၭ မွဲအဖ့ၪထဲၩ့ဆၧ လၧဆၧမၪ အကၠီၩ့ လၧယဟိဝၩ လၧၦလုဆၧ လဂၩနီၪဆံၭ. လၧနီၪအမ့ၬယၫ ဘၪဖ့ၪလၫ့ဒံၭ ၥိၪဖၫလဒုၩ လၧဆၧမၩဖီၩ့ဖျ့ၭ အဂး, ဘဲၫၥိၭ အမိမၩဖီၩ့ဖျ့ၭဆၧ လၧအဝ့ၫနီၪ အဂးလီၫ. 9 တၭ ကယဲ ဆၧလုဝံဝါဝ့ၫ ဘၪဆဲၫ့ လၧၦအံၫစရ့လၭ အဆၧဆံၫ့ဎံၪ ထီးအလူၬ လၧအဂဲၫဆိၬ လၧၦလုဆၧလဂၩ အအီၪနီၪ, မိကဲၪထၪ့ အဆၧလီၫ. 10 ထီးဒၪ ၦအဆၧဆံၫ့ဎံၪ လမံၩ့မံၩ့နီၪ မိကဲၪထၪ့ အဆၧဒၪဝ့ၫ, ထီးဒၪ ဆၧလၧၦဖ့ၪလၫ့ ၦလုဆၧ လဂၩဂၩနီၪ မိကဲၪထၪ့ အဆၧလီၫ. 11 ယဟိဝၩချဲၩ့ဆၧ လၧစမိစ့ၭတၭ, စံၭဝ့ၫဒၪ, 12 လီၩဘၪဆၧ လၧၦအံၫစရ့လၭဖိၪတၭ, စံၭ အဝ့ၫၥံၪ, ထီးဒၪ ၦအမၫ အ့ၪကၠၪခွံၬအၥၭတၭ မၩမၪဘၪဝ့ၫ, 13 တၭ ၦဂူၫဂၩ မံၫဎုၬဝ့ၫတၭ, အီၪကဒုၩ လၧအဝၩ အမ့ၬၥၪနီၪ, ဒဲအီၪၥူၪ, ဒဲဘၪစံၪစၪဝ့ၫနီၪ, ၦထိးအၥၭ လအီၪဘၪ, ဒဲဆၧလဖျီၪထၪ့ဘၪဝ့ၫနီၪ, 14 အဝၩအၥၭ အ့ၪကဲၪ့ထၪ့ ဒဲၥၭကဲၪ့ အမၫတၭ, အမၫနီၪ အ့ၪဘၪ ဆၧစံၪစၪတၭ; အ့ၪလမွဲဘၪနီၪ, အဝၩအၥၭ အ့ၪကဲၪ့ထၪ့ ဒဲၥၭကဲၪ့အမၫတၭ, အမၫနီၪ အ့ၪလစံၪစၪဘၪတၭ, 15 ထီးနီၪလဖၧၫ့ ၦလဂၩနီၪ ဘၪဂဲၫၥိၫ့ အမၫ လၧၦလုဆၧလဂၩ အအီၪ, ဒဲအဝ့ၫ ဘၪဂဲၫဆိၬ အဆၧမၩဘိၪ့ လၧအဂး, ဘုၪမုယီၩ အကိၪမုၬ လအ့ဖၭ ဆံၫပိၩ့လပိၩ့, တၭ ဂါလၩ့ဘၪ ၥိၪ လၧအဖၫ့ခိၪအ့ၬ. အီၪက့ၪဘၪ လီဘၫ့ လၧအဖၫ့ခိၪအ့ၬ. အဂဲးဘဲၫယီၩ မွဲဆၧမၩဘိၪ့ လၧဆၧၥၭကဲၪ့ အကၠီၩ့, ဆၧမၩဘိၪ့နၪ့ထၪ့ ဆၧလၧအဒုၭနၪ့ထၪ့ထဲၩ့ ဆၧမၩ လီၫ. 16 ၦလုဆၧလဂၩနီၪ ဘၪဒုၭၥုၭဘူၭ ၦမုၪတၭ အီၪက့ၪဝ့ၫ လၧယဟိဝၩ အမ့ၬယၫလီၫ. 17 တၭ ၦလုဆၧလဂၩနီၪ ဘၪမၩန့ ထံၫဆံၫ့ဎံၪ လၧထွ့ၫဂၪ့ခိၪ အဖၧၩ့, ဒဲဂၪ့ခိၪအမုၬ လၧအအီၪလၧတဲၩဆံၫ့ဎံၪ အဖုၫဒၩ အလီၩ့နီၪ ၦလုဆၧလဂၩ ဘၪမၩန့ဝ့ၫတၭ, အီၪက့ၪ လၧထံၫကျၩလီၫ. 18 ၦလုဆၧလဂၩနီၪ ဘၪအီၪက့ၪ ၦမုၪ လၧယဟိဝၩ အမ့ၬယၫတၭ, ဒုၭအီၪဘိၪ့ ၦမုၪအခိၪတၭ, အီၪက့ၪ ဆၧလုနၪ့ထၪ့ထဲၩ့ လၧအမွဲ ဆၧလုၥၭကဲၪ့ လၧအစူၪဖၧၩ့တၭ, ၦလုဆၧလဂၩနီၪ ဘၪအီၪ လၧထံၫအခၪ လၧအစူၪဖၧၩ့ လၧအဒုၭဆိၪအၧၩ့ဆၧလီၫ. 19 တၭ ၦလုဆၧလဂၩနီၪ ဘၪဒုၭဆိၪလၩ့ ၦမုၪအၥၭတၭ, စံၭဝ့ၫ, ၦခွၫ အ့ၪလမံၫဎုၬဘၪ လၧနၧၩတၭ, န အ့ၪလကၠၪခွံၬဘၪ နၥၭ လၧနဝၩအလး ဖိးလၧဆၧလဆံၫ့ဘၪတၭ, မွဲနဖီၩ့ဖျ့ၭ လၧထံၫအခၪယီၩ လၧအဒုၭဆိၪအၧၩ့ဆၧဆံၭ. 20 အ့ၪမွဲ န အ့ၪကၠၪခွံၬယူၭ နၥၭ လၧဆၧလၧနဝၩအလး, ဒဲနလဆံၫ့ဘၪ တၭ, ဖ့ၪယူၭ ၦခွၫလဂၩ မံၫဎုၬ လၧနၧၩ လၧအလမွဲဘၪ နဝၩတၭ, 21 ထီးနီၪလဖၧၫ့ ၦလုဆၧလဂၩနီၪ ဘၪဒုၭဆိၪလၩ့ ၦမုၪအၥၭ လၧဆၧဆိၪအၧၩ့တၭ, ၦလုဆၧနီၪ မိဘၪစံၭ ၦမုၪ, ထီးယဟိဝၩ ဒုၭအုၪ နကံၪထံၭ, ဒဲနဂူၭဖိၫ့ ယိၭထၪ့တၭ, မွဲယဟိဝၩ အီၪက့ၪနၧၩ လၧဆၧဆိၪအၧၩ့, ဒဲဆိၪလၩ့ ဆၧအလး လၧနၡၩလဆၨၩ အကျၩဆံၭ. 22 တၭ ထံၫလၧအဒုၭဆိၪအၧၩ့ ဆၧယီၩ မိလ့ၩနုၬ လၧနဂူၭဖိၫ့ဖၧၩ့ ဘဲၫၥိၭ အမိဒုၭယိၭထၪ့ နဂူၭဖိၫ့, ဒဲဒုၭအုၪ နကံၪထံၭလီၫ. တၭ ၦမုၪ မိဘၪစံၭ, အၩမံၩ့, အၩမံၩ့; 23 တၭ ၦလုဆၧလဂၩ ဘၪကွ့ၭ ဆၧဆိၪအၧၩ့လဖၪနီၪ လၧလံၬဖၧၩ့, ဒဲထုၭခွံၬဝ့ၫ လၧထံၫခၪ အဖၧၩ့နီၪလီၫ. 24 တၭ ဘၪဒုၭအီၩ ၦမုၪ လၧထံၫခၪ လၧအဒုၭဆိၪအၧၩ့ဆၧ တၭ, ထံၫ လၧအဒုၭဆိၪအၧၩ့ဆၧ မိလ့ၩနုၬ လၧအဖၧၩ့ လၧဆၧခၪလီၫ. 25 ထီးနီၪလဖၧၫ့ ၦလုဆၧလဂၩနီၪ ဘၪမၩန့ ဆၧမၩဘိၪ့ၥၭကဲၪ့ လၧၦမုၪ အစူၪဖၧၩ့တၭ, မိဝံဝါဝ့ၫ လၧယဟိဝၩ အမ့ၬယၫတၭ, ဂဲၫဆိၬဝ့ၫ လၧဆၧလုလးလီၫ. 26 တၭ ၦလုဆၧလဂၩ ဘၪမၩန့ လစူၪ လၧဆၧလုအဖၧၩ့, အဆၧနၪ့ထၪ့ထဲၩ့နီၪ, ဒဲဆူၭခဲၩထၪ့ဝ့ၫ လၧဆၧလုလး အဖၫ့ခိၪ တၭ, လၧခဲၫ့ထဲၩ့ မိဘၪဒုၭအီၩ ၦမုၪ လၧထံၫအခၪလီၫ. 27 ထီးအဒုၭအီၩဝ့ၫ လၧထံၫ ဂီၩ့တၭ, ဆၧမိမၩအၥၭ လၧၦမုၪနီၪ အ့ၪလဆံၫ့ဘၪ, ဒဲမၩမၪဘၪ အဝၩတၭ ထံၫ လၧအဒုၭဆိၪအၧၩ့ဆၧ မိလ့ၩနုၬ လၧအဖၧၩ့ လၧဆၧခၪ တၭ, အဂူၭဖိၫ့ မိယိၭထၪ့ ဒဲအကံၪထံၭ မိအုၪဝ့ၫတၭ, ၦမုၪနီၪ မိကဲၪထၪ့ ဆၧဆိၪအၧၩ့အလး လၧအၡၩလဆၨၩဒၪဝ့ၫ အကျၩလီၫ. 28 တၭ ၦမုၪနီၪ အ့ၪလဘၪၥၭလိၪ ဘၪ, အ့ၪဆံၫ့ဝ့ၫတၭ, ထီးနီၪလဖၧၫ့ မိဖီၩ့ဖျ့ၭ ဒဲမိဒၧၩ့ထၪ့ဝ့ၫဆ့လီၫ. 29 ထီးၦမုၪ ကၠၪခွံၬအၥၭ လၧဆၧလၧအဝၩအလး ဒဲလဆံၫ့ဘၪနီၪ, ၁နိၫ ဘၪဆဲၫ့ လၧဆၧၥၭကဲၪ့မွဲ အနီၪ, 30 ဒဲလခီၫ ထီးအဝၩအၥၭ အ့ၪကဲၪ့ထၪ့ ဒဲၥၭကဲၪ့ အမၫ, ဒဲအီၪက့ၪ ၦမုၪ လၧယဟိဝၩ အမ့ၬယၫတၭ, ၦလုဆၧလဂၩနီၪ ဘၪမၩဝ့ၫ ၁နိၫယီၩ ထီးအလူၬလီၫ. 31 တၭ ၦခွၫ မိဖီၩ့ဖျ့ၭ ဆၧဒဲၩဘၭ, ဒဲၦမုၪ မိထိး အဆၧဒဲၩဘၭလီၫ.

၄ မိစ့ၭ Numbers 6

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 လီၩဘၪ လၧၦအံၫစရ့လၭဖိၪတၭ စံၭအဝ့ၫၥံၪ, ၦခွၫမွဲဂ့ၩ, ၦမုၪမွဲဂ့ၩ, ထီးအမိမၩလၩ့ဖၭအၥၭ လၧအမိဆိၪလၩ့အၥၭ လၧၦနၭစရ့ၭဖိၪ အဆၧဆိၪလၩ့အၥၭနီၪ, ဘဲၫၥိၭ အမိမၩလၩ့ဖၭအၥၭ လၧယဟိဝၩ အဂးတၭ, 3 မိဘၪမၩလၩ့ဖၭအၥၭ လၧစဘံၭထံၫ, ဒဲၥံၭထံၫဂၬထံၫလီၫ. တၭ အီၩဘၪ စဘံၭထံၫ အဆဲၪ့, ဒဲၥံၭထံၫဂၬထံၫ အဆဲၪ့ အ့ၬ. တၭ အီၩဘၪ ထံၫ လၧစဘံၭၥၪ စုၪလၩ့အၥၭ လၧအဖၧၩ့အ့ၬ. တၭ စဘံၭၥၪ ၥံၫ့ဆ့ၬမွဲဂ့ၩ အဎဲၫ့မွဲဂ့ၩ, အၪ့ဘၪအ့ၬ. 4 မုနံၩမုနၩ လၧအအီၪလၩ့ဖၭအၥၭနီၪ အၪ့ဘၪ ဆၧလၧၦမၩဝ့ၫ လၧစဘံၭမုအၥၪ နးမံၩ့အ့ၬ; လၧအချံၫ ဖိးလၧအဖံၭ နးမံၩ့အ့ၬ. 5 ကိၭမုနံၩမုနၩ ဘၪဆဲၫ့ လၧအဆၧဆိၪလၩ့အၥၭ လၧအမိမၩလၩ့ဖၭအၥၭနီၪ, ဒီၩလိၩ့ ဆၧမိဘၪ အခိၪအလီၩ့အ့ၬ. မိဘၪကဲၪထၪ့ ဆၧဆံၫ့ဎံၪ လၧယဟိဝၩ အဂး, မိဘၪဖ့ၪလၫ့ အခိၪၥူၫဘီၩ့ ထီၫထၪ့ ထီးမုနံၩလဖၪ လၧအမၩလၩ့ဖၭအၥၭ လၧယဟိဝၩ အဂးနီၪ မိလၧၫ့ထၪ့ဎွ့ၩထၪ့ဝ့ၫလီၫ. 6 တၭ ကိၭမုနံၩမုနၩ လၧအမၩလၩ့ဖၭအၥၭ လၧယဟိဝၩ အဂးနီၪ ထီးၥုၭဘူၭဘၪအၥၭ လၧဆၧအစွၪ လဂ့ၩ. 7 အဖါ မွဲဂ့ၩ; အမိ မွဲဂ့ၩ, အထၧၫ့ဖုဝဲခွၫ မွဲဂ့ၩ, အထၧၫ့ဖုဝဲမုၪ မွဲဂ့ၩ, အ့ၪၥံၫတၭ; လၧအၥံၫ အကၠီၩ့နီၪ, မၩစံၪစၪလၩ့အၥၭအ့ၬ. အဂဲးဘဲၫယီၩ ဆၧလၩ့ဖၭ ဘၪဆဲၫ့ လၧယွၩ အီၪလၧအလီၩ့လီၫ. 8 ကိၭမုနံၩမုနၩဒ့ၭ လၧအလၩ့ဖၭနီၪ မိကဲၪထၪ့ ဆၧဆံၫ့ဎံၪ လၧယဟိဝၩ အဂးလီၫ. 9 ၦၡၩ အ့ၪၥံၫရှုၭ လၧအနဲၩ့ထံၭတၭ အ့ၪမၩစံၪစၪဘၪ အခိၪ လၧအလၩ့ဖၭတၭ, ထီးနီၪလဖၧၫ့ မုနံၩ လၧအဆံၫ့ထၪ့နီၪ မိဘၪလိၩ့ခွံၬ အခိၪ, မုနွ့ၫနံၩလနံၩနီၪ မိဘၪလိၩ့ဝ့ၫ လီၫ. 10 တၭ ဎိၭနံၩလနံၩနီၪ ထိၪလွံ နံၫဘံၪ့ မွဲဂ့ၩ, ကၪကဲၪဖိၪ နံၫဘံၪ့ မွဲဂ့ၩ, မိဘၪဂဲၫဆိၬဝ့ၫ လၧၦလုဆၧလဂၩ အအီၪ ထီးဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪလီၫ. 11 တၭ ၦလုဆၧလဂၩနီၪ ဘၪလုထၪ့ လဘံၪ့ လၧဆၧလုဆၧဒဲၩဘၭ အဂး, ဒဲလဘံၪ့ လၧဆၧလုမ့ၪ အဂး, ဒဲမၩ ဆၧဖီၩ့ဖျ့ၭ လၧအဂး လၧၦမၩမၪဆၧ လၧဆၧၥံၫ အကၠီၩ့တၭ, ဘၪမၩဆံၫ့ဎံၪ အခိၪ လၧမုလနံၩဎးနီၪလီၫ. 12 ဘၪအီၪက့ၪဆံၫ့ဎံၪ လၧယဟိဝၩ အဂး အနံၩအၥၫ့ လၧအအီၪလၩ့ဖၭတၭ, ဘၪဂဲၫဆိၬ ၥိၪလနံၪ့ဖိၪ လၧဆၧလုမၪဘၪဆၧ အဂးလီၫ. အ့ၪမွဲ မုနံၩမုနၩ လၧအအီၪဝံဝ့ၫလဖၪနီၪ မိလၩ့မါဝ့ၫ, အဂဲးဘဲၫယီၩ အဆၧလၩ့ဖၭနီၪ ဘၪစံၪစၪယူၭလီၫ. 13 အယီၩမွဲ ၦနၭစရ့ၭဖိၪ အ၁နိၫ ထီးအမုနံၩမုနၩ လၧအအီၪလၩ့ဖၭလဖၪနီၪ မိလၧၫ့ထၪ့ဎွ့ၩထၪ့တၭ; ၦမိဒုၭဂဲၫဝ့ၫ လၧဆၧအီၪကီၪ့ အတဲၩဆံၫ့ဎံၪ အတရၫ့, 14 တၭ ဘၪမၩဘိၪ့ အဆၧမၩဘိၪ့ ယဟိဝၩ, ၥိၪဖၫလနံၪ့ဖိၪ အလၧၫ့အဎွ့ၩ လဒုၩ လၧဆၧလုမ့ၪ အဂး, ဒဲၥိၪမိလနံၪ့ဖိၪ အလၧၫ့အဎွ့ၩ လဒုၩ လၧဆၧလုဆၧဒဲၩဘၭ အဂး, ဒဲၥိၪဖၫ အလၧၫ့အဎွ့ၩ လဒုၩ လၧဆၧလုဘၪလိၬအိၭလိၬ အဂး, 15 တၭ အီၪက့ၪ ဒၩ့လဖျိၪ့ အီၪလၧကိၪလအီၪဘၪလၧမံၪနီၪ, ဒဲကိၪပၪပဲၪ လဲၩဎုၬ လၧၥိၪ, ဒဲကိၪလအီၪဘၪလၧမံၪ ဘၧၩ့ဖျၪဒၪဂုၪအၥၭ လၧၥိၪ, ဒဲအဆၧမၩဘိၪ့ကိၪမုၬ, ဒဲအဆၧလုအီၩလီၫ. 16 ၦလုဆၧလဂၩ ဘၪအီၪက့ၪဝ့ၫ လၧယဟိဝၩ အမ့ၬယၫတၭ, လုထၪ့ အဆၧလုဆၧဒဲၩဘၭ, ဒဲအဆၧလုမ့ၪလီၫ. 17 တၭမွဲ အဘၪလုထၪ့ ၥိၪဖၫ, ဆၧလုဘၪလိၬအိၭလိၬ လၧယဟိဝၩ အဂး, ဒဲဒၩ့လဖျိၪ့ အီၪလၧကိၪလအီၪဘၪလၧမံၪနီၪတၭ; ၦလုဆၧလဂၩ ဘၪမၩဘိၪ့ အဆၧမၩဘိၪ့ကိၪမုၬ, ဒဲအဆၧလုအီၩလီၫ. 18 ၦနၭစရၭ့ဖိၪ ဘၪလိၩ့ အခိၪ ဘၪဆဲၫ့ လၧအအီၪလၩ့ဖၭ လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪတၭ, ဘၪမၩန့ အခိၪၥူၫ ဘၪဆဲၫ့ လၧအအီၪလၩ့ဖၭတၭ, ဒုၭနုၬဝ့ၫ လၧမ့ၪဖၧၩ့ လၧအအီၪလၧဆၧလုဘၪလိၬအိၭလိၬ အဖၫ့လၬလီၫ. 19 တၭ ၦလုဆၧလဂၩနီၪ ဘၪမၩန့ ၥိၪဖၫ အခိၬထံၭခိၪ လၧအအၪ့ဎွံအၥၭ, ဒဲကိၪလအီၪဘၪလၧမံၪ လဘံၪ့ လၧဒၩ့ဖၧၩ့ ဒဲကိၪလအီၪဘၪလၧမံၪဘၧၩ့ဖျၪဒၪ လဘံၪ့တၭ, ဘၪအီၪက့ၪဝ့ၫ လၧၦနၭစရ့ၭဖိၪ အစူၪဖၧၩ့ လၧအခိၪၥူၫ ဘၪဆဲၫ့ လၧအအီၪလၩ့ဖၭနီၪ ဘၪလိၩ့ခွံၬဝ့ၫ အလးခဲၫ့လီၫ. 20 တၭ ၦလုဆၧလဂၩနီၪ ဘၪဝံဝါဝ့ၫ လၧဆၧမၩဘိၪ့ဝံဝါဝ့ၫ လၧယဟိဝၩ အမ့ၬယၫလီၫ. ဆၧနီၪမွဲ ဆၧဆံၫ့ဎံၪ လၧၦလုဆၧလဂၩ အဂး, ဒဲၥၭနၫၡါ အဆၧဝံဝါ, ဒဲခိၬထံၭခိၪ အဆၧဆိၬထၪ့ဝံဝါ လီၫ. လၧခဲၫ့ထဲၩ့တၭ, ၦနၭစရ့ၭဖိၪ မိအီၩဘၪ စဘံၭထံၫလီၫ. 21 အနီၪမွဲ ၁နိၫ ဘၪဆဲၫ့ လၧၦနၭစရ့ၭဖိၪ လၧအဆိၪလၩ့ယူၭအၥၭနီၪ, ဒဲအဆၧမၩဘိၪ့ ယဟိဝၩ လၧအအီၪလၩ့ဖၭဆၧ အဂးလီၫ. လၧနီၪအမ့ၬယၫ ဆၧလၧအစူၪန့ဘၪဝ့ၫ အီၪဒံၭလီၫ. ဘဲၫဆၧလၧအနိၭဆိၪလၩ့အၥၭ အၥိၭနီၪ မိဘၪမၩ ဘဲၫနီၪၥိၭ, ဘဲၫဆၧၥီၪ့ ဘၪဆဲၫ့ လၧအအီၪလၩ့ဖၭ အၥိၭနီၪလီၫ. 22 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 23 လီၩဘၪ လၧစအၫရၧၫ့ ဒဲအဖိၪခွၫလဖၪတၭ စံၭ, နၥံၪ ဘၪဆိၪဂ့ၩ ၦအံၫစရ့လၭဖိၪ ဘဲၫယီၩ, စံၭအဝ့ၫၥံၪ, 24 မွဲယဟိဝၩ ဆိၪဂ့ၩနၧၩ ဒဲယိထဲၩ့နၧၩဆံၭ. 25 မွဲယဟိဝၩ ဒုၭဖၩ့ထၪ့ နၧၩ လၧအမ့ၬ, ဒုၭဘၪနၧၩ လၧအခိးအတၩဆံၭ. 26 မွဲယဟိဝၩ အီၪက့ၪဖၩ့ထၪ့ အမ့ၬ လၧနလီၩ့, ဒဲဖ့ၪလၫ့နၧၩ လၧဆၧဘၪလိၬအိၭလိၬဆံၭ. 27 အဝ့ၫၥံၪ မိဘၪအီၪက့ၪ ယမံၩ့ လၧၦအံၫစရ့လၭဖိၪ အလီၩ့တၭ ယမိဆိၪဂ့ၩ အဝ့ၫၥံၪလီၫ.

၄ မိစ့ၭ Numbers 7

1 တၭ မုလနံၩ လၧစမိစ့ၭ မၩထၪ့ တဲၩဆံၫ့ဎံၪ ဂီၩ့, ဒဲဂုၪဝ့ၫ ဒဲမၩဆံၫ့ဎံၪဝ့ၫ, ဒဲအဆၧဖိၪဆၧလံၩ ထီးအလူၬ, ဒဲဆၧလုလး, ဒဲအဆၧဖိၪဆၧလံၩ ထီးအလူၬ, ဒဲဂုၪ အဝ့ၫၥံၪ, ဒဲမၩဆံၫ့ဝ့ၫ ဂီၩ့တၭ, 2 ဆၧမၩအၥၭ လၧၦအံၫစရ့လၭဖိၪ အၦဒိၪလဖၪ, အဖါအဂံၪ့ အခိၪလဖၪ လၧအမွဲ ၦဒီၪ့လဖၪ အၦဒိၪ ဒဲအီၪဝ့ၫ လၧၦဘၪ ဆၧဝံထၪ့ဝ့ၫ အဖၫ့ခိၪနီၪ မၩဘိၪ့ဆၧလီၫ. 3 တၭ အဝ့ၫၥံၪ ဂဲၫဆိၬ အဆၧမၩဘိၪ့ လၧယဟိဝၩ အမ့ၬယၫ, လဲၪ့အီၪ လၧအခိၪ ဎူၫခိၪ, ဒဲချီဖၫ လဆံၫနံၫဒုၩ, ၦဒိၪနံၫဂၩ လဲၪ့လခိၪ, ဒဲၦဒိၪလဂၩ ချီဖၫလဒုၩလီၫ. အဝ့ၫၥံၪ ဆိၬဝ့ၫ လၧတဲၩဆံၫ့ဎံၪ အမ့ၬယၫလီၫ. 4 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 5 မၩန့ အဝ့ၫၥံၪ ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩနီၪဆံၭ. တၭ နဘၪဖ့ၪလၫ့ဝ့ၫ လၧၦလံဝဲၫဖိၪ လဂၩ, ဘဲၫဆၧမၩအၥိၭ ကိၭဂၩဒ့ၭလီၫ. 6 စမိစ့ၭ မၩန့ လဲၪ့လဖၪ, ဒဲချီဖၫၥံၪနီၪတၭ, ဖ့ၪလၫ့ဝ့ၫ လၧၦလံဝဲၫဖိၪလီၫ. 7 တၭ လဲၪ့ နံၫခိၪ ဒဲချီဖၫ လံဒုၩနီၪ ဖ့ၪလၫ့ဝ့ၫ လၧစဂၧၡၧၫ့ အဖိၪခွၫလဖၪ ဘဲၫအမၩဆၧ အၥိၭနီၪလီၫ. 8 တၭ လဲၪ့ လံခိၪ ဒဲချီဖၫ ဎိၭဒုၩနီၪ, ဖ့ၪလၫ့ဝ့ၫ လၧစမရၫရဲၫ အဖိၪခွၫၥံၪ ဘဲၫအမၩဆၧ အၥိၭ လၧၦလုဆၧ စအၫရၧၫ့ အဖိၪခွၫ စအံ၁မၫ အစူၪဖၧၩ့ လီၫ. 9 အ့ၪမွဲ ဖ့ၪလၫ့ဝ့ၫ စကိဟၭ အဖိၪခွၫလဖၪနီၪ ဆၧနးမံၩ့အ့ၬ. အဂဲးဘဲၫယီၩ ဆၧဘၪဆဲၫ့ လၧဆၧအလးဆံၫ့ဎံၪ လၧအဘၪယိၭ လၧအခိၬထံၭခိၪနီၪ မွဲအဝ့ၫၥံၪ အဆၧမၩလီၫ. 10 လၧဆၧမၩဘိၪ့ဖလါ ဆၧလုလး အဂးနီၪ, ၦဒိၪလဖၪ မၩဘိၪ့ထၪ့ဆၧ လၧမုလနံၩနီၪ လၧအဘၪဂုၪအၥၭ, ဒဲၦဒိၪလဖၪ မၩဘိၪ့ထၪ့ အဆၧမၩဘိၪ့နီၪ လၧဆၧလု အမ့ၬယၫလီၫ. 11 တၭ ယဟိဝၩ စံၭစမိစ့ၭ, အဝ့ၫၥံၪ မိဘၪမၩဘိၪ့ထၪ့ အဆၧမၩဘိၪ့နီၪ လၧဆၧမၩဘိၪ့ဖလါ ဆၧလုလး အဂး, ၦဒိၪလဂၩ အနံၩဒၪဝ့ၫ, ၦဒိၪလဂၩ အနံၩဒၪဝ့ၫ ဆုၬဆုၬလီၫ. 12 တၭ ၦလၧအမၩဘိၪ့ အဆၧမၩဘိၪ့ လၧမုခၪ့ထံၭအနံၩနီၪ, မွဲယုဒၫအဒီၪ့ဖိၪ စအမံနဒၭ အဖိၪခွၫ စနၫၡိၫ့လီၫ. 13 တၭ အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪ, နံၫဖျိၪ့လူၬ ဎွ့ၩဝ့ၫ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 14 နိၪထိၩ့ထီၫ့ လဘံၪ့ အလယၧး ၡက့လၭ လဆံၫ ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 15 ချီဖၫဖိၪလဒုၩ, ၥိၪဖၫလဒုၩ, ၥိၪလနံၪ့ဖိၪလဒုၩ လၧဆၧလုမ့ၪ အဂး, 16 ဘ့ၪဖိၪလဒုၩ လၧဆၧလုဆၧဒဲၩဘၭ အဂး, 17 ချီဖၫနံၫဒုၩ, ၥိၪဖၫဖိၪယဲဒုၩ, ဘ့ၪဖၫယဲဒုၩ ၥိၪလနံၪ့ဖိၪယဲဒုၩ လၧဆၧလုဘၪလိၬအိၭလိၬ အဂး လီၫ. အနီၪမွဲ စအမံနဒၭ အဖိၪခွၫ စနၫၡိၫ့ အဆၧမၩဘိၪ့ လီၫ. 18 နံၫနံၩလနံၩနီၪ ၦအံစခၫဖိၪ အၦဒိၪ စဇုအၫ အဖိၪခွၫ စနၥၫ့နအ့လၭနီၪ မၩဘိၪ့ထၪ့ဆၧလီၫ. 19 အဝ့ၫဒၪ မၩဘိၪ့ထၪ့ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭနွ့ၫဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪ, ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 20 နိၪထိၩ့ထီၫ့လဘံၪ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 21 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 22 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 23 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬအဂးလီၫ. အနီၪမွဲ စဇုအၫ အဖိၪခွၫ စနၥၫ့နအ့လၭ အဆၧမၩဘိၪ့လီၫ. 24 ၥၧၫ့နံၩလနံၩနီၪ ၦဇ့ၭဘလၧၫ့ဖိၪ အၦဒိၪ စဟံလၧၫ့ အဖိၪခွၫ စအလဲအၭနီၪ မၩဘိၪ့ဆၧလီၫ. 25 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ ဘဲၫဆၧအလးဆံၫ့ဎံၪ အၡက့လၭ အၥိၭနီၪ, ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 26 ဒဲနိၪထိၩ့ထီၫ့လဘံၪ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 27 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 28 ဘ့ၪဖိၪလဒုၩ လၧဆၧလုဆၧဒဲၩဘၭ အဂး, 29 ချီဖၫ နံၫဒုၩ, ဒဲၥိၪဖၫ ယဲဒုၩ, ဒဲဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧဘၪလိၬအိၭလိၬ အဂးလီၫ. အဝ့ၫနီၪ မွဲစဟံလၧၫ့ အဖိၪခွၫ စအလဲအၭ အဆၧမၩဘိၪ့လီၫ. 30 လံနံၩလနံၩနီၪ ၦရုဘံၫ့ဖိၪ အၦဒိၪ စရှ့ဒအၧၫ အဖိၪခွၫ စအံၫလဲဇၧၫနီၪ မၩဘိၪ့ဆၧလီၫ. 31 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ, ဘဲၫ ဆၧအလးဆံၫဎံၪ အၡက့လၭ အၥိၭနီၪ ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 32 နိၪထိၩ့ထီၫ့ အလယၧး ၡက့လၭ လဆံၫ ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 33 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 34 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 35 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အနီၪမွဲ စရှ့ဒအၧၫ အဖိၪခွၫ စအံၫလဲဇၧၫ အဆၧမၩဘိၪ့လီၫ. 36 ယဲနံၩလနံၩနီၪ ၦစံမအၧၫ့ဖိၪ အၦဒိၪ စဇုရၡၭဒအဲၫ အဖိၪခွၫ စရှ့လုၫမအ့လၭနီၪ မၩဘိၪ့ဆၧလီၫ. 37 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪ ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 38 နိၪထိၩ့ထီၫ့လဘံၪ့ အလယၧး ၡက့လၭ လဆံၫ ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 39 ချီဖၫဖိၪ လဒုၩ, ၥိၪလနံၪ့ဖိၪ လၧဆၧလုမ့ၪ အဂး, 40 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 41 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အနီၪမွဲ စဇုရၡၭဒအဲၫ အဖိၪခွၫ စရှ့လုၫမအ့လၭ အဆၧမၩဘိၪ့လီၫ. 42 ဎူၫနံၩလနံၩနီၪ ၦဂၭဖိၪ အၦဒိၪ စဒုၫအ့လၭ အဖိၪခွၫ စအံၫလဲအစၭနီၪ မၩဘိၪ့ဆၧလီၫ 43 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪ ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 44 နိၪထိၩ့ထီၫ့ အလယၧး ၡက့ၭလၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 45 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး. 46 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 47 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အနီၪမွဲ စဒုၫအ့လၭ အဖိၪခွၫ စအံၫလဲအစၭ အဆၧမၩဘိၪ့လီၫ. 48 နွ့ၫနံၩလနံၩနီၪ ၦအံဖြံၫ့ဖိၪ အၦဒိၪ စအၫမဟၧၭ အဖိၪခွၫ စအံၫလံၭၡမၫနီၪ မၩဘိၪ့ဆၧလီၫ. 49 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪ, ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 50 နိၪထိၩ့ထီၫ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 51 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 52 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 53 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အနီၪမွဲ စအၫမဟၧၭ အဖိၪခွၫ စအံၫလံၭၡမၫ အဆၧမၩဘိၪ့လီၫ. 54 ဎိၭနံၩလနံၩနီၪ ၦမနၭစ့ၫဖိၪ အၦဒိၪ စပဒၫဇၧၫ အဖိၪခွၫ စဂမၫလအ့လၭနီၪ မၩဘိၪ့ဆၧလီၫ. 55 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ ဘဲၫဆၧအလးဆံၫ့ဎံၪ အၡက့လၭ အၥိၭနီၪ, ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 56 နိၪထိၩ့ထီၫ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 57 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 58 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 59 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အနီၪမွဲ စပဒၫဇၧၫ အဖိၪခွၫ စဂမၫလအ့လၭ အဆၧမၩဘိၪ့လီၫ. 60 ခွံၫနံၩလနံၩနီၪ ၦဘံၪ့ယမံၫ့ဖိၪ အၦဒိၪ စဂံဒအိၫနဲၫ အဖိၪခွၫ စအဘဲဒၫ့ မၩဘိၪ့ဆၧလီၫ. 61 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ ဘဲၫဆၧအလးဆံၫ့ဎံၪ အၡက့လၭ အၥိၭနီၪ ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 62 နိၪထိၩ့ထီၫ့လဘံၪ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 63 ချီဖၫဖိၪ လဒုၩ, ၥိၪဖၫဖိၪ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 64 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 65 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အနီၪမွဲ စဂ့ၭဒအိၫနဲၫ အဖိၪခွၫ စအဘဲဒၫ့ အဆၧမၩဘိၪ့နီၪလီၫ. 66 ဆံၫနံၩလနံၩနီၪ ၦဒၫ့ဖိၪ အၦဒိၪ စအၫမၡၭဒအဲၫ အဖိၪခွၫ စအဟဲအဇၧၫ မၩဘိၪ့ဆၧလီၫ. 67 အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩ အလယၧး ၡက့လၭ နွ့ၫဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪ, ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 68 နိၪထိၩ့ထီၫ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 69 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 70 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 71 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ, လၧဆၧလုဘၪလိၬအိၭလိၬ အဂးလီၫ. အနီၪမွဲ စအၫမၡၭဒအဲၫ အဖိၪခွၫ စအဟဲအဇၧၫ အဆၧမၩဘိၪ့လီၫ. 72 ဆံၫလနံၩလနံၩနီၪမွဲ ၦအၭၡၧၫဖိၪ အၦဒိၪ စအီၭရၫ့ အဖိၪခွၫ စပ့ၫဂအ့လၭနီၪ 73 မၩဘိၪ့ဆၧလီၫ. အဝ့ၫဒၪ အဆၧမၩဘိၪ့နီၪ မွဲလိၫ့စ့ၩ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့ၭလၭ နွ့ၫဆံၫ, ဘဲၫ ဆၧအလးဆံၫ့ဎံၪ အၡက့လၭ အၥိၭနီၪ ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 74 နိၪထိၩ့ထီၫ့ အလယၧး ၡက့လၭ လဆံၫ, ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 75 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 76 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 77 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ, လၧဆၧလုဘၪလိၬအိၭလိၬ အဂးလီၫ. အနီၪမွဲ စအီၭရၫ့ အဖိၪခွၫ စပ့ၫဂအ့လၭ အဆၧမၩဘိၪ့လီၫ. 78 လဆံၫနံၫနံၩလနံၩနီၪ ၦနၭ၁လဲၫ အၦဒိၪ စအံနၫ့ အဖိၪခွၫ စအဟဲရၫနီၪ 79 မၩဘိၪ့ဆၧလီၫ. အဝ့ၫဒၪ အဆၧမၩဘိၪ့နီၪ မွဲလိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ, ထွ့ၫစ့ၩလဖျိၪ့ အလယၧး ၡက့လၭ နွ့ၫဆံၫ, ဘဲၫ ဆၧအလးဆံၫ့ဎံၪ အၡက့လၭ အၥိၭနီၪ, ဎွ့ၩဝ့ၫ နံၫဖျိၪ့လူၬ လၧကိၪမုၬလဲၩဎုၬ လၧၥိၪ လၧဆၧမၩဘိၪ့ကိၪမုၬ အဂး, 80 နိၪထိၩ့ထီၫ့လဘံၪ့ အလယၧး ၡက့လၭ လဆံၫ ဎွ့ၩဝ့ၫ လၧဆၧနၧၫ့မၧၫ့ဆူၭခဲၩ, 81 ချီဖၫဖိၪ လဒုၩ, ၥိၪဖၫ လဒုၩ, ၥိၪလနံၪ့ဖိၪ လဒုၩ လၧဆၧလုမ့ၪ အဂး, 82 ဘ့ၪဖိၪ လဒုၩ လၧဆၧလုဆၧဒဲၩဘၭ အဂး, 83 ချီဖၫ နံၫဒုၩ, ၥိၪဖၫ ယဲဒုၩ, ဘ့ၪဖၫ ယဲဒုၩ, ၥိၪလနံၪ့ဖိၪ ယဲဒုၩ လၧဆၧလုဘၪလိၬအိၭလိၬ အဂးလီၫ. အဝ့ၫနီၪ မွဲစအံနၫ့ အဖိၪခွၫ စအဟဲရၫ အဆၧမၩဘိၪ့နီၪလီၫ. 84 အနီၪမွဲ ဆၧမၩဘိၪ့ဖလါ ဆၧလုလး, လၧမုနံၩ လၧအဘၪ ဆၧဂုၪဝ့ၫ လၧၦအံၫစရ့လၭဖိၪ အၦဒိၪလဖၪလီၫ. လိၫ့စ့ၩ လဆံၫနံၫဖျိၪ့, ထွ့ၫစ့ၩ လဆံၫနံၫဖျိၪ့, နိၪထိၩ့ထီၫ့ လဆံၫနံၫဘံၪ့, 85 လိၫ့စ့ၩလဖျိၪ့ အလယၧး ၡက့လၭ လယၩၥၧၫ့ဆံၫ ဆုၬဆုၬနီၪ, ထွ့ၫလဖျိၪ့ နွ့ၫဆံၫ ဆုၬဆုၬလီၫ. လိၫ့စ့ၩ ဒဲထွ့ၫစ့ၩ ထီးအလူၬ အလယၧး ၡက့လၭ နံၫထီၫ့လံယၩ ဘဲၫဆၧအလးဆံၫ့ဎံၪ အၡက့လၭ အၥိၭနီၪလီၫ. 86 နိၪထိၩ့ထီၫ့နီၪ အီၪ လဆံၫနံၫဘံၪ့ ဎွ့ၩ လၧဆၧနၧၫ့မၧၫ့ဆူၭခဲၩ, လဘံၪ့ ဆံၫၡက့လၭ, လဘံၪ့ ဆံၫၡက့လၭ ဘဲၫဆၧအလးဆံၫ့ဎံၪ အၡက့လၭ အၥိၭနီၪလီၫ. နိၪထိၩ့ထီၫ့ ထီးအလူၬ မွဲၡက့လၭ လယၩနံၫဆံၫလီၫ. 87 ကယဲ ချီဖၫ လၧဆၧလုမ့ၪ အဂးနီၪ မွဲလဆံၫနံၫဒုၩ, ၥိၪဖၫ လဆံၫနံၫဒုၩ, ၥိၪလနံၪ့ဖိၪ လဆံၫနံၫဒုၩ, အီၪလၧအဆၧမၩဘိၪ့ကိၪမုၬ အဂးလီၫ. ဒဲဘ့ၪဖိၪၥံၪ လၧဆၧလုဆၧဒဲၩဘၭ အဂးနီၪ အီၪ လဆံၫနံၫဒုၩလီၫ. 88 တၭ ကယဲ ချီဖၫၥံၪ, လၧဆၧလုဘၪလိၬအိၭလိၬ အဂးနီၪ မွဲနံၫဆံၫလံဒုၩ, ၥိၪဖၫ ဎူၫဆံၫ, ဘ့ၪဖၫ ဎူၫဆံၫ, ၥိၪလနံၪ့ဖိၪ ဎူၫဆံၫတၭ; အနီၪမွဲ ဆၧမၩဘိၪ့ဖလါ ဆၧလုလး လၧအဘၪ ဆၧဂုၪဝ့ၫ အလးခဲၫ့နီၪလီၫ. 89 တၭ ထီးစမိစ့ၭ လ့ၩနုၬ လၧဆၧအီၪကီၪ့ အတဲၩဆံၫ့ဎံၪဖၧၩ့, ဘဲၫၥိၭ အမိချဲၩ့ဒုၪ့ [ယွၩ] တၭ, နါဂၧၫ့ ၦချဲၩ့ဒုၪ့ဝ့ၫ လၧဆၧယၫ့ၥၭ အဖၫ့ခိၪ လၧအအီၪလၧဆၧအုၩ့လၩ့ အတလၫ အဖၫ့ခိၪ လၧခ့ၫရူၬ နံၫဒုၩ အဘိၩ့ဆၧၩ့နီၪ; မွဲအချဲၩ့ဒုၪ့ အဝ့ၫဒၪလီၫ.

၄ မိစ့ၭ Numbers 8

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ချဲၩ့ဆၧ လၧစအၫရၧၫ့တၭ, စံၭအဝ့ၫ, ထီးန အ့ၪစီၩ့ထၪ့ မ့ၪဒိၩ့ၥံၪတၭ, မ့ၪဒိၩ့ နွ့ၫဖျိၪ့လဖၪနီၪ ဘၪဖၩ့ထၪ့ ဆဲၫဎၩ့လိၬအၥၭ လၧမ့ၪဒိၩ့မိၡါလီၫ. 3 တၭ စအၫရၧၫ့ မၩဝ့ၫ ဘဲၫနီၪလီၫ. မွဲအစီၩ့ထၪ့ မ့ၪဒိၩ့ၥံၪ ဆဲၫဎၩ့ လၧမ့ၪဒိၩ့မိၡါ, ဘဲၫ ယဟိဝၩ မၪလူၬ စမိစ့ၭ အၥိၭနီၪလီၫ. 4 တၭ မ့ၪဒိၩ့မိၡါနီၪ မွဲထီၫ့ခိလီၪ့လလီၪ့ လၧဆၧဘၪဆဲၫ့ လၧအထုၪ့ မွဲဂ့ၩ, ဒဲလၧအဖီၫလဖၪ မွဲဂ့ၩ, မွဲထီၫ့ လလီၪ့ဎးလီၫ. ဘဲၫဆၧအဒီၩ့အထ့ၬ လၧယဟိဝၩ ဒုၭနဲၪ စမိစ့ၭ အၥိၭနီၪ, အဝ့ၫဒၪ မၩ မ့ၪဒိၩ့မိၡါ ဘဲၫနီၪအၥိၭလီၫ. 5 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 6 မၩန့ ၦလံဝဲၫဖိၪ လၧၦအံၫစရ့လၭဖိၪ အကျၩတၭ, မၩဆံၫ့ထၪ့ အဝ့ၫၥံၪဆံၭ. 7 တၭ ဘဲၫၥိၭ နမိမၩဆံၫ့ထၪ့ဝ့ၫနီၪ နဘၪမၩဝ့ၫ ဘဲၫယီၩ, ဎွံၪ ထံၫဆံၫ့ဎံၪ လၧအလီၩ့တၭ, မွဲ အလိၩ့ အဆီၪ့ လၧအယၪလီၩ့ ထၧၫ့ဂၩယၫ, ဒဲအၪ့ဆူၫဝၭ အကီၩ့အၥိၭ, ဒဲမၩဆံၫ့ထၪ့ အနၫ့ဆါၥံၪဆံၭ. 8 တၭ မွဲအမၩန့ ချီဖၫဖိၪ လဒုၩ, ဒဲအဆၧမၩဘိၪ့ကိၪမုၬ, ကိၪမုၬလဲၩဎုၬအၥၭ လၧၥိၪနီၪဆံၭ. တၭ နဘၪမၩန့ ချီဖၫ နံၫဒုၩ ဒဲလဒုၩ လၧဆၧလုဆၧဒဲၩဘၭ အဂးလီၫ. 9 နဘၪဂဲၫဆိၬ ၦလံဝဲၫဖိၪ လၧဆၧအီၪကီၪ့ အတဲၩဆံၫ့ဎံၪ အမ့ၬယၫတၭ, ဒုၭအီၪကီၪ့ ၦအံၫစရ့လၭဖိၪ အဆၧအီၪကီၪ့ ထီးအလူၬလီၫ. 10 နဘၪအီၪက့ၪလၩ့ ၦလံဝဲၫဖိၪ လၧယဟိဝၩ အမ့ၬယၫတၭ, ၦအံၫစရ့လၭဖိၪ မိဘၪအီၪက့ၪ အစူၪ လၧၦလံဝဲၫဖိၪ အလီၩ့လီၫ. 11 တၭ စအၫရၧၫ့ ဘၪဝံဝါ ၦလံဝဲၫဖိၪ လၧယဟိဝၩ အမ့ၬယၫ, ၦအံၫစရ့လၭဖိၪ အဆၧမၩဘိၪ့ ဘဲၫၥိၭ အမိမၩ ယဟိဝၩ အဎီးအၡၩ အဆၧမၩလီၫ. 12 ၦလံဝဲၫဖိၪ ဘၪအီၪက့ၪ အစူၪ လၧချီဖၫလဖၪ အခိၪအလီၩ့တၭ, နဘၪလုထၪ့ လဒုၩ လၧဆၧလုဆၧဒဲၩဘၭ အဂး, လဒုၩ လၧဆၧလုမ့ၪ လၧယဟိဝၩ အဂး, ဘဲၫၥိၭ အမိမၩ ဆၧဖီၩ့ဖျ့ၭ လၧၦလံဝဲၫဖိၪ အဂးလီၫ. 13 တၭ နဘၪအီၪက့ၪ ၦလံဝဲၫဖိၪ လၧစအၫရၧၫ့ အမ့ၬယၫ, ဒဲလၧအဖိၪခွၫၥံၪ အမ့ၬယၫ, ဒဲမၩဘိၪ့ဝ့ၫ လၧဆၧမၩဘိၪ့ လၧယဟိဝၩ အဂးလီၫ. 14 ဘဲၫနီၪၥိၭ နဘၪအၪ့နၩ့ဖၭ ၦလံဝဲၫဖိၪ လၧၦအံၫစရ့လၭဖိၪ အကျၩတၭ, ၦလံဝဲၫဖိၪၥံၪ မိကဲၪထၪ့ ယဆၧလီၫ. 15 လၧခဲၫ့ထဲၩ့တၭ ၦလံဝဲၫဖိၪ ဘၪလ့ၩနုၬမၩ ဆၧအီၪကီၪ့ အတဲၩဆံၫ့ဎံၪ အဆၧမၩလီၫ. နဘၪမၩဆံၫ့ထၪ့ အဝ့ၫၥံၪတၭ မၩဘိၪ့ဝ့ၫ လၧဆၧမၩဘိၪ့ အဂးလီၫ. 16 အဂဲးဘဲၫယီၩ အဝ့ၫၥံၪနီၪ ဘၪ ဆၧဖ့ၪလၫ့တၡါ လၧယၧၩ လၧၦအံၫစရ့လၭဖိၪ အကျၩ လၧၦလၧအဝဲထၪ့ဒၧၩ့လး ထီးအလူၬအလးလီၫ. ယမၩန့ယူၭဝ့ၫ လၧယဂး လၧကယဲ ၦဝဲၡါ လၧၦဝဲၡါ လၧၦအံၫစရ့လၭဖိၪ အကျၩ အလးယူၭ. 17 အဂဲးဘဲၫယီၩ ကယဲ ဆၧဝဲၡါ လၧၦအံၫစရ့လၭဖိၪအကျၩ, ၦၡၩမွဲဂ့ၩ, ဆၧဖိၪဆၧဎါမွဲဂ့ၩ, မွဲယဆၧလီၫ. မုလနံၩ လၧယကျီၪ့ခွံၬ ကယဲ ဆၧဝဲၡါ လၧခးအံဇံၭ အဖၧၩ့နီၪ ယအီၪက့ၪဆံၫ့ဎံၪ အဝ့ၫၥံၪ လၧယဂးလီၫ. 18 ယမၩန့ယူၭ ၦလံဝဲၫဖိၪ လၧဆၧဝဲၡါ လၧၦအံၫစရ့လၭဖိၪအကျၩ ထီးအလူၬ အဂးယူၭ. 19 တၭ ယဖ့ၪလၫ့ယူၭ ၦလံဝဲၫဖိၪ လၧဆၧဖ့ၪလၫ့ လၧစအၫရၧၫ့ ဒဲလၧအဖိၪခွၫလဖၪ အဂး လၧၦအံၫစရ့လၭဖိၪအကျၩ, ဘဲၫၥိၭ အဝ့ၫၥံၪ မိမၩ ၦအံၫစရ့လၭဖိၪ အဆၧမၩ လၧဆၧအီၪကီၪ့ အတဲၩဆံၫ့ဎံၪဖၧၩ့, ဒဲမၩ ဆၧဖီၩ့ဖျ့ၭ လၧၦအံၫစရ့လၭဖိၪ အဂး, ဘဲၫၥိၭ ထီးၦအံၫစရ့လၭဖိၪ ၥုၭဘူၭအၥၭ လၧဆၧအလးဆံၫ့ဎံၪ အအီၪတၭ, ဆၧၥံၫဖျဲၪ ထီးအီၪ လဂ့ၩလီၫ. 20 စမိစ့ၭ ဒဲစအၫရၧၫ့, ဒဲကယဲ ၦအံၫစရ့လၭဖိၪ အဆၧအီၪကီၪ့နီၪ မၩ ၦလံဝဲၫဖိၪ ဘဲၫကယဲ ဆၧလၧယဟိဝၩ မၪလူၬ စမိစ့ၭ လၧၦလံဝဲၫဖိၪ အဂဲးအကၠီၪ့ အၥိၭနီၪလီၫ. ၦအံၫစရ့လၭဖိၪ မၩ အဝ့ၫၥံၪ ဘဲၫနီၪအၥိၭလီၫ. 21 ၦလံဝဲၫဖိၪ မၩဆံၫ့ထၪ့ အၥၭတၭ အၪ့ဆူၫဝၭ အကီၩ့အၥိၭတၭ, စအၫရၧၫ့ မၩဘိၪ့ အဝ့ၫၥံၪ လၧဆၧမၩဘိၪ့ အဂး လၧယဟိဝၩ အမ့ၬယၫတၭ, စအၫရၧၫ့ မၩ ဆၧဖီၩ့ဖျ့ၭ လၧအဂး ဘဲၫၥိၭ အမိဆံၫ့ထၪ့ဝ့ၫလီၫ. 22 လၧခဲၫ့ထဲၩ့တၭ ၦလံဝဲၫဖိၪ လ့ၩနုၬ မၩဆၧ လၧဆၧအီၪကီၪ့ အတဲၩဆံၫ့ဎံၪဖၧၩ့ လၧစအၫရၧၫ့ ဒဲအဖိၪခွၫလဖၪ အမ့ၬယၫ လီၫ. ဘဲၫယဟိဝၩ မၪလူၬ စမိစ့ၭ လၧၦလံဝဲၫဖိၪ အဂဲးအကၠီၪ့ အၥိၭနီၪ မၩဝ့ၫ လၧအဝ့ၫၥံၪ ဘဲၫနီၪအၥိၭလီၫ. 23 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 24 ဆၧယီၩလမံၩ့ ဘၪဆဲၫ့ လၧၦလံဝဲၫဖိၪ, လၧအၥၭၡါ နံၫဆံၫယဲနံၪ့ ဒဲလၧအဖၫ့ခိၪဒံၭ မိဘၪလ့ၩနုၬ ဘဲၫၥိၭ အမိဘၪမၩ ဆၧအီၪကီၪ့ အတဲၩဆံၫ့ဎံၪ အဆၧမၩလီၫ. 25 ထီးအၥၭဎွ့ၩထၪ့ အနံၪ့ ယဲဆံၫတၭ, မိဘၪအီၪပထုၬ လၧအဆၧမၩတၭ, မၩဘၪလၧၩ့ဝ့ၫအ့ၬ. 26 အ့ၪမွဲ အမိမၩဆၧ အခ့ၫအၡၩ အဆၧမၩ လၧအထၧၫ့ဖုဝဲလဖၪ အၥိၭ လၧဆၧအီၪကီၪ့ အတဲၩဆံၫ့ဎံၪဖၧၩ့, ဘဲၫၥိၭ အမိယိ ဆၧယိတၭ, မၩလၧၩ့ အဎီးအၡၩ အဆၧမၩလၧၩ့အ့ၬ. ဘၪမၩ ၦလံဝဲဖိၪ လၧဆၧယိ အဂဲးအကၠီၪ့ ဘဲၫနီၪၥိၭလီၫ.

၄ မိစ့ၭ Numbers 9

1 လၧအဝ့ၫၥံၪ စဲၪ့ထၪ့ခွံၬ လၧခးအံဇံၭ အဖၧၩ့ နံၫနံၪ့လနံၪ့ လၩခၪ့ထံၭလဘံၪ့နီၪ, ယဟိဝၩ ချဲၩ့ဆၧ လၧစမိစ့ၭ လၧၡါမုနၧၫ့ဖၫ စဲနၫ အဖၧၩ့တၭ, စံၭဝ့ၫဒၪ, 2 မွဲၦအံၫစရ့လၭဖိၪ မၩဘိၪ့လ့ၩဖၬ လၧအဆၧၫ့အထီ လၧဆၧဖၭဝဲၩဝ့ၫနီၪဆံၭ. 3 လၩလဘံၪ့ယီၩ လဆံၫလံနံၩလနံၩ မုဂၪလၩ့နီၪ နၥံၪ ဘၪမၩဝ့ၫ လၧအဆၧၫ့အထီ ဆၧဖၭဝဲၩဝ့ၫ အဖၧၩ့လီၫ. ဘဲၫအထူၫအရူၫ ထီးအလူၬ အၥိၭ, ဒဲဘဲၫဆၧဘၪဆဲၫ့ လၧအဝ့ၫ ထီးအလူၬ အၥိၭနီၪ, နၥံၪ မိဘၪထီးန့လီၫ. 4 တၭ စမိစ့ၭ လီၩဘၪ ၦအံၫစရ့လၭဖိၪ ဘဲၫၥိၭ အမိမၩဘိၪ့လ့ၩဖၬလီၫ. 5 တၭ လၩခၪ့ထံၭ လၩထၪ့လဆံၫလံနံၩလနံၩ မုဂၪလၩ့နီၪ အဝ့ၫၥံၪ မၩဝ့ၫ လၧဘိၪ့လ့ၩဖၬ လၧၡါမုနၧၫ့ဖၫ စဲနၫ အဖၧၩ့လီၫ. ဘဲၫကယဲ ဆၧလၧယဟိဝၩ မၪလူၬ စမိစ့ၭ အၥိၭနီၪ, ၦအံၫစရ့လၭဖိၪ မၩဝ့ၫ ဘဲၫနီၪအၥိၭလီၫ. 6 ၦၡၩလနၩ့နၩ့, လၧအဘၪ ဆၧလဆံၫ့ဘၪ လၧၦၡၩအစွၪ အကၠီၩ့တၭ, လၧမုလနံၩနီၪ အဝ့ၫၥံၪ ထီးန့ ဘိၪ့လ့ၩဖၬၥ့ၪအ့ၬ. တၭ လၧမုလနံၩနီၪ အဝ့ၫၥံၪ ဂဲၫ လၧစမိစ့ၭ ဒဲစအၫရၧၫ့ အအီၪ, 7 တၭ ၦလဖၪနီၪ စံၭအဝ့ၫ, ပဝ့ၫဒၪယီၩ ပဘၪ ဆၧလဆံၫ့ဘၪ လၧၦလဂၩ အစွၪ လါနၫ့ တၭ, ဆၧပဒၩ့ပၧၩ ဘဲၫၥိၭ ပထီးမၩဘိၪ့ ယဟိဝၩ အဆၧမၩဘိၪ့ လၧအဆၧၫ့အထီဖၭဝဲၩဝ့ၫအဖၧၩ့, လၧၦအံၫစရ့လၭဖိၪ အကျၩ လဂ့ၩနီၪ, မွဲဘၪလဲၪ. 8 စမိစ့ၭ စံၭအဝ့ၫၥံၪ, အီၪခိၭဒၪခလူၬဘီၪ; တၭ ယဟိဝၩ မိမၪလူၬ ဆၧလၧနၥံၪ အဂဲးအကၠီၪ့ ဘဲၫၥ့ၪလဲၪနီၪ, ယမိခိၭနၪ လီၫ. 9 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 10 လီၩဘၪ ၦအံၫစရ့လၭဖိၪတၭ စံၭဝ့ၫ, ထီးဒၪ ၦၡၩ လၧနၥံၪအကျၩ မွဲဂ့ၩ, လၧနၥံၪ အဆၨၩအဆၬ အကျၩမွဲဂ့ၩ, အ့ၪဘၪ ဆၧလဆံၫ့ဘၪ လၧဆၧအစွၪ မွဲဂ့ၩ, အ့ၪအီၪလၧဖၧၩ့ၥၭ လၧအယဲၩ့ မွဲဂ့ၩ, လါနၫ့, မိဘၪထီးန့ ဘိၪ့လ့ၩဖၬ လၧယဟိဝၩ အဂးဆ့လီၫ. 11 လၩနံၫဘံၪ့လဘံၪ့ လၩထၪ့လဆံၫလံနံၩလနံၩ လၧမုဂၪလၩ့နီၪ အဝ့ၫၥံၪ ဘၪထီးန့ဝ့ၫ, ဘၪအၪ့ ကိၪလအီၪဘၪလၧမံၪ ဒဲဆၧခၪလီၫ. 12 မွဲအအီၪက့ၪလၩ့ထးဘၪ ထီးဆၧဖၩ့ထၪ့ နးဆံၭအ့ၬ. တၭ ဘိၭခါဘၪ အဎွံၪ နးဘီၩ့အ့ၬ, ဘဲၫကယဲ ဘိၪ့လ့ၩဖၬ အထူၫအရူၫ အၥိၭနီၪ အဝ့ၫ မိဘၪထီးန့ဝ့ၫ လီၫ. 13 အ့ၪမွဲ ၦအဆံၫ့လမွဲဘၪ ၦလ့ၩဆၧလစီၪ့စီၪ့နီၪ လထီးန့ဘၪ ဘိၪ့လ့ၩဖၬတၭ, မိဘၪ ဆၧဒၪ့ထ့ၬခွံၬ လၧအၡၩလဆၨၩဒၪဝ့ၫ အကျၩလီၫ. အဂဲးဘဲၫယီၩ ဆၧမၩဘိၪ့ ယဟိဝၩ အဆၧမၩဘိၪ့ လၧအဆၧၫ့အထီဖၭဝဲၩဝ့ၫ, လဂဲၫဆိၬဘၪဝ့ၫတၭ, ၦလဂၩနီၪ မိဘၪ အဆၧဒဲၩဘၭလီၫ. 14 တၭ ၦလခီၫဘၩ့မုးဖိၪ လၧအအီၪလၧနၥံၪအကျၩ လဂၩနီၪ အၥၭ အ့ၪအီၪလၧအမိထီးန့ ဘိၪ့လ့ၩဖၬ လၧယဟိဝၩ အဂး, ဘဲၫဆၧလ့ၩဖၬ အထူၫအရူၫ အၥိၭ, ဘဲၫဆၧစ့ၩရၫ့ ဘၪဆဲၫ့ လၧဆၧနီၪအၥိၭ, မွဲအမိဘၪမၩ ဘဲၫနီၪလီၫ. နၥံၪ ဘၪအီၪလၧဆၧအထူၫအရူၫ လမံၩ့ဎး လၧၦလခီၫဘၩ့မုးဖိၪ အဂး ဒဲလၧၦလၧအအီၪဖျဲၪ လၧခးဖၧၩ့ အဂးလီၫ. 15 တၭ မုလနံၩ လၧၦမၩကဲၪထၪ့ တဲၩဆံၫ့ဎံၪနီၪ ဆၧအုၪ့လၩ့ဘံၭခွံၬ တဲၩဆံၫ့ဎံၪ ထီးဆၧထိးအၥၭ အတဲၩ အဖၫ့ခိၪလီၫ. တၭ မုဂၪလၩ့ ထီၩ့လၧမုဂီၩနီၪ ဆၧလၩ့ဂၬ လၧမ့ၪအဆၧဖၩ့ အီၪဝ့ၫ လၧတဲၩဆံၫ့ဎံၪ အဖၫ့ခိၪ လီၫ. 16 ဆၧမၩအၥၭဘဲၫနီၪ လထံၪဎးလီၫ. လၧမုဆၫလခီၫ ဆၧအုၪ့လၩ့ဘံၭဝ့ၫ, ဒဲလၧမုနၩလခီၫ ဆၧလၩ့ဂၬမ့ၪနီၪလီၫ. 17 ထီးဆၧအုၪ့ ဘၪ ဆၧမၩန့ထၪ့ခွံၬဝ့ၫ လၧတဲၩဆံၫ့ဎံၪ အဖၫ့ခိၪတၭ, ထီးနီၪလဖၧၫ့ ၦအံၫစရ့လၭဖိၪၥံၪ လ့ၩဆၧလီၫ. တၭ ထီးဆၧအုၪ့ အီၪဝ့ၫနီၪ ၦအံၫစရ့လၭဖိၪၥံၪ ဆၪ့ထၪ့ အတဲၩလဖၪ ထီးနီၪလီၫ. 18 ထီးယဟိဝၩ အဆၧမၪလူၬ အီၪဝ့ၫနီၪ ၦအံၫစရ့လၭဖိၪၥံၪ လ့ၩဆၧ, ဒဲထီးယဟိဝၩ အဆၧမၪလူၬ အီၪဝ့ၫနီၪ ဆၫ့ထၪ့ အတဲၩလဖၪလီၫ. ထီးဒၪအမုနံၩၥံၪ လၧဆၧအုၪ့ အီၪဝ့ၫ လၧတဲၩဆံၫ့ဎံၪ အဖၫ့ခိၪ အဘိၩ့ဘၭနီၪ အဝ့ၫၥံၪ အီၪဝ့ၫ လၧတဲၩလဖၪ အဖၧၩ့လီၫ. 19 ထီးဆၧအုၪ့ အီၪဝ့ၫ လၧတဲၩဆံၫ့ဎံၪ အဖၫ့ခိၪ အၪနံၩအၪၥၫ့တၭ, ၦအံၫစရ့လၭဖိၪၥံၪ ထီးန့ ယဟိဝၩ အဆၧမၪလူၬတၭ လ့ၩဝ့ၫ အ့ၬ. 20 တၭ လၧဆၧအုၪ့ အီၪဝ့ၫ လၧတဲၩဆံၫ့ဎံၪ အဖၫ့ခိၪ မုနံၩ လနၩ့နၩ့နီၪ, ဆၧမၩအၥၭ ဘဲၫယဟိဝၩ အဆၧမၪလူၬ အၥိၭ, အဝ့ၫၥံၪ အီၪလၧတဲၩလဖၪ အဖၧၩ့တၭ, ဘဲၫယဟိဝၩ အဆၧမၪလူၬ အၥိၭနီၪ အဝ့ၫၥံၪ လ့ၩဆၧ လီၫ. 21 ထီးဆၧအုၪ့ အီၪလၧမုဂၪလၩ့ ထီၩ့လၧမုဂီၩတၭ, ဆၧအုၪ့ ဘၪ ဆၧမၩန့ထၪ့ခွံၬ လၧမုဂီၩနီၪ, ဆၧမၩအၥၭ လၧအဝ့ၫၥံၪ လ့ၩဆၧလီၫ. မုဆၫမွဲဂ့ၩ, မုနၩမွဲဂ့ၩ, ဆၧအ့ၪမၩန့ထၪ့ခွံၬ ဆၧအုၪ့တၭ အဝ့ၫၥံၪ လ့ၩဆၧ လီၫ. 22 ဆၧအုၪ့ အ့ၪအီၪ လၧတဲၩဆံၫ့ဎံၪ အဖၫ့ခိၪ နံၫနံၩ မွဲဂ့ၩ, လၩလဘံၪ့ မွဲဂ့ၩ, လနံၪ့ မွဲဂ့ၩ, ၦအံၫစရ့လၭဖိၪၥံၪ အီၪဝ့ၫ လၧအတဲၩလဖၪ အဖၧၩ့တၭ, လ့ၩဆၧအ့ၬ. ထီးဆၧမၩန့ထၪ့ခွံၬဝ့ၫတၭ, အဝ့ၫၥံၪ လ့ၩဆၧလီၫ. 23 ဘဲၫယဟိဝၩ အဆၧမၪလူၬ အၥိၭ အဝ့ၫၥံၪ အီၪလၧအတဲၩလဖၪ အဖၧၩ့, ဒဲဘဲၫယဟိဝၩ အဆၧမၪလူၬ အၥိၭနီၪ အဝ့ၫၥံၪ လ့ၩဆၧလီၫ. ဆၧမၪလူၬ ဘဲၫယဟိဝၩ မၪလူၬ စမိစ့ၭ အၥိၭနီၪ အဝ့ၫၥံၪ ထီးန့ဝ့ၫလီၫ.

၄ မိစ့ၭ Numbers 10

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 တဲၩ့န့ ခွ့ၩစ့ၩ နံၫဖျိၪ့ လၧနဂးဆံၭ. နဘၪမၩဝ့ၫ လၧဆၧခိလီၪ့ လလီၪ့ဎးလီၫ. တၭ မိအီၪလၧနဂး ဘဲၫၥိၭ နမိကိၭထၪ့ ဆၧအီၪကီၪ့, ဒဲဘဲၫၥိၭ နမိဒုၭလ့ၩထၪ့ ၦၡၩ အီၪလၧၥုၪ့တဲၩ အလးဖၧၩ့နီၪလီၫ. 3 ထီးၦအူၪထၪ့ဝ့ၫတၭ, ၦဆၧအီၪကီၪ့ဖိၪ မိဘၪအီၪကီၪ့ လၧနအီၪ ထီး ဆၧအီၪကီၪ့ အတဲၩဆံၫ့ဎံၪ အတရၫ့နီၪ ထီးအလူၬလီၫ. 4 ၦအ့ၪအူၪဝ့ၫ န့ၫလဖျိၪ့တၭ, ၦဒိၪလဖၪ ၦအံၫစရ့လၭဖိၪ အထီၫ့လဖၪ အခိၪၥံၪနီၪ မိဘၪအီၪကီၪ့ လၧနအီၪလီၫ. 5 ထီးနၥံၪ အူၪ ဆၧၥၭမဲၪအၥီၫတၭ, ၦအတဲၩၥံၪ အီၪလၧမုထၪ့လခီၫနီၪ မိလ့ၩဆၧလီၫ. 6 ထီးနၥံၪ အူၪ ဆၧၥၭမဲၪအၥီၫ နံၫဘျၩ့လဘျၩ့နီၪတၭ, ၦအတဲၩၥံၪ အီၪလၧမုခံၫ့လခီၫနီၪ ဘၪလ့ၩဆၧလီၫ. လၧအလ့ၩဆၧ အဂးနီၪ ဘၪအူၪ ဆၧၥၭမဲၪအၥီၫလီၫ. 7 အ့ၪမွဲ ထီးၦဆၧအီၪကီၪ့ဖိၪ မိအီၪကီၪ့တၭ, နၥံၪ ဘၪအူၪဆၧ လါနၫ့တၭ, အူၪ ဆၧၥၭမဲၪအၥီၫ လဂ့ၩ. 8 တၭ ၦလုဆၧလဖၪ, စအၫရၧၫ့ အဖိၪခွၫလဖၪ ဘၪအူၪ ခွ့ၩလီၫ. တၭ မိကဲၪထၪ့ ဆၧအထူၫအရူၫ အဆိၩအကၠၪ လၧနၥံၪ အဆၨၩအဆၬ လဆိၩဘၪလဆိၩလီၫ. 9 တၭ နၥံၪ အ့ၪဒုၭၥုၭ လၧနၥံၪ အခးဖၧၩ့နီၪ, နၥံၪအဒုၪအဒၩ လၧအမၩအၧၩ့မၩၥၫ့ နၥံၪ တၭ, နၥံၪ ဘၪအူၪထၪ့ ခွ့ၩ လၧဆၧၥၭမဲၪအၥီၫတၭ, နၥံၪ မိဘၪ ဆၧနၪ့ထၪ့ထဲၩ့ နၥံၪ လၧယဟိဝၩ နၥံၪအယွၩ အမ့ၬယၫ, ဒဲနၥံၪ မိဘၪ ဆၧမၩဖီၩ့မၩဖျ့ၭ နၥံၪ လၧနၥံၪ အဒုၪအဒၩ အစူၪဖၧၩ့လီၫ. 10 တၭ လၧနၥံၪ ၥုၪ့ထိၬၥၭထိၬ အမုနံၩလဖၪ, ဒဲလၧနၥံၪ မၩဘိၪ့အဆၧၫ့အထီ ဒဲလၧနၥံၪအလၩလဖၪ အခၪ့ထံၭနီၪ နၥံၪ ဘၪအူၪ ခွ့ၩ ထီးနၥံၪ အဆၧလုမ့ၪ, ဒဲထီးနၥံၪ အဆၧလုဘၪလိၬအိၭလိၬ, ဘဲၫၥိၭ အမိကဲၪထၪ့ ဆၧနၪ့ထၪ့ထဲၩ့ ဆၧလၧနၥံၪအဂး လၧနၥံၪအယွၩ အမ့ၬယၫလီၫ. ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 11 တၭ လၧနံၫနံၪ့လနံၪ့, လၩနံၫဘံၪ့လဘံၪ့ လၩထၪ့အနံၩနံၫဆံၫနီၪ, ဆၧမၩအၥၭ လၧဆၧမၩန့ထၪ့ခွံၬ ဆၧအုၪ့ လၧဆၧထိးအၥၭ အတဲၩဆံၫ့ဎံၪ အဖၫ့ခိၪလီၫ. 12 ၦအံၫစရ့လၭဖိၪ စဲၪ့ထၪ့ လၧၡါမုနၧၫ့ဖၫ စဲနၫ အဖၧၩ့ တၭ, ဆၧအုၪ့ အီၪထီဝ့ၫ လၧၡါမုနၧၫ့ဖၫ ပၫရၫ့နီၪလီၫ. 13 အဝ့ၫၥံၪ စဲၪ့ထၪ့ဆိၫဝ့ၫ ဘဲၫယဟိဝၩ မၪလူၬဆၧ လၧစမိစ့ၭ အစူၪဖၧၩ့ အၥိၭနီၪလီၫ. 14 လၧယၫလဆၫ့ ၦယုဒၫဖိၪအၡၩ ဆၪ့ထၪ့ တဲၩအၥုၭဖိၪအလၫ့ ဘဲၫအၥုၭမုလဖၪ အၥိၭနီၪ လ့ၩဝ့ၫတၭ, စအမံနဒၭ အဖိၪခွၫ စနၫၡိၫ့ အီၪဝ့ၫ လၧအၥုၭမု အဖၫ့ခိၪလီၫ. 15 တၭ စဇုအၫ အဖိၪခွၫ စနၥၫ့အ့လၭ အီၪဝ့ၫ လၧၦအံစခၫ လဒီၪ့ အၥုၭမု အဖၫ့ခိၪလီၫ. 16 တၭ စဟံလၧၫ့ အဖိၪခွၫ စအလဲအၭ အီၪဝ့ၫ လၧၦဇ့ၭဘလၧၫ့ လဒီၪ့ အၥုၭမု အဖၫ့ခိၪနီၪလီၫ. 17 ၦရိလၩ့ခွံၬ တဲၩဆံၫ့ဎံၪတၭ, စဂၧၡၧၫ့ အဖိၪခွၫလဖၪ, ဒဲစမရၫရဲၫ အဖိၪခွၫလဖၪ လ့ၩဝ့ၫ တၭ, ဆိၬထၪ့ တဲၩဆံၫ့ဎံၪနီၪလီၫ. 18 တၭ ၦရုဘံၫ့ဖိၪ အတဲၩၥုၭဖိၪအလၫ့ လ့ၩထၪ့ဝ့ၫ ဘဲၫအၥုၭမုလဖၪ အၥိၭနီၪတၭ, စရှ့ဒအၧၫ အဖိၪခွၫ စအလဲဇၧၫ အီၪဝ့ၫ လၧအၥုၭမု အဖၫ့ခိၪနီၪလီၫ. 19 တၭ စဇုရၡၭဒအဲၫ အဖိၪခွၫ စၡလုၫမအ့လၭ အီၪဝ့ၫ လၧၦစံမအၧၫ့လဒီၪ့ အၥုၭမု အဖၫ့ခိၪနီၪလီၫ. 20 တၭ စဒယုၫအ့လၭ အဖိၪခွၫ စအံၫလဲစၭနီၪ အီၪဝ့ၫ လၧၦဂၭလဒီၪ့ အၥုၭမု အဖၫ့ခိၪနီၪလီၫ. 21 တၭ ၦကိဟၭဖိၪ လ့ၩဆၧတၭ, ဆိၬ ဆၧအလးဆံၫ့ဎံၪလီၫ. တၭ လၧအလချုၭ ထီၩ့ဒံၭဘၪနီၪ, ၦၡၩၥံၪ မၩထၪ့ တဲၩဆံၫ့ဎံၪလီၫ. 22 ၦအံဖြံၫ့ဖိၪ အၥုၪ့ တဲၩၥုၭဖိၪအလၫ့ လ့ၩထၪ့ ဘဲၫအၥုၭမုလဖၪ အၥိၭနီၪတၭ, စအၫမဟၧၭ အဖိၪခွၫ စအလံၭၡမၫနီၪ အီၪဝ့ၫ လၧအၥုၭမု အဖၫ့ခိၪနီၪလီၫ. 23 တၭ စပဒၫဇၧၫ အဖိၪခွၫ စဂမၫလအ့လၭနီၪ အီၪဝ့ၫ လၧၦမနၫစ့ၫဖိၪ လဒီၪ့ အၥုၭမု အဖၫ့ခိၪနီၪလီၫ. 24 တၭ စဂံဒအိၫနဲၫ အဖိၪခွၫ စအၭဘဒၫ့ အီၪဝ့ၫ လၧၦဘံၪ့ယမံၫ့ဖိၪ လဒီၪ့ အၥုၭမု အဖၫ့ခိၪနီၪလီၫ. 25 တၭ ၦဒၫ့ဖိၪ အတဲၩၥုၭဖိၪအလၫ့နီၪ လ့ၩဆၧလီၫ. မွဲအအီၪလၧၦၥုၪ့တဲၩ အဒီၪ့လဖၪ ထီးအလူၬ လၧအၥုၭမုလဖၪ အလးခဲၫ့လီၫ. တၭ စအၫမၡၭဒအဲၫ အဖိၪခွၫ စအဟဲအဇၧၫ အီၪဝ့ၫ လၧအၥုၭမု အဖၫ့ခိၪနီၪလီၫ. 26 တၭ စအီၭရၫ့ အဖိၪခွၫ စပ့ၫဂအ့လၭ အီၪဝ့ၫ လၧၦအၭၡၧၫဖိၪ လဒီၪ့ အၥုၭမု အဖၫ့ခိၪလီၫ. 27 တၭ စအံၫနၫ့ အဖိၪခွၫ စအဟဲရၫ အီၪဝ့ၫ လၧၦနၭ၁လဲၫဖိၪ လဒီၪ့ အၥုၭမု အဖၫ့ခိၪနီၪလီၫ. 28 ထီးၦအံၫစရ့လၭဖိၪ လ့ၩဆၧတၭ, ဆၧလဖၪနီၪ မွဲအလ့ၩဆၧ ဘဲၫအၥုၭမုလဖၪ အၥိၭနီၪလီၫ. 29 စမိစ့ၭ လီၩဘၪ ၦမံဒအၫ့ဖိၪ စရဂုၫအ့လၭ အဖိၪခွၫ စဟိဘၭ ထၧၫ့ဘူၭထၧၫ့ထံး လၧစမိစ့ၭ, ပဝ့ၫဒၪယီၩ ပလ့ၩဆၧ လၧဆၧအလး လၧယဟိဝၩစံၭ, ယမိဖ့ၪလၫ့ နၥံၪတၭ, ဂဲၫ နဝ့ၫဒၪ လၧပၥိၭဘီၪ, တၭ ပမိမၩဂ့ၩနၧၩ လီၫ. အဂဲးဘဲၫယီၩ ယဟိဝၩ ချဲၩ့ဆၧဂ့ၩ လၧၦအံၫစရ့လၭဖိၪ အဂဲးအကၠီၪ့လီၫ. 30 တၭ အဝ့ၫဒၪ စံၭဝ့ၫ, ယလ့ၩ အ့ၬ, ယမိထဲၩ့ထဲၩ့ လၧယခးဒၪယဝ့ၫ, ဒဲလၧယဘူၭယထံးဒၪယဝ့ၫ အအီၪလီၫ. 31 တၭ အဝ့ၫနီၪ စံၭဝ့ၫ, ထီးလ့ၩဒၪလါပၧၩ လဂ့ၩ, အဂဲးဘဲၫယီၩ နၥ့ၪယၫ လၧပဘၪၥုၪ့ တဲၩၥံၪ လၧၡါမုနၧၫ့ဖၫနီၪတၭ, နမိကဲၪထၪ့ မ့ၬၥၪအလး လၧပဂးလီၫ. 32 န အ့ၪလ့ၩ လၧပၥိၭတၭ, ဆၧမၩအၥၭ လၧဆၧဂ့ၩ လၧယဟိဝၩ မၩပၧၩနီၪ ပမိမၩထဲၩ့နၧၩ လၧဆၧလမံၩ့ဎးလီၫ. 33 အဝ့ၫၥံၪ စဲၪ့ထၪ့ခွံၬ လၧယဟိဝၩ အခိၪလီၩ့နီၪ လ့ၩ ၥၧၫ့နံၩဖၧၩ့ၥၭတၭ, လၧအၥၧၫ့နံၩဖၧၩ့ၥၭနီၪ ယဟိဝၩ အဆၧအုၩ့လၩ့အတလၫ လ့ၩလၧအဝ့ၫၥံၪ အမ့ၬယၫ ဘဲၫၥိၭ အမိအၪ့ဎၬန့ ဆၧအီၪပွံၭအလး လၧအဝ့ၫၥံၪ အဂးလီၫ. 34 ထီးအဝ့ၫၥံၪ စဲၪ့ထၪ့ခွံၬ လၧၥုၪ့တဲၩ အလးဖၧၩ့တၭ, ယဟိဝၩ အဆၧအုၪ့ အီၪလၧအဖၫ့ခိၪ လၧမုဆၫလခီၫ လီၫ. 35 ထီးတလၫနီၪ လ့ၩထၪ့ဆၧတၭ, ဆၧမၩအၥၭ လၧစမိစ့ၭ စံၭဝ့ၫဒၪ, ယဟိဝၩဧ့, ဂဲထုၪ့ဘီၪ, မွဲနဒုၪနဒၩ လၩ့ပြံၩလၩ့ပြၩဆံၭ. မွဲၦလၧအၥၭဂဲၫ့နၧၩနီၪ စဲၪ့ဖျိၭ လၧနမ့ၬယၫဆံၭ. 36 ထီးအအီၪပွံၭဝ့ၫတၭ, စံၭဝ့ၫဒၪ, ယဟိဝၩဧ့, ဂဲၫထဲၩ့ထဲၩ့ လၧၦအံၫစရ့လၭဖိၪ အထီၫ့ၥံၪ အဘျၩ့အလၬလဖၪ အအီၪနီၪဆံၭ.

၄ မိစ့ၭ Numbers 11

1 ၦခမျၧး ၥူၭဝံၪၥူၭလၩ ဆၧအၧၩ့ လၧယဟိဝၩ အနါဖၧၩ့တၭ, ယဟိဝၩ နါဂၧၫ့ဝ့ၫနီၪ, အၥၭထၪ့ခဲၩထၪ့တၭ, ယဟိဝၩအမ့ၪ အၪ့ခွံၬ ၦအီၪလၧဆၧၥုၪ့တဲၩအလး လၧအနဲၩ့ထံၭအထုၬလဖၪ အဖၧၩ့နီၪလီၫ. 2 ၦခမျၧးနီၪ ကိၭထၪ့ စမိစ့ၭတၭ, စမိစ့ၭ ဘၩဆိၪဖၪ ယဟိဝၩတၭ, မ့ၪ လၩ့ဖံၬခွံၬဝ့ၫဒၪလီၫ. 3 တၭမွဲ အကိၭဆၧအလးနီၪ အမံၩ့ တၫဘံရၫလီၫ. အဂဲးဘဲၫယီၩ ယဟိဝၩအမ့ၪ အၪ့ဆၧ လၧအကျၩလီၫ. 4 ၦကျီၪမွံၩလဖၪ လၧၦခမျၧးအကျၩနီၪ ၥၭကွံၩဆၧ တၭ, ၦအံၫစရ့လၭဖိၪ ဆၧၫ့နၩ့ ဂၪ့ဒီၭဝ့ၫတၭ, စံၭဝ့ၫဒၪ, မွဲပလၫ မိဒုၭအၪ့ပၧၩ လၧဆၧယၪလဲၪ. 5 ပနၪ့ထၪ့ထဲၩ့ ဒ့ၪၥံၪယၪၥံၪ လၧပအၪ့ လၧခးအံဇံၭ အဖၧၩ့ အၪအၪလ့ၬ, ထံၩၥၪၥံၪ, ဒဲတဲၪ့တီၩၥၪၥံၪ, ဒဲၥၧၫ့ခိၪၥၪဖၭဒိၪၥံၪ, ဒဲၥၧၫ့ခိၪၥၪဝီၩ, ၥၧၫ့ခိၪၥၪဘွၩလီၫ. 6 အ့ၪမွဲ ဘိၩ့နဲၪ့ယီၩ ပၥၭ ဎွ့လၩ့ယူၭ, လၧမၪ့နၫယီၩ အဖၫ့ခိၪ ဆၧအီၪလၧပမ့ၬယၫ နးမံၩ့အ့ၬ. 7 မၪ့နၫနီၪ မၩအၥၭ ဘဲၫဟီၫ့ပီၩ့ အချံၫ အၥိၭတၭ, အလွ့ မၩအၥၭ ဘဲၫ ချိၪၥဲၪ့ အၥိၭနီၪလီၫ. 8 ၦခမျၧး စဲၪ့ဝံၩ့ဝၩ့တၭ, အၪ့ထုၫ့ဝ့ၫတၭ, ဂူၬဝ့ၫ လၧဆုၪ့ဂူၬ မွဲဂ့ၩ, အၪ့ဆူၫဝ့ၫ လၧဆုၪ့ဖၧၩ့ မွဲဂ့ၩတၭ, အၪ့ဎူဝ့ၫ လၧဖၧၩ့ဖၧၩ့, ဒဲအၪ့ဎိၪ မံၫ့အပၪပဲၪ လၧဖံၫ့ချၪဖၧၩ့ လီၫ. တၭ ထဲးယိဝ့ၫနီၪ မၩအၥၭ ဘဲၫ ၥိၪၥံၫ့ဆ့ၬ အဆၧထဲးယိဝ့ၫ အၥိၭနီၪလီၫ. 9 ထီး ဆၩ့ထံၫ လၩ့ဘၪ လၧၦၥုၪ့တဲၩအလး လၧမုနၩလခီၫတၭ, မၪ့နၫနီၪ လၩ့ဘၪ လၧအဖၫ့ခိၪလီၫ. 10 စမိစ့ၭ နါဂၧၫ့ ၦခမျၧး ဂၪ့ဝ့ၫ လၧအဂံၪ့ဒီၪ့ ထီးအလူၬ, လဂၩလၧအတဲၩအတရၫ့, လဂၩလၧအတဲၩအတရၫ့ တၭ, ယဟိဝၩ အၥၭထၪ့ ခဲၩထၪ့ဝ့ၫလီၫ. တၭမွဲ ဆၧအၧၩ့ လၧစမိစ့ၭ အမ့ၬယၫဆ့လီၫ. 11 တၭ စမိစ့ၭ စံၭဆၧ လၧယဟိဝၩ, မွဲဘၪနီၫ လၧနမၩအၧၩ့ နခ့ၫနၡၩလဲၪ. မွဲဘၪနီၫ လၧယ လဘၪခိးဘၪတၩ လၧနမ့ၬယၫတၭ, န အီၪက့ၪ ၦခမျၧး ထီးအလူၬယီၩ အဆၧအွံၪဆၧယိၭ လၧယလီၩ့လဲၪ. 12 မွဲယဒၧၩ့ထၪ့ယဝ့ၫ ၦခမျၧး ထီးအလူၬယီၩဧၪ. ယဝ့ၫဒၪယီၩ ဘဲၫၥိၭ နမိစံၭယၧၩ, ဆိၬ အဝ့ၫၥံၪ လၧနၥၭနၫၡါ ဘဲၫဖါ ယိ ဖိၪၥၪဆံၭနီၪ ဆိၬဝ့ၫ အၥိၭ, ထီၩ့လၧခး လၧန ဆိၪလၩ့နၥၭ လၧအဝ့ၫၥံၪ အဖါလဖၪနီၪ, မွဲယ ထၪ့ဖိၪ အဝ့ၫၥံၪဆ့ဧၪ. 13 ယမိအီၪလၧဆၧယၪ လၧယမိဖ့ၪလၫ့ ၦထီးအလူၬယီၩ ခီၫခီၫလဲၪ. အဂဲးဘဲၫယီၩ အဝ့ၫၥံၪ ဂၪ့ဝ့ၫ လၧယအီၪတၭ စံၭဝ့ၫ, ဖ့ၪလၫ့ပၧၩ လၧဆၧယၪ ဘဲၫၥိၭ ပမိအၪ့ဆၧဘီၪ. 14 ယဆိၬယဝ့ၫ ၦထီးအလူၬ အဆၧယီၩ လဂၩဎး ကဲၪအ့ၬ. အဂဲးဘဲၫယီၩ ဎၧၫ့လါကဲၪကၩ လၧယဂးလီၫ. 15 န အ့ၪမၩယၧၩ ဘဲၫနီၪတၭ, ယ အ့ၪဘၪခိးဘၪတၩ လၧနမ့ၬယၫတၭ, မၩၥံၫလါယၧၩ တၡါဆံၭ. မွဲယထီးဒၪဘၪ ယဆၧအၧၩ့ လဂ့ၩ. 16 တၭ ယဟိဝၩ စံၭစမိစ့ၭ, ဒုၭအီၪကီၪ့ ၦၥုၪ့က့ၭၥၭၡါ နွ့ၫဆံၫ လၧယအီၪယီၩ, ၦလၧနၥ့ၪယၫ လၧအမွဲ ၦခမျၧး အၥုၪ့က့ၭၥၭၡါ, ဒဲကဲၪ ၦဒိၪၥံၪ လၧအဖၫ့ခိၪနီၪ, ဂဲၫဆိၬဝ့ၫ လၧဆၧအီၪကီၪ့ အတဲၩဆံၫ့ဎံၪဖၧၩ့, ဘဲၫၥိၭ အမိဆၧၫ့ထုၪ့ ထီးနီၪ လၧနၥိၭဆံၭ. 17 ယမိဂဲၫလၩ့ ချဲၩ့ဒုၪ့နၧၩ ထီးနီၪတၭ, ယမိမၩန့ၥၭ လၧအအီၪလၧနလီၩ့ လနၩ့ တၭ, ယမိအီၪက့ၪလၩ့ လၧအဝ့ၫၥံၪ အလီၩ့တၭ, အဝ့ၫၥံၪ ဘၪဆိၬ ၦခမျၧး အဆၧအွံၪဆၧယိၭ လၧနၥိၭတၭ, နဆိၬဘၪ လဂၩဎးအ့ၬ. 18 တၭ နဝ့ၫဒၪယီၩ စံၭၦခမျၧး, မၩဆံၫ့ဎံၪလၩ့ နၥံၪအၥၭ လၧကဲဂီၩခိၬ အဂးဆံၭ; တၭ နၥံၪ မိအၪ့ ဆၧယၪလီၫ. အဂဲးဘဲၫယီၩ နၥံၪ ဂၪ့ လၧယဟိဝၩ အနါဖၧၩ့တၭ, စံၭ, မွဲပလၫ မိဒုၭအၪ့ပၧၩ လၧဆၧယၪလဲၪ. အဂဲးဘဲၫယီၩ လၧခးအံဇံၭ အဖၧၩ့နီၪ, ဆၧဂ့ၩ အီၪလၧပဂးလီၫ. တၭ ယဟိဝၩ မိဖ့ၪလၫ့ နၥံၪ လၧဆၧယၪ ဘဲၫၥိၭ နၥံၪ မိအၪ့ဘၪလီၫ. 19 တၭ နၥံၪ မိအၪ့ဆၧလနံၩနီၪ ကၭအ့ၬ, နံၫနံၩ ကၭအ့ၬ, ယဲနံၩ ကၭအ့ၬ, ဆံၫနံၩ ကၭအ့ၬ, အနံၩနံၫဆံၫ ကၭအ့ၬ, 20 အ့ၪမွဲ လၩ ထၧၫ့ဘံၪ့ယၫ ထီးအဂဲၫထၪ့ လၧနၥံၪ အနၫဖၧၩ့တၭ, မိကဲၪထၪ့ ဆၧၥၭလဲၩ လၧနၥံၪ အဂးလီၫ. အဂဲးဘဲၫယီၩ နၥံၪ လဒူၩလယၪ့ဘၪ ယဟိဝၩ လၧအအီၪလၧနၥံၪ အကျၩတၭ, နၥံၪ ဂၪ့ယူၭ လၧအမ့ၬယၫတၭ, စံၭ, ပဂဲၫစဲၪ့ထၪ့ခွံၬ လၧအံဇံၭနီၪ မွဲအဂဲး ဘဲၫၥ့ၪလဲၪ. 21 တၭ စမိစ့ၭ စံၭဝ့ၫဒၪ, ၦခမျၧး လၧယအီၪလၧအကျၩနီၪ မွဲၦလ့ၩဝ့ၫ လၧအခၪ့ ဎူၫကုၬလီၫ. တၭ နစံၭယူၭ, ယမိဖ့ၪလၫ့ အဝ့ၫၥံၪ လၧဆၧယၪတၭ, မိအၪ့ဘၪ လၩ ထၧၫ့ဘံၪ့ယၫ လ့ၬ! 22 ၥိၪ ဒဲဘ့ၪ အဒီၪ့လဖၪ, ဒဲချီၥံၪ အဒီၪ့လဖၪ, မွဲအမိဘၪ ဆၧမၩၥံၫဝ့ၫ လၧအဝ့ၫၥံၪ မိဘျဲၩအၪ့ အဂးနီၪဆ့ဧၪ; အ့ၪလမွဲဘၪတၭ ကယဲ ဒ့ၪၥံၪယၪၥံၪ လၧမၫဆမံၭဖၧၩ့နီၪ မွဲ ဆၧဘၪဒုၭအီၪကီၪ့ဝ့ၫ လၧအဝ့ၫၥံၪ မိဘျဲၩအၪ့ အဂးဆ့ဧၪ. 23 တၭ ယဟိဝၩ စံၭစမိစ့ၭ, ယဟိဝၩအစူၪနီၪ မွဲအလၩ့ဖၨၪယူၭဧၪ. ယလူယီၩတီၩဧၪ, လတီၩဘၪဧၪနီၪ, နမိဒၪဘၪ ဘိၩ့နဲၪ့ယီၩ လီၫ. 24 စမိစ့ၭ စဲၪ့ထၪ့ဝ့ၫတၭ, လီၩဘၪ ၦခမျၧး လၧယဟိဝၩ အလူတၭ, ဒုၭအီၪကီၪ့ ၦအံၫစရ့လၭဖိၪ အၥုၪ့က့ၭအၥၭၡါ နွ့ၫဆံၫတၭ, အီၪက့ၪဝ့ၫဝၬဖီၩ့ တဲၩဆံၫ့ဎံၪနီၪလီၫ. 25 ယဟိဝၩ ဂဲၫလၩ့ လၧဆၧအုၪ့ အဖၧၩ့တၭ, ချဲၩ့ဆၧ လၧအဝ့ၫနီၪတၭ, မၩန့ ၥၭ အီၪလၧအလီၩ့ လနၩ့တၭ, ဖ့ၪလၫ့ဝ့ၫ လၧၦၥုၪ့က့ၭၥၭၡါ နွ့ၫဆံၫနီၪလီၫ. တၭ ထီးၥၭနီၪ အီၪပွံၭ လၧအဝ့ၫၥံၪ အလီၩ့တၭ, ဆၧမၩအၥၭ လၧအဝ့ၫၥံၪ ချဲၩ့ထၪ့ဝ့ၫ လၧမီၪအချိၬလီၫ. အ့ၪမွဲ လၧခဲၫ့ မၩလၧၩ့အ့ၬ. 26 တၭ ၦနံၫဂၩ အီၪထး လၧၦၥုၪ့တဲၩ အလးဖၧၩ့လီၫ. လဂၩအမံၩ့မွဲ စအ့လဒၭ, နံၫဂၩလဂၩ အမံၩ့မွဲ စမံဒၭလီၫ. တၭ ၥၭမုနီၪ အီၪဝ့ၫ လၧအဝ့ၫၥံၪ အလီၩ့လီၫ. တၭ အီၪဝ့ၫ လၧၦအမံၩ့ကွ့ၭအၥၭ လါနၫ့တၭ, လ့ၩထၪ့ လၧတဲၩဆံၫ့ဎံၪ အဖၧၩ့အ့ၬ, မွဲအချဲၩ့ဆၧ လၧမီၪအချိၬ လၧၦၥုၪ့တဲၩ အလးဖၧၩ့လီၫ. 27 ၦဖိၪၥၪခွၫလဂၩ စဲၪ့ လီၩဘၪ စမိစ့ၭတၭ, စံၭဝ့ၫဒၪ, စအ့လဒၭ, ဒဲစမံဒၭနီၪ ချဲၩ့ဆၧ လၧမီၪအချိၬ လၧၦၥုၪ့တဲၩအလးဖၧၩ့လီၫ. 28 တၭ စမိစ့ၭ အခ့ၫအၡၩ လၧအၡၩဖိၪၥၪခွၫ အကျၩ, စနိၫ့ အဖိၪခွၫ စယီရှုၫအ့ၫလဂၩ ချဲၩ့ဆၧၫ့ဆၧတၭ, စံၭဝ့ၫဒၪ, ယကဆါ စမိစ့ၭဧ့, ပဒၩ့ အဝ့ၫၥံၪဘီၪ. 29 တၭ စမိစ့ၭစံၭဝ့ၫ, နၥၭခ့ၬဝ့ၫ လၧယဂးဧၪ. ယဆိၫ့ လၧကယဲ ယဟိဝၩ အၡၩခမျၧး ထီးအလူၬ, မွဲမီၪၥံၪလီၫ. မွဲယဟိဝၩ အီၪက့ၪ အၥၭမု လၧအဝ့ၫၥံၪ အလီၩ့ဆံၭ. 30 တၭ စမိစ့ၭ လ့ၩနုၬ လၧၦၥုၪ့တဲၩအလး, အဝ့ၫနီၪ ဒဲၦအံၫစရ့လၭဖိၪ အၥုၪ့က့ၭ အၥၭၡါလဖၪလီၫ. 31 လံၩလမံၩ့ စဲၪ့ထၪ့ခွံၬ လၧယဟိဝၩတၭ, ဂဲၫဆိၬ ထိၪဝံၪ လၧမၫဆမံၭနီၪတၭ, ဒုၭလၩ့ထ့ၬဝ့ၫ လၧၦၥုၪ့တဲၩအလးအနဲၩ့ ဘူၭထၪ့ လနံၩဖၧၩ့ၥၭ ကၪယူၭ, အယီၩလခီၫတၭ, လနံၩဖၧၩ့ၥၭ ကၪယူၭ အနီၪလခီၫ ဝၬဖီၩ့ ၦၥုၪ့တဲၩအလး အဆီၩ့ဆီ ထၪ့ဘူၭကၪ နံၫဖျါ လၧဂၪ့ခိၪ အဖၫ့ခိၪလီၫ. 32 ၦခမျၧး ဆၧၫ့ထုၪ့ ၥံၫ့နံၩချီၩ့နီၪ, ဒဲၥၫ့နၩချီၩ့နီၪ, ဒဲဆၧဖၩ့ထၪ့ လနံၩၥံၫနံၩချီၩ့တၭ, အၪ့ထုၫ့ ထိၪဝံၪလဖၪလီၫ. တၭ ၦလၧအအၪ့ထုၫ့ကီၪ့ အၡၩထုၬနီၪ အၪ့ထုၫ့ ဟိမၧၫ ဆံၫဖျိၪ့လီၫ. တၭ အၪ့လိၫလၩ့ဝ့ၫ ဝၬဖီၩ့ ၦၥုၪ့တဲၩအလး ကိၭစီၪ့ဒ့ၭလီၫ. 33 ဆၧယၪ အီၪဒံၭ လၧအၥွၫဆူၭဖၧၩ့ အဘိၩ့ဘၭနီၪ လချုၭ အဲၪ့ဘျ့ၭဒံၭဘၪတၭ, ယဟိဝၩ အၥၭထၪ့ခဲၩထၪ့ဘၪ ၦခမျၧးတၭ, ကျီၪ့ ၦခမျၧး လၧဆၧၥံၫချဲၫ့နၭမၬ လီၫ. 34 တၭ ကိၭဆၧအလးနီၪ အမံၩ့ လၧကံၭဘြိၫဟၭတဝၫလီၫ. အဂဲးဘဲၫယီၩ မွဲအခုၪ့လၩ့ဘၧၩ့ခွံၬ ၦလၧအၥၭကွံၩဆၧလဖၪနီၪလီၫ. 35 တၭ ၦခမျၧး စဲၪ့ထၪ့ လၧကံၭဘြိၫဟၭတဝၫတၭ, လ့ၩဝ့ၫ ထီၩ့လၧဟၫဇရီၭတၭ, အီၪဝ့ၫ လၧဟၫဇရီၭနီၪလီၫ.

၄ မိစ့ၭ Numbers 12

1 တၭ နမံရအၫ့ ဒဲစအၫရၧၫ့ ချဲၩ့ထၫ့ဒုၪဒၩ စမိစ့ၭ လၧၦကုၡၫမုၪ လၧအန့မၫ လၧအဝ့ၫ အဂဲးအကၠီၪ့လီၫ. အဂဲးဘဲၫယီၩ အဝ့ၫဒၪ န့ဘၪ အမၫ လၧကုၡၫမုၪ လဂၩနီၪလီၫ. 2 တၭ အဝ့ၫၥံၪ စံၭဝ့ၫ, ယဟိဝၩ ချဲၩ့ဆၧန့ၫ လၧစမိစ့ၭ လဂၩဎးဧၪ, မွဲအချဲၩ့ဆၧ လၧပၧၩဆ့ မွဲအ့ၬဧၪ. တၭ ယဟိဝၩ နါဂၧၫ့ဝ့ၫဒၪလီၫ. 3 (တၭ စမိစ့ၭ လဂၩနီၪ အၥၭဆၧၩ့နဲၪ့ကယဲ ၦၡၩ လၧဂၪ့ခိၪချိၫ့ ထီးအလူၬလီၫ.) 4 တၭ ယဟိဝၩ စံၭစမိစ့ၭ ချဲၫ့ချံၭ, ဒဲစအၫရၧၫ့ ဒဲနးမံရအၫ့ နီၪ, ဂဲၫထၪ့ခွံၬ နၥံၪဝ့ၫ ၥၧၫ့ဂၩ လၧဆၧအီၪကီၪ့ အတဲၩဆံၫ့ဎံၪဆံၭ. တၭ အဝ့ၫၥံၪ ၥၧၫ့ဂၩနီၪ ဂဲၫထၪ့ လၧခီၫ့ လီၫ. 5 ယဟိဝၩ ဂဲၫလၩ့ လၧဆၧအုၪ့ အထုၪ့ဖၧၩ့တၭ, ဆၧၫ့ထုၪ့ လၧတဲၩဆံၫ့ဎံၪ အတရၫ့တၭ, ကိၭန့ စအၫရၧၫ့ ဒဲနးမံရအၫ့တၭ, အဝ့ၫၥံၪ လ့ၩထၪ့ဝ့ၫ နံၫဂၩလူၬလီၫ. 6 အဝ့ၫဒၪစံၭ, ခိၭနၪယလူဆံၭ. မီၪ အ့ၪအီၪလၧနၥံၪအကျၩ လဂၩတၭ, ယၧၩ ယဟိဝၩယီၩ ယမိဒုၭၥ့ၪယၫဝ့ၫ လၧယနၫ့ဆါဒၪယဝ့ၫ အဂဲးအကၠီၪ့ လၧဆၧဒၪ ဆၧလၧယၫလခီၫ, ဒဲယမိချဲၩ့ဆၧ လၧအဝ့ၫဒၪ လၧဆၧမံၫမး အဖၧၩ့လီၫ. 7 ယခ့ၫယၡၩ စမိစ့ၭမွဲ ဘဲၫနီၪၥိၭအ့ၬ; မွဲၦလၧအလူတီၩ လၧယဂံၪ့ဖၧၩ့ ထၧၫ့ဖျိၪ့ယၫလီၫ. 8 ယမိချဲၩ့ဆၧ လၧအဝ့ၫ နိၭခီၫနိၭ, လၧဆၧအီၪဖျီၪ, လၧဆၧချဲၩ့ဒီၩ့မွဲအ့ၬ. တၭ ဆၧလၩ့ဂၬ ယဟိဝၩ အခံးအဂၩ့နီၪ မိဒၪဘၪဝ့ၫလီၫ. မၩအၥၭဘဲၫနီၪတၭ, နၥံၪ ချဲၩ့ထၫ့ဒုၪဒၩ ယခ့ၫယၡၩ စမိစ့ၭနီၪ, မွဲဘၪနီၪ နၥံၪ လၥၭမဲၪဘၪလဲၪ. 9 တၭ ယဟိဝၩ အၥၭထၪ့ခဲၩထၪ့ဘၪဝ့ၫတၭ, စဲၪ့ထၪ့ခွံၬဝ့ၫဒၪလီၫ. 10 ဆၧအုၪ့နီၪ စဲၪ့ထၪ့ခွံၬ လၧတဲၩဆံၫ့ဎံၪ အဖၫ့ခိၪတၭ, ယိခွါ, နးမံရအၫ့ ဘၪ ဆၧခံၫထူၬဆၫအၧၩ့ဘွၩ ဘဲၫမူၭခိၪဖီၫ အၥိၭနီၪလီၫ. စအၫရၧၫ့ ယိ နးမံရအၫ့တၭ, ယိခွါ, ဘၪ ဆၧခံၫထူၬဆၫအၧၩ့လီၫ. 11 တၭ စအၫရၧၫ့ စံၭစမိစ့ၭ, အၩလါ! ယကဆါဧ့, ဆၧလၧပမၩ ဘဲၫၦဂီၩ့ဖိၪ အၥိၭတၭ, ပမၩမၪဆၧနီၪ, မွဲန ထီးအီၪက့ၪလါ ဆၧဒဲၩဘၭ လၧပလီၩ့ လဂ့ၩ, 12 မွဲအဝ့ၫဒၪ ထီးမၩလါအၥၭ ဘဲၫၦၥံၫ လၧအဂဲၫထၪ့ လၧအမိအဒၧၩ့လးဖၧၩ့နီၪ အယၪ မိဘၪ ဆၧအၪ့ခွံၬဝ့ၫ လခီၫအၥိၭနီၪ လဂ့ၩ. 13 စမိစ့ၭ ကိၭထၪ့ လၧယဟိဝၩတၭ, စံၭဝ့ၫဒၪ, ယွၩဧ့, မၩဘျၪထဲၩ့လါ အဝ့ၫဒၪဆံၭ, 14 ယဟိဝၩ စံၭစမိစ့ၭ, မွဲန့ၫ အဖါ အ့ၪထိၪဖျံၭ အမ့ၬတၭ, အမ့ၬမိမဲ နွ့ၫနံၩ မွဲအ့ၬဧၪ. မွဲအဘၪ ဆၧအီၪက့ၪလၩ့ဖၭဝ့ၫ လၧၦၥုၪ့တဲၩအလး လၧခီၫ့ နွ့ၫနံၩဆံၭ. လၧခဲၫ့ထဲၩ့တၭ, မိဘၪ ဆၧထိးဆၧၫ့ထဲၩ့ဒီၭလီၫ. 15 တၭ နးမံရအၫ့ ဘၪ ဆၧဒုၭအီၪလၩ့ဖၭဝ့ၫ လၧၦၥုၪ့တဲၩအလး လၧခီၫ့ နွ့ၫနံၩလီၫ. တၭ ဆၧလချုၭ ထိးဆၧၫ့ထဲၩ့ဒံၭဘၪ နးမံရအၫ့နီၪ, ၦခမျၧး လ့ၩဆၧအ့ၬ. 16 လၧခဲၫ့ထဲၩ့တၭ ၦခမျၧး စဲၪ့ထၪ့ဝ့ၫ လၧဟၫဇရီၭတၭ ၥုၪ့ အတဲၩ လၧၡါမုနၧၫ့ဖၫ ပၫရၫ့လီၫ.

၄ မိစ့ၭ Numbers 13

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 အၪ့မၧၫ့ ၦလ့ၩယိ ခးကၫနအၫ့ လၧယဖ့ၪလၫ့ ၦအံၫစရ့လၭဖိၪၥံၪဆံၭ. လၧအဖါလဖၪ အဒီၪ့နီၪ အကျၩ, နၥံၪ ဘၪအၪ့မၧၫ့ဝ့ၫ လဒီၪ့လဂၩ လဒီၪ့လဂၩ, ၦဒိၪလၧအကျၩ ကိၭဂၩဒ့ၭလီၫ. 3 တၭ ဘဲၫယဟိဝၩ အဆၧမၪလူၬ အၥိၭနီၪ စမိစ့ၭ အၪ့မၧၫ့လၩ့ဝ့ၫ လၧၡါမုနၧၫ့ဖၫ ပၫရၫ့နီၪ အဖၧၩ့လီၫ. ၦထီးအလူၬနီၪ မွဲၦအံၫစရ့လၭဖိၪ အခိၪလဖၪလီၫ. 4 အယီၩမွဲ အမံၩ့လဖၪ, လၧစရုဘံၫ့အဒီၪ့ အကျၩနီၪ စဇၭကၧၫ အဖိၪခွၫ စၡၫ့မုအၫ. 5 လၧစစံမအၧၫ့ အဒီၪ့အကျၩနီၪ စဟိရဲၫ အဖိၪခွၫ စၡၫဖၭ. 6 လၧ စယုဒၫ အဒီၪ့အကျၩနီၪ စယဖၧၫနံၫ အဖိၪခွၫ စကၫလ့ၭ. 7 လၧစအံစခၫ အဒီၪ့အကျၩနီၪ စယိၥၭ အဖိၪခွၫ စအဲဂလၭ. 8 လၧစအံဖြံၫ့ အဒီၪ့အကျၩနီၪ စနိၫ့ အဖိၪခွၫ စဟိၡအၫ. 9 လၧစဘံၪ့ယမံၫ့ အဒီၪ့အကျၩနီၪ စရၭဖုၫ အဖိၪခွၫ စပၫလတံၫ. 10 လၧစဇ့ၭဘလၧၫ့ အဒီၪ့အကျၩ နီၪ စဇိဒံၫ အဖိၪခွၫ စဂၭဒအ့လၭ. 11 လၧစယိၥၭ အဒီၪ့အကျၩနီၪ, မွဲစမနၭစ့ၫ အဒီၪ့အကျၩ စစုစဲၫ အဖိၪခွၫ စဂၭဒဲၫ. 12 လၧစဒၫ့ အဒီၪ့အကျၩနီၪ စဂမၫလဲၫ အဖိၪခွၫ စအၫ့မအ့လၭ. 13 လၧစအၭၡၧၫ အဒီၪ့အကျၩနီၪ စမဲၫခအ့လၭ အဖိၪခွၫ စစံၥၧၫ. 14 လၧစနၭ၁လဲၫ အဒီၪ့အကျၩနီၪ စဝီဖစဲၫ အဖိၪခွၫ စနၫဘဲၫ. 15 လၧစဂၭ အဒီၪ့အကျၩနီၪ စမၫခဲၫ အဖိၪခွၫ စဂုၫအ့လၭနီၪလီၫ. 16 အဝ့ၫၥံၪနီၪမွဲ ၦလဖၪ လၧစမိစ့ၭ အၪ့မၧၫ့ အလ့ၩယိ ထံၫၥံၪခးၥံၪအမံၩ့လီၫ. တၭ စမိစ့ၭ ကိၭ စနိၫ့ အဖိၪခွၫ စဟိၡအၫ အမံၩ့ လၧစယီရှုၫအ့ၫလီၫ. 17 တၭ စမိစ့ၭ အၪ့မၧၫ့ အဝ့ၫၥံၪ လ့ၩယိ ခးကၫနအၫ့တၭ, စံၭဝ့ၫ, လ့ၩထၪ့ ဖၧၩ့ၥၭ လၧမုထၪ့လခီၫတၭ, လ့ၩထၪ့ လၧခိၪလီၩ့ ထိၩ့ချိၬနီၪဆံၭ. 18 တၭ ယိ ခးလဘံၪ့နီၪ မွဲအမၩအၥၭ ဘဲၫၥ့ၪလဲၪ, ဒဲၦထံၫဖိၪခးဖိၪ လၧအအီၪလၧအဖၧၩ့နီၪ မွဲအဂဲးအဘၭဆီၪ့ဧၪ, မွဲအဆါဧၪ, မွဲၦၡၩ ၡၩခိၬဧၪ; မွဲအၪဂၩဧၪ, 19 တၭ ခး လၧအဝ့ၫၥံၪ အီၪလၧအဖၧၩ့နီၪ မွဲအမၩအၥၭ ဘဲၫၥ့ၪလဲၪ. မွဲဂ့ၩဧၪ, မွဲအၧၩ့ဧၪ, ဒိၩ့ၥံၪ တဝၫ့ၥံၪ လၧအအီၪဝ့ၫ လၧအဖၧၩ့နီၪ မွဲအမၩအၥၭ ဘဲၫၥ့ၪလဲၪ. မွဲၦအီၪလၧတဲၩလဖၪ အဖၧၩ့ဧၪ, မွဲဒိၩ့ အီၪလၧအခိၪဒၧၩ့လဖၪလဲၪ. 20 တၭ ခးနီၪမွဲ အမၩအၥၭ ဘဲၫၥ့ၪလဲၪ. ၥံၪ့ၥံၪဝၪၥံၪ လၧအဖၧၩ့ အီၪ, လအီၪလဲၪ. အီၪက့ၪဒူၩ နၥံၪအၥၭဆံၭ. တၭ ဂဲၫထဲၩ့ဆိၬ ခးနီၪ အဆၧၥၪဆံၭ. ဆၧလၧမုနံၩလဖၪနီၪ မွဲစဘံၭၥၪဆိၫ အမုနံၩလဖၪလီၫ. 21 အဝ့ၫၥံၪ လ့ၩထၪ့ဝ့ၫတၭ, ယိ ထံၫၥံၪခးၥံၪ လၧၡါမုနၧၫ့ဖၫ ဇံၫ့ ဖိးလၧရံဟီၭ အီၪ ထီးၦလ့ၩ လၧဟၫမၭလီၫ. 22 အဝ့ၫၥံၪ လ့ၩထၪ့ လၧမုခံၫ့တၭ, လ့ၩထီၩ့လၧဟံဘြၧၫ့ ထီးစအၫနၭ အဖိၪအလံၩ, စအဟဲမၫ့, စၡံၡဲၫ, စတၫလမ့ၫ အီၪဝ့ၫလီၫ. တၭ ဒိၩ့ဟံဘြၧၫ့နီၪ ဘၪ ဆၧမၩကဲၪထၪ့ဝ့ၫ ဆိၫနဲၪ့ ဒိၩ့ဇိဧၫ့ လၧအံဇံၭ အဖၧၩ့နီၪ နွ့ၫနံၪ့လီၫ. 23 အဝ့ၫၥံၪ လ့ၩထီၩ့လၧထံၫအ့ၡကီၫလၭတၭ, ဖ့ၬထ့ၬ စဘံၭမုအထဲၩ့လထဲၩ့ အီၪလၧစဘံၭၥၪလဖုၫ ထီးနီၪတၭ, ယိၭဝ့ၫ လၧနိၪယိၭဘီၩ့ လၧၦနံၫဂၩ အဘိၩ့ဆၧၩ့ လီၫ. တၭမွဲ အဂဲၫထဲၩ့ဆိၬ ၁လဲၩၥၪ ဒဲချိၪ့ဒိၩ့ၥၪလီၫ. 24 တၭ ၦၡၩ ကိၭဆၧအလးနီၪ အမံၩ့ လၧထံၫအ့ၡကီၫလၭ လၧစဘံၭၥၪလဖုၫ လၧၦအံၫစရ့လၭဖိၪ ဖ့ၬထ့ၬဝ့ၫ ထီးနီၪ အကၠီၩ့လီၫ. 25 တၭ အနံၩလံဆံၫ အလးခဲၫ့နီၪ အဝ့ၫၥံၪ ဂဲၫထဲၩ့ထဲၩ့ဝ့ၫ လၧအယိ ထံၫၥံၪခးၥံၪလီၫ. 26 ဂဲၫထဲၩ့တၭ လ့ၩလၧစမိစ့ၭ ဒဲစအၫရၧၫ့အအီၪ ဒဲလၧကယဲ ၦအံၫစရ့လၭဖိၪ အဆၧအီၪကီၪ့ အအီၪ ထီၩ့လၧၡါမုနၧၫ့ဖၫ ပၫရၫ့ လၧကၫဒ့ၭတၭ, ဂဲၫထဲၩ့န့ ဆၧချဲၩ့ လၧအဝ့ၫၥံၪ အဂး, ဒဲလၧကယဲ ဆၧအီၪကီၪ့ အဂးတၭ, ဒုၭနဲၪဝ့ၫ လၧခးနီၪ အဆၧၥၪလီၫ. 27 အဝ့ၫၥံၪ လီၩဘၪဝ့ၫတၭ, စံၭဝ့ၫဒၪ, ခးလၧန အၪ့မၧၫ့ ပလ့ၩတၭ, ပလ့ၩနုၬပဝ့ၫနီၪ, မွဲတၡါ အယွၩဝ့ၫ လၧဆၧနူထံၫ ဒဲန့ၫစၩ့လီၫ. တၭ အယီၩမွဲ အဆၧၥၪ လီၫ. 28 မွဲလါနၫ့ ၦခမျၧး လၧအအီၪဝ့ၫ လၧခးဖၧၩ့နီၪ အဂဲးဆီၪ့အဘၭဆီၪ့, ဒဲအဒိၩ့လဖၪ အီၪလၧအခိၪဒၧၩ့, ဒဲဒိၪမၬတၭ ပဒၪဘၪဆ့ စအၫနၭ အဖိၪအလံၩ ထီးနီၪလီၫ. 29 တၭ ၦအၫမလ့ၭဖိၪ အီၪဝ့ၫ လၧမုခံၫ့လခီၫ, ဒဲၦဟ့ၥၭဖိၪ, ဒဲၦယ့ဘုၫဖိၪ, ဒဲၦအၫမိၫဖိၪ အီၪဝ့ၫ လၧခိၪလီၩ့ ထိၩ့ချိၬ ဒဲၦကၫနအၫ့ဖိၪ အီၪဝ့ၫ လၧမၫဆမံၭနဲၩ့, ဒဲလၧထံၫယီၫဒၫ့ အနဲၩ့နီၪလီၫ. 30 စကၫလ့ၭ လဂၩနီၪ ဒုၭအီၪလၩ့မါပံၭ ၦခမျၧး လၧစမိစ့ၭ အမ့ၬယၫတၭ, စံၭဝ့ၫဒၪ, မွဲပလ့ၩထၪ့ၡီၩ့ မၩန့ဝ့ၫဆံၭ. အဂဲးဘဲၫယီၩ ပမၩနၧၩ့မၩစၪဝ့ၫၥ့ၪ ယီၫခိၬလီၫ. 31 အ့ၪမွဲ ၦလၧအလ့ၩထၪ့ လၧအၥိၭလဖၪ စံၭဝ့ၫဒၪ, ပလ့ၩ ထၫ့ဒုၪဒၩ ၦခမျၧးနီၪ ၥ့ၪအ့ၬ. အဂဲးဘဲၫယီၩ အဝ့ၫၥံၪ အဂဲးအဘၭ ဆီၪ့နဲၪ့ ပဂဲးပဘၭဒံၭလီၫ. 32 အဝ့ၫၥံၪ ဂဲၫထဲၩ့ဆိၬ ဆၧချဲၩ့အအၧၩ့ ဘၪဆဲၫ့ လၧခး လၧအလ့ၩယိဝ့ၫနီၪ, လၧၦအံၫစရ့လၭဖိၪ အအီၪတၭ, စံၭဝ့ၫဒၪ, ခး လၧပလ့ၩယိဝ့ၫ လဘံၪ့နီၪ မွဲခး လၧအအၪ့ခွံၬ ၦလၧအအီၪလၧအဖၧၩ့တၭ, ကယဲ ၦလၧအဒၪဘၪ လၧအဖၧၩ့နီၪ မွဲၦလၧအဂၩ့ထီၫလီၫ. 33 တၭ ပဒၪဘၪ ၦဆီၪ့ဖိၪ ထီးနီၪ, စအၫနၭ အဖိၪအလံၩ ဘၪဆဲၫ့ လၧၦဆီၪ့ဖိၪတၭ, လၧပမ့ၬယၫဒၪပဝ့ၫနီၪ ပမၩပၥၭ ဘဲၫထွ့ၥံၪခၩ့ၥံၪ အၥိၭနီၪတၭ, လၧအဝ့ၫၥံၪ အမ့ၬယၫနီၪ ပမွဲ ဘဲၫနီၪၥိၭဆ့ လီၫ.

၄ မိစ့ၭ Numbers 14

1 ၦဆၧအီၪကီၪ့ဖိၪ ထီးအလူၬ ထုၭထၪ့အလူ ဂၪ့ဝ့ၫ တၭ, ၦခမျၧးအမ့ၬထံၫ လၩ့ဝ့ၫ ၥၫ့နၩချီၩ့လီၫ. 2 တၭ ၦအံၫစရ့လၭဖိၪ ထီးအလူၬ ၥူၭဝံၪၥူၭလၩဆၧ လၧစမိစ့ၭ အလီၩ့, ဒဲလၧစအၫရၧၫ့ အလီၩ့လီၫ. တၭ ၦဆၧအီၪကီၪ့ဖိၪ ထီးအလူၬ စံၭဝ့ၫ, အၩလါ, မွဲပၥံၫထးလါယူၭ လၧခးအံဇံၭ အဖၧၩ့နီၪ, ဂ့ၩဒၪဆၧ, အ့ၪလမွဲဘၪဘဲၫနီၪတၭ; မွဲပၥံၫထးလါယူၭ, လၧၡါမုနၧၫ့ဖၫယီၩ ဂ့ၩဒၪဆၧ ဒံၭ. 3 တၭ ယဟိဝၩ ဒုၭဂဲၫပၧၩ လၧခးယီၩ ဘဲၫၥိၭ ပမိလၩ့ထံၩဖါ လၧနၭၥံၪဖၩ့ၥံၪ, ဒဲပဖိၪပမၫ ပဖိၪပလံၩ မိကဲၪထၪ့ ဆၧအၪ့ဂူၬန့နီၪ, မွဲဘၪလဲၪ. ပအ့ၪထဲၩ့ထဲၩ့ ဘၪယူၭ လၧခးအံဇံၭနီၪ, မွဲလဂ့ၩဘၪဧၪ. 4 အဝ့ၫၥံၪ ချဲၩ့လိၬအၥၭ လဂၩဒဲလဂၩ, မွဲပအီၪက့ၪလၩ့ ၦလဂၩ လၧပခိၪတၭ, ထဲၩ့ထဲၩ့ၡီၩ့ လၧအံဇံၭ အဖၧၩ့နီၪဘီၪ. 5 တၭ စမိစ့ၭ ဒဲစအၫရၧၫ့ ထိၪလၩ့ထံၩဖါအၥၭ လၧၦအံၫစရ့လၭ အဆၧအီၪကီၪ့ဖိၪ ထီးအလူၬ အမ့ၬယၫ လီၫ. 6 တၭ စနိၫ့ အဖိၪခွၫ စယီရှုၫအ့ၫ ဒဲစယဖၧၫနံၫ အဖိၪခွၫ စကၫလ့ၭ အီၪလၧၦလၧအလ့ၩယိ ခးနီၪအကျၩ ၡၫ့ အကီၩ့အၥိၭလီၫ. 7 အဝ့ၫၥံၪ ချဲၩ့ဆၧ လၧၦအံၫစရ့လၭ အဆၧအီၪကီၪ့ဖိၪ ထီးအလူၬတၭ, စံၭဝ့ၫဒၪ, ခး လၧပခၫ့ဂၬဝ့ၫ ဘဲၫၥိၭ ပမိယိဝ့ၫ လဘံၪ့နီၪ မွဲခး ဂ့ၩဂ့ၩလ့ၬ လဘံၪ့လီၫ. 8 အ့ၪဘၪ ယဟိဝၩအၥၭ လၧပၧၩတၭ, မွဲအမိဒုၭလ့ၩနုၬပၧၩ လၧခးဖၧၩ့နီၪ မိဖ့ၪလၫ့ဝ့ၫ လၧပၧၩလီၫ. မွဲခး လၧအယွၩဝ့ၫ လၧဆၧနူထံၫ, ဒဲန့ၫစၩ့လီၫ. 9 ထီးပိၩ့ထၪ့လၧၩ့ ယွၩ လဂ့ၩ, ဒဲၥၭမဲၪ ၦခမျၧး အီၪဝ့ၫ လၧခးဖၧၩ့နီၪ လဂ့ၩ, အဂဲးဘဲၫယီၩ အဝ့ၫၥံၪမွဲ ဆၧအၪ့ လၧပဂးလီၫ. အဆၧဒိၭနဲၩ့အၥၭ အီၪအ့ၬ. တၭ ယဟိဝၩ အီၪလၧပၥိၭတၭ; ထီးၥၭမဲၪ အဝ့ၫၥံၪ လဂ့ၩ. 10 တၭ ဆၧအီၪကီၪ့ ထီးအလူၬ အီၪက့ၪလၩ့အလူ လၧၦၡၩ မိဘၪခွံၬ အဝ့ၫၥံၪ လၧလိးလီၫ. တၭ ယဟိဝၩ အလၩအဖၩ့ အီၪဖျီၪထၪ့ လၧဆၧအီၪကီၪ့ အတဲၩဆံၫ့ဎံၪ အဖၧၩ့ လၧၦအံၫစရ့လၭဖိၪ ထီးအလူၬ အမ့ၬယၫလီၫ. စမိစ့ၭ ဘၩဆိၪဖၪ လၧၦခမျၧးလဖၪ အဂး. 11 တၭ ယဟိဝၩ စံၭစမိစ့ၭ, ၦခမျၧးယီၩ မိမၩကြၩ့ထမးယၧၩ ဆံၭယံၬလဲၪ. လၧကယဲ ဆၧလၩ့လၭ လၧယမၩ လၧအကျၩ ထီးအလူၬ အကၠီၩ့နီၪ ဆံၭယံၬ မိနဲၩယၧၩလဲၪ. 12 ယမိကျီၪ့ခွံၬ အဝ့ၫၥံၪ လၧဆၧၥံၫချဲၫ့, ဒဲမၩဂၭဂီၩ့ခွံၬဝ့ၫတၭ, ယမိမၩနၧၩ လၧၦဆၨၩ ဒိၪနဲၪ့ အဝ့ၫနီၪဒံၭလီၫ. 13 တၭ စမိစ့ၭ စံၭယဟိဝၩ, ၦအံဇံၭဖိၪ မိနါဂၧၫ့ (အဂဲးဘဲၫယီၩ နဒုၭဂဲၫထၪ့ ၦခမျၧးယီၩ လၧအကျၩ လၧနစီၩ့နမၩ့လီၫ.) 14 တၭ အဝ့ၫၥံၪ မိလီၩဘၪ ၦခးဖိၪယီၩလီၫ. အဝ့ၫၥံၪ နါဂၧၫ့ယူၭ, ယဟိဝၩဧ့, လၧနအီၪလၧၦခမျၧးယီၩ အကျၩ, ယဟိဝၩဧ့, လၧၦၡၩ ယိဆၧၫ့ နမ့ၬ, ဒဲလၧဆၧအုၪ့ ဆၧၫ့ထုၪ့ဝ့ၫ လၧအဖၫ့ခိၪ, ဒဲလၧန လ့ၩ လၧအမ့ၬယၫ လၧဆၧအုၪ့အထုၪ့ လၧမုဆၫလခီၫ, ဒဲလၧမ့ၪအထုၪ့ လၧမုနၩလခီၫလီၫ. 15 တၭ န အ့ၪမၩၥံၫ ၦလဆၨၩယီၩ ဘဲၫၦလဂၩဎး အၥိၭနီၪတၭ, ၦဆၨၩလဖၪ လၧအနါဂၧၫ့ နပရၧၫ့နီၪ မိချဲၩ့ဆၧတၭ, မိစံၭ, 16 မွဲယဟိဝၩ ဒုၭဂဲၫနုၬ ၦခမျၧးယီၩ လၧခး လၧအဆိၪလၩ့အၥၭ လၧအဂဲးအကၠီၪ့ လၧအဝ့ၫၥံၪ လၥ့ၪယၫဘၪတၭ, မွဲအမၩၥံၫဝ့ၫ လၧၡါမုနၧၫ့ဖၫနီၪလီၫ. 17 တၭ ဘိၩ့နဲၪ့ယီၩ, ယဟိဝၩဧ့, မွဲနစီၩ့နမၩ့ဒိၪထၪ့, ဘဲၫနချဲၩ့ဆၧ အၥိၭနီၪဆံၭ; နစံၭ, 18 ယဟိဝၩမွဲ အၥၭထၪ့ကၪ, ဒဲအခိးအတၩအၪ, ဒဲကွဲၪဖျါခွံၬ ဆၧအၧၩ့ဆၧၥၫ့, ဒဲဆၧၥူၭဆၧမၪတၭ, ၦလၧအဆၧဒဲၩဘၭ အီၪလၧအလီၩ့လဖၪ, လအီၪက့ၪဘၪ ဆၧဒဲၩဘၭ လါလါနီၪ, မွဲအ့ၬ. ဒုၭအီၪ အဖါလဖၪ အဆၧဒဲၩဘၭ လၧဖိၪလဖၪ အလီၩ့, ထီၩ့လၩ့ လၧၥၧၫ့ဆိၩလဆိၩ, ဒဲလံဆိၩလဆိၩလီၫ. 19 ကွဲၪဖျါခွံၬလါ ၦခမျၧး အဆၧအၧၩ့ဆၧၥၫ့, ဘဲၫနခိးနတၩအၪ အၥိၭတၭ, ဘဲၫန ကွဲၪဖျါခွံၬ ၦခမျၧးယီၩ အဆၧ လၧအံဇံၭ ထီၩ့လၩ့ ခီးဘိၩ့နဲၪ့ယီၩ ဆံၭ. 20 တၭ ယဟိဝၩ စံၭဝ့ၫဒၪ, ယကွဲၪဖျါခွံၬယူၭ, ဘဲၫနလူ အၥိၭနီၪယူၭ, 21 မွဲမၬ ယမၧၫ့ယဝ့ၫတၭ, ဂၪ့ခိၪ ထၧၫ့ဖျိၪ့ယၫ မိလၧၫ့ထၪ့ဎွ့ၩထၪ့ လၧယဟိဝၩ အလၩအဖၩ့ လီၫ. 22 မွဲကယဲ ၦလဖၪနီၪ လၧအဒၪဘၪ ယလၩယဖၩ့, ဒဲယဆၧလၩ့လၭ လၧယမၩ လၧအံဇံၭ အဖၧၩ့, ဒဲလၧၡါမုနၧၫ့ဖၫတၭ, ကျဲၩ့ဖစီၩ့ ယၧၩ ဆံၫဘျၩ့ယီၩတၭ, 23 လခိၭနၪဘၪ ယလူယထၫတၭ, မွဲတၡါ အဝ့ၫၥံၪ မိဒၪဘၪ ခး လၧယဆိၪလၩ့ယၥၭ လၧအဂဲးအကၠီၪ့ လၧအဝ့ၫၥံၪ အဖါလဖၪနီၪအ့ၬ. တၭ ၦလၧအမၩကြၩ့ထမး ယၧၩ မိဒၪဘၪဝ့ၫ နးဂၩအ့ၬ. 24 အ့ၪမွဲ ယခ့ၫယၡၩ စကၫလ့ၭနီၪ မွဲအအီၪလၧအၥၭလမံၩ့ဒၪ ဒဲဖိၬယခဲၫ့ လၧၫ့လၧၫ့ဎွ့ၩဎွ့ၩတၭ, ယမိဒုၭလ့ၩနုၬ အဝ့ၫ လၧခး ထီးအလ့ၩဆၧတၭ, အချံၫအၥၪ မိန့ၥၫဝ့ၫလီၫ. 25 တၭ ၦအၫမလ့ၭဖိၪ, ဒဲၦကၫနအၫ့ဖိၪ အီၪဝ့ၫ လၧဆၧပျၩ့ဖၧၩ့လီၫ. တၭ ကဲဂီၩခိၬ ကၠၪထဲၩ့ နၥံၪဝ့ၫတၭ, နုၬထဲၩ့ နၥံၪဝ့ၫ လၧၡါမုနၧၫ့ဖၫ လၧဖၧၩ့ၥၭ မၫဆမံၭဝီၩ အနဲၩ့ထံၭနီၪ ဆံၭ. 26 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭဝ့ၫဒၪ, 27 ဆၧအီၪကီၪ့အအၧၩ့ယီၩ မိၥူၭဝံၪၥူၭလၩဆၧ လၧယလီၩ့ ဆံၭယံၬလဲၪ. ၦအံၫစရ့လၭဖိၪ အၥူၭဝံၪၥူၭလၩဆၧ လၧယလီၩ့နီၪ ယနါဂၧၫ့ယူၭ, 28 စံၭအဝ့ၫၥံၪ, ယမၧၫ့ယဝ့ၫ ယဟိဝၩ စံၭဝ့ၫဒၪ, မွဲမၬ ဘဲၫနၥံၪ ချဲၩ့ဆၧ လၧယနါဖၧၩ့ အၥိၭနီၪ, ယမိမၩ နၥံၪ ဘဲၫနီၪအၥိၭလီၫ. 29 တၭ နၥံၪအစွၪလဖၪ မိလၩ့ထံၩဖါ လၧၡါမုနၧၫ့ဖၫယီၩ တၭ, ကယဲ ၦလၧအဘၪ ဆၧဝံထၪ့နၬထၪ့ဝ့ၫ, ဘဲၫဆၧဝံကီၪ့ နၥံၪထီးအလူၬ လၧနၥံၪအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪ အၥိၭနီၪ, လၧအၥူၭဝံၪၥူၭလၩ လၧယလီၩ့လီၫ. 30 မွဲမၬ ခး လၧယဆိၪလၩ့ယၥၭ လၧယမိဒုၭအီၪ နၥံၪ လၧအဖၧၩ့နီၪ, နၥံၪနုၬဘၪအ့ၬ. အ့ၪမွဲ မိလ့ၩနုၬဘၪန့ၫ စယဖၧၫနံၫ အဖိၪခွၫ စကၫလ့ၭ, ဒဲစနိၫ့ အဖိၪခွၫ စယီရှုၫအ့ၫလီၫ. 31 အ့ၪမွဲ နၥံၪ အဖိၪဆံၭ လၧနၥံၪစံၭ အမိကဲၪထၪ့ ဆၧအၪ့ဂူၬန့လဖၪနီၪ ယမိဒုၭလ့ၩနုၬ အဝ့ၫၥံၪတၭ, အဝ့ၫၥံၪ မိၥ့ၪယၫ ခးလဘံၪ့ လၧနၥံၪ မၩကြၩ့ထမးနီၪလီၫ. 32 အ့ၪမွဲ နၥံၪဝ့ၫဒၪယီၩ, နၥံၪအစွၪ မိလၩ့ထံၩဖါ လၧၡါမုနၧၫ့ဖၫယီၩလီၫ. 33 တၭ နၥံၪအဖိၪအလံၩ မိဂၭဝံၩ့ဝၩ့ဆၧ လၧၡါမုနၧၫ့ဖၫ အနံၪ့ လံဆံၫ, ဒဲဆိၬ နၥံၪ အဆၧလဲးဆၧဘျၪ ထီးနၥံၪအစွၪ လူၬ လၧၡါမုနၧၫ့ဖၫ လီၫ. 34 ဘဲၫနံၩ ဎွ့ၩအံၩဎွ့ၩအိၩ လၧနၥံၪ လ့ၩယိခး အနံၩလံဆံၫ အၥိၭနီၪ, လနံၩ လၧလနံၪ့ အဂး, လနံၩ လၧလနံၪ့ အဂး, နၥံၪ မိဘၪဆိၬ နၥံၪ အဆၧအၧၩ့ဆၧၥၫ့ အနံၪ့ လံဆံၫလီၫ. တၭ နၥံၪ မိၥ့ၪယၫ ယဂၧၩ့ထဲၩ့ ယၥၭ လီၫ. 35 ယဝ့ၫဒၪ ယဟိဝၩယီၩ ယချဲၩ့ယူၭ ဆၧယူၭ, မွဲမၬ ယမိမၩ ဆၧအီၪကီၪ့အအၧၩ့ လၧအအီၪကိၩ့အီၪကီၪ့ ထၫ့ဒုၪဒၩယၧၩ ထီးအလူၬလီၫ. အဝ့ၫၥံၪ မိလူၬဝ့ၫ လၧၡါမုနၧၫ့ဖၫယီၩတၭ, မိၥံၫဝ့ၫ ထီးအလူၬလီၫ. 36 ၦလၧစမိစ့ၭ အၪ့မၧၫ့ အလ့ၩယိခးနီၪ လၧအဂဲၫထဲၩ့ တၭ, ဒုၭၥူၭဝံၪၥူၭလၩ ၦခမျၧး ထီးအလူၬ လၧအလီၩ့ လၧအဂဲၫဆိၬ အပရၧၫ့အၧၩ့ အကၠီၩ့နီၪ, 37 ၦလဖၪ လၧအဂဲၫဆိၬ ခးအပရၧၫ့အအၧၩ့နီၪ ၥံၫဝ့ၫ လၧဆၧဆၫဖျဲၪ လၧယဟိဝၩ အမ့ၬယၫလီၫ. 38 အ့ၪမွဲ စနိၫ့ အဖိၪခွၫ စယီရှုၫအ့ၫ ဒဲစယဖၧၫနံၫ အဖိၪခွၫ စကၫလ့ၭ လၧအအီၪဝ့ၫ လၧၦလၧအလ့ၩယိခးနီၪ အကျၩ မၧၫ့ဒံၭဝ့ၫလီၫ. 39 စမိစ့ၭ လီၩလၩ့ ဆၧချဲၩ့လဖၪ လၧၦအံၫစရ့လၭဖိၪ ထီးအလူၬတၭ, ၦခမျၧး အၥုၪ့အုၭ အၥၭအုၭ နၭမၬ လီၫ. 40 မုဆဲၪ့ထၪ့နီၪ အဝ့ၫၥံၪ ဂဲထုၪ့ ဂီၩဂီၩတၭ, လ့ၩထၪ့ လၧခိၪလီၩ့ဒၩ့ခိၪတၭ, စံၭဝ့ၫဒၪ, ယိခွါ, ဖီၩ! တၭ ပမိလ့ၩထၪ့ လၧဆၧအလး လၧယဟိဝၩ စံၭဝဲၩနီၪလီၫ. အဂဲးဘဲၫယီၩ ပမၩယူၭ ဆၧဒဲၩဘၭယူၭ. 41 တၭ စမိစ့ၭ စံၭဝ့ၫဒၪ, ဆၧယီၩ နၥံၪ လၨၪခၫ့ဖၬ ယဟိဝၩ အဆၧမၪလူၬနီၪ မွဲဘၪလဲၪ. တၭ ဆၧဘီၪထၪ့ယီၫထၪ့ဝ့ၫဒၪအ့ၬ. 42 လ့ၩထၪ့ လဂ့ၩ, အဂဲးဘဲၫယီၩ ယဟိဝၩ အီၪလၧနၥံၪအကျၩအ့ၬ. ဘဲၫၥိၭ နၥံၪ ထီးဘၪ ဆၧဖ့ၬၥံၫခွံၬ နၥံၪ လၧနၥံၪအဒုၪအဒၩ အမ့ၬယၫ လဂ့ၩ အဂးလီၫ. 43 အဂဲးဘဲၫယီၩ ၦအၫမလ့ၭဖိၪ, ဒဲၦကၫနအၫ့ဖိၪ အီၪထီးနီၪ လၧနၥံၪ အမ့ၬယၫတၭ, နၥံၪ မိလၩ့ထံၩဖါ လၧနၭၥံၪဖၩ့ၥံၪလီၫ. မွဲနၥံၪကၠၪခွံၬနၥံၪအၥၭ လၧယဟိဝၩတၭ, ယဟိဝၩ အီၪလၧနၥံၪ အၥိၭအ့ၬ. 44 မွဲလါနၫ့ အဝ့ၫၥံၪ အီၪက့ၪဖိၫအၥၭ ထီးအလ့ၩထၪ့ လၧခိၪလီၩ့ဒၩ့ခိၪလီၫ. တၭ ယဟိဝၩ အဆၧအုၩ့လၩ့ အတလၫ, ဒဲစမိစ့ၭနီၪ စဲၪ့ထၪ့ခွံၬ လၧၦၥုၪ့တဲၩအလးဖၧၩ့အ့ၬ. 45 တၭ ၦအၫမလ့ၭဖိၪ ဂဲၫလၩ့, ဒဲၦကၫနအၫ့ဖိၪ လၧအအီၪလၧခိၪလီၩ့ ထိၩ့ချိၬနီၪတၭ, ဖ့ၬခွံၬ အဝ့ၫၥံၪတၭ, မၩနၧၩ့မၩစၪ အဝ့ၫၥံၪ ထီၩ့လၧဟီမၫလီၫ.

၄ မိစ့ၭ Numbers 15

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ချဲၩ့ထၪ့ဆၧ လၧၦအံၫစရ့လၭဖိၪတၭ, စံၭအဝ့ၫၥံၪ, ထီးနၥံၪ လ့ၩနုၬ လၧခး လၧနၥံၪ မိအီၪဝ့ၫအလး လၧယမိဖ့ၪလၫ့ နၥံၪ, 3 တၭ မိလုထၪ့ ဆၧလုမ့ၪ လၧယဟိဝၩ အဂး, ဆၧလုမ့ၪ မွဲဂ့ၩ, ဆၧလု ဘၪဆဲၫ့ လၧမၩတီၩ အလူ လၧအဆိၪလၩ့အၥၭ မွဲဂ့ၩ, ဆၧဖ့ၪလၫ့ဒၪဆၧ မွဲဂ့ၩ, ဆၧမၩဘိၪ့ အဆၧၫ့အထီ ဘဲၫၥိၭ နၥံၪ မိမၩ ဆၧနၧၫ့မၧၫ့မုၬ လၧယဟိဝၩ အဂး, ဆၧလၧချီ အကျၩ မွဲဂ့ၩ, လၧၥိၪ လၧဘ့ၪ အကျၩ မွဲဂ့ၩ, 4 ၦလၧအမၩဘိၪ့ ယဟိဝၩ လၧအဆၧမၩဘိၪ့နီၪ, လၧဆၧမၩဘိၪ့ကိၪမုၬ အဂး, မိဘၪဂဲၫဆိၬ ကိၪမုၬ လအ့စရိၫ လဲၩဎုၬ လၧၥိၪ လဟံၫ့ လံပိၩ့လပိၩ့လီၫ. 5 ဒဲစဘံၭထံၫ လဟံၫ့ လံပိၩ့လပိၩ့ လၧဆၧလုအီၩ အဂးနီၪ, လၧဆၧလုမ့ၪ မွဲဂ့ၩ, ဆၧလု မွဲဂ့ၩ, နဘၪမၩန့ ၥိၪဖိၪလဒုၩ လၧအဂးလီၫ. 6 တၭ လၧၥိၪဖၫဖိၪ လဒုၩ အဂးနီၪ နဘၪမၩန့ လၧဆၧမၩဘိၪ့ကိၪမုၬ အဂး, ကိၪမုၬ နံၫအ့စရိၫ လဲၩဎုၬ လၧၥိၪ လဟံၫ့ ၥၧၫ့ပိၩ့လပိၩ့, 7 ဒဲလၧဆၧလုအီၩ အဂးနီၪ နဘၪမၩဘိၪ့ စဘံၭထံၫ လဟံၫ့ ၥၧၫ့ပိၩ့လပိၩ့, ဆၧနၧၫ့မၧၫ့မုၬ လၧယဟိဝၩ အဂးလီၫ. 8 တၭ ထီးနမၩန့ ချီဖၫလဒုၩ လၧဆၧလုမ့ၪ အဂးမွဲဂ့ၩ, လၧဆၧလု ဘၪဆဲၫ့ လၧအမၩတီၩ အလူ လၧအဆိၪလၩ့အၥၭ အဂး မွဲဂ့ၩ, လၧဆၧလုဘၪလိၬအိၭလိၬ မွဲဂ့ၩ, လၧယဟိဝၩ အဂးတၭ, 9 ဘၪဂဲၫဆိၬ ချီဖၫလဒုၩ, လၧဆၧမၩဘိၪ့ကိၪမုၬ လၧၥၧၫ့ အ့စရိၫ လဲၩဎုၬ လၧၥိၪ အဟံၫ့ ဖိၭဖၫ့, 10 တၭ နမိဘၪဂဲၫဆိၬ ဆၧလုအီၩ အဂးနီၪ စဘံၭထံၫ အဟံၫ့ ဖိၭဖၫ့, လၧဆၧလုမ့ၪ အဂး, ဒဲဆၧနၧၫ့မၧၫ့မုၬ လၧယဟိဝၩ အဂးလီၫ. 11 လၧချီဖၫလဒုၩ အဂး မွဲဂ့ၩ, လၧၥိၪဖၫလဒုၩ အဂး မွဲဂ့ၩ, လၧၥိၪဖိၪလဒုၩ အဂး မွဲဂ့ၩ, လၧဘ့ၪဖိၪလဒုၩ အဂး မွဲဂ့ၩ, မိဘၪမၩ ဘဲၫနီၪလီၫ. 12 ဘဲၫ ၦအီၪ ဎွ့ၩအံၩဎွ့ၩအိၩ အၥိၭနီၪ နၥံၪ ဘၪမၩဆၧတၭ, နၥံၪ မိဘၪမၩ လၧလဂၩအဂး လဂၩအဂး ဘဲၫ အဆၧဝံထၪ့နၬထၪ့ အီၪဝ့ၫ အၥိၭလီၫ. 13 လၧအမၩဘိၪ့ ဆၧလုမ့ၪ, ဆၧနၧၫ့မၧၫ့မုၬ လၧယဟိဝၩ အဂးနီၪ, ၦလၧအအီၪဖျဲၪ လၧခးဖၧၩ့ ထီးအလူၬ မိဘၪမၩ ဆၧနီၪလဖၪ ဘဲၫနီၪၥိၭလီၫ. 14 တၭ ၦလခီၫဘၩ့မုးဖိၪ အ့ၪအီၪလၧနၥံၪ အကျၩ, ထီးဒၪ ၦလၧအအီၪလၧနၥံၪအကျၩ လၧနၥံၪ အဆၨၩအဆၬ အဖၧၩ့ လဂၩဂၩ တၭ, အ့ၪမၩ ဆၧလုမ့ၪ ဆၧနၧၫ့မၧၫ့မုၬ လၧယဟိဝၩ အဂးတၭ, ဘဲၫနၥံၪ မၩ နၥံၪဝ့ၫ အၥိၭနီၪ အဝ့ၫဒၪ မိဘၪမၩ ဘဲၫနီၪအၥိၭဆ့လီၫ. 15 ဆၧအထူၫအရူၫ လမံၩ့ဎး လၧၦအီၪကီၪ့ဖိၪ နၥံၪဝ့ၫ အဂး, ဒဲလၧၦလခီၫဘၩ့မုးဖိၪ လၧအအီၪလၧနၥံၪ အကျၩ အဂးလီၫ. ဆၧအထူၫအရူၫ အဆိၩအကၠၪ လၩ့ လၧနၥံၪ အဆၨၩအဆၬ လဆိၩဘၪလဆိၩလီၫ. ဘဲၫနၥံၪဝ့ၫအၥိၭနီၪ ၦလခီၫဘၩ့မုးဖိၪ မိမွဲ ဘဲၫနီၪအၥိၭ လၧယဟိဝၩ အမ့ၬယၫလီၫ. 16 ဆၧ၁နိၫ လမံၩ့ဎး, ဒဲဆၧအထူၫအရူၫ လမံၩ့ဎး အီၪလၧနၥံၪအဂး ဒဲၦလခီၫဘၩ့မုးဖိၪ လၧအအီၪလၧနၥံၪ အကျၩ အဂး လီၫ. 17 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 18 ချဲၩ့ဆၧ လၧၦအံၫစရ့လၭဖိၪတၭ, စံၭ အဝ့ၫၥံၪ, ထီးနၥံၪ လ့ၩနုၬ လၧခးဖၧၩ့ လၧယမိဒုၭဂဲၫ နၥံၪ လၧအဖၧၩ့ တၭ, 19 ထီးနၥံၪ အၪ့ ခးနီၪအကိၪတၭ, ဆၧမိမၩအၥၭ လၧနၥံၪ ဘၪဆိၬထၪ့ ဆၧမၩဘိၪ့ဝံဝါဝ့ၫ လၧယဟိဝၩ အဂးလီၫ. 20 နၥံၪ မိဘၪမၩဘိၪ့ ကိၪပၪပဲၪ လဘံၪ့ လၧနၥံၪ အကိၪၥံၫ့ဆ့ၬ အဆိၫ လၧဆၧမၩဘိၪ့ ဆိၬထၪ့ဝံဝါဝ့ၫ အဂးလီၫ. ဘဲၫဆၧဆိၬထၪ့ဝံဝါဝ့ၫ ဘၪဆဲၫ့ လၧခရဲးဖၧၩ့ အၥိၭနီၪ နၥံၪ မိဘၪဆိၬထၪ့ဝံဝါဝ့ၫဆ့လီၫ. 21 လၧကိၪၥံၫ့ဆ့ၬဆိၫ အဖၧၩ့နီၪ နၥံၪ မိဘၪဖ့ၪလၫ့ ယဟိဝၩ လၧဆၧမၩဘိၪ့ ဆိၬထၪ့ဝံဝါဝ့ၫနီၪ, လၩ့ လၧနၥံၪ အဆၨၩအဆၬ လဆိၩဘၪလဆိၩလီၫ. 22 တၭ နၥံၪ အ့ၪဂၭဖျိၭဖၧၩ့ၥၭ, ဒဲလထီးန့ဘၪ ကယဲ ဆၧမၪလူၬ လၧယဟိဝၩ လီၩဘၪ စမိစ့ၭ, 23 ကယဲ ဆၧလၧယဟိဝၩ မၪလူၬ နၥံၪ လၧစမိစ့ၭ အစူၪဖၧၩ့, လၧမုလနံၩ လၧယဟိဝၩ မၪလူၬ စမိစ့ၭ လံၩလံၩနီၪ လၩ့ လၧနၥံၪ အဆၨၩအဆၬ လဆိၩဘၪလဆိၩတၭ, 24 ဆၧမိမၩအၥၭ လၧၦၡၩ အ့ၪမၩမၪဆၧ လၧအဂၭဖျိၭဆၧ အကၠီၩ့, လၧအအီၪဘံၭ လၧဆၧအီၪကီၪ့ အမ့ၬယၫ တၭ, ဆၧအီၪကီၪ့ ထီးအလူၬနီၪ ဘၪလုထၪ့ ချီဖၫဖိၪ လဒုၩ လၧဆၧလုမ့ၪ အဂး လၧဆၧနၧၫ့မၧၫ့မုၬ လၧယဟိဝၩ အဂး အီၪလၧအဆၧမၩဘိၪ့ကိၪမုၬ ဒဲအဆၧလုအီၩ, ဘဲၫအဆၧစ့ၩရၫ့အၥိၭ, ဒဲဘ့ၪဖိၪ လၧဆၧလုဆၧဒဲၩဘၭ အဂးလီၫ. 25 ၦလုဆၧလဂၩ ဘၪမၩ ဆၧဖီၩ့ဖျ့ၭ လၧၦအံၫစရ့လၭဖိၪ အဆၧအီၪကီၪ့ ထီးအလူၬ အဂး တၭ, ဆၧမိကွဲၪဖျါခွံၬ အဆၧလီၫ. အဂဲးဘဲၫယီၩ မွဲဆၧလၥ့ၪယၫဘၪဆၧလီၫ. တၭ ဘၪဂဲၫဆိၬ အဆၧမၩဘိၪ့ ဆၧလုမ့ၪ လၧယဟိဝၩ အဂး ဒဲအဆၧလုဆၧဒဲၩဘၭ လၧယဟိဝၩ အမ့ၬယၫ လၧအဆၧလၥ့ၪယၫဘၪ ဆၧအကၠီၩ့လီၫ. 26 တၭ ဆၧမိကွဲၪဖျါခွံၬ ၦအံၫစရ့လၭဖိၪ အဆၧအီၪကီၪ့ ထီးအလူၬ အဆၧတၭ, ၦလခီၫဘၩ့မုးဖိၪ လၧအအီၪလၧအကျၩ အဆၧလီၫ. အဂဲးဘဲၫယီၩ ၦခမျၧး ထီးအလူၬ အီၪလၧဆၧလၥ့ၪယၫဘၪ ဆၧအဖၧၩ့လီၫ. 27 ၦလဂၩဂၩ အ့ၪမၩ ဆၧဒဲၩဘၭ လၧအလၥ့ၪယၫဘၪ ဆၧအကၠီၩ့တၭ, ဘၪဂဲၫဆိၬ ဘ့ၪဖိၪ လနံၪ့ဖိၪ လဒုၩ လၧဆၧလုဆၧဒဲၩဘၭ အဂးလီၫ. 28 တၭ လၧအမၩ ဆၧဒဲၩဘၭ လၧယဟိဝၩ အမ့ၬယၫ လၧအလၥ့ၪယၫဘၪ ဆၧအကၠီၩ့, ၦလုဆၧလဂၩ ဘၪမၩ ဆၧဖီၩ့ဖျ့ၭ လၧအမၩ ဆၧဒဲၩဘၭ လၧအလၥ့ၪယၫဘၪ ဆၧအကၠီၩ့, ဘဲၫၥိၭ အမိမၩ ဆၧဖီၩ့ဖျ့ၭ လၧအဂးလီၫ. တၭ ဆၧမိကွဲၪဖျါခွံၬ အဆၧလီၫ. 29 တၭ လၧၦလၧအအီၪဖျဲၪ လၧၦအံၫစရ့လၭဖိၪ အကျၩ အဂး မွဲဂ့ၩ, လၧၦလခီၫဘၩ့မုး လၧအအီၪလၧအကျၩ အဂး မွဲဂ့ၩ, နၥံၪ ဘၪအီၪလၧဆၧ၁နိၫ လမံၩ့ဎး, လၧၦလၧအမၩ ဆၧဒဲၩဘၭ လၧအလၥ့ၪယၫဘၪ ဆၧအကၠီၩ့ လဂၩ အဂးလီၫ. 30 အ့ၪမွဲ ၦလၧအမၩဆၧ လၧအၥၭဒူၩလဂၩနီၪ, ၦအီၪဖျဲၪ လၧခးဖၧၩ့ မွဲဂ့ၩ, ၦလခီၫဘၩ့မုးဖိၪ မွဲဂ့ၩ, အဝ့ၫနီၪ မၩကြၩ့ထမး ယဟိဝၩတၭ မိဘၪ ဆၧဒၪ့ထ့ၬခွံၬဝ့ၫ လၧအၡၩ လဆၨၩဒၪဝ့ၫ အကျၩလီၫ. 31 မွဲအလဒူၩလယၪ့ဘၪ ယဟိဝၩ အလူအထၫ, ဒဲလၨၪခၫ့ဖၬ အဆၧမၪလူၬ တၭ, အဝ့ၫလဂၩနီၪ မိဘၪ ဆၧဒၪ့ထ့ၬခွံၬဝ့ၫ တၡါလီၫ. အဆၧဒဲၩဘၭနီၪ မိအီၪလၧအလီၩ့လီၫ. 32 တၭ ၦအံၫစရ့လၭဖိၪ အီၪဝ့ၫ လၧၡါမုနၧၫ့ဖၫ အဘိၩ့ဘၭနီၪ, ဆၧမၩအၥၭ လၧအဒၪန့ ၦလဂၩ လၧအအၪ့ထုၫ့ကီၪ့ ၥံၪ့ထဲၩ့ လၧမးၥံၫအနံၩလီၫ. 33 တၭ ၦလၧအဒၪချုၭဝ့ၫ လၧအအၪ့ထုၫ့ကီၪ့ ၥံၪ့ထဲၩ့လဖၪနီၪ, ဂဲၫၥိၫ့ဝ့ၫ လၧစမိစ့ၭ, ဒဲစအၫရၧၫ့, ဒဲဆၧအီၪကီၪ့ ထီးအလူၬ အအီၪလီၫ. 34 တၭ အဝ့ၫၥံၪ အီၪက့ၪဝ့ၫ လၧဆၧခိၭထၬဝ့ၫ အလးနီၪ, အဂဲးဘဲၫယီၩ မိဘၪမၩဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, ဆၧဒုၭနဲၪဒံၭအ့ၬ. 35 တၭ ယဟိဝၩ စံၭစမိစ့ၭ, ၦလဂၩနီၪ မိဘၪ ဆၧမၩၥံၫ တၡါဝ့ၫလီၫ. ဆၧအီၪကီၪ့ ထီးအလူၬနီၪ မိဘၪခွံၬဝ့ၫ လၧလိး လၧၦၥုၪ့တဲၩအလး လၧခီၫ့လခီၫလီၫ. 36 တၭ ဆၧအီၪကီၪ့ ထီးအလူၬနီၪ လ့ၩဆိၬဝ့ၫ လၧၦၥုၪ့တဲၩအလး လၧခီၫ့လခီၫ, ဒဲခွံၬဝ့ၫ လၧလိးတၭ, ၥံၫဝ့ၫ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 37 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 38 ချဲၩ့ဆၧ လၧၦအံၫစရ့လၭဖိၪတၭ, လီၩဘၪ အဝ့ၫၥံၪ, လၧအမိမၩ ဆၧနွံၫ လၧအကီၩ့အၥိၭ အနဲၩ့ထံၭ လၩ့လၧအဆၨၩအဆၬ လဆိၩဘၪလဆိၩတၭ, လၧဆၧနဲၩ့ထံၭ အဆၧနွံၫ အဖၫ့ခိၪနီၪ, မိဘၪအီၪက့ၪ ဖျံၩပၪပဲၪလၫ လီၫ. 39 တၭမွဲ အမိကဲၪထၪ့ ဆၧနွံၫ လၧနၥံၪအဂး, ဘဲၫၥိၭ နၥံၪ မိယိဝ့ၫ, ဒဲနၪ့ထၪ့ထဲၩ့ ကယဲ ယဟိဝၩ အဆၧမၪလူၬ, ဒဲထီးန့ဝ့ၫတၭ, ဘဲၫၥိၭ နၥံၪ ထီးအၪ့ဎၬဆၧ ထီးဒၪနၥံၪအၥၭဒၪနၥံၪဝ့ၫ, ဒဲထီးဒၪနၥံၪအမ့ၬဒၪနၥံၪဝ့ၫ လၧနၥံၪ ဖိၬထွ့ၫ လၧဆၧလဲးဆၧဘျၪနီၪ လဂ့ၩလီၫ. 40 ဒဲဘဲၫၥိၭ နၥံၪ မိနၪ့ထၪ့ထဲၩ့ဆၧ, ဒဲထီးန့ ကယဲ ယဆၧမၪလူၬတၭ, ကဲၪထၪ့ ၦဆံၫ့ဎံၪ လၧနၥံၪအယွၩ အဂးလီၫ. ၁နိၫလဖၪ ဘၪဆဲၫ့ ဆၧကီၩ့ဆၧၥိၭ အနွံၫ. 41 ယဝ့ၫဒၪယီၩ, ယမွဲ ယဟိဝၩ နၥံၪအယွၩ လၧအဒုၭစဲၪ့ထၪ့ခွံၬ နၥံၪ လၧခးအံဇံၭ အဖၧၩ့, ဘဲၫၥိၭ ယမိကဲၪထၪ့ နၥံၪအယွၩတၭ, ယမွဲ ယဟိဝၩ နၥံၪအယွၩလီၫ.

၄ မိစ့ၭ Numbers 16

1 တၭ ၦလံဝဲၫ အဖိၪခွၫ စကိဟၭ အဖိၪခွၫ စအံဇဟၫ အဖိၪခွၫ စကိရၫ, စရုဘံၫ့ အဖိၪခွၫလဖၪ စအံၫလဲအၭ အဖိၪခွၫ စဒၫၥၫ့ ဒဲစအဘဲရၫ့ ဒဲစပ့လ့ၭ အဖိၪခွၫ စအၫ့, 2 အဝ့ၫၥံၪ ဂဲထုၪ့ လၧစမိစ့ၭ အမ့ၬယၫ ဒဲၦအံၫစရ့လၭဖိၪ လနၩ့နၩ့ ၦဒိၪ လၧဆၧအီၪကီၪ့ အဖၧၩ့, ၦန့ဘၪ ဆၧလၩဖၩ့ လၧဆၧအီၪကီၪ့ အဖၧၩ့, ၦလၧအမံၩ့ဂၧၫ့ထၪ့ၥၩလၩ့ နံၫယၩယဲဆံၫ, 3 တၭ အဝ့ၫၥံၪ အီၪကီၪ့ ထၫ့ဒုၪဒၩ စမိစ့ၭ ဒဲစအၫရၧၫ့တၭ, စံၭအဝ့ၫၥံၪ, နၥံၪ မၩန့ ဆၧအၪလၨၪ လၧနၥံၪ အဂးယူၭ, အဂဲးဘဲၫယီၩ ၦအီၪကီၪ့ဖိၪ ထီးအလူၬနီၪ မွဲဆံၫ့ဎံၪ ကိၭဂၩဒ့ၭတၭ, ယဟိဝၩ အီၪလၧအကျၩလီၫ. တၭ နၥံၪ အီၪက့ၪထၪ့ထီၫ နၥံၪအၥၭ လၧယဟိဝၩ အဆၧအီၪကီၪ့ အဖၫ့ခိၪနီၪ မွဲဘၪလဲၪ. 4 စမိစ့ၭ နါဂၧၫ့ဝ့ၫတၭ ထိၪလၩ့ထံၩဖါအၥၭတၭ, 5 ချဲၩ့ဆၧ လၧစကိရၫ ဒဲဆၧအီၪကီၪ့ ထီးအလူၬတၭ, စံၭဝ့ၫဒၪ, ကဲဂီၩခိၬနီၪ ၦလၧအမွဲအဆၧ, ဒဲဆံၫ့ဎံၪနီၪ ယဟိဝၩ မိဒုၭၥ့ၪယၫတၭ, မိဒုၭၥုၭဘူၭအၥၭ လၧအအီၪ လီၫ. 6 မၩ ဆၧယီၩဘီၪ, နၥံၪဝ့ၫဒၪ, စကိရၫ ဒဲအဆၧအီၪကီၪ့ ထီးအလူၬ, 7 မၩန့ ဖၧၩ့မ့ၪတၭ, အီၪက့ၪ မ့ၪ လၧအဖၧၩ့, ဒဲအီၪက့ၪ ဆၧနၧၫ့မၧၫ့ဆူၭခဲၩ လၧအဖၧၩ့ လၧယဟိဝၩ အမ့ၬယၫ ကဲဂီၩခိၬနီၪဆံၭ. တၭ ဆၧမိမၩအၥၭ လၧၦလၧယဟိဝၩ ရွံန့ဝ့ၫနီၪ, အဝ့ၫနီၪ မွဲဆံၫ့ဎံၪလီၫ. နၥံၪ မၩန့ ဆၧအၪလၨၪယူၭ လၧနၥံၪ အဂးယူၭ, စလံဝဲၫ အဖိၪခွၫၥံၪဧ့, 8 တၭ စမိစ့ၭစံၭ, စကိရၫ, ခိၭနၪလါဆံၭ, စလံဝဲၫ အဖိၪခွၫၥံၪဧ့, 9 ၦအံၫစရ့လၭဖိၪအယွၩ အၪ့နၩ့ဖၭ နၥံၪ လၧၦအံၫစရ့လၭ အဆၧအီၪကီၪ့အဖၧၩ့ ဘဲၫၥိၭ အမိဒုၭဂဲၫဘူၭ နၥံၪ လၧအနၫ့ဆါဒၪဝ့ၫ, ဘဲၫနၥံၪ မိမၩ တဲၩဆံၫ့ဎံၪ အဆၧမၩနီၪ, ဒဲဆၧၫ့ထုၪ့ လၧဆၧအီၪကီၪ့ အမ့ၬယၫ ဘဲၫၥိၭ နၥံၪ မိမၩ အခ့ၫအၡၩ အဆၧမၩနီၪမွဲ ဆၧအဆံၭနီၪ ဆ့ဧၪ. 10 တၭမွဲ အဒုၭဂဲၫဘူၭယူၭနၧၩ, ဒဲစလံဝဲၫ အဖိၪခွၫ, နထၧၫ့ဖုဝဲၥံၪ ထီးအလူၬ အီၪလၧနၧၩယူၭတၭ, နၥံၪ အၪ့ဎၬဆ့ ၦလုဆၧအလးဆ့ဧၪ. 11 အခိးမွဲဘဲၫနီၪတၭ နဝ့ၫဒၪ ဒဲနဆၧအီၪကီၪ့ ထီးအလူၬ အီၪကီၪ့ ထၫ့ဒုၪဒၩ ယဟိဝၩ လီၫ. လၧနၥံၪ ၥူၭဝံၪၥူၭလၩဆၧ လၧအလီၩ့ အကၠီၩ့နီၪ, စအၫရၧၫ့မွဲ ဆၧဘဲၫၥ့ၪလဲၪ! 12 စမိစ့ၭ အၪ့မၧၫ့ ၦလ့ၩကိၭန့ စအံၫလဲအၭ အဖိၪခွၫ စဒၫၥၫ့ ဒဲစအဘဲရၫ့ၥံၪတၭ, အဝ့ၫၥံၪ စံၭဝ့ၫဒၪ, ပလ့ၩထၪ့အ့ၬ. 13 နဒုၭစဲၪ့ထၪ့ခွံၬပၧၩ လၧခး လၧအယွၩဝ့ၫ လၧဆၧနူထံၫ ဒဲန့ၫစၩ့, ဘဲၫၥိၭ ပမိဘၪ ဆၧမၩၥံၫပၧၩ လၧၡါမုနၧၫ့ဖၫယီၩ လဘၪဘၪတၭ, မွဲနအီၪက့ၪနၥၭ လၧနမိကဲၪဒိၪ တၡါ လၧပဖၫ့ခိၪဧၪ. 14 လၧနီၪအမ့ၬယၫ နဂဲၫၥိၫ့နုၬပၧၩ လၧခး လၧအယွၩလၩ့ လၧဆၧနူထံၫ ဒဲန့ၫစၩ့အ့ၬ. နဒုၭဖ့ၪၥၫပၧၩ လၧဆံၬၥံၪနၩၥံၪ, လၧစဘံၭမုအလးအ့ၬ. နမိအီၩ့ခွ့ၭထၪ့ ၦလဖၪနီၪ အမ့ၬၥၪ ဆ့ဧၪ. ပလ့ၩထၪ့အ့ၬ. 15 စမိစ့ၭ အၥၭခဲၩထၪ့ ဒိၪမၬတၭ, စံၭယဟိဝၩ, ထိးဆၧၫ့ အဝ့ၫၥံၪ အဆၧမၩဘိၪ့ လဂ့ၩ, ကၥ့ၪယီၩ့လဒုၩ ယလမၩန့ဘၪ လၧအဝ့ၫၥံၪ, ဒဲယမၩအၧၩ့ဝ့ၫ နးဂၩအ့ၬ. 16 တၭ စမိစ့ၭ စံၭစကိရၫ, ကဲဂီၩခိၬ နဝ့ၫဒၪ ဒဲနဆၧအီၪကီၪ့ ထီးအလူၬ အီၪလၧယဟိဝၩ အမ့ၬယၫ, နဝ့ၫဒၪ ဒဲအဝ့ၫၥံၪ, ဒဲစအၫရၧၫ့ဆံၭ. 17 တၭမွဲ ၦမၩန့ လဂၩ အဖၧၩ့မ့ၪဒၪဝ့ၫ, လဂၩ အဖၧၩ့မ့ၪဒၪဝ့ၫတၭ, အီၪက့ၪ ဆၧနၧၫ့မၧၫ့ဆူၭခဲၩ လၧအဖၧၩ့တၭ, ဂဲၫဆိၬ လၧယဟိဝၩ အမ့ၬယၫ လဂၩ အဖၧၩ့မ့ၪဒၪဝ့ၫ, လဂၩ အဖၧၩ့မ့ၪဒၪဝ့ၫ, ဖၧၩ့မ့ၪ နံၫယၩယဲဆံၫ. နဝ့ၫဒၪဆ့ ဒဲစအၫရၧၫ့ လဂၩ အဖၧၩ့မ့ၪဒၪဝ့ၫ, လဂၩ အဖၧၩ့မ့ၪဒၪဝ့ၫဆံၭ. 18 တၭ အဝ့ၫၥံၪ ကိၭဂၩဒ့ၭ မၩန့ဝ့ၫ လဂၩ အဖၧၩ့မ့ၪဒၪဝ့ၫ ဆုၬဆုၬတၭ, အီၪက့ၪ မ့ၪ လၧအဖၧၩ့တၭ, အီၪက့ၪ ဆၧနၧၫ့မၧၫ့ဆူၭခဲၩ လၧအဖၫ့ခိၪတၭ, ဆၧၫ့ထုၪ့ဝ့ၫ လၧဆၧအီၪကီၪ့ အတဲၩဆံၫ့ဎံၪ အတရၫ့ဖၧၩ့ လၧစမိစ့ၭ ဒဲစအၫရၧၫ့လီၫ. 19 တၭ စကိရၫ ဒုၭအီၪကီၪ့ ဆၧအီၪကီၪ့ ထီးအလူၬ ထၫ့ဒုၪဒၩဝ့ၫ လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭလီၫ. တၭ ယဟိဝၩ အလၩအဖၩ့ အီၪဖျီၪထၪ့ လၧဆၧအီၪကီၪ့ အမ့ၬယၫလီၫ. 20 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭဝ့ၫဒၪ, 21 မၩလၩ့ဖၭ နၥံၪ အနၫ့ဆါၥံၪ လၧဆၧအီၪကီၪ့ယီၩ အၥၭကျၩ, ဘဲၫၥိၭ ယမိဒုၭအၪ့ခွံၬ အဝ့ၫၥံၪ လထံၪဎး ဆံၭ. 22 အဝ့ၫၥံၪ ထိၪလၩ့ထံၩဖါအၥၭတၭ, စံၭဝ့ၫဒၪ, ယွၩဧ့, ကယဲ ဆၧယၪ ထီးအလူၬ အၥၭလဖၪ အယွၩဧ့, ၦလဂၩ မၩ ဆၧဒဲၩဘၭတၭ, နၥၭ မိထၪ့ဘၪ ဆၧအီၪကီၪ့ ထီးအလူၬဆ့ဧၪ. 23 ယဟိဝၩ ချဲၩ့ဒုၪ့ စမိစ့ၭတၭ, စံၭဝ့ၫဒၪ, 24 ချဲၩ့ဆၧ လၧဆၧအီၪကီၪ့တၭ စံၭ, စဲၪ့ထၪ့ခွံၬ လၧဆၧဝၬဖီၩ့ စကိရၫ, ဒဲစဒၫၥၫ့, ဒဲစအဘဲရၫ့ အတဲၩနီၪဆံၭ. 25 စမိစ့ၭ ဂဲထုၪ့တၭ, လ့ၩ လၧစဒၫၥၫ့, ဒဲစအဘဲရၫ့ အအီၪတၭ ၦအံၫစရ့လၭဖိၪ အၥုၪ့က့ၭၥၭၡါလဖၪ ဖိၬထၪ့အခဲၫ့လီၫ. 26 အဝ့ၫ ချဲၩ့ထၪ့ဆၧ လၧဆၧအီၪကီၪ့ တၭ, စံၭဝ့ၫဒၪ; ယ အၪ့ယၫ နၥံၪ စဲၪ့ထၪ့ခွံၬ လၧၦအၧၩ့လဖၪယီၩ အတဲၩဖၧၩ့ဆံၭ. တၭ ဆၧဘၪဆဲၫ့ လၧအဝ့ၫၥံၪနီၪ ထီးထိၭဘၪ နးမံၩ့ လဂ့ၩ, ဘၪလဘၪ နၥံၪ မိဘၪ ဆၧအၪ့ခွံၬ ဘၪခိၬ နၥံၪ လၧအဝ့ၫၥံၪ အဆၧဒဲၩဘၭ ထီးအလူၬ အဖၧၩ့လီၫ. 27 တၭ ၦလဖၪနီၪ စဲၪ့ထၪ့ဝ့ၫ လၧစကိရၫ, ဒဲစဒၫၥၫ့, ဒဲစအဘဲရၫ့ၥံၪ ၥုၪ့တဲၩအလး ကိၭခီၫဒ့ၭ လီၫ. တၭ စဒၫၥၫ့ ဒဲအဘဲရၫ့ၥံၪ ဂဲထၪ့ ဆၧၫ့ထုၪ့ဝ့ၫ လၧအတဲၩလဖၪ အတရၫ့ဖၧၩ့နီၪ, ဒဲအမၫလဖၪ, ဒဲအဖိၪခွၫလဖၪ, ဒဲအဖိၪဆံၭလဖၪလီၫ. 28 တၭ စမိစ့ၭ စံၭဝ့ၫဒၪ, လၧဆၧလမံၩ့ယီၩအကၠီၩ့ နၥံၪ မိၥ့ၪယၫ လၧယဟိဝၩ အၪ့မၧၫ့လၩ့ယၧၩ ဘဲၫၥိၭ ယမိမၩ ဆၧမၩလဖၪနီၪ, အဂဲးဘဲၫယီၩ မွဲလၧယၥၭဒၪယဝ့ၫအ့ၬ. 29 ၦလဖၪနီၪ အ့ၪၥံၫ ဘဲၫၦထီးအလူၬ ၥံၫဝ့ၫ အၥိၭတၭ, ဆၧအ့ၪစ့ၩရၫ့ဝ့ၫ ဘဲၫဆၧစ့ၩရၫ့ ၦထီးအလူၬ အၥိၭတၭ, ယဟိဝၩ အၪ့မၧၫ့လၩ့ယၧၩအ့ၬ. 30 အ့ၪမွဲ ယဟိဝၩ အ့ၪဒုၭကဲၪထၪ့ ဆၧအၥၫ့လမံၩ့တၭ, ဂၪ့ခိၪ အ့ၪအၩ့ထၪ့ အနိၭ, ယုလၩ့ခွံၬဝ့ၫ, ဒဲကယဲ ဆၧဘၪဆဲၫ့ လၧအဝ့ၫၥံၪ ထီးအလူၬတၭ, အဝ့ၫၥံၪ လၧအမၧၫ့ဝ့ၫ အဘိၩ့ဘၭနီၪ အ့ၪလ့ၩလၩ့ လၧဖျုဖၧၩ့တၭ, နၥံၪ မိၥ့ၪယၫ လၧၦလဖၪနီၪ မၩကြၩ့ထမးယူၭ ယဟိဝၩယူၭလီၫ. 31 ထီးအချဲၩ့ ဆၧချဲၩ့ ထီးအလူၬနီၪ ဂီၩ့တၭ, ဆၧမၩအၥၭ လၧဂၪ့ခိၪ အီၪလၧအဖၫ့လၬထ့ဖၭ, 32 ဒဲဂၪ့ခိၪ အၩ့ထၪ့ အနိၭတၭ အၪ့ယုလၩ့ခွံၬ အဝ့ၫၥံၪ အဂံၪ့လဖၪ, ဒဲကယဲ ၦၡၩ လၧအဘၪဆဲၫ့ လၧစကိရၫ, ဒဲအစူၪလးအခၪ့ခိၪ ထီးအလူၬ, 33 အဝ့ၫၥံၪ ဒဲကယဲ ၦၡၩ ဘၪဆဲၫ့ လၧအဝ့ၫၥံၪ ထီးအလူၬ မၧၫ့ဝ့ၫနီၪ လ့ၩလၩ့ လၧဖျုဖၧၩ့တၭ, ဂၪ့ခိၪ ချုၬဘံၭဆၧ လၧအဖၫ့ခိၪတၭ, အဝ့ၫၥံၪ လၩ့မါခွံၬဝ့ၫ လၧဆၧအီၪကီၪ့ဖၧၩ့လီၫ. 34 တၭ ကယဲ ၦအံၫစရ့လၭဖိၪ လၧအအီၪဝၬဖီၩ့ဝ့ၫနီၪ စဲၪ့ လၧအဝ့ၫၥံၪ ဂၪ့ကိၭထၪ့ဝ့ၫ အကၠီၩ့နီၪလီၫ. အဂဲးဘဲၫယီၩ မွဲအစံၭဝ့ၫဒၪ, ဂၪ့ခိၪ မိယုလၩ့ ဘၪခိၬ ပဝ့ၫဒၪယီၩဆ့လီၫ. 35 မ့ၪဂဲၫလၩ့ လၧယဟိဝၩ အအီၪတၭ, အၪ့ခွံၬ ၦၡၩ နံၫယၩယဲဆံၫ လၧအမၩဘိၪ့ ဆၧနၧၫ့မၧၫ့ဆူၭခဲၩနီၪလီၫ. 36 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 37 စံၭ ၦလုဆၧလဂၩ, စအၫရၧၫ့ အဖိၪခွၫ စအံၫလအ့ဇၧၫ, ဘဲၫၥိၭ အမိထုၭထၪ့ခွံၬ ဖၧၩ့မ့ၪလဖၪ လၧမ့ၪအၪ့ဆၧ အဖၧၩ့နီၪတၭ ဎွံၪနဝ့ၫ မ့ၪနီၪဆံၭ, အဂဲးဘဲၫယီၩ ဆၧလဖၪနီၪ ဆံၫ့ဎံၪဝ့ၫလီၫ. 38 ၦၡၩ မၩမၪဘၪအၥၭဒၪဝ့ၫလဖၪ အဖၧၩ့မ့ၪၥံၪနီၪ, မွဲၦၡၩ မၩ ဆၧပၪပဲၪ လၧအဝ့ၫၥံၪ လၧဆၧမၩဘံၭ ဆၧလုလး အဂးနီၪဆံၭ. အဂဲးဘဲၫယီၩ မွဲ အမၩဘိၪ့ဝ့ၫ လၧယဟိဝၩ အမ့ၬယၫ အကၠီၩ့တၭ ဆံၫ့ဎံၪဝ့ၫလီၫ. တၭ ဆၧကဲၪထၪ့ ဆၧမၩနဲၪ့ လၧၦအံၫစရ့လၭဖိၪ အဂးလီၫ. 39 တၭ ၦလုဆၧလဂၩ စအံၫလအ့ဇၧၫ မၩန့ ဖၧၩ့မ့ၪထီးဝီၩလဖၪ လၧၦၡၩ လၧမ့ၪအၪ့ခွံၬဝ့ၫလဖၪနီၪ မၩဘိၪ့ လၧအဖၧၩ့တၭ, မၩ ဆၧပၪပဲၪ လၧအမၩဘံၭ ဆၧလုလး အဂး, 40 ဆၧနၪ့ထၪ့ထဲၩ့ လၧၦအံၫစရ့လၭဖိၪ အဂး, ဘဲၫၥိၭ ၦလခီၫဘၩ့မုးဖိၪ လၧအလမွဲဘၪ စအၫရၧၫ့ အချံၫအၥၪနီၪ ထီးၥုၭဘူၭအၥၭ လၧအမိမၩဘိၪ့ ဆၧနၧၫ့မၧၫ့ဆူၭခဲၩ လၧယဟိဝၩ အမ့ၬယၫ လဂ့ၩ; ဘဲၫၥိၭ အထီးကဲၪထၪ့ဆၧ ဘဲၫစကိရၫ, ဒဲဘဲၫအၡၩလဒီၪ့ အၥိၭ; ဘဲၫယဟိဝၩ စံၭဝ့ၫ လၧစမိစ့ၭ အစူၪဖၧၩ့ အၥိၭနီၪ လဂ့ၩ. 41 တၭ ဆၧဖၩ့ထၪ့လနံၩနီၪ ၦအံၫစရ့လၭဖိၪ အဆၧအီၪကီၪ့ ထီးအလူၬ ၥူၭဝံၪၥူၭလၩဆၧ လၧစမိစ့ၭ ဒဲစအၫရၧၫ့ အလီၩ့တၭ စံၭဝ့ၫဒၪ, နၥံၪ မၩၥံၫယူၭ ယဟိဝၩ အၡၩခမျၧးယူၭလီၫ. 42 ထီးဆၧအီၪကီၪ့နီၪ အီၪကီၪ့ ထၫ့ဒုၪဒၩ စမိစ့ၭ, ဒဲစအၫရၧၫ့တၭ, ဆၧမၩအၥၭ လၧအဝ့ၫၥံၪ ယိဝ့ၫ လၧဆၧအီၪကီၪ့ အတဲၩဆံၫ့ဎံၪတၭ, ယိခွါ, ဆၧအုၪ့နီၪ ချုၬဘံၭခွံၬဝ့ၫတၭ, ယဟိဝၩ အလၩအဖၩ့ အီၪဖျီၪထၪ့လီၫ. 43 တၭ စမိစ့ၭ ဒဲစအၫရၧၫ့ ဂဲၫလၧဆၧအီၪကီၪ့အတဲၩ အမ့ၬယၫလီၫ. 44 ယဟိဝၩ ချဲၩ့ဆၧ လၧစမိစ့ၭတၭ စံၭဝ့ၫဒၪ, 45 ဘဲၫၥိၭ ယမိဒုၭအၪ့ခွံၬဝ့ၫ လၧဆၧလဆိဖိၪ အထးဖၧၩ့နီၪ, စဲၪ့ထၪ့ခွံၬ လၧဆၧအီၪကီၪ့ယီၩ အကျၩဆံၭ. တၭ အဝ့ၫၥံၪ ထိၪလၩ့ထံၩဖါအၥၭလီၫ. 46 စမိစ့ၭ စံၭစအၫရၧၫ့ မၩန့ ဖၧၩ့မ့ၪ လဖျိၪ့တၭ, အီၪက့ၪ မ့ၪ လၧအဖၧၩ့ လၧဆၧမၩန့ လၧဆၧလုလး အဖၫ့ခိၪတၭ, အီၪက့ၪ ဆၧနၧၫ့မၧၫ့ဆူၭခဲၩ လၧအဖၫ့ခိၪတၭ, လ့ၩချဲၫ့ချဲၫ့ လၧဆၧအီၪကီၪ့ အဖၧၩ့တၭ, မၩ ဆၧဖီၩ့ဖျ့ၭ လၧအဂးနီၪဆံၭ. အဂဲးဘဲၫယီၩ ဆၧၥၭထၪ့ စဲၪ့ထၪ့ယူၭ လၧယဟိဝၩ အအီၪယူၭ, ဆၧဆၫဖျဲၪ အီၪထၪ့ၥၫ့ယူၭ. 47 စအၫရၧၫ့ မၩန့ဆၧ ဘဲၫစမိစ့ၭ မၪလူၬဝ့ၫ အၥိၭတၭ, စဲၪ့ ဖိးလၧဆၧအီၪကီၪ့ အၥၭကျၩတၭ, ယိခွါ, ဆၧဆၫဖျဲၪ အီၪထၪ့ၥၫ့ယူၭ လၧၦခမျၧး အကျၩယူၭ, တၭမွဲ အအီၪက့ၪ ဆၧနၧၫ့မၧၫ့ဆူၭခဲၩ လၧအဖၫ့ခိၪတၭ, မၩ ဆၧဖီၩ့ဖျ့ၭ လၧၦခမျၧး အဂးလီၫ. 48 အဝ့ၫဒၪ ဆၧၫ့ထုၪ့ လၧၦၥံၫလဖၪ ဒဲၦမၧၫ့လဖၪ အဘိၩ့ဆၧၩ့နီၪလီၫ. 49 တၭ ဆၧဆၫအဖျဲၪ အီၪထီဝ့ၫလီၫ. တၭ လၧၦၥံၫ လၧစကိရၫ အမူၭအရါ အကၠီၩ့ အဖၫ့ခိၪနီၪ, ၦၥံၫ လၧဆၧဆၫဖျဲၪ အဖၧၩ့နီၪ မွဲလလၬလံထီၫ့ နွ့ၫယၩဆ့လီၫ. 50 တၭ စအၫရၧၫ့ ထဲၩ့ထဲၩ့ လၧစမိစ့ၭ အအီၪ ထီးဆၧအီၪကီၪ့ အတဲၩဆံၫ့ဎံၪ အတရၫ့နီၪတၭ, ဆၧဆၫဖျဲၪ အီၪထီဝ့ၫလီၫ.

၄ မိစ့ၭ Numbers 17

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ချဲၩ့ဆၧ လၧၦအံၫစရ့လၭဖိၪတၭ, မၩန့ နိၪထိၭဘီၩ့ လၧလဂၩလဘီၩ့, လဂၩလဘီၩ့ ဘဲၫအဖါလဖၪ အဂံၪ့ အၥိၭ, အၦဒိၪလဖၪ ထီးအလူၬ ဘဲၫအဝ့ၫၥံၪ အဖါလဖၪ အဂံၪ့ အၥိၭ, နိၪထိၭဘီၩ့ လဆံၫနံၫဘီၩ့နီၪဆံၭ. ကွ့ၭ လဂၩအမံၩ့ လဂၩအမံၩ့ လၧအနိၪထိၭဘီၩ့ဒၪဝ့ၫ အလီၩ့နီၪဆံၭ. 3 တၭ လၧလံဝဲၫ အနိၪထိၭဘီၩ့ အလီၩ့နီၪ နဘၪကွ့ၭ စအၫရၧၫ့ အမံၩ့လီၫ. အဂဲးဘဲၫယီၩ နိၪထိၭဘီၩ့လဘီၩ့နီၪ မိအီၪလၧအဖါၥံၪ အဂံၪ့အခိၪ အဂးလီၫ. 4 တၭ နဘၪအီၪက့ၪလၩ့ ဆၧလဖၪနီၪ လၧဆၧအီၪကီၪ့ အတဲၩဆံၫ့ဎံၪ အဖၧၩ့ လၧဆၧအုၩ့လၩ့ အမ့ၬယၫ, ထီးဒၪအလး လၧယမိဂဲၫဒၪလိၬယၥၭ လၧနၥံၪနီၪလီၫ. 5 တၭ ဆၧမိမၩအၥၭ လၧၦလၧယရွံန့လဂၩ အနိၪထိၭဘီၩ့နီၪ မိဖီၫထၪ့, ဘဲၫၥိၭ ၦအံၫစရ့လၭဖိၪ အဆၧၥူၭဝံၪၥူၭလၩ လၧယလီၩ့ လၧအၥူၭဝံၪၥူၭလၩ လၧနၥံၪ အလီၩ့ အကၠီၩ့နီၪ ယမိဒုၭထုၬဝ့ၫဒၪလီၫ. 6 စမိစ့ၭ ချဲၩ့ဆၧ လၧၦအံၫစရ့လၭဖိၪတၭ, ကယဲ အၦဒိၪလဖၪ ဖ့ၪလၫ့ အဝ့ၫ လၧနိၪထိၭဘီၩ့, ၦဒိၪ လဂၩလဘီၩ့ လဂၩလဘီၩ့, ကိၭဂၩဒ့ၭ, ဘဲၫအဖါၥံၪ အဂံၪ့ခိၪ အၥိၭနီၪ, နိၪထိၭဘီၩ့ လဆံၫနံၫဘီၩ့လီၫ. စအၫရၧၫ့ အနိၪထိၭဘီၩ့နီၪ အီၪဝ့ၫ လၧနိၪထိၭဘီၩ့လဖၪ အကျၩ လီၫ. 7 တၭ စမိစ့ၭ အီၪက့ၪ နိၪထိၭဘီၩ့လဖၪ လၧဆၧအုၩ့လၩ့ အတဲၩဆံၫ့ဎံၪ အဖၧၩ့ လၧယဟိဝၩ အမ့ၬယၫ လီၫ. 8 တၭ ဆၧမၩအၥၭ လၧဆၧဖၩ့ထၪ့လနံၩနီၪ စမိစ့ၭ လ့ၩနုၬ လၧဆၧအုၩ့လၩ့ အတဲၩဆံၫ့ဎံၪ အဖၧၩ့တၭ, ယိခွါ, စအၫရၧၫ့ အနိၪထိၭဘီၩ့ လၧလံဝဲၫအဂံၪ့ အဂး လဘီၩ့နီၪ ဒိၭထၪ့ဝ့ၫယူၭ, ဒဲထိထၪ့ယူၭ ဖီၫထၪ့ယူၭ, ဒဲၥၪထၪ့ယူၭ ၡကၭၥၪနီၪလီၫ. 9 တၭ စမိစ့ၭ ဂဲၫဆိၬထၪ့ခွံၬ နိၪထိၭဘီၩ့ ထီးအလူၬ လၧအအီၪလၧယဟိဝၩ အမ့ၬယၫနီၪ ဖိးလၧၦအံၫစရ့လၭဖိၪ အအီၪတၭ, အဝ့ၫၥံၪ ယိဝ့ၫတၭ, မၩန့ဝ့ၫ လဂၩ အနိၪထိၭဘီၩ့ဒၪဝ့ၫ, လဂၩ အနိၪထိၭဘီၩ့ဒၪဝ့ၫလီၫ. 10 တၭ ယဟိဝၩ စံၭစမိစ့ၭ, ဂဲၫဆိၬထၪ့ဒီၭ စအၫရၧၫ့ အနိၪထိၭဘီၩ့ လၧဆၧအုၩ့လၩ့ အမ့ၬယၫ, ဘဲၫၥိၭ ဆၧမိအီၪက့ၪထၬဝ့ၫ လၧဆၧမၩနဲၪ့ လၧအထၫ့ဒၩ ၦပိၩ့ထၪ့ဆၧလဖၪနီၪဆံၭ. တၭ နဘၪဒုၭလၩ့မါခွံၬ အဝ့ၫၥံၪ အဆၧၥူၭဝံၪၥူၭလၩ လၧယလီၩ့ ဘဲၫၥိၭ အထီးၥံၫ လဂ့ၩ. 11 တၭ စမိစ့ၭ မၩဝ့ၫ, ဘဲၫယဟိဝၩ မၪလူၬဝ့ၫ အၥိၭနီၪ, မၩဝ့ၫ ဘဲၫနီၪၥိၭဆ့လီၫ. 12 ၦအံၫစရ့လၭဖိၪ ချဲၩ့ဒုၪ့ စမိစ့ၭတၭ, စံၭဝ့ၫဒၪ, ယိခွါ, ပၥံၫ, ပဂၭဂီၩ့, ပဘၪ ဆၧဂၭဂီၩ့ ကိၭဂၩဒ့ၭလီၫ. 13 ၦလၧအလ့ၩဘူၭ လၧယဟိဝၩ အတဲၩဆံၫ့ဎံၪ ကိၭဂၩဒ့ၭနီၪ, မိၥံၫတၭ; မွဲပမိလူၬ လၧဆၧၥံၫ အကၠီၩ့နီၪဆ့ဧၪ.

၄ မိစ့ၭ Numbers 18

1 တၭ ယဟိဝၩ စံၭစအၫရၧၫ့ နဝ့ၫဒၪ, ဒဲနဖိၪခွၫလဖၪ, ဒဲနဖါအဂံၪ့ အီၪလၧနၥိၭနီၪ မိဘၪထိး ဆၧအလးဆံၫ့ဎံၪ အဆၧအၧၩ့လီၫ. တၭ နၧၩ ဒဲနဖိၪခွၫလဖၪ အီၪလၧနၥိၭနီၪ မိဘၪထိး နၥံၪ အၦလုဆၧအလး အဆၧအၧၩ့လီၫ. 2 နထၧၫ့ဖုဝဲဆ့, ၦလံဝဲၫဖိၪလဒီၪ့, နဖါအဒီၪ့ဖိၪ, ဂဲၫဆိၬ လၧနၥိၭ ဘဲၫအဝ့ၫၥံၪ မိအီၪလၧနၥိၭ, ဒဲမၩ နခ့ၫနၡၩ အဆၧနီၪဆံၭ. အ့ၪမွဲ နဝ့ၫဒၪ ဒဲနဖိၪခွၫ အီၪလၧနၥိၭလဖၪနီၪ ဘၪမၩဆၧ လၧဆၧအုၩ့လၩ့ အတဲၩဆံၫ့ဎံၪ အမ့ၬယၫလီၫ. 3 တၭ အဝ့ၫၥံၪနီၪ ဘၪယိ နဆၧယိ, ဒဲအဆၧယိ ဘၪဆဲၫ့ လၧတဲၩဆံၫ့ဎံၪ ထၧၫ့ဖျိၪ့ယၫလီၫ. အ့ၪမွဲ အၥုၭဘူၭအၥၭ လၧဆၧအလးဆံၫ့ဎံၪ အဆၧဖိၪဆၧလံၩ ဒဲဆၧလုလးအ့ၬ. ဘဲၫၥိၭ အဝ့ၫၥံၪမွဲဂ့ၩ, နၥံၪဝ့ၫဆ့မွဲဂ့ၩ, ထီးၥံၫဘၪ လဂ့ၩ အဂဲးလီၫ. 4 အဝ့ၫၥံၪနီၪ မိအီၪလၧနစူၪဖၧၩ့တၭ, ယိ ဆၧယိ ဘၪဆဲၫ့ လၧဆၧအီၪကီၪ့ဆံၫ့ဎံၪ နီၪ, ဒဲတဲၩဆံၫ့ဎံၪ အဆၧမၩ ထီးအလူၬ အဂးလီၫ. တၭ ၦလခီၫဘၩ့မုးဖိၪ ၥူၭဘူၭဘၪအၥၭ လၧနၥံၪ အအီၪအ့ၬ. 5 နၥံၪဝ့ၫလဖၪ နၥံၪ ဘၪယိ ဆၧဘၪဆဲၫ့ လၧအလးဆံၫ့ဎံၪ, ဒဲဆၧယိ ဘၪဆဲၫ့ လၧဆၧလုလး, ဘဲၫၥိၭ ဆၧၥၭထၪ့ ထီးဘၪလၧၩ့ ၦအံၫစရ့လၭဖိၪ လဂ့ၩလီၫ. 6 တၭ ယဝ့ၫဒၪယီၩ, ယိခွါ, ယမၩန့ နၥံၪ အထၧၫ့ဖုဝဲ ၦလံဝဲၫဖိၪ လၧၦအံၫစရ့လၭဖိၪ အကျၩလီၫ. ဆၧဖ့ၪလၫ့ဝ့ၫ လၧဆၧဖ့ၪလၫ့ လၧယဟိဝၩ လမံၩ့, ဘဲၫၥိၭ အမိမၩ ဆၧအီၪကီၪ့ အတဲၩဆံၫ့ဎံၪ အခ့ၫအၡၩ အဆၧမၩလီၫ. 7 အခိးမွဲဘဲၫနီၪတၭ, နဝ့ၫဒၪ ဒဲနဖိၪခွၫလဖၪ အီၪလၧနၥိၭ မိဘၪယိ နၥံၪ အၦလုဆၧ အဆၧမၩ လၧကယဲ ဆၧဘၪဆဲၫ့ လၧဆၧလုလး, ဒဲလၧကလကၫ လၧယၫလခီၫတၭ, နၥံၪ မိမၩဆၧလီၫ. ယဖ့ၪလၫ့ယူၭ နၥံၪ လၧၦလုဆၧ အဆၧမၩ, ဆၧဖ့ၪလၫ့ ဘၪဆဲၫ့ လၧဆၧမၩလီၫ. တၭ ၦလခီၫဘၩ့မုးဖိၪ လၧအၥုၭဘူၭအၥၭ မိဘၪ ဆၧမၩၥံၫဝ့ၫလီၫ. 8 ယဟိဝၩ စံၭစအၫရၧၫ့, ယိခွါ, ယဖ့ၪလၫ့ယူၭနၧၩ လၧဆၧယိ ဘၪဆဲၫ့ လၧဆၧမၩဘိၪ့ယၧၩ လၧဆၧမၩဘိၪ့ ဆိၬထၪ့ဝံဝါဝ့ၫ, လၧၦအံၫစရ့လၭဖိၪ အဆၧဆံၫ့ဎံၪလဖၪ ထီးအလူၬ အကျၩလီၫ. ယဖ့ၪလၫ့ဝ့ၫ လၧနၧၩ ဒဲလၧနဖိၪခွၫလဖၪ လၧဆၧဂုၪဝ့ၫ အကၠီၩ့, လၧဆၧအထူၫအရူၫ အဆိၩအကၠၪလီၫ. 9 လၧဆၧဆံၫ့ဎံၪထုၬလဖၪ အကျၩ လၧအဖီၩ့ဖျ့ၭမ့ၪနီၪ, မိကဲၪထၪ့ နဆၧလဖၪ တၭ, မွဲ အယီၩ; ကယဲ အဝ့ၫၥံၪ မၩဘိၪ့ဆၧ, ကယဲ အဆၧမၩဘိၪ့ကိၪမုၬ, ဒဲကယဲ အဆၧလုဆၧဒဲၩဘၭ, ဒဲကယဲ အဆၧလုမၪဘၪ ဆၧထီးအလူၬ လၧအမၩဘိၪ့ယၧၩ နီၪ, မွဲဆၧဆံၫ့ဎံၪထုၬ လၧနဂး; ဒဲလၧနဖိၪခွၫလဖၪ အဂး လီၫ. 10 တၭ နမိဘၪအၪ့ဝ့ၫ လၧဆၧအလးဆံၫ့ဎံၪထုၬ အဖၧၩ့လီၫ. ကယဲ ၦခွၫ မိအၪ့ဘၪဝ့ၫတၭ, မိကဲၪထၪ့ ဆၧဆံၫ့ဎံၪ လၧအဂးလီၫ. 11 အယီၩမွဲ နဆၧဆ့; ဆၧမၩဘိၪ့ ဆိၬထၪ့ဝံဝါဝ့ၫ လၧအဆၧဖ့ၪလၫ့ အဖၧၩ့, ဒဲကယဲ ၦအံၫစရ့လၭဖိၪ အဆၧမၩဘိၪ့ဝံဝါဝ့ၫလဖၪလီၫ. ယဖ့ၪလၫ့ယူၭ လၧနၧၩ, ဒဲလၧနဖိၪခွၫလဖၪ, ဒဲလၧနဖိၪမုၪလဖၪ အီၪလၧနၥိၭ, လၧဆၧအထူၫအရူၫ အဆိၩအကၠၪလီၫ. ကယဲ ၦလၧအဆံၫ့ လၧနဂံၪ့ဖၧၩ့နီၪ မိအၪ့ဘၪဝ့ၫ ကိၭဂၩဒ့ၭလီၫ. 12 ဆၧၥိၪ အဂ့ၩထုၬ ထီးအလူၬ, ဒဲဘုၪကၠိၩ့ အဂ့ၩထုၬ ထီးအလူၬ, ဒဲအဆၧၥၪဆိၫ လၧအမၩဘိၪ့ ယဟိဝၩနီၪ, ယဖ့ၪလၫ့ယူၭ ယဝ့ၫ လၧနၧၩယူၭလီၫ. 13 ကယဲ ဆၧၥၪ လၧအမံၫ့ဆိၫ လၧခးဖၧၩ့နီၪ လၧအဝ့ၫၥံၪ မိဂဲၫဆိၬ လၧယဟိဝၩ အအီၪ ထီးအလူၬနီၪ မိကဲၪထၪ့ နဆၧလီၫ. ၦအဆံၫ့ လၧနဂံၪ့ဖၧၩ့နီၪ မိအၪ့ဘၪဝ့ၫ ကိၭအဂၩဒ့ၭလီၫ. 14 ကယဲ ဆၧလၧၦဆိၪလၩ့အၥၭတၭ, အီၪက့ၪဝ့ၫနီၪ မိကဲၪထၪ့ နဆၧ ထီးအလူၬလီၫ. 15 ကယဲ ဆၧလၧအဝဲထၪ့ ဆၧဒၧၩ့လး လၧဆၧယၪ ထီးအလူၬ အကျၩ လၧၦဂဲၫဆိၬဝ့ၫ လၧယဟိဝၩ အအီၪ, ၦၡၩမွဲဂ့ၩ, ဆၧဖိၪဆၧဎါမွဲဂ့ၩ, မိကဲၪထၪ့ နဆၧ ထီးအလူၬလီၫ. မွဲလါနၫ့ ၦၡၩ အဝဲၡါနီၪ နမိဘၪဎွ့ၩန့ထဲၩ့ တၡါတၭ, ဆၧဖိၪဆၧဎါ လဆံၫ့ဘၪနီၪ နမိဘၪဎွ့ၩန့ထဲၩ့ဆ့လီၫ. 16 တၭ ဆၧလၧအမိဘၪဎွ့ၩန့ထဲၩ့ဝ့ၫနီၪ, လၧအအီၪ လၩလံဘံၪ့ နဘၪဎွ့ၩန့ထဲၩ့ဝ့ၫတၭ, ဘဲၫနအီၪက့ၪ အဎွ့ၩ အၥိၭ လၧစ့ၩ ယဲ ၡက့လၭ အဂး, ဘဲၫ ဆၧအလးဆံၫ့ဎံၪ ၡက့လၭ အၥိၭ လၧအမွဲ ဂ့ရၫ နံၫဆံၫလီၫ. 17 အ့ၪမွဲ ချီမိ အဖိၪဝဲၡါ, ဒဲၥိၪ အဖိၪဝဲၡါ, ဒဲဘ့ၪ အဖိၪဝဲၡါနီၪ နဎွ့ၩန့ထဲၩ့ဘၪအ့ၬ. မွဲဆၧဆံၫ့ဎံၪလီၫ. နမိဘၪဎွံၪ အၥွံၪ လၧဆၧလုလး အဖၫ့ခိၪတၭ, နမိဘၪဆူၭခဲၩခွံၬ အၥိၪ, ဆၧလုမၩ လၧမ့ၪ, လၧဆၧနၧၫ့မၧၫ့မုၬ လၧယဟိဝၩ အဂးလီၫ. 18 တၭ အဝ့ၫၥံၪ အဆၧယၪလဖၪ မိကဲၪထၪ့ နဆၧ, ဘဲၫဆၧဝံဝါဝ့ၫ အၥၭနၫၡါ, ဒဲခိၬထံၭခိၪ အထွ့ၪနီၪ, မွဲနဆၧ အၥိၭလီၫ. 19 တၭ ကယဲ ဆၧမၩဘိၪ့ ဆိၬထၪ့ဝံဝါဝ့ၫ လၧဆၧဆံၫ့ဎံၪလဖၪ လၧၦအံၫစရ့လၭဖိၪ မၩဘိၪ့ ယဟိဝၩ အကျၩ ထီးအလူၬနီၪ, ယဖ့ၪလၫ့ယူၭနၧၩ, ဒဲနဖိၪခွၫလဖၪ, ဒဲနဖိၪမုၪလဖၪ အီၪလၧနၥိၭ, လၧဆၧအထူၫအရူၫ အဆိၩအကၠၪလီၫ. မွဲဆၧအုၩ့လၩ့ အဆိၩအကၠၪ ဘၪဆဲၫ့ လၧထံၫလၪ အဆၧအုၩ့လၩ့ လၧယဟိဝၩ အမ့ၬယၫ လၧနဂး, ဒဲလၧနချံၫနၥၪ အီၪလၧနၥိၭ အဂးလီၫ. 20 တၭ ယဟိဝၩ စံၭစအၫရၧၫ့, န န့ၥၫဆၧ လၧခးဖၧၩ့, ဒဲန့ဘၪ ဆၧအလး လၧအကျၩအ့ၬ. ဆၧလၧယၧၩယီၩ ယမွဲ နဆၧ, ဒဲန န့ၥၫဆၧ လၧၦအံၫစရ့လၭဖိၪ အကျၩ လီၫ. 21 တၭ ယိခွါ, ယဖ့ၪလၫ့ယူၭ ၦလံဝဲၫဖိၪ လၧအန့ၥၫ ဆၧအလး လၧဆံၫပိၩ့လပိၩ့ လၧၦအံၫစရ့လၭ အဖၧၩ့ လၧအဝ့ၫၥံၪ အဆၧ လၧအမၩဝ့ၫ အကၠီၩ့, ဆၧအီၪကီၪ့ အတဲၩဆံၫ့ဎံၪ အဆၧမၩလီၫ. 22 တၭ ၦအံၫစရ့လၭဖိၪ ၥုၭဘူၭဘၪလၧၩ့အၥၭ လၧဆၧအီၪကီၪ့ အတဲၩဆံၫ့ဎံၪနီၪ အ့ၬ; မိဘၪ ဘၪခိၬ အဆၧဒဲၩဘၭတၭ ၥံၫဝ့ၫလီၫ. 23 အ့ၪမွဲ ၦလံဝဲၫဖိၪ ဘၪမၩ ဆၧအီၪကီၪ့ အတဲၩဆံၫ့ဎံၪ အဎီးအၡၩ အဆၧမၩ, ဒဲမိထိး အဆၧအၧၩ့လီၫ. မွဲဆၧအထူၫအရူၫ အဆိၩအကၠၪ လၩ့ လၧနၥံၪ အဆၨၩအဆၬ လဆိၩဘၪလဆိၩ လၧအဝ့ၫၥံၪ န့ၥၫဆၧ လၧၦအံၫစရ့လၭဖိၪ အကျၩအ့ၬ. 24 တၭ ၦအံၫစရ့လၭဖိၪ အဆၧဆံၫပိၩ့ လပိၩ့ လၧအဝ့ၫၥံၪ မၩဘိၪ့ လၧဆၧမၩဘိၪ့ ဝံဝါဝ့ၫ လၧယဟိဝၩ အဂးနီၪ, ယဖ့ၪလၫ့ယူၭ လၧၦလံဝဲၫဖိၪ လၧဆၧန့ၥၫ အဂးလီၫ. မၩအၥၭဘဲၫနီၪတၭ, ယလီၩဘၪဝဲၩယူၭ အဝ့ၫၥံၪ လၧၦအံၫစရ့လၭဖိၪ အကျၩနီၪ မိန့ၥၫဆၧ နးစီၪ့အ့ၬ. 25 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 26 ချဲၩ့ဆၧ လၧၦလံဝဲၫဖိၪတၭ, စံၭအဝ့ၫၥံၪ, ထီးနၥံၪ မၩန့ ဆၧဆံၫပိၩ့လပိၩ့ လၧၦအံၫစရ့လၭဖိၪ အစူၪဖၧၩ့, ဆၧလၧယမၩန့ လၧအဝ့ၫၥံၪ ဖ့ၪလၫ့ နၥံၪ လၧအဝ့ၫ လၧနၥံၪ န့ၥၫဆၧ အဂးတၭ, နၥံၪ မိဘၪမၩန့ လၧအဖၧၩ့နီၪ မၩဘိၪ့ လၧဆၧမၩဘိၪ့ဝံဝါဝ့ၫ လၧယဟိဝၩ အဂး ဆံၫပိၩ့လပိၩ့, လၧဆၧဆံၫပိၩ့လပိၩ့နီၪ အကျၩလီၫ. 27 တၭ နၥံၪ အဆၧဆိၬထၪ့ဝံဝါဝ့ၫနီၪ ဆၧမိအီၪက့ၪဝ့ၫ လၧနၥံၪ အဂး ဘဲၫ ဘုၪ လၧခရဲးဖၧၩ့, ဒဲဘဲၫ ဆၧလၧၫ့ဎွ့ၩ လၧဆၧဘံၭ စဘံၭၥၪအထံၫ အၥိၭနီၪလီၫ. 28 ဘဲၫနီၪအၥိၭ နၥံၪ မၩဘိၪ့ဝံဝါဝ့ၫဆ့ လၧယဟိဝၩ အဂး လၧဆံၫပိၩ့လပိၩ့ လၧနၥံၪ ထိးန့ လၧၦအံၫစရ့လၭဖိၪ ထီးအလူၬ အစူၪဖၧၩ့တၭ, နၥံၪ ဘၪဖ့ၪလၫ့ ယဟိဝၩ အဆၧမၩဘိၪ့ ဆိၬထၪ့ဝံဝါဝ့ၫနီၪ လၧၦလုဆၧ စအၫရၧၫ့ လဂၩနီၪလီၫ. 29 လၧနၥံၪ ဖ့ၪလၫ့ ဆၧထီးအလူၬ အကျၩနီၪ နၥံၪ ဘၪမၩဘိၪ့ ကယဲ ယဟိဝၩ အဆၧမၩဘိၪ့ ဆိၬထၪ့ဝံဝါဝ့ၫ လၧအဆၧဂ့ၩထုၬ ထီးအလူၬအကျၩ, ဆၧဆံၫ့ဎံၪ လၧအကျၩလီၫ. 30 တၭ နၥံၪ ဘၪစံၭဆၧ လၧအဝ့ၫၥံၪ, ထီးနၥံၪ ဆိၬထၪ့ဝံဝါဝ့ၫ ဆၧအဂ့ၩထုၬ လၧအကျၩ, ဆၧမိအီၪက့ၪဝ့ၫ လၧၦလံဝဲဖိၪ အဂး, ဘဲၫဆၧအီၪထၪ့ လၧခရဲးဖၧၩ့ အဆၧအၪထၪ့ အၥိၭ, ဒဲဘဲၫ ဆၧအီၪလၧဆၧဘံၭ စဘံၭၥၪ အဖၧၩ့ အဆၧအၪထၪ့ အၥိၭနီၪလီၫ. 31 တၭ နၥံၪ မိအၪ့ဘၪဝ့ၫ လၧကိၭစီၪ့ဒ့ၭ, နၥံၪဝ့ၫ ဒဲနၥံၪ အဂံၪ့ဖိၪၥံၪလီၫ. အဂဲးဘဲၫယီၩ မွဲနၥံၪ မၩဆၧ လၧဆၧအီၪကီၪ့ အတဲၩဆံၫ့ဎံၪဖၧၩ့ အလံၩ့အလဲၫလီၫ. 32 ထီးနၥံၪ ဆိၬထၪ့ဝံဝါဝ့ၫ ဆၧအဂ့ၩထုၬ လၧအကျၩတၭ, နၥံၪ ဘၪ ဆၧဒဲၩဘၭ လၧအကၠီၩ့အ့ၬ. တၭ နၥံၪ မိမၩၥၭလိၪဘၪ ၦအံၫစရ့လၭဖိၪ အဆၧဆံၫ့ဎံၪလဖၪဆ့အ့ၬ; နၥံၪ မိၥံၫ ဘၪခိၬလီၫ.

၄ မိစ့ၭ Numbers 19

1 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭဝ့ၫဒၪ, 2 အယီၩမွဲ ဆၧၥီၪ့ဆၧၥၫ့ အထူၫအရူၫ လၧယဟိဝၩ မၪလူၬဆၧတၭ, စံၭဝ့ၫဒၪ, စံၭ ၦအံၫစရ့လၭဖိၪ လၧအမိဂဲၫဆိၬန့နၧၩ လၧချီမိဝီၩ အလၧၫ့အဎွ့ၩ, လၧအစံၫဖီး လအီၪဘၪ, လၧနိၪယိၭဘီၩ့ လအီၪဘၪ လၧအလီၩ့ နးဆိၭလဒုၩနီၪဆံၭ. 3 တၭ နၥံၪ မိဘၪဖ့ၪလၫ့ဝ့ၫ လၧၦလုဆၧ စအံၫလအ့ဇၧၫ, ဘဲၫၥိၭ အမိလ့ၩဆိၬဘၪဝ့ၫ လၧၦၥုၪ့တဲၩအလးဖၧၩ့ လၧခီၫ့လခီၫတၭ, ဆၧဘၪမၩၥံၫဝ့ၫ လၧအမ့ၬယၫလီၫ. 4 တၭ ၦလုဆၧ စအံၫလအ့ဇၧၫ လဂၩနီၪ ဘၪမၩန့ အၥွံၪ လၧအစူၪနိၩ့လဘီၩ့တၭ, ဎွံၪ အၥွံၪ ဆဲၫဎၩ့ လၧဆၧအီၪကီၪ့ အတဲၩဆံၫ့ဎံၪ အမ့ၬယၫ နွ့ၫဘျၩ့လီၫ. 5 တၭ ဆၧဘၪဆူၭထၪ့ခွံၬ ချီမိနီၪ လၧမ့ၪ လၧအမ့ၬယၫလီၫ. အဖံၭ ဒဲအယၪ, ဒဲအၥွံၪ, ဒဲအအ့ၪနီၪ မိဘၪဆူၭထၪ့ခွံၬဝ့ၫ လၧမ့ၪလီၫ. 6 တၭ ၦလုဆၧလဂၩ ဘၪမၩန့ ၥံၪ့ၡိၫအ့ရ့ၭ, ဒဲဟံစိၭ, ဒဲဆၧဝီၩနီၪတၭ, ဖျုၭလၩ့ဝ့ၫ လၧမ့ၪအၪ့ခွံၬ ချီမိ လစီၪ့အဖၧၩ့နီၪလီၫ. 7 ထီးနီၪလဖၧၫ့ ၦလုဆၧလဂၩ မိဘၪအၪ့ဆူၫဝၭ အကီၩ့အၥိၭတၭ, ၥူၫဝၭဆံၫ့ အယၪ လၧထံၫလီၫ. လၧခဲၫ့ထဲၩ့တၭ မိဂဲၫထဲၩ့ဘၪ လၧၦၥုၪ့တဲၩအလးဖၧၩ့တၭ, ၦလုဆၧလဂၩနီၪ မိအီၪလဆံၫ့ဘၪ ထီးမုဂၪလၩ့လီၫ. 8 တၭ ၦလၧအဆူၭထၪ့ခွံၬ အဝ့ၫလဂၩနီၪ မိဘၪအၪ့ဆူၫဝၭ အကီၩ့အၥိၭ လၧထံၫ ဒဲၥူၫဝၭဆံၫ့ အယၪ လၧထံၫတၭ, အီၪလဆံၫ့ဘၪ ထီးမုဂၪလၩ့လီၫ. 9 ၦအဆံၫ့လဂၩ မိဘၪအၪ့ထုၫ့ကီၪ့ထၪ့ ချီမိ အဖံၫ့ချၪတၭ, အီၪက့ၪလၩ့ဝ့ၫ လၧၦၥုၪ့တဲၩ အလး လၧခီၫ့လခီၫ, လၧအလးဆံၫ့လီၫ. တၭမွဲ အမိဘၪ ဆၧအီၪက့ၪထၬဝ့ၫ လၧၦအံၫစရ့လၭဖိၪ အဆၧအီၪကီၪ့ အဂး လၧဆၧလၩ့ဖၭ အထံၫအဂးလီၫ. အနီၪမွဲ ဆၧဒဲၩဘၭ အဆၧမၩဆံၫ့ခွံၬလီၫ. 10 ၦလၧအအၪ့ထုၫ့ကီၪ့ထၪ့ ချီမိ အဖံၫ့ချၪ လဂၩနီၪ ဘၪအၪ့ဆူၫဝၭ အကီၩ့အၥိၭ တၭ, အီၪလဆံၫ့ဘၪ ထီးမုဂၪလၩ့လီၫ. တၭ ဆၧမိကဲၪထၪ့ ဆၧအထူၫအရူၫ အဆိၩအကၠၪ လၧၦအံၫစရ့လၭဖိၪ အဂး, ဒဲလၧၦလခီၫဘၩ့မုးဖိၪ လၧအအီၪလၧအကျၩ အဂးနီၪလီၫ. 11 ၦလၧအထိၭဘၪ ၦလဂၩဂၩ အစွၪနီၪ မိဘၪ အီၪလဆံၫ့ဘၪ နွ့ၫနံၩလီၫ. 12 တၭမွဲ အဘၪမၩဆံၫ့ထၪ့အၥၭ လၧအဝ့ၫ လၧမုၥၧၫ့နံၩလနံၩ အဖၧၩ့တၭ, လၧမုနွ့ၫနံၩ မိဆံၫ့ထၪ့ဝ့ၫလီၫ. အ့ၪမွဲ မုၥၧၫ့နံၩလနံၩနီၪ အ့ၪလမၩဆံၫ့ထၪ့ဘၪအၥၭတၭ, လၧမုနွ့ၫနံၩလနံၩနီၪ မွဲလဆံၫ့ထၪ့ဘၪလီၫ. 13 ကယဲ ၦလၧအထိၭဘၪ ၦအၥံၫအစွၪ လၧအၥံၫယူၭ လဂၩနီၪ ဒဲလမၩဆံၫ့ထၪ့ဘၪအၥၭ လဂၩလါလါနီၪ, မွဲအမၩၥၭလိၪ ယဟိဝၩ အတဲၩဆံၫ့ဎံၪလီၫ. တၭ ၦလဂၩနီၪ မိဘၪ ဆၧဒၪ့ထ့ၬခွံၬဝ့ၫ လၧအံၫစရ့လၭ လီၫ. မွဲဆၧလၩ့ဖၭ အထံၫ လဎွံၪဘၪအၥၭ လၧအလီၩ့ တၭ, မိအီၪလဆံၫ့ဘၪလီၫ. အဆၧလဆံၫ့ဘၪနီၪ အီၪဒံၭ လၧအလီၩ့လီၫ. 14 ထီးၦၡၩ အ့ၪၥံၫ လၧတဲၩဖၧၩ့တၭ, ၁နိၫမွဲ အယီၩ, ကယဲ ၦၡၩ လ့ၩနုၬ လၧတဲၩဖၧၩ့, ဒဲကယဲ ဆၧအီၪလၧတဲၩဖၧၩ့ ထီးအလူၬနီၪ မိအီၪလဆံၫ့ဘၪ နွ့ၫနံၩလီၫ. 15 တၭ ကယဲ ဆၧဖၧၩ့, ထွ့ၫ လဘံၪ့လါလါ, အီၪဝဲထၪ့အၥၭ, လၧအခိၪချုၭ လအီၪဘၪ လၧအဖၫ့ခိၪနီၪမွဲ လဆံၫ့ဘၪလီၫ. 16 တၭ ကယဲ ၦလၧအထိၭဘၪ ၦလဂၩ လၧအဘၪ ဆၧဖ့ၬၥံၫခွံၬဝ့ၫ လၧဖၩ့ၥံၪနၭၥံၪ အီၪလၧဆၧပျၩ့ဖၧၩ့ မွဲဂ့ၩ, ဆၧအစွၪ မွဲဂ့ၩ, ၦၡၩအဎွံၪ မွဲဂ့ၩ, ဆၧၥွၪခိၪ မွဲဂ့ၩ, မိဘၪ အီၪလဆံၫ့ဘၪ နွ့ၫနံၩလီၫ. 17 ၦလဆံၫ့ဘၪ အဂးနီၪ ၦၡၩ ဘၪမၩန့ ချီမိလဒုၩ လၧမ့ၪအၪ့ခွံၬဝ့ၫ ဘၪဆဲၫ့ လၧဆၧဒဲၩဘၭ အဆၧမၩဆံၫ့ဝ့ၫနီၪ အဖံၫ့ချၪတၭ ဘၪအီၪက့ၪဎုၬ ထံၫမၧၫ့ လၧလိၫ့ဖၧၩ့ လီၫ. 18 ၦအဆံၫ့လဂၩ ဘၪမၩန့ ဟံစိၭတၭ, စုၪလၩ့ဝ့ၫ လၧထံၫနီၪ အဖၧၩ့တၭ, ဎွံၪဝ့ၫ လၧတဲၩလီၩ့, ဒဲဖၧၩ့, ဒဲထွ့ၫ လဖျိၪ့လါလါ အလီၩ့, ဒဲလၧၦလၧအအီၪယူၭ ထီးနီၪလဖၪ အလီၩ့, ဒဲလၧၦလၧအထိၭဘၪ ၦအဎွံၪ မွဲဂ့ၩ, ၦလၧအဘၪ ဆၧဖ့ၬၥံၫဝ့ၫ မွဲဂ့ၩ, ဆၧအစွၪ မွဲဂ့ၩ, ဆၧၥွၪခိၪ မွဲဂ့ၩ, အလီၩ့ဆ့လီၫ. 19 တၭ ၦအဆံၫ့လဂၩနီၪ ဘၪဎွံၪဆၧ လၧၦလဆံၫ့ဘၪ အလီၩ့ လၧမုၥၧၫ့နံၩလနံၩ, ဒဲလၧမုနွ့ၫနံၩလနံၩလီၫ. လၧမုနွ့ၫနံၩလနံၩနီၪ ဘၪမၩဆံၫ့အၥၭတၭ, အၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, လၧမုဂၪလၩ့နီၪ မိဆံၫ့ထၪ့ဝ့ၫလီၫ. 20 ၦလၧအလဆံၫ့ဘၪ လဂၩ အ့ၪလမၩဆံၫ့ထၪ့ဘၪအၥၭနီၪတၭ, အဝ့ၫလဂၩနီၪ မိဘၪ ဆၧဒၪ့ထ့ၬခွံၬဝ့ၫ လၧဆၧအီၪကီၪ့လီၫ. အဂဲးဘဲၫယီၩ မွဲအမၩၥၭလိၪ ယဟိဝၩ အလးဆံၫ့ဎံၪလီၫ. ဆၧဎွံၪဘၪ ဆၧလၩ့ဖၭအထံၫ လၧအလီၩ့အ့ၬ, မွဲၦလဆံၫ့ဘၪ လဂၩလီၫ. 21 တၭမွဲ အမိကဲၪထၪ့ ဆၧအထူၫအရူၫ အဆိၩအကၠၪ လၧအဝ့ၫၥံၪ အဂး, လၧၦလၧအဎွံၪ ဆၧလၩ့ဖၭအထံၫလဂၩနီၪ မိဘၪအၪ့ဆူၫဝၭ အကီၩ့အၥိၭတၭ, ၦလၧအထိၭဘၪ ဆၧလၩ့ဖၭ အထံၫနီၪ မိအီၪလဆံၫ့ဘၪ ထီးမုဂၪလၩ့လီၫ. 22 တၭ ကယဲ ဆၧလၧၦလဆံၫ့ဘၪ အ့ၪထိၭဘၪဝ့ၫ လမံၩ့မံၩ့နီၪ, မိအီၪလဆံၫ့ဘၪ, ဒဲၦလၧအထိၭဘၪဝ့ၫလဂၩနီၪ ဘၪအီၪလဆံၫ့ဘၪ ထီးမုဂၪလၩ့လီၫ.

၄ မိစ့ၭ Numbers 20

1 ထီးနီၪလဖၧၫ့ လၧလၩခၪ့ထံၭနီၪ ၦအံၫစရ့လၭဖိၪ အဆၧအီၪကီၪ့ ထီးအလူၬ, လ့ၩနုၬ လၧၡါမုနၧၫ့ဖၫ ဇံၫ့ လီၫ. တၭ ၦခမျၧး အီၪဝ့ၫ လၧကၫဒ့ၭတၭ, နးမံရအၫ့ ၥံၫဝ့ၫ ထီးနီၪတၭ, ဘၪ ဆၧခုၪ့လၩ့ဘၧၩ့ခွံၬဝ့ၫ ထီးနီၪလီၫ. 2 တၭ ထံၫ လၧဆၧအီၪကီၪ့ အဂး အီၪအ့ၬ; အဝ့ၫၥံၪ အီၪကိၩ့အီၪကီၪ့ ထၫ့ဒုၪဒၩ စမိစ့ၭ ဒဲစအၫရၧၫ့ၥံၪနီၪလီၫ. 3 ၦခမျၧးလဖၪ အဲၪ့လိၬ စမိစ့ၭ ချဲၩ့ထၪ့ဆၧတၭ, စံၭဝ့ၫဒၪ, လၧပထၧၫ့ဖုဝဲလဖၪ ၥံၫ လၧယဟိဝၩ အမ့ၬယၫ အခၫနီၪ, ပဝ့ၫဒၪယီၩ ပအ့ၪၥံၫအထီနီၪ ဂ့ၩဒၪအဆၧဒံၭလီၫ. 4 တၭ နၥံၪ ဒုၭဂဲၫထၪ့ ယဟိဝၩ အဆၧအီၪကီၪ့ လၧၡါမုနၧၫ့ဖၫ ဘဲၫၥိၭ ပဝ့ၫဒၪ, ဒဲပဆၧဖိၪဆၧဎါ မိၥံၫ ထီးနီၪ, မွဲဘၪလဲၪ, 5 တၭ နၥံၪ ဒုၭဂဲၫထၪ့ခွံၬပၧၩ လၧအံဇံၭ အဖၧၩ့ ဘဲၫၥိၭ နၥံၪ မိဒုၭလ့ၩပၧၩ လၧဆၧအလးအၧၩ့ယီၩ မွဲဘၪလဲၪ. အလး လၧပဎွံၪလၩ့ဆၧချံၫ အီၪအ့ၬ, လၧချိၪ့ဒိၩ့အဂး အီၪအ့ၬ, လၧစဘံၭမုအဂး အီၪအ့ၬ, လၧၥံၪ့၁လဲၩၥၪအဂး အီၪအ့ၬ; တၭ ထံၫ လၧပမိအီၩအဂး အီၪဆ့အ့ၬ. 6 တၭ စမိစ့ၭ ဒဲစအၫရၧၫ့ စဲၪ့ထၪ့ လၧဆၧအီၪကီၪ့ အမ့ၬယၫ လၧဆၧအီၪကီၪ့ အတဲၩဆံၫ့ဎံၪ အတရၫ့, ဒဲထိၪလၩ့ထံၩဖါအၥၭတၭ, ယဟိဝၩ အလၩအဖၩ့ အီၪဖျီၪထၪ့ လၧအမ့ၬယၫလီၫ. 7 ယဟိဝၩ ချဲၩ့ဆၧ လၧစမိစ့ၭ တၭ စံၭဝ့ၫဒၪ, 8 မၩန့ နိၪထိၭ လဘီၩ့နီၪ, ဒုၭအီၪကီၪ့ ဆၧအီၪကီၪ့ နဝ့ၫဒၪ ဒဲနထၧၫ့ဖုဝဲ စအၫရၧၫ့တၭ, မၪလူၬ လိးမု လၧအဝ့ၫၥံၪ အမ့ၬယၫဘီၪ; မွဲအမိဒုၭယွၩလၩ့ အထံၫ တၭ, နမိဒုၭဂဲၫထၪ့ ထံၫ လၧအဂး လၧလိးမုဖၧၩ့နီၪလီၫ. တၭ နမိဒုၭအီၩ ၦဆၧအီၪကီၪ့ဖိၪ, ဒဲအဆၧဖိၪဆၧဎါလဖၪနီၪဆ့လီၫ. 9 တၭ စမိစ့ၭ မၩန့ နိၪထိၭဘီၩ့ လဘီၩ့ လၧအအီၪလၧယဟိဝၩ အမ့ၬယၫ, ဘဲၫအမၪလူၬဝ့ၫ အၥိၭနီၪလီၫ. 10 တၭ စမိစ့ၭ ဒဲစအၫရၧၫ့ ဒုၭအီၪကီၪ့ ဆၧအီၪကီၪ့ လၧယဟိဝၩ အမ့ၬယၫတၭ, အဝ့ၫနီၪ စံၭအဝ့ၫၥံၪ, ၦပိၩ့ထၪ့ဆၧဖိၪၥံၪဧ့, ခိၭနၪ ဘိၩ့နဲၪ့ယီၩ ဘီၪ. ပဝ့ၫဒၪယီၩ မွဲပမိဘၪဒုၭဂဲၫထၪ့ ထံၫ လၧလိးမုအဖၧၩ့ယီၩ လၧနၥံၪ အဂးဆ့ဧၪ. 11 စမိစ့ၭ ယၩ့ထၪ့ အစူၪတၭ, ဒိၪ လိးမုနီၪ လၧအနိၪထိၭ လဘီၩ့ နံၫထံၪတၭ, ထံၫ ဂဲၫထၪ့ အၪအၪလ့ၬ တၭ, ၦဆၧအီၪကီၪ့ဖိၪ အီၩဝ့ၫ ဒဲအဆၧဖိၪဆၧဎါလဖၪ ဆ့လီၫ. 12 တၭ ယဟိဝၩ စံၭစမိစ့ၭ ဒဲစအၫရၧၫ့, မွဲနၥံၪ လနဲၩဘၪယၧၩ လၧနၥံၪ မိအီၪက့ၪဆံၫ့ဎံၪယၧၩ လၧၦအံၫစရ့လၭဖိၪ အမ့ၬယၫတၭ, နၥံၪ မိဒုၭလ့ၩနုၬဘၪ ဆၧအီၪကီၪ့ယီၩ လၧခးလဘံၪ့ အဖၧၩ့ လၧယဖ့ၪလၫ့ယူၭ အဝ့ၫၥံၪနီၪဆ့အ့ၬ. 13 အနီၪမွဲ ထံၫ မ့ရဘၫလီၫ. အဂဲးဘဲၫယီၩ ၦအံၫစရ့လၭဖိၪ အဲၪ့လိၬဆိၭချဲၩ့လိၬ လၧယဟိဝၩတၭ, အဝ့ၫ ဒၪဘၪ ဆၧအီၪက့ၪဆံၫ့ဎံၪဝ့ၫ လၧအဝ့ၫၥံၪလီၫ. 14 တၭ စမိစ့ၭ အၪ့မၧၫ့လၩ့ အၥီၫ့လဖၪ လၧကၫဒ့ၭ ဘဲၫၥိၭ အမိလ့ၩ လၧအံဒၧၫ့ အစဎွၩ အအီၪလီၫ. တၭ နထၧၫ့ဖုဝဲ အံၫစရ့လၭ စံၭဘဲၫယီၩ, ဆၧခိဆၧဝီၩ လၧအဘၪ ပၧၩ ထီးအလူၬနီၪ နၥ့ၪယၫလီၫ. 15 ပဖါလဖၪ လ့ၩလၩ့ လၧအံဇံၭ အဖၧၩ့တၭ ပအီၪလၧအံဇံၭ အဖၧၩ့ အၪနံၩ အၪၥၫ့ယူၭတၭ, ၦအံဇံၭဖိၪ မၩအၧၩ့မၩၥၫ့ပၧၩ ဒဲပဖါလဖၪလီၫ. 16 ပကိၭၡၭထၪ့ လၧယဟိဝၩတၭ, မွဲအနါဂၧၫ့ ပလူတၭ, အၪ့မၧၫ့လၩ့ အၥီၫ့လဂၩတၭ, ဒုၭစဲၪ့ထၪ့ခွံၬယူၭပၧၩ လၧအံဇံၭနီၪ, ယိခွါ, ပအီၪလၧကၫဒ့ၭ အဖၧၩ့, ဒိၩ့လဖျိၪ့ အီၪလၧနနဲၩ့ထံၭ အထုၬလီၫ. 17 ဒုၭခၫ့ဂၬလါပၧၩ လၧနခးဘီၪ. ပမိခၫ့ဂၬ ဆံၬဖၧၩ့အ့ၬ, စဘံၭ အလးဖၧၩ့အ့ၬ, တၭ ပမိအီၩထံၫ လၧထံၫဖၧၩ့လဖၪဆ့အ့ၬ. ပမိလ့ၩ လၧစဎွၩ အဖၧၩ့ၥၭတၭ, ပကၠၪပဲၩ ပၥၭ လၧစူၪထွ့ၪအ့ၬ လၧစူၪစ့ၪအ့ၬ, ထီး လၧပခၫ့ဂၬ နခးအနဲၩ့လဖၪလီၫ. 18 တၭ အံဒၧၫ့ စံၭဝ့ၫ, န ခၫ့ဂၬဘၪ ယၧၩအ့ၬ; ယမိဂဲၫထၪ့ ထၫ့ဒုၪဒၩ ဘၪခိၬ နၧၩ လၧနၭၥံၪဖၩ့ၥံၪလီၫ. 19 ၦအံၫစရ့လၭဖိၪ စံၭဝ့ၫ, ပမိလ့ၩ လၧနဖၧၩ့ၥၭမုတၭ, ယၧၩမွဲဂ့ၩ, ဒဲယဆၧဖိၪဆၧဎါမွဲဂ့ၩ, အ့ၪအီၩနထံၫတၭ ယမိဖ့ၪ အဎွ့ၩလီၫ. ဆၧဂူၫဂၩယမၩ နးမံၩ့အ့ၬ, မွဲန့ၫ ယမိခၫ့ဂၬ လၧယခၪ့လီၫ. 20 တၭ အဆၧ စံၭဝ့ၫဒၪ, နမိခၫ့ဂၬဘၪအ့ၬ. တၭ အံဒၧၫ့ ဂဲၫထၪ့ ထၫ့ဒုၪဒၩဘၪဝ့ၫ ဒဲအၡၩခမျၧးဖၭဒိၪ လၧအစူၪဆီၪ့လီၫ. 21 တၭ အံဒၧၫ့ လဖ့ၪဘၪ အံၫစရ့လၭ ခၫ့ဂၬ အခးနဲၩ့ထံၭနီၪတၭ, အံၫစရ့လၭ ကၠၪခွံၬအၥၭ လၧအဝ့ၫဒၪလီၫ. 22 တၭ ၦအံၫစရ့လၭဖိၪ အဆၧအီၪကီၪ့ ထီးအလူၬ စဲၪ့ထၪ့ လၧကၫဒ့ၭတၭ, လ့ၩထၪ့ လၧခိၪလီၩ့ ဟီၫလီၫ. 23 တၭ ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့ လၧခိၪလီၩ့ ဟီၫ အလီၩ့ လၧအံဒၧၫ့ အခးနဲၩ့ထံၭတၭ, စံၭဝ့ၫဒၪ, 24 စအၫရၧၫ့ မိဘၪ ဆၧအီၪက့ၪကီၪ့ဝ့ၫ လၧအၡၩခမျၧးလီၫ. အဂဲးဘဲၫယီၩ မွဲအလ့ၩနုၬ လၧခး လၧယဖ့ၪလၫ့ ၦအံၫစရ့လၭဖိၪအ့ၬ. အဂဲးဘဲၫယီၩ နၥံၪ ပိၩ့ထၪ့ ယလူ ထီးထံၫ မ့ရဘၫနီၪလီၫ. 25 မၩန့ စအၫရၧၫ့ ဒဲအဖိၪခွၫ စအံၫလအ့ဇၧၫတၭ, ဂဲၫဆိၬဝ့ၫ လၧခိၪလီၩ့ ဟီၫ ဆံၭ. 26 တၭ ဘဲၪ့လၩ့ခွံၬ စအၫရၧၫ့ အကီၩ့အၥိၭ, ဒဲဒုၭကီၩ့ထၪ့ၥိၭထၪ့ဝ့ၫ လၧအဖိၪခွၫ စအံၫလအ့ဇၧၫဆံၭ. တၭ စအၫရၧၫ့ မိဘၪ ဆၧအီၪက့ၪကီၪ့ဝ့ၫ ဒဲမိဘၪၥံၫဝ့ၫ ထီးနီၪလီၫ. 27 စမိစ့ၭ မၩဝ့ၫ ဘဲၫယဟိဝၩ မၪလူၬဝ့ၫ အၥိၭ တၭ, အဝ့ၫၥံၪ လ့ၩထၪ့ လၧခိၪလီၩ့ ဟီၫ လၧဆၧအီၪကီၪ့နီၪ ထီးအလူၬ အမ့ၬယၫလီၫ. 28 စမိစ့ၭ ဘဲၪ့လၩ့ခွံၬ စအၫရၧၫ့ အကီၩ့အၥိၭတၭ, ဒုၭကီၩ့ထၪ့ၥိၭထၪ့ဝ့ၫ လၧအဖိၪခွၫ စအံၫလအ့ဇၧၫတၭ, စအၫရၧၫ့ ၥံၫဝ့ၫ ထီးနီၪ လၧခိၪလီၩ့ဒၩ့ခိၪလီၫ. တၭ စမိစ့ၭ ဒဲစအံၫလအ့ဇၧၫနီၪ ဂဲၫထဲၩ့လၩ့ လၧခိၪလီၩ့ခိၪလီၫ. 29 ဆၧအီၪကီၪ့ ထီးအလူၬနီၪ ဒၪဘၪဝ့ၫ လၧစအၫရၧၫ့ အၥၭစဲၪ့ထၪ့ယူၭတၭ, အဝ့ၫၥံၪ ဂၪ့ဝ့ၫ လၧစအၫရၧၫ့ အကၠီၩ့ အနံၩၥၧၫ့ဆံၫ, ကယဲ ၦအံၫစရ့လၭဖိၪ အဂံၪ့ဖိၪ ထီးအလူၬလီၫ.

၄ မိစ့ၭ Numbers 21

1 ထီးၦကၫနအၫ့ဖိၪ အၫရၭ အစဎွၩ လၧအအီၪဝ့ၫ လၧမုခံၫ့လခီၫနီၪ, နါဂၧၫ့ဝ့ၫ လၧအံၫစရ့လၭ ဂဲၫ လၧဖၧၩ့ၥၭ အၫ၁ရံၫ့တၭ; အဝ့ၫဒၪ ဒုၭဆၧထၫ့ဒုၪဒၩ အံၫစရ့လၭ တၭ, ဖီၪ့န့ ၦၡၩ လနၩ့လီၫ. 2 အံၫစရ့လၭ ဆိၪလၩ့အၥၭ လၧဆၧဆိၪလၩ့အၥၭ လၧယဟိဝၩတၭ, စံၭဝ့ၫဒၪ, န အ့ၪဖ့ၪလၫ့ တၡါ ၦခမျၧးယီၩ လၧယစူၪဖၧၩ့တၭ, ယမိမၩဂၭဂီၩ့ အဒိၩ့အတဝၫ့ၥံၪ လူၬထူၬဆံၫ့ဘၩ့လီၫ. 3 ယဟိဝၩ ခိၭနၪ အံၫစရ့လၭအလူတၭ, ဖ့ၪလၫ့ခွံၬ ၦကၫနအၫ့ဖိၪတၭ, အဝ့ၫၥံၪ မၩဂၭဂီၩ့ခွံၬဝ့ၫ, ဒဲအဒိၩ့အတဝၫ့ လီၫ. တၭ ဆၧအလးနီၪ ဆၧကိၭဝ့ၫအမံၩ့ လၧဟီမၫလီၫ. 4 တၭ အဝ့ၫၥံၪ စဲၪ့ထၪ့ခွံၬ လၧခိၪလီၩ့ ဟီၫနီၪ လ့ၩ လၧဖၧၩ့ၥၭ မၫဆမံၭဝီၩ အနဲၩ့ထံၭ ဘဲၫၥိၭ အမိလ့ၩဎဲၪ့ ခး အံဒၧၫ့လီၫ. တၭ ၦခမျၧး အၥုၪ့ခိအၥၭဝီၩ လၧဖၧၩ့ၥၭ အကၠီၩ့လီၫ. 5 တၭ ၦခမျၧး ချဲၩ့ထၫ့ဒုၪဒၩ ယွၩ ဒဲစမိစ့ၭ, မွဲနၥံၪ ဂဲၫဆိၬထၪ့ခွံၬပၧၩ လၧအံဇံၭ အဖၧၩ့နီၪ ဘဲၫၥိၭ ပမိၥံၫ လၧၡါမုနၧၫ့ဖၫယီၩ မွဲဘၪလဲၪ; အဂဲးဘဲၫယီၩ ကိၪမွဲဂ့ၩ, ထံၫမွဲဂ့ၩ အီၪအ့ၬ; တၭ ပၥၭ လဲၩ လၧဆၧအၪ့ဘျိၪယီၩလီၫ. 6 ယဟိဝၩ အၪ့မၧၫ့လၩ့ ဂူမ့ၪလဖၪ လၧၦခမျၧးအကျၩ တၭ, အဝ့ၫၥံၪ ဖျၭ ၦခမျၧးတၭ, ၦအၪဂၩ လၧအံၫစရ့လၭအကျၩ ၥံၫဝ့ၫဒၪလီၫ. 7 တၭ ၦခမျၧး ဂဲၫ လၧစမိစ့ၭ အအီၪ စံၭဝ့ၫဒၪ, ပမၩယူၭ ဆၧဒဲၩဘၭယူၭ, အဂဲးဘဲၫယီၩ ပချဲၩ့ထၫ့ဒုၪဒၩယူၭ ယဟိဝၩ ဒဲနၧၩယူၭ, ဘၩဆိၪဖၪ ယဟိဝၩ ဘဲၫၥိၭ အမိဒုၭစဲၪ့ထၪ့ခွံၬ ဂူလဖၪယီၩ လၧပအီၪဆံၭ. တၭ စမိစ့ၭ ဘၩဆိၪဖၪန့ ၦခမျၧး အဂးလီၫ. 8 တၭ ယဟိဝၩ စံၭစမိစ့ၭ တဲၩ့ ဂူမ့ၪ လၧနဂး နးဘီၩ့တၭ, အီၪက့ၪထၪ့ဝ့ၫ လၧနိၪဘီၩ့လဘီၩ့ အခံၫထိၭဆံၭ. တၭ ဆၧမိမၩအၥၭ လၧကယဲ ၦလၧဂူဖျၭဝ့ၫ လဂၩဂၩနီၪ ထီးအယိထၪ့ဝ့ၫတၭ မိမၧၫ့ထၪ့ဝ့ၫလီၫ. 9 တၭ စမိစ့ၭ တဲၩ့ ဂူလဘီၩ့ လၧထီးဝီၩတၭ, အီၪက့ၪထၪ့ဝ့ၫ လၧနိၪဘီၩ့လဘီၩ့ အခံၫထိၭနီၪလီၫ. တၭ ဆၧမၩအၥၭ လၧဂူအ့ၪ ဖျၭ ၦၡၩလဂၩဂၩနီၪ, ထီးအယိထၪ့ဘၪ ဂူထီးဝီၩ လဘီၩ့နီၪ မၧၫ့ထၪ့ဝ့ၫဒၪလီၫ. 10 ၦအံၫစရ့လၭဖိၪ စဲၪ့ထၪ့တၭ ၥုၪ့ အတဲၩ လၧအိဘီၭ လီၫ. 11 အဝ့ၫၥံၪ စဲၪ့ထၪ့ခွံၬ လၧအိဘီၭနီၪတၭ, ၥုၪ့ အတဲၩ လၧအံဇအၭဘရံၫ့ လၧၡါမုနၧၫ့ဖၫ လၧအအီၪလၧမိအၭ အမ့ၬယၫ လၧမုထၪ့လခီၫလီၫ. 12 အဝ့ၫၥံၪ စဲၪ့ထၪ့ခွံၬ ထီးနီၪတၭ, ၥုၪ့ အတဲၩ လၧခိၪလီၩ့ဆူၭ ဇၫရ့ၭလီၫ. 13 အဝ့ၫၥံၪ စဲၪ့ထၪ့ခွံၬ ထီးနီၪတၭ, ၥုၪ့ အတဲၩ လၧထံၫ အၫနၫ့ ဝါလခီၫ လၧအဂဲၫလၩ့ လၧၡါမုနၧၫ့ဖၫ လၧၦအၫမိၫဖိၪ အခးနဲၩ့ထံၭလဖၪလီၫ. အဂဲးဘဲၫယီၩ ထံၫ အၫနၫ့နီၪ မွဲမိအၭ အခးနဲၩ့ လၧမိအၭ ဒဲၦအၫမိၫဖိၪ အဘိၩ့ဆၧၩ့နီၪလီၫ. 14 မၩအၥၭဘဲၫနီၪတၭ ဆၧစံၭဝ့ၫ လၧလံၬ ယဟိဝၩ ဒုၭၥုၭ လၧဝ့ဟ့ၭ အီၪလၧစူၭဖၫ အဖၧၩ့, ဒဲလၧအၫနၫ့ အထံၫချိၬလဖၪ, 15 ဒဲထံၫချိၬလဖၪ လၧအကရဲၭဖၧၩ့ လၧအလ့ၩလၩ့ လၧအါ အဆၧအီၪကီၪ့ အလး လၧမိအၭ အခးနဲၩ့နီၪလီၫ. 16 တၭ စဲၪ့ထၪ့ခွံၬ ထီးနီၪ ထီၩ့လၧဘံအၧၫလီၫ. အနီၪမွဲ ထံၫဖၧၩ့ လၧယဟိဝၩ စံၭစမိစ့ၭ, ဒုၭအီၪကီၪ့ ၦခမျၧး ဆံၭတၭ ယမိဖ့ၪလၫ့ အဝ့ၫၥံၪ လၧထံၫလီၫ. 17 ထီးနီၪလဖၧၫ့ အံၫစရ့လၭ မၩ ထၭခိၪလယွ့ယီၩ, ထံၫဖၧၩ့ဧ့, မွဲထံၫထၪ့ဖျိၭဘီၪ ၥံၫကျံၩထၪ့ နၥံၪဝ့ၫဘီၪ. 18 ၦဒိၪလဖၪ အၪ့ဎၬန့ဝ့ၫ, ၦခမျၧးအခိၪလဖၪ ခုၪ့လၩ့ဝ့ၫ, လၧအနိၪထိၭဘီၩ့လဖၪလီၫ. 19 တၭ လၧၡါမုနၧၫ့ဖၫနီၪ ဖိးလၧမၭတၫနၫတၭ, လၧမၭတၫနၫနီၪ ဖိးလၧနၫဟ့ၫလအ့လၭ, 20 တၭ လၧနၫဟ့ၫလအ့လၭနီၪ ဖိးလၧဘၫမီၭ, တၭ လၧဘၫမီၭနီၪ ဖိးလၧခိၪလီၩ့ဆူၭ, လၧအအီၪလၧခးမိအၭ အဖၧၩ့, ဖိးလၧခိၪလီၩ့ ပံစဂၫ အဒၩ့ခိၪ လၧဆၧဒိၭအၥၭ လၧယ့ၭၡမၧၫ့လီၫ. 21 တၭ အံၫစရ့လၭ အၪ့မၧၫ့လၩ့ အၥီၫ့လဖၪ လၧၦအၫမိၫဖိၪ ထီၩ့လၧစဎွၩစဲဟၫ့တၭ စံၭဝ့ၫဒၪ, 22 ဒုၭခၫ့ဂၬ ပၧၩ လၧနခးဖၧၩ့နီၪဘီၪ; ပကၠၪစိၩပၥၭ လၧဆံၬၥံၪနၩၥံၪ အဖၧၩ့, လၧစဘံၭမု အလးဖၧၩ့ အ့ၬ. ပအီၩထံၫ လၧထံၫဖၧၩ့အ့ၬ; ပမိလ့ၩ လၧစဎွၩ အဖၧၩ့ၥၭ ထီးပခၫ့ဂၬခွံၬ နခးလီၫ. 23 တၭ စဲဟၫ့ ဖ့ၪလၫ့ ၦအံၫစရ့လၭဖိၪ ခၫ့ဂၬ အခး အနဲၩ့ထံၭနီၪအ့ၬ. တၭ စဲဟၫ့ ဒုၭအီၪကီၪ့ အၡၩခမျၧး ထီးအလူၬနီၪ, လ့ၩထၪ့ ထၫ့ဒုၪဒၩ အံၫစရ့လၭ လၧၡါမုနၧၫ့ဖၫတၭ; ဂဲၫ လၧယၫဟၭတၭ, ဒုၭဆၧ လၧအံၫစရ့လၭလီၫ. 24 တၭ အံၫစရ့လၭ ဖ့ၬခွံၬဝ့ၫ လၧနၭအနါတၭ, မၩန့ အခး လၧအၫနၫ့ ဖိးလၧယၫဘီၭ, လၧၦအၫမၧၫ့ဖိၪ အအီၪလီၫ. အဂဲးဘဲၫယီၩ ၦအၫမၧၫ့ဖိၪ အခးနဲၩ့ထံၭ အီၪဂုးခၧၫ့လီၫ. 25 အံၫစရ့လၭ မၩန့ ဒိၩ့လဖၪ ထီးအလူၬတၭ, အံၫစရ့လၭ အီၪဝ့ၫ လၧၦအၫမိၫဖိၪ အဒိၩ့ ထီးအလူၬ အဖၧၩ့, လၧဟ့ၭၡဘၫ့ အဖၧၩ့, ဒဲလၧအတဝၫ့လဖၪ အဖၧၩ့လီၫ. 26 အဂဲးဘဲၫယီၩ ဟ့ၭၡဘၫ့နီၪ မွဲၦအၫမိၫဖိၪ အစဎွၩ စဲဟၫ့ အဒိၩ့, လၧအဒုၭၥုၭ လၧမိအၭ အစဎွၩ လၧအခၪ့ထံၭ လဂၩတၭ, မၩန့ယူၭ အခး လၧအဖၧၩ့ ဖိးလၧထံၫ အၫနၫ့နီၪလီၫ. 27 မၩအၥၭဘဲၫနီၪတၭ, ၦလၧအချဲၩ့ဝ့ၫ လၧဆၧချဲၩ့ ထၭခိၪလဖၪ, စံၭဝ့ၫ, ဂဲၫနုၬ လၧဟ့ၭၡဘၫ့, မွဲဒိၩ့ စဲဟၫ့ ဘၪ ဆၧၥုၪ့ထၪ့ ဒဲတဲၩ့ဝဲၩအၥၭဘီၪ. 28 အဂဲးဘဲၫယီၩ မ့ၪ စဲၪ့ထၪ့ လၧဟ့ၭၡဘၫ့; မ့ၪလၪ လၧစဲဟၫ့ အဒိၩ့ဖၧၩ့ အၪ့ခွံၬ မိအၭ အဒိၩ့ အါ နီၪ, အၫနၫ့ အလးထၪ့ထီၫ အကဆါလဖၪလီၫ. 29 မိအၭဧ့, နဘၪ ဆၧအၡၪ့ဖီၩ! ခံမီၭ အၡၩခမျၧးၥံၪဧ့, နၥံၪ ဂၭဂီၩ့ယူၭ, အီၪက့ၪ အဖိၪခွၫၥံၪ လၧၦဂၭဖျ့ၭစဲၪ့ဝ့ၫလဖၪ, ဒဲဖ့ၪကဲၪဎီး အဖိၪမုၪ လၧၦအၫမိၫဖိၪ အစဎွၩ စဲဟၫ့. 30 ပ ခၭဘၪယူၭဝ့ၫယူၭ, ဟ့ၭၡဘၫ့ ဂၭဂီၩ့ယူၭ ဖိးလၧဒဲဘၧၫ့ယူၭ, တၭ ပမၩ အီၪယူယူၭဝ့ၫ ဖိးလၧနိဖၫ လၧအအီၪဘူၭ လၧမ့ၭဒဘၫယူၭ. 31 တၭ အံၫစရ့လၭ အီၪဝ့ၫ လၧၦအၫမိၫဖိၪ အခးဖၧၩ့ လီၫ. 32 တၭ စမိစ့ၭ အၪ့မၧၫ့ ၦလ့ၩယိၥူၪ ယအ့ဇၧၫတၭ, ဒုၭန့ အတဝၫ့လဖၪ, ဒဲနၫ့ထၪ့ခွံၬ ၦအၫမိၫဖိၪ လၧအအီၪ ထီးနီၪလီၫ. 33 အဝ့ၫၥံၪ ကၠၪအၥၭတၭ, လ့ၩထၪ့ ဖၧၩ့ၥၭ လၧဘၫၡၫ့ လီၫ. တၭ ဘၫၡၫ့ အစဎွၩ အီၭ ဂဲၫထၪ့ ထၫ့ဒုၪဒၩဝ့ၫ, အဝ့ၫဒၪနီၪ ဒဲအၡၩခမျၧး ထီးအလူၬ ဘဲၫၥိၭ အမိဒုၭဆၧ ထီးအ့ဒြအဲၫ အဖၧၩ့နီၪလီၫ. 34 တၭ ယဟိဝၩ စံၭစမိစ့ၭ, ထီးၥၭမဲၪ လဂ့ၩ, အဂဲးဘဲၫယီၩ ယဖ့ၪလၫ့ခွံၬယူၭ အဝ့ၫ လၧနစူၪဖၧၩ့ ဒဲအၡၩခမျၧး ထီးအလူၬ, ဒဲအထံၫၥံၪခးၥံၪဆ့တၭ, နမိမၩဝ့ၫ ဘဲၫနမၩ ၦအၫမိၫဖိၪ အစဎွၩ စဲဟၫ့ လၧအအီၪလၧဟ့ၭၡဘၫ့ အဖၧၩ့ အၥိၭနီၪလီၫ. 35 တၭ ၦအံၫစရ့လၭဖိၪ ဖ့ၬခွံၬဝ့ၫ, ဒဲအဖိၪခွၫလဖၪ, ဒဲအၡၩခမျၧး ထီးအလူၬ, ထီးအၡၩ ဖီၩ့ဖျ့ၭဝ့ၫ အီၪနးဂၩအ့ၬ. တၭ အဝ့ၫၥံၪ မၩန့ အခးလီၫ.

၄ မိစ့ၭ Numbers 22

1 ၦအံၫစရ့လၭဖိၪ စဲၪ့ထၪ့တၭ, ၥုၪ့ အတဲၩ လၧမိအၭ အဆၧပျၩ့ဖၧၩ့ လၧထံၫယီၫဒၫ့ အယီၩလခီၫ, ဆဲၫဎၩ့ လၧဒိၩ့ ယ့ၫရခိၫနီၪလီၫ. 2 တၭ စဇ့ၭဖီၫ အဖိၪခွၫ စဘၫလၭ ဒၪဘၪ ကယဲ ဆၧလၧအံၫစရ့လၭ မၩဘၪ ၦအၫမိၫဖိၪလီၫ. 3 မိအၭ ၥၭမဲၪဆၧ လၧၦခမျၧးနီၪ အမ့ၬယၫ နၭမၬ, အဂဲးဘဲၫယီၩ မွဲအအီၪဝ့ၫ အၪဂၩလီၫ. တၭ မိအၭ ဘၪ ဆၧခိဆၧဝီၩ လၧၦအံၫစရ့လၭဖိၪ အကၠီၩ့လီၫ. 4 တၭ မိအၭနီၪ စံၭမံဒအၫ့ အၦၥုၪ့က့ၭၥၭၡါလဖၪ, ဘိၩ့နဲၪ့ယီၩ ဆၧအီၪကီၪ့လဒီၪ့ယီၩ မိအၪ့လဲၪ့ထၪ့ခွံၬ ကယဲ ဆၧအီၪဝၬဖီၩ့ပၧၩ ဘဲၫ ချီအၪ့လဲၪ့ထၪ့ခွံၬ နၪ့ၥံၪမံၩ့ၥံၪ လၧဆၧပျၩ့ဖၧၩ့ အၥိၭနီၪလီၫ. တၭ အဆၧၫ့အထီ ထီးနီၪ စဇ့ၭဖီၫ အဖိၪခွၫ စဘၫလၭမွဲ ၦမိအၭဖိၪ အစဎွၩလီၫ. 5 တၭ အဝ့ၫဒၪ အၪ့မၧၫ့လၩ့ အၥီၫ့လဖၪ လၧစဘံအီၫ အဖိၪခွၫ စဘၫလၫ့ အအီၪ လၧပံၥီၫ လၧအအီၪလၧထံၫမိၡါ အနဲၩ့, အီၪလၧအၡၩခမျၧး အဖိၪ အခးဖၧၩ့, ဘဲၫၥိၭ အမိကိၭန့ဝ့ၫတၭ, စံၭဝ့ၫဒၪ, ယိခွါ, ၦခမျၧးလစီၪ့ ဂဲၫထၪ့ယူၭ လၧအံဇံၭ အဖၧၩ့ယူၭ, ယိခွါ, အဝ့ၫၥံၪ လုၬဘံၭခွံၬ ဂၪ့ခိၪချိၫ့တၭ, အီၪဆဲၫဎၩ့ လၧယမ့ၬယၫလီၫ. 6 တၭ ဘိၩ့နဲၪ့ယီၩ ဂဲၫဘီၪ, ဆိၪအၧၩ့ ၦခမျၧးယီၩ လၧယဂးဆံၭ; အဂဲးဘဲၫယီၩ အဝ့ၫၥံၪ အဂဲး ဆီၪ့နဲၪ့ အဘၭ ဆီၪ့နဲၪ့ယၧၩဒံၭ လီၫ. ဘၪလဘၪ ယမၩအ့ၪၥ့ၪ, ပမိဖ့ၬခွံၬဘၪဝ့ၫတၭ, ယမိနၫ့ထၪ့ခွံၬဝ့ၫ လၧထံၫၥံၪခးၥံၪ အဖၧၩ့လီၫ. အဂဲးဘဲၫယီၩ ယၥ့ၪယၫ လၧၦလၧနဆိၪဂ့ၩဝ့ၫနီၪ ဘၪ ဆၧဆိၪဂ့ၩဝ့ၫ, ဒဲၦလၧနဆိၪအၧၩ့ဝ့ၫနီၪ ဘၪ ဆၧဆိၪအၧၩ့ဝ့ၫလီၫ. 7 မိအၭ အၦၥုၪ့က့ၭၥၭၡါၥံၪ, ဒဲမံဒအၫ့ အၦၥုၪ့က့ၭၥၭၡါၥံၪနီၪ စဲၪ့ထၪ့တၭ, ဆၧချဲၩ့ လၧမီၪအလူ အလံၩ့အလဲၫ အီၪဝ့ၫ လၧအစူၪဖၧၩ့လီၫ. အဝ့ၫၥံၪ ဂဲၫဝ့ၫ လၧစဘၫလၫ့ အအီၪတၭ, လီၩဘၪဝ့ၫ လၧစဘၫလၭ အဆၧချဲၩ့လီၫ. 8 တၭ အဝ့ၫဒၪ လီၩဘၪဝ့ၫ မံၫဒၪခလူၬ လနၩယီၩဘီၪ. တၭ ယမိဂဲၫဆိၬ နၥံၪ အဆၧချဲၩ့, ဘဲၫယဟိဝၩ မိချဲၩ့ဆၧ လၧယၧၩ အၥိၭနီၪလီၫ. တၭ မိအၭ အၦဒိၪလဖၪ အီၪလၧစဘၫလၫ့ အၥိၭလီၫ. 9 တၭ ယွၩ ဂဲၫလၧစဘၫလၫ့ အအီၪ, စံၭဝ့ၫဒၪ, ၦၡၩ အီၪလၧနၥိၭယီၩ မွဲၦလဖၪလဲၪ. 10 တၭ စဘၫလၫ့ စံၭယွၩနီၪ, စဇ့ၭဖီၫ အဖိၪခွၫ, မိအၭ အစဎွၩ ဘၫလၭ လဂၩ အၪ့မၧၫ့လၩ့ ၦၡၩ လၧယအီၪ, 11 တၭ စံၭဝ့ၫ, ယိခွါ, ၦခမျၧး လစီၪ့ ဂဲၫထၪ့ယူၭ လၧအံဇံၭ အဖၧၩ့ လၧအလုၬဘံၭ ဂၪ့ခိၪချိၫ့နီၪလီၫ. ဘိၩ့နဲၪ့ယီၩ, ဂဲၫဘီၪ, ဆိၪအၧၩ့ အဝ့ၫၥံၪ လၧယဂးဘီၪ, ဘၪလဘၪ ယမၩစၪ အ့ၪၥ့ၪတၭ ယမိနၫ့ထၪ့ခွံၬဝ့ၫလီၫ. 12 တၭ ယွၩ စံၭစဘၫလၫ့နီၪ, ထီးလ့ၩ လၧအဝ့ၫၥံၪ အၥိၭ လဂ့ၩ, ဆိၪအၧၩ့ ၦခမျၧး လဂ့ၩ အဂဲးဘဲၫယီၩ ၦလဖၪနီၪ ဘၪ ဆၧဆိၪဂ့ၩဝ့ၫလီၫ. 13 ဆၧဖၩ့ထၪ့နီၪ စဘၫလၫ့ ဂဲထုၪ့တၭ, လီၩဘၪ စဘၫလၭ အၦဒိၪလဖၪ, ထဲၩ့ထဲၩ့ လၧနၥံၪ အခးဒၪ နၥံၪဝ့ၫ ဆံၭ. အဂဲးဘဲၫယီၩ ယွၩ ဖ့ၪလၫ့ ယလ့ၩ လၧနၥံၪ အၥိၭ အ့ၬ. 14 တၭ မိအၭ အၦဒိၪလဖၪ ဂဲထုၪ့တၭ, ထဲၩ့ထဲၩ့ လၧစဘၫလၭ အအီၪတၭ, စံၭဝ့ၫဒၪ, စဘၫလၫ့ ဂဲၫလၧပၥိၭ အၥၭအီၪအ့ၬ. 15 တၭ စဘၫလၭ အၪ့မၧၫ့လၩ့ဒီၭ ၦဒိၪလဖၪ အၪနဲၪ့ ဒဲအလၩအဖၩ့ ဒိၪနဲၪ့ အဝ့ၫၥံၪနီၪဒံၭလီၫ. 16 အဝ့ၫၥံၪ ဂဲၫ လၧစဘၫလၫ့ အအီၪတၭ, စံၭဝ့ၫ, စဇ့ၭဖီၫ အဖိၪခွၫ စဘၫလၭ စံၭဘဲၫယီၩ, မွဲဆၧထီးပဒၩ့ နဂဲၫ လၧယအီၪ နးမံၩ့ လဂ့ၩ. 17 အဂဲးဘဲၫယီၩ ယမိအီၪက့ၪ ဆၧလၩဖၩ့ ဒိၪဒိၪလ့ၬ လၧနလီၩ့တၭ, ကယဲ ဆၧလၧနစံၭယၧၩ ထီးအလူၬ ယမိမၩလီၫ. ဂဲၫလါဆံၭ. ဆိၪအၧၩ့ ၦခမျၧး လၧယဂးဆံၭ. 18 စဘၫလၫ့ စံၭဆၧၫ့ဆၧတၭ, လီၩဘၪ စဘၫလၭ အခ့ၫအၡၩလဖၪနီၪ, စဘၫလၭ အ့ၪဖ့ၪလၫ့ယၧၩ လၧအဂံၪ့ အဆၧလၧၫ့ဎွ့ၩ လၧကျိၪၥံၪစ့ၩၥံၪ, ထီၫ့ၥံၪလွ့ၫၥံၪ လါနၫ့တၭ, ယခၫ့ဂၬ ယဟိဝၩ ယယွၩအလူ, ဘဲၫၥိၭ ယမိမၩ ဆၧအဆံၭဒံၭမွဲဂ့ၩ, ဆၧအအၪမွဲဂ့ၩ ၥ့ၪအ့ၬ. 19 မွဲလါနၫ့ဘိၩ ဘဲၫၥိၭ ယမိၥ့ၪယၫ ဆၧလၧယဟိဝၩ မိလီၩဘၪယၧၩ လၧဆၧအၪနဲၪ့ အနီၪဒံၭတၭ, မံၫဒၪခလူၬ နၥံၪဝ့ၫ ထီးယီၩ ကဲမုနၩခိၬဆ့ဘီၪ. 20 ယွၩ ဂဲၫ လၧစဘၫလၫ့ အအီၪ လၧမုနၩလခီၫတၭ, စံၭဝ့ၫ, ၦလဖၪနီၪ အ့ၪဂဲၫ လၧနအီၪတၭ, ဂဲထုၪ့လ့ၩ လၧအၥိၭဘီၪ. မွဲလါနၫ့ ဆၧချဲၩ့ လၧယချဲၩ့ဆၧ လၧနၧၩနီၪ နမိဘၪမၩလီၫ. 21 ဆၧဖၩ့ထၪ့နီၪ စဘၫလၫ့ ဂဲထုၪ့တၭ, မၩထၪ့ အကၥ့ၪယီၩ့ အပီၩ့တၭ, လ့ၩဆၧ လၧၦဒိၪလဖၪ အၥိၭလီၫ. 22 မွဲအလ့ၩဆၧတၭ, ယွၩ အၥၭထၪ့ခဲၩထၪ့ဝ့ၫလီၫ. တၭ ယဟိဝၩ အၥီၫ့လဂၩ ဆၧၫ့ထုၪ့ ထၫ့ဒုၪဒၩဝ့ၫ လၧဖၧၩ့ၥၭနီၪလီၫ. တၭ အဝ့ၫဒၪနီၪ ထူၬ အကၥ့ၪယီၩ့, ဒဲအခ့ၫအၡၩ အီၪလၧအၥိၭ နံၫဂၩလီၫ. 23 ကၥ့ၪယီၩ့လဒုၩနီၪ ဒၪဘၪ ယဟိဝၩ အၥီၫ့လဂၩ အီၪဆၧၫ့ထုၪ့ လၧဖၧၩ့ၥၭ တၭ, အီၪလၧအနၭ ယၩ့ထၪ့အၥၭ လၧအစူၪဖၧၩ့လီၫ. ကၥ့ၪယီၩ့နီၪ ကၠၪပဲၩခွံၬအၥၭ လၧဖၧၩ့ၥၭတၭ, လ့ၩထၪ့ လၧဆၧပျၩ့ဖၧၩ့တၭ, စဘၫလၫ့ ဒိၪ ကၥ့ၪယီၩ့ ဘဲၫၥိၭ အမိကၠၪထဲၩ့အၥၭ လၧဖၧၩ့ၥၭလီၫ. 24 တၭ ယဟိဝၩအၥီၫ့နီၪ ဆၧၫ့ထုၪ့ လၧဖၧၩ့ၥၭ အီၪလၧစဘံၭမုအလး နံၫခီၫ အဘိၩ့ဆၧၩ့, ဆၧအဒီၪ့ အီၪဝ့ၫ လၧအယီၩလခီၫ, ဒဲဆၧအဒီၪ့ အီၪဝ့ၫ လၧအနီၪလခီၫလီၫ. 25 ကၥ့ၪယီၩ့ ဒၪဘၪ ယဟိဝၩ အၥီၫ့လဂၩတၭ; နံၫ့ထဲး ဆၧအဒီၪ့နီၪတၭ ဘၪထဲး စဘၫလၫ့ အခၪ့ လၧဆၧဒီၪ့လီၩ့တၭ အဝ့ၫဒၪ ဒိၪဒီၭဝ့ၫလီၫ. 26 ယဟိဝၩအၥီၫ့နီၪ လ့ၩဒံၭ လၧယၫတၭ, ဆၧၫ့ထုၪ့ လၧဆၧအဆူၭအံၪ့ ထီးအကၠၪပဲၩခွံၬ အၥၭ လၧစူၪထွ့ၪမွဲဂ့ၩ, လၧစူၪစ့ၪမွဲဂ့ၩ, ဖၧၩ့ၥၭလအီၪဘၪ လီၫ. 27 ကၥ့ၪယီၩ့ ဒၪဘၪ ယဟိဝၩအၥီၫ့တၭ, လၩ့ထံၩဖါဝ့ၫတၭ, စဘၫလၫ့ အီၪလၧအဖၫ့ခိၪတၭ, စဘၫလၫ့ အၥၭထၪ့ခဲၩထၪ့တၭ, ဒိၪ ကၥ့ၪယီၩ့ လၧနိၪထိၭဘီၩ့ လီၫ. 28 ယဟိဝၩ ဒုၭအၩ့ထၪ့ ကၥ့ၪယီၩ့ အနိၭတၭ, မွဲအစံၭ စဘၫလၫ့, ဘဲၫၥိၭ နမိဒိၪယၧၩ ၥၧၫ့ဘျၩ့ယီၩတၭ, ယမၩယူၭနၧၩ လၧဆၧနီၪလမံၩ့လဲၪ. 29 တၭ စဘၫလၫ့ စံၭကၥ့ၪယီၩ့နီၪ, မွဲလၧနမၩကြၩ့ထမးယၧၩ အဂဲးလီၫ. မွဲယ ဆိၫ့ လၧနၭလဘံၪ့ အီၪလၧယစူၪဖၧၩ့; အဂဲးဘဲၫယီၩ ဘိၩ့နဲၪ့ယီၩ ယမိမၩၥံၫနၧၩလီၫ. 30 တၭ ကၥ့ၪယီၩ့နီၪ စံၭစဘၫလၫ့, ယမွဲ နကၥ့ၪယီၩ့ လၧနထူၬနဝ့ၫ လၧယ ကဲၪထၪ့ နဆၧလံၩလံၩ ထီးလၧမုဆၫလနံၩယီၩ မွဲအ့ၬဧၪ, ယမၩယုၩယါနၧၩ ဘဲၫယီၩၥိၭဆ့ဧၪ. တၭ အဝ့ၫဒၪ စံၭဝ့ၫ နမၩအ့ၬ. 31 ထီးနီၪလဖၧၫ့ ယဟိဝၩ ဝဲထၪ့ စဘၫလၫ့ အမ့ၬတၭ, အဆၧဒၪဘၪ ယဟိဝၩအၥီၫ့ အီၪဆၧၫ့ထုၪ့ လၧဖၧၩ့ၥၭတၭ, အနၭ အီၪယၩ့ထၪ့အၥၭ လၧအစူၪဖၧၩ့တၭ, မွဲအၡီၫ့လၩ့ အခိၪတၭ, ခိၬလၩ့ဝ့ၫလီၫ. 32 တၭ ယဟိဝၩအၥီၫ့နီၪ စံၭဝ့ၫ, န ဒိၪ နကၥ့ၪယီၩ့ ၥၧၫ့ဖၧၫ့ယီၩ မွဲဘၪလဲၪ, ယိခွါ, ယဝ့ၫဒၪယီၩ, ယဂဲၫထၫ့ဒုၪဒၩ နၧၩလီၫ. အဂဲးဘဲၫယီၩ နဖၧၩ့ၥၭမွဲ ဆၧမၩဂၭဂီၩ့ လၧယမ့ၬယၫလီၫ. 33 တၭ ကၥ့ၪယီၩ့နီၪ ဒၪဘၪယၧၩတၭ, ကၠၪပဲၩခွံၬအၥၭ လၧယအီၪ ၥၧၫ့ဘျၩ့လီၫ. အ့ၪလကၠၪပဲၩဘၪအၥၭ လၧယအီၪတၭ, မွဲမၬဘိၩ့နဲၪ့ယီၩ ယဖ့ၬၥံၫယူၭ နၧၩ ဒဲဒုၭမၧၫ့ အဝ့ၫနီၪလီၫ. 34 တၭ စဘၫလၫ့ စံၭ ယဟိဝၩအၥီၫ့ ယမၩယူၭ ဆၧဒဲၩဘၭယူၭ, အဂဲးဘဲၫယီၩ နဆၧၫ့ထုၪ့ ထၫ့ဒုၪဒၩယၧၩ လၧဖၧၩ့ၥၭနီၪ ယၥ့ၪယၫအ့ၬ. ဘိၩ့နဲၪ့ယီၩ အ့ၪမွဲ ဆၧအၧၩ့ လၧနမ့ၬယၫတၭ, ယမိထဲၩ့ထဲၩ့ လၧယလးခဲၫ့လီၫ. 35 တၭ ယဟိဝၩအၥီၫ့နီၪ စံၭစဘၫလၫ့, လ့ၩဆၧ လၧၦလဖၪနီၪ အၥိၭဆံၭ. မွဲလါနၫ့ နမိဘၪချဲၩ့န့ၫ ဆၧချဲၩ့ လၧယချဲၩ့ လၧနၧၩနီၪလီၫ. တၭ စဘၫလၫ့ လ့ၩဝ့ၫ လၧစဘၫလၭ အၦဒိၪလဖၪနီၪ အၥိၭလီၫ. 36 စဘၫလၭ ထိးဆၧၫ့မုၬ စဘၫလၫ့. တၭ ထီးစဘၫလၭ နါဂၧၫ့ လၧစဘၫလၫ့ ဂဲၫဝ့ၫတၭ, လ့ၩထၪ့ အၪ့ဂၬဝ့ၫ လၧမိအၭ အဒိၩ့လဖျိၫ့ လၧအအီၪဝ့ၫ လၧဒိၩ့ အၫနၫ့ အနဲၩ့ လၧဆၧအနဲၩ့ထံၭအထုၬနီၪလီၫ. 37 တၭ စဘၫလၭစံၭ စဘၫလၫ့, ယအၪ့မၧၫ့ ၦလ့ၩကိၭန့ နၧၩတၡါ မွဲအ့ၬဧၪ. နလဂဲၫဘၪ လၧယအီၪ မွဲဘၪလဲၪ. ယအီၪက့ၪ ဆၧလၩဖၩ့ လၧနလီၩ့ လၥ့ၪဘၪဧၪ. 38 တၭ စဘၫလၫ့ စံၭစဘၫလၭ, ယိခွါ ဘိၩ့နဲၪ့ယီၩ ယဂဲၫယူၭ လၧနအီၪယူၭ; ယမိစံၭ ဆၧလမံၩ့မံၩ့နီၪ, မွဲယစီၩ့ယမၩ့ဒၪယဝ့ၫ အီၪဆ့ဧၪ; ဆၧချဲၩ့ လၧယွၩ အီၪက့ၪ လၧယနိၭနီၪ ယချဲၩ့ဆၧနီၪလီၫ. 39 တၭ စဘၫလၫ့နီၪ လ့ၩဆၧ လၧစဘၫလၭ အၥိၭတၭ, အဝ့ၫၥံၪ ဂဲၫထီၩ့လၧကၧဇၭ ဟုစီၭလီၫ. 40 စဘၫလၭ လုထၪ့ ချီဖၫၥံၪ ဒဲၥိၪတၭ, အၪ့မၧၫ့လၩ့ ဆၧ လၧစဘၫလၫ့, ဒဲလၧၦဒိၪလဖၪ လၧအအီၪလၧအၥိၭ အအီၪလီၫ. 41 တၭ ဆၧမၩအၥၭ လၧဆၧဖၩ့ထၪ့လနံၩနီၪ စဘၫလၭ မၩန့ စဘၫလၫ့တၭ ၥိၫ့ထၪ့ဝ့ၫ လၧဘၫအလၭ အလးထၪ့ထီၫလဖၪ, ဘဲၫၥိၭ လၧအလးထီးနီၪ မိဒၪဘၪဝ့ၫ ၦခမျၧး အအၪထုၬနီၪလီၫ.

1 တၭ စဘၫလၫ့ စံၭစဘၫလၭ, မၩထၪ့န့ယၧၩ လၧဆၧလုလး နွ့ၫဖျိၪ့တၭ တဲၩ့ဝဲၩန့ယၧၩ လၧချီဖၫ နွ့ၫဒုၩ, ဒဲၥိၪဖၫ နွ့ၫဒုၩ ထီးယီၩဆံၭ. 2 စဘၫလၭ မၩဝ့ၫ ဘဲၫစဘၫလၫ့ ချဲၩ့ဆၧ အၥိၭနီၪတၭ, စဘၫလၭ ဒဲစဘၫလၫ့ လုထၪ့ ချီဖၫလဒုၩ, ဒဲၥိၪဖၫလဒုၩ လၧဆၧလုလး လဖျိၪ့ဘၪလဖျိၪ့ အဖၫ့ခိၪလီၫ. 3 တၭ စဘၫလၫ့ စံၭစဘၫလၭ, ဆၧၫ့ထုၪ့ လၧနဆၧလုမ့ၪ အနဲၩ့ထံၭတၭ, ယမိလ့ၩဆၧလီၫ. ဘၪလဘၪ ယဟိဝၩ မိဂဲၫဒၪလိၬ လၧယၧၩတၭ, ဆၧလၧအဒုၭနဲၪယၧၩနီၪ ယမိလီၩဘၪနၧၩလီၫ. တၭ အဝ့ၫ လ့ၩထၪ့ဝ့ၫ လၧဆၧစီၩ့ခိၪလီၫ. 4 ယွၩ ဒၪလိၬ လၧစဘၫလၫ့တၭ, အဝ့ၫဒၪ စံၭဝ့ၫ, ယတဲၩ့ဝဲၩယူၭ ဆၧလုလး နွ့ၫဖျိၪ့တၭ, ယလုထၪ့ယူၭ ချီဖၫလဒုၩ, ဒဲၥိၪဖၫလဒုၩ လၧဆၧလုလး လဖျိၪ့ဘၪလဖျိၪ့ အဖၫ့ခိၪ ဆုၬဆုၬယူၭ. 5 ယဟိဝၩ အီၪက့ၪ ဆၧချဲၩ့လထံၪ လၧဘၫလၫ့အနိၭ တၭ, စံၭဝ့ၫဒၪ, ထဲၩ့ထဲၩ့ လၧစဘၫလၭ အအီၪဆံၭ; တၭ နမိဘၪချဲၩ့ဆၧ ဘဲၫယီၩ, 6 မွဲအထဲၩ့ထဲၩ့ဝ့ၫ လၧအအီၪတၭ, ယိခွါ, အဝ့ၫနီၪ ဆၧၫ့ထုၪ့ လၧအဆၧလုမ့ၪ အနဲၩ့ထံၭ, အဝ့ၫဒၪနီၪ, ဒဲမိအၭ အၦဒိၪ ထီးအလူၬလီၫ. အဝ့ၫဒၪ ထုၭထၪ့ အဆၧချဲၩ့ဒီၩ့တၭ, စံၭဝ့ၫဒၪ, 7 လၧအၫရမၫ့နီၪ မိအၭ အစဎွၩ ဘၫလၭ ကိၭန့ယၧၩ လၧခိၪလီၩ့ လၧမုထၪ့လခီၫ, စံၭ, ဂဲၫဘီၪ, ဆိၪအၧၩ့ ယၫကူၭ လၧယဂး; ဒဲဂဲၫချဲၩ့ ၥၭမဲၪ အံၫစရ့လၭဆံၭ. 8 ၦၡၩ လၧယွၩ လဆိၪအၧၩ့ဘၪနီၪ, မွဲယမိဆိၪအၧၩ့ ဘဲၫၥ့ၪလဲၪ! တၭ ၦၡၩ လၧယဟိဝၩ လချဲၩ့ၥၭမဲၪဘၪနီၪ, ယမိချဲၩ့ၥၭမဲၪ ဘဲၫၥ့ၪလဲၪ! 9 အဂဲးဘဲၫယီၩ လၧခိၪလီၩ့ခိၪ ယဒၪဘၪ အဝ့ၫနီၪ, ဒဲလၧဆၧစီၩ့ခိၪ ယယိဝ့ၫ, ယိခွါ, ၦခမျၧး မိအီၪဝ့ၫ လၩ့မဲၩဒၪဆၧ, တၭ ဆၧဝံထၪ့နၬထၪ့ အဝ့ၫၥံၪ လၧၦဆၨၩလဖၪအကျၩ အ့ၬ. 10 မွဲပလၫ ဝံထၪ့နၬထၪ့ ယၫကူၭ အမုၬ မိၥ့ၪ လဂၩလဲၪ! ဒဲအံၫစရ့လၭ လံပိၩ့လပိၩ့ အဆၧဝံထၪ့နၬထၪ့ နီၪလဲၪ! မွဲယၥံၫလါ ဘဲၫၦတီၩၦလီၩ့ ၥံၫဝ့ၫ အၥိၭနီၪ ဆံၭ. တၭ ယမုနံၩထုၬနီၪ, မွဲအမၩလါအၥၭ ဘဲၫအဝ့ၫဒၪ အၥိၭဆံၭ. 11 တၭ စဘၫလၭ စံၭစဘၫလၫ့, နမၩယၧၩ ဘဲၫၥ့ၪလဲၪ; ယမၩန့နၧၩ ဘဲၫၥိၭ နမိဆိၪအၧၩ့ ယဒုၪယဒၩတၭ, ယိခွါ, နဆိၪဂ့ၩဝ့ၫ တၡါလီၫ. 12 အဝ့ၫဒၪ ချဲၩ့ဆၧၫ့တၭ, စံၭဝ့ၫ, ဆၧလၧယဟိဝၩ အီၪက့ၪ လၧယနိၭနီၪ ယဘၪထီးလၩ့ယၥၭတၭ, ချဲၩ့ဆၧနီၪ, မွဲအ့ၬဧၪ. 13 တၭ စဘၫလၭ စံၭဝ့ၫ ဂဲၫလါ လၧယၥိၭ လၧဆၧအလး လစီၪ့ဒၪ ထီးနမိဒၪဘၪနဝ့ၫဆံၭ. နမိဒၪဘၪန့ၫ အဆၧအထုၬတၭ, နမိဒၪဘၪနဝ့ၫ ထီးအလူၬအ့ၬ. တၭ ဆိၪအၧၩ့ အဝ့ၫၥံၪ လၧယဂး ထီးနီၪဆံၭ. 14 တၭမွဲ အဂဲၫဆိၬဝ့ၫ လၧဆၧပျၩ့ ဇိဖံၫ့ အဖၧၩ့, လၧပံစဂၫ အဒၩ့ခိၪတၭ, မၩထၪ့ ဆၧလုလး နွ့ၫဖျိၪ့တၭ, လုထၪ့ ချီဖၫလဒုၩ, ဒဲၥိၪဖၫလဒုၩ လၧဆၧလုလး လဖျိၪ့ဘၪလဖျိၪ့ အဖၫ့ခိၪလီၫ. 15 တၭ အဝ့ၫစံၭ စဘၫလၭ, ဆၧၫ့ထုၪ့ ထီးယီၩ လၧနဆၧလုမ့ၪ အနဲၩ့ထံၭ ဆံၭ. တၭ ယဝ့ၫဒၪယီၩ ယမိလ့ၩထၪ့ ဒၪလိၬဆၧ ထီးနီၪလီၫ. 16 ယဟိဝၩ ဂဲၫထၪ့ ဒၪလိၬ လၧစဘၫလၫ့တၭ, အီၪက့ၪ ဆၧချဲၩ့လထံၪ လၧအနိၭတၭ စံၭဝ့ၫ, ထဲၩ့ဒီၭ လၧစဘၫလၭ အအီၪတၭ စံၭဝ့ၫ ဘဲၫယီၩ, 17 ထီးအဂဲၫထဲၩ့ဝ့ၫ လၧအအီၪတၭ, ယိခွါ အဝ့ၫဒၪ ဆၧၫ့ထုၪ့ လၧဆၧလုမ့ၪ အနဲၩ့ထံၭ ဒဲမိအၭ အၦဒိၪလဖၪ အီၪလၧအၥိၭလီၫ. တၭ စဘၫလၭ စံၭဝ့ၫ, ယဟိဝၩ ချဲၩ့ဆၧ ဘဲၫၥ့ၪလဲၪ. 18 တၭ အဝ့ၫဒၪ ထုၭထၪ့ အဆၧချဲၩ့ဒီၩ့တၭ, စံၭဝ့ၫဒၪ, ဂဲထုၪ့ စဘၫလၭဧ့, တၭ ခိၭနၪဘီၪ, ခိၭနၪ ယလူ, စဇံၭဖီၫ အဖိၪခွၫဧ့, 19 ယွၩမွဲ ၦၡၩ လၧအချဲၩ့ဘျံၭချဲၩ့ဘျၪဆၧအ့ၬ; တၭမွဲ ၦၡၩဖိၪ လၧအမိနၪ့ထၪ့ နီၫ့ယါလၩ့ထဲၩ့အၥၭဆ့ အ့ၬ. အ့ၪစံၭ ဆၧလမံၩ့နီၪ, မွဲအမၩဘၪအ့ၬဧၪ. အ့ၪချဲၩ့ဆၧတၭ, မွဲအမၩဂုးမၩခၧၫ့အ့ၬဧၪ. 20 ယိခွါ ယဒိၭန့ ဆၧလၧယဘၪဆိၪဂ့ၩဆၧတၭ, အဝ့ၫဒၪ ဆိၪဂ့ၩဝ့ၫနီၪ, တၭ ယမၩကဒၩထဲၩ့ ၥ့ၪအ့ၬ. 21 မွဲအဒၪဘၪ ဆၧအၧၩ့ လၧယၫကူၭ အဖၧၩ့ အ့ၬ, ဒဲဒၪ အဆၧမၩအၧၩ့ လၧအံၫစရ့လၭ အဖၧၩ့အ့ၬ; ယဟိဝၩ အီၪလၧအၥိၭလီၫ. တၭ ဆၧကိၭၡၭၥၭထိၬ ဘၪဆဲၫ့ လၧစဎွၩ အီၪလၧအဝ့ၫၥံၪ အကျၩ, 22 ယွၩ ဒုၭစဲၪ့ထၪ့ခွံၬဝ့ၫ လၧအံဇံၭ အဖၧၩ့, မွဲအအီၪလၧအဂဲးဆီၪ့ဘၭဆီၪ့ ဘဲၫဆၧဒိၪ အၥိၭလီၫ. 23 မွဲမၬ ဆၧလီးဆၧဘွဲၩ လၧအမိထၫ့ဒၩဘၪ ယၫကူၭ လအီၪဘၪ, ဒဲဆၧအူၪဆၧပီၩ လၧအမိဘၪ အံၫစရ့လၭ လအီၪဘၪနီၪ; ဘဲၫအယီၩ အၥိၭ, ၦၡၩ မိစံၭ လၧယၫကူၭ အဂဲး, ဒဲလၧအံၫစရ့လၭ အဂဲးနီၪ; မွဲယွၩ မၩယူၭ လၧဆၧနီၪလမံၩ့လဲၪ! 24 ယိခွါ, ၦခမျၧး မိဂဲထုၪ့ ဘဲၫဆၬလၥၧၫ့ဖၭဒိၪ အၥိၭ တၭ, ဘဲၫဆၬလၥၧၫ့ၥၭဘၪ့ အၥိၭနီၪ မိဂဲထုၪ့ထၪ့လီၫ. ဘိၩ့အလချုၭ အၪ့ဒံၭဘၪ ဆၧအၪ့ဂူၬန့ လချုၭ အီၩဒံၭဘၪ ဆၧမၩၥံၫအၥွံၪနီၪ, မံၫနၩ့ဘၪအ့ၬ. 25 တၭ စဘၫလၭ စံၭစဘၫလၫ့, ဆိၪအၧၩ့ဝ့ၫဧီၪ, ဆိၪအၧၩ့ လဂ့ၩ, ဆိၪဂ့ၩဝ့ၫဧီၪ, ဆိၪဂ့ၩ လဂ့ၩ. 26 စဘၫလၫ့ ချဲၩ့ဆၧၫ့ဆၧတၭ, စံၭစဘၫလၭ, ဆၧလၧယဟိဝၩ ချဲၩ့ဆၧ ထီးအလူၬ ယဘၪမၩနီၪ, ယလီၩဘၪ နၧၩ မွဲအ့ၬဧၪ. 27 တၭ စဘၫလၭ စံၭစဘၫလၫ့, ဂဲၫလါဘီၪ, ယမိၥိၫ့ထၪ့နၧၩ လၧအလးအဂူၫဂၩလစီၪ့, ဘၪလဘၪ မိဘၪ ယွၩအၥၭ လၧနမိဆိၪအၧၩ့ ဘၪ အဝ့ၫၥံၪ ထီးနီၪ လၧယဂးလီၫ. 28 တၭ စဘၫလၭ လ့ၩၥိၫ့ထၪ့ စဘၫလၫ့ လၧပံအီၫ အဒၩ့ခိၪ လၧအဆဲၫဎၩ့ လၧယ့ၭၡမၧၫ့နီၪလီၫ. 29 တၭ စဘၫလၫ့ စံၭစဘၫလၭ, မၩထၪ့န့ယၧၩ ဆၧလုလး နွ့ၫဖျိၪ့ တၭ, တဲၩ့ဝဲၩန့ယၧၩ ချီဖၫ နွ့ၫဒုၩ, ဒဲၥိၪဖၫ နွ့ၫဒုၩ ထီးယီၩဆံၭ. 30 စဘၫလၭ မၩဝ့ၫ ဘဲၫစဘၫလၫ့ စံၭဝ့ၫ အၥိၭနီၪတၭ, လုထၪ့ ချီဖၫလဒုၩ, ဒဲၥိၪဖၫလဒုၩ. လၧဆၧလုလး လဖျိၪ့ဘၪလဖျိၪ့ အဖၫ့ခိၪ ဆုၬဆုၬလီၫ.

၄ မိစ့ၭ Numbers 24

1 ထီး စဘၫလၫ့ ဒၪဘၪဝ့ၫ လၧအဘၪ ယဟိဝၩအၥၭ လၧအမိဆိၪဂ့ၩ ၦအံၫစရ့လၭနီၪတၭ, လ့ၩအၪ့ဎၬ ဆၧအူၪဆၧပီၩ ဘဲၫအအၪ့ဎၬယူၭ လဘျၩ့ဘျၩ့ အၥိၭနီၪအ့ၬ. မွဲအအီၪက့ၪအမ့ၬ တီၩ လၧၡါမုနၧၫ့ဖၫလီၫ. 2 စဘၫလၫ့ ကျဲၪ့ထၪ့ အမ့ၬတၭ, ဒၪဘၪ အံၫစရ့လၭ အီၪဝ့ၫ ဘဲၫအဒီၪ့လဖၪ အၥိၭနီၪတၭ, ယွၩအၥၭ အီၪထၪ့ လၧအလီၩ့လီၫ. 3 တၭ အဝ့ၫဒၪ မၩန့ အဆၧချဲၩ့ဒီၩ့တၭ, စံၭဝ့ၫ, စဘံအီၫ အဖိၪခွၫ စဘၫလၫ့ စံၭဆၧ, ဒဲၦလၧအမ့ၬဝဲထၪ့အၥၭ စံၭဆၧ, 4 ၦလၧအနါဂၧၫ့ ယွၩအလူအထၫ စံၭဆၧ, လၧအဒၪဆၧ လၧယၫလခီၫ ဘၪဆဲၫ့ လၧၦၥ့ၪဆၧလူၬ, လၩ့လါနၫ့ လၧဆၧမံၫမး အဖၧၩ့နီၪ အမ့ၬအီၪဝဲထၪ့ အၥၭတၭ, 5 နတဲၩလဖၪ ဂ့ၩဆံၭဒိၪလဲၪ! ယၫကူၭဧ့, ဒဲနအီၪအလးလဖၪ, အံၫစရ့လၭဧ့! 6 ပၠၪလၩ့အၥၭ ဘဲၫခိၪလီၩ့ဆူၭ အၥိၭ, ဘဲၫကျိၭအလး လၧထံၫမိၡါ အနဲၩ့ အၥိၭ, ဘဲၫၥံၪ့ကၠီၫ လၧယဟိဝၩ ၥုၪ့ဝ့ၫ အၥိၭ, ဘဲၫ ၥံၪ့ၡိၫအ့ရ့ၭ လၧထံၫနဲၩ့ အၥိၭနီၪလီၫ. 7 မွဲအမိဂါလၩ့ခွံၬ ထံၫ လၧအအီၪလၧထံၫဆဲၩဖၧၩ့, တၭ အချံၫအၥၪ မိအီၪလၧထံၫအၪ အကျၩလီၫ. အစဎွၩ မိထၪ့ ထီၫနဲၪ့ စအၫဂၭ, တၭ အဘၩ့အမုး မိဘၪ ဆၧအီၪက့ၪထၪ့ထီၫဝ့ၫလီၫ. 8 ယွၩ ဒုၭစဲၪ့ထၪ့ခွံၬဝ့ၫ လၧအံဇံၭ, အီၪလၧအဂဲးဆီၪ့ဘၭဆီၪ့ ဘဲၫဆၧဒိၪအၥိၭ, တၭ မိအၪ့ခွံၬ ၦဆၨၩလဖၪ အဒုၪအဒၩနီၪ, ဒဲမၩခါ အဎွံၪ, ဒဲခၭဘၪ အဝ့ၫ လၧအဖျါလဖၪလီၫ. 9 မွဲအခိၬလၩ့ဝ့ၫ, မံၫနၩ့ဝ့ၫ ဘဲၫဆၬလၥၧၫ့ အၥိၭ, ဒဲဘဲၫ ဆၬလၥၧၫ့မိ အၥိၭ; မွဲပလၫ မိထိၪဂဲထုၪ့ဝ့ၫ လဂၩလဲၪ. ၦလၧအဆိၪဂ့ၩနၧၩနီၪ ဘၪဆိၪဂ့ၩယူၭ; တၭ ၦလၧအဆိၪအၧၩ့နၧၩနီၪ ဘၪဆိၪအၧၩ့ယူၭ, 10 စဘၫလၭ အၥၭထၪ့ခဲၩထၪ့ ဘၪ စဘၫလၫ့တၭ, ဒဲၩလိၬ အစူၪယၫၥၭလီၫ. တၭ စဘၫလၭ စံၭစဘၫလၫ့, ယကိၭန့နၧၩ ဘဲၫၥိၭ နမိဆိၪအၧၩ့ ယဒုၪယဒၩလီၫ. တၭ, ယိခွါ, နဆိၪဂ့ၩယူၭ တၡါဝ့ၫ ၥၧၫ့ဘျၩ့ယၫယူၭ. 11 တၭ ဘိၩ့နဲၪ့ယီၩ ထဲၩ့စဲၪ့ဖျိၭနဝ့ၫ ထီၩ့လၧနလးဒၪနဝ့ၫ ဆံၭ. ယစံၭ လၧယမိအီၪက့ၪ ဆၧလၩဖၩ့ဒိၪ လၧနလီၩ့ လီၫ. တၭ ယိခွါ, ယဟိဝၩ ပဒၩ့ဆၧ လၧနန့ဘၪ ဆၧလၩဖၩ့လီၫ. 12 တၭ စဘၫလၫ့ စံၭစဘၫလၭ, ယဝ့ၫဒၪ ယစံၭ နၥီၫ့ လၧနအၪ့မၧၫ့လၩ့ လၧယအီၪလဖၪနီၪ 13 စဘၫလၭ အ့ၪဖ့ၪလၫ့ယၧၩ အဂံၪ့ အဆၧလၧၫ့ဎွ့ၩ လၧကျိၪၥံၪစ့ၩၥံၪ ထီၫ့ၥံၪလွ့ၫၥံၪ လါနၫ့တၭ, ယ ခၫ့ဂၬ ယဟိဝၩ အဆၧမၪလူၬ ဘဲၫၥိၭ ယမိမၩ ဆၧဂ့ၩမွဲဂ့ၩ, ဆၧအၧၩ့မွဲဂ့ၩ, လၧယၥၭဒၪ ယဝ့ၫၥ့ၪအ့ၬ. ဆၧလၧယဟိဝၩ ချဲၩ့ဆၧနီၪ ယမိချဲၩ့ ဆၧဎွ့ၩနီၪ, မွဲအ့ၬဧၪ, 14 [စဘၫလၫ့ ချဲၩ့ဆၧ လၧမီၪအချိၬ လၧခဲၫ့ထုၬ.] တၭ ဘိၩ့နဲၪ့ယီၩ, ယိခွါ, ယမိလ့ၩ လၧယၡၩခမျၧး လီၫ. ဂဲၫဘီၪ, ယမိဒုၭၥ့ၪယၫနၧၩ လၧဆၧလၧၦခမျၧး မိမၩ နၡၩခမျၧး လၧမုနံၩလဖၪ လၧယၫလခီၫနီၪလီၫ. 15 မွဲအထုၭထၪ့ အဆၧချဲၩ့ဒီၩ့တၭ, စံၭဝ့ၫဒၪ, စဘံအီၫ အဖိၪခွၫ စဘၫလၫ့ စံၭဆၧ, ဒဲၦလၧအမ့ၬဝဲထၪ့အၥၭ စံၭဆၧ, 16 ၦဂၧၫ့ဘၪ ယွၩအလူအထၫ ဒဲၥ့ၪယၫ ဆၧၥ့ၪယၫ ဘၪဆဲၫ့ လၧဆၧထီၫထုၬလဂၩ စံၭဆၧ, ၦဒၪဆၧ လၧယၫလခီၫ ဘၪဆဲၫ့ လၧၦၥ့ၪဆၧလူၬ, လၩ့လါနၫ့ လၧဆၧမံၫမး အဖၧၩ့နီၪ အမ့ၬဝဲထၪ့အၥၭ တၭ, 17 ယမိဒၪဘၪဝ့ၫ လါနၫ့ ဘိၩ့နဲၪ့ယီၩ မွဲအ့ၬ. ယမိယိဝ့ၫ လါနၫ့, အီၪဘူၭမွဲအ့ၬ; ၡၪလဖျိၪ့ မိထၪ့ဘၭဝ့ၫ လၧယၫကူၭ အဖၧၩ့, ဒဲစဎွၩ အနိၪထိၭလဘီၩ့ မိထၪ့ လၧအံၫစရ့လၭ, တၭ မိဒိၪဘၪ မိအၭ အနိၫ့လဖၪ, ဒဲမၩဂၭဂီၩ့ခွံၬ ကယဲ ၦတုၩ့ထၪ့တုၩ့လၩ့ဖိၪလီၫ. 18 တၭ အံဒၧၫ့ မိကဲၪထၪ့ ဆၧန့ၥၫ, ဒဲစံအၫ မိကဲၪထၪ့ ဆၧန့ၥၫ လၧအဒုၪအဒၩ အဂး, ဒဲအံၫစရ့လၭ မိမၩနၧၩ့မၩစၪဆၧလီၫ. 19 ၦလၧအမိပၧၩ့ဆၧ လဂၩ မိဂဲၫထၪ့ လၧယၫကူၭ, တၭ မိမၩဂၭဂီၩ့ ဒိၩ့ၥံၪတဝၫ့ၥံၪ လၧအအီၪလၩ့ထး လီၫ. 20 ထီးအယိဝ့ၫ လၧအၫမလ့ၭနီၪတၭ, မၩန့ အဆၧချဲၩ့ဒီၩ့တၭ စံၭဝ့ၫဒၪ, အၫမလ့ၭမွဲ ၦဆၨၩလဖၪအခိၪ, မွဲလါနၫ့အထုၬနီၪမွဲ ဆၧဂၭဂီၩ့ အဆိၩအကၠၪလီၫ. 21 အဝ့ၫ ယိဝ့ၫ လၧၦကံၫ့နဲၭဖိၪတၭ, ထုၭထၪ့ အဆၧချဲၩ့ဒီၭတၭ, စံၭဝ့ၫဒၪ, နအီၪအလး အီၪဂုးခၧၫ့, ဒဲနအီၪက့ၪ နၥွံၫ လၧလိးဖၧၩ့, 22 မွဲလါနၫ့ ဆၧမိအၪ့ခွံၬကံၫ့နဲၭနီၪ ဆံၭယံၬလဲၪ, ထီးအၭၡၧၫ မိအၪ့မၧၫ့ဎီးနၧၩလီၫ. 23 မွဲအထုၭထၪ့ အဆၧချဲၩ့ဒီၩ့တၭ, စံၭဝ့ၫဒၪ, အၩလါ! ထီးယွၩ မိမၩ ဆၧနီၪတၭ, မွဲပလၫ မိမၧၫ့ လဂၩလဲၪ. 24 တၭ ကဘၩ့လဖၪ မိဂဲၫ လၧဆံၭထံၫ့အနဲၩ့, တၭ မိမၩၡၪ့မၩနၭ အၭၡၧၫ ဒဲမိမၩၡၪ့မၩနၭ အံဘၧၫ, တၭ အဝ့ၫဒၪ မိထီၩ့လၧဆၧဂၭဂီၩ့ အဆိၩအကၠၪဆ့ လီၫ. 25 စဘၫလၫ့ ဂဲထုၪ့တၭ, လ့ၩဆၧ ဒဲထဲၩ့ထဲၩ့ လၧအလးတၭ, စဘၫလၭ လ့ၩ လၧအဖၧၩ့ၥၭဒၪဝ့ၫဆ့လီၫ.

၄ မိစ့ၭ Numbers 25

1 အံၫစရ့လၭ အီၪဝ့ၫ လၧဆံၭထံၫ့ အဖၧၩ့တၭ, ၦခမျၧး မၩ ဆၧလဲးဆၧဘျၪ လၧမိအၭ အဖိၪမုၪလဖၪလီၫ. 2 အဝ့ၫၥံၪ ကိၭန့ ၦခမျၧးလဖၪ လၧအယွၩၥံၪ အဆၧလုလဖၪတၭ, ၦခမျၧး အၪ့ဆၧ ဒဲဘၩထၪ့ အဝ့ၫၥံၪ အယွၩလဖၪလီၫ. 3 တၭ အံၫစရ့လၭ အီၪက့ၪဎုၬလိၬအၥၭ လၧဘၫအလၭပံအီၫလီၫ. တၭ ယဟိဝၩ အၥၭထၪ့ခဲၩထၪ့ ဘၪ အံၫစရ့လၭလီၫ. 4 ယဟိဝၩ စံၭစမိစ့ၭ, မၩန့ ၦခမျၧးအခိၪ ကိၭအဂၩတၭ, စၧၩ့လၩ့ၥံၫ အဝ့ၫၥံၪ လၧယဟိဝၩ အမ့ၬယၫ, လၧမုအမ့ၬယၫဆံၭ. တၭ ယဟိဝၩ အၥၭထၪ့ဆီၪ့ မိကၠၪခွံၬအၥၭ လၧအံၫစရ့လၭ အအီၪ လီၫ. 5 တၭ စမိစ့ၭ စံၭအံၫစရ့လၭ အၡၩစ့ၩရၫ့ခွးလဖၪနီၪ; ၦလၧအအီၪက့ၪဎုၬလိၬအၥၭ လၧဘၫအလၭပံအီၫလဖၪနီၪ မၩၥံၫ နၥံၪဝ့ၫ လဂၩလၧအၡၩဒၪဝ့ၫ, လဂၩလၧအၡၩဒၪဝ့ၫဆံၭ. 6 တၭ, ယိခွါ, ၦအံၫစရ့လၭဖိၪလဂၩ ဂဲၫဆိၬ ၦမံဒအၫ့မုၪလဂၩ လၧအထၧၫ့ဖုဝဲၥံၪ အအီၪ လၧစမိစ့ၭ အမ့ၬယၫ, ဒဲလၧၦအံၫစရ့လၭဖိၪ အဆၧအီၪကီၪ့ ထီးအလူၬ အမ့ၬယၫ, လၧအဝ့ၫၥံၪ ဂၪ့ဝ့ၫ လၧဆၧအီၪကီၪ့ အတဲၩဆံၫ့ဎံၪ အတရၫ့ အဘိၩ့ဘၭနီၪလီၫ. 7 တၭ ၦလုဆၧလဂၩ စအၫရၧၫ့ အဖိၪခွၫ စအံၫလအ့ဇၧၫ အဖိၪခွၫ စဖံနအၭ ဒၪဘၪဝ့ၫတၭ ဂဲထုၪ့ လၧဆၧအီၪကီၪ့အကျၩတၭ, မၩန့ ဖၩ့လဘံၪ့ လၧအစူၪဖၧၩ့, 8 တၭ လ့ၩဆီး ၦအံၫစရ့လၭဖိၪလဂၩ လၧအတဲၩဖၧၩ့တၭ, ဆ့ၭဖျီၫ့ ၦနံၫဂၩ, ၦအံၫစရ့လၭ အၡၩခွၫလဂၩ ဒဲၦမုၪလဂၩ ထီးအဂူၭဖိၫ့ ဖိး လီၫ. တၭ ဆၧၥံၫဖျဲၪ အီၪထီဝ့ၫ လၧၦအံၫစရ့လၭဖိၪ အကျၩလီၫ. 9 တၭ ၦလၧအၥံၫ လၧဆၧၥံၫဖျဲၪ အဖၧၩ့နီၪ မွဲ ၦၡၩနံၫလၬလံထီၫ့လီၫ. 10 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 11 ၦလုဆၧ စအၫရၧၫ့ အဖိၪခွၫ စအံၫလအ့ဇၧၫ အဖိၪခွၫ စဖံနအၭ လဂၩနီၪ, ထီးအၥၭဆီၪ့ လၧယဂး လၧအဝ့ၫၥံၪ အကျၩတၭ, ဒုၭကၠၪခွံၬ ယၥၭထၪ့ လၧၦအံၫစရ့လၭဖိၪ အအီၪတၭ, ယမၩလူၬခွံၬ ၦအံၫစရ့လၭဖိၪ လၧယၥၭကဲၪ့အဖၧၩ့အ့ၬ. 12 မၩအၥၭဘဲၫနီၪတၭ, စံၭ, ယိခွါ, ယဖ့ၪလၫ့ အဝ့ၫ လၧယဆၧအုၩ့လၩ့ ဘၪဆဲၫ့ လၧဆၧမၩဘၪလိၬအိၭလိၬလီၫ. 13 တၭ အဝ့ၫဒၪ ဒဲအချံၫအၥၪ လၧအလးခဲၫ့နီၪ မိန့ဘၪဝ့ၫ ဆၧအုၩ့လၩ့ ဘၪဆဲၫ့ လၧၦလုဆၧ အဆိၩအကၠၪလီၫ. အဂဲးဘဲၫယီၩ မွဲအၥၭဆီၪ့ လၧယွၩလခီၫတၭ, မၩ ဆၧဖီၩ့ဖျ့ၭ လၧၦအံၫစရ့လၭဖိၪ အဂးလီၫ. 14 တၭ ၦအံၫစရ့လၭဖိၪ လၧအဘၪ ဆၧမၩၥံၫဝ့ၫ လၧၦမံဒအၫ့မုၪလဂၩ အၥိၭနီၪ, မွဲၦဒိၪ လၧစစံမအၧၫ့ဖိၪ အကျၩ စစၫလုၫ အဖိၪခွၫ, အမံၩ့မွဲ စဇံၫ့မရဲၫလီၫ. 15 တၭ ၦမံဒအၫ့မုၪ လၧအဘၪ ဆၧမၩၥံၫဝ့ၫလဂၩနီၪ အမံၩ့မွဲ နးကိဇဘံၫ စဇၧၫအဖိၪမုၪလီၫ. အဝ့ၫနီၪ မွဲၦခမျၧးအခိၪ လၧမံဒအၫ့ အဖၧၩ့လီၫ. 16 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 17 မၩခိမၩဝီၩ ၦမံဒအၫ့ဖိၪတၭ ကျီၪ့ခွံၬ အဝ့ၫၥံၪဆံၭ. 18 အဂဲးဘဲၫယီၩ အဝ့ၫၥံၪ မၩခိမၩဝီၩ နၥံၪ လၧအမၩအၧၩ့ ဆၧလၧအအၪ့လွ့ၫန့ နၥံၪ လၧဆၧဘၪဆဲၫ့ လၧပံအီၫ, ဒဲဆၧဘၪဆဲၫ့ လၧမံဒအၫ့မုၪ အၦဒိၪ အဖိၪမုၪ နးကိဇဘံၫ, အဝ့ၫၥံၪ အထၧၫ့ဖုဝဲမုၪ လၧအဘၪ ဆၧမၩၥံၫဝ့ၫ လၧဆၧၥံၫဖျဲၪ အမုနံၩလဖၪ လၧပံအီၫ အကၠီၩ့လီၫ.

၄ မိစ့ၭ Numbers 26

1 လၧဆၧၥံၫဖျဲၪ အလးခဲၫ့နီၪ ဆၧမၩအၥၭ လၧယဟိဝၩ ချဲၩ့ဆၧ လၧစမိစ့ၭ, ဒဲၦလုဆၧ စအၫရၧၫ့ အဖိၪခွၫ စအံၫလအ့ဇၧၫ လဂၩတၭ, စံၭဝ့ၫဒၪ, 2 ဝံထၪ့နၬထၪ့ ၦအံၫစရ့လၭဖိၪ အဆၧအီၪကီၪ့ ထီးအလူၬ လၧအၥၭၡါ အနံၪ့နံၫဆံၫ, ဒဲနံၫဆံၫ အဖၫ့ခိၪနီၪ ဘဲၫအဖါလဖၪ အဂံၪ့ အၥိၭ, ကယဲ ၦလ့ၩဒုၭၥုၭၥ့ၪ လၧအံၫစရ့လၭ အဖၧၩ့ နီၪဆံၭ. 3 စမိစ့ၭ ဒဲစအံၫလအ့ဇၧၫ ၦလုဆၧလဂၩနီၪ ချဲၩ့ထၪ့ လၧအဝ့ၫၥံၪ လၧမိအၭ အဆၧပျၩ့ဖၧၩ့ လၧယီၫဒၫ့အနဲၩ့ ဆဲၫဎၩ့ လၧယ့ၫရခိၫတၭ, စံၭဝ့ၫဒၪ, 4 ၦလၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, ဘဲၫယဟိဝၩ မၪလူၬ စမိစ့ၭ, ဒဲၦအံၫစရ့လၭဖိၪ အၥိၭ လၧအစဲၪ့ထၪ့ခွံၬ လၧခးအံဇံၭနီၪလီၫ. 5 စရုဘံၫ့အံၫစရ့လၭ အဖိၪဝဲၡါယီၩ; လၧစရုဘံၫ့ အဖိၪခွၫမွဲ စဟၫနီၭ, ၦဟၫနီၭ အဂံၪ့ဖိၪလဒီၪ့; လၧစပၫလုၫ နီၪ, ၦပၫလုၫ အဂံၪ့ဖိၪလဒီၪ့, 6 လၧစဟ့ဇရၧၫ့နီၪ, ၦဟ့ဇရၧၫ့ အဂံၪ့ဖိၪလဒီၪ့; လၧစကၫမဲၫနီၪ, ၦကၫမဲၫ အဂံၪ့ဖိၪလဒီၪ့လီၫ. 7 အနီၪမွဲ ၦရုဘံၫ့ဖိၪ အဂံၪ့ဒီၪ့လဖၪ, ဒဲၦလၧအဘၪ ဆၧဝံထၪ့နၬထၪ့ လၧအကျၩနီၪ မွဲၦလံလၬၥၧၫ့ထီၫ့ နွ့ၫယၩၥၧၫ့ဆံၫလီၫ. 8 တၭ စပၫလုၫ အဖိၪခွၫၥံၪမွဲ စအံၫလဲအၭ, 9 ဒဲစအံၫလဲအၭ အဖိၪခွၫၥံၪနီၪမွဲ စန့ၫမၠုၫအ့လၭ ဒဲစဒၫၥၫ့, ဒဲစအဘဲရၫ့လီၫ. အဝ့ၫနီၪ စဒၫၥၫ့, ဒဲစအဘဲရၫ့ လၧအမံၩ့ဂၧၫ့ထၪ့ၥၩလၩ့ လၧဆၧအီၪကီၪ့အကျၩ လၧအထၪ့ အဲၪ့လိၬဆိၭချဲၩ့လိၬ လၧစမိစ့ၭ, ဒဲစအၫရၧၫ့ လၧစကိရၫ အဆၧအီၪကီၪ့အကျၩ, အဆၧၫ့အထီ ထီးအထၪ့ အဲၪ့လိၬဆိၭချဲၩ့လိၬ လၧယဟိဝၩ လီၫ. 10 တၭ ထီးဆၧအီၪကီၪ့လဒီၪ့နီၪ ၥံၫ, ထီးမ့ၪအၪ့ခွံၬ ၦၡၩနံၫယၩယဲဆံၫတၭ, ဂၪ့ခိၪ အၩ့ထၪ့ အနိၭ ဒဲအၪ့ယုလၩ့ခွံၬဝ့ၫ ဒဲစကိရၫတၭ, ကဲၪထၪ့ဝ့ၫ လၧဆၧမၩနဲၪ့လီၫ. 11 မွဲလါနၫ့ စကိရၫ အဖိၪလဖၪ ၥံၫဝ့ၫအ့ၬ. 12 စစံမအၧၫ့ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ; လၧစန့ၫမၠုၫအ့လၭနီၪ, ၦန့ၫမၠုၫအ့လၭ အဂံၪ့ဖိၪလဒီၪ့, လၧစယၫမံၫ့နီၪ, ၦယၫမံၫ့ အဂံၪ့ဖိၪလဒီၪ့; လၧစယၫကံၫ့နီၪ ၦယၫကံၫ့ အဂံၪ့ဖိၪလဒီၪ့; 13 လၧစဇံၫရၫနီၪ, ၦဇံၫရၫ အဂံၪ့ဖိၪလဒီၪ့, လၧစၡၫအၧလၭ နီၪ, ၦၡၫအၧလၭ အဂံၪ့ဖိၪလဒီၪ့လီၫ. 14 အနီၪမွဲ ၦစံမအၧၫ့ဖိၪ အဂံၪ့ဒီၪ့လဖၪလီၫ. ၦနံၫလၬနံၫထီၫ့ နံၫယၩ အီၪဝ့ၫလီၫ. 15 စဂၭ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ, လၧစဇံဖၧၫ့ဖိၪနီၪ, ၦဇံဖၧၫ့ အဂံၪ့ဖိၪလဒီၪ့; လၧစဟၭဂဲၫနီၪ, ၦဟၭဂဲၫ အဂံၪ့ဖိၪလဒီၪ့; လၧစရှုနဲၫနီၪ, ၦရှုနဲၫ အဂံၪ့ဖိၪလဒီၪ့; 16 လၧစအီၭဇနဲၫနီၪ, ၦအီၭဇနဲၫ အဂံၪ့ဖိၪလဒီၪ့; လၧစအံရဲၫနီၪ, ၦအံရဲၫ အဂံၪ့ဖိၪလဒီၪ့; 17 လၧစအရိဒံၫနီၪ, ၦအရိဒံၫ အဂံၪ့ဖိၪလဒီၪ့; လၧစအရံလဲၫနီၪ, ၦအရံလဲၫ အဂံၪ့ဖိၪလဒီၪ့လီၫ; 18 အနီၪမွဲ စဂၭ အဖိၪခွၫၥံၪ အဂံၪ့ဒီၪ့လဖၪ, ဘဲၫၦလၧအဘၪ ဆၧဝံထၪ့နၬထၪ့ဝ့ၫ အၥိၭနီၪ, ၦလံလၬ ယဲယၩလီၫ. 19 စယုဒၫ အဖိၪခွၫၥံၪ မွဲစအံရၫ ဒဲစအိနၫ့နီၪလီၫ. တၭ စအံရၫ ဒဲစအိနၫ့နီၪ ၥံၫဝ့ၫ လၧခးကၫနအၫ့ အဖၧၩ့လီၫ. 20 တၭ စယုဒၫ အဖိၪခွၫလဖၪ, ဘဲၫအဂံၪ့ဒီၪ့လဖၪ အၥိၭနီၪ ; လၧစၡံလၫနီၪ, ၦၡံလၫ အဂံၪ့ဖိၪလဒီၪ့, လၧစဖၫရ့ၭနီၪ, ၦဖၫရ့ၭ အဂံၪ့ဖိၪလဒီၪ့; လၧစဇံရၫနီၪ ၦဇံရၫ အဂံၪ့ဖိၪလဒီၪ့; 21 တၭ စဖၫရ့ၭ အဖိၪခွၫလဖၪမွဲ လၧစဟ့ဇရၧၫ့နီၪ, ၦဟ့ဇရၧၫ့ အဂံၪ့ဖိၪလဒီၪ့; လၧဟၫမလၭနီၪ ၦဟၫမလၭ အဂံၪ့ဖိၪလဒီၪ့လီၫ. 22 အနီၪမွဲ စယုဒၫ အဂံၪ့ဒီၪ့လဖၪ, ဘဲၫၦလၧအဘၪ ဆၧဝံထၪ့နၬထၪ့ဝ့ၫ အၥိၭနီၪ, ၦနွ့ၫလၬဎူၫထီၫ့ ယဲယၩလီၫ. 23 စအံစခၫ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ, လၧစတိလၫနီၪ, ၦတိလၫ အဂံၪ့ဖိၪလဒီၪ့; လၧစဖုအၫနီၪ ၦဖုအၫ အဂံၪ့ဖိၪလဒီၪ့; 24 လၧစယၫၡၧၭ နီၪ, ၦယၫၡၧၭ အဂံၪ့ဖိၪလဒီၪ့; လၧစၡံၭမရၧၫ့နီၪ, ၦၡံၭမရၧၫ့ အဂံၪ့ဖိၪလဒီၪ့လီၫ. 25 အနီၪမွဲ စအံၫစခၫ အဂံၪ့ဒီၪ့လဖၪ ဘဲၫၦလၧအဘၪ ဆၧဝံထၬနၬထၪ့ဝ့ၫ အၥိၭနီၪ ၦဎူၫလၬလံထီၫ့ ၥၧၫ့ယၩလီၫ. 26 စဇ့ၭဘလၧၫ့ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ; လၧစစံရ့ၭနီၪ ၦစံရ့ၭ အဂံၪ့ဖိၪလဒီၪ့; လၧစအံလၧၫ့နီၪ, ၦအံလၧၫ့ အဂံၪ့ဖိၪလဒီၪ့; လၧစယၫလံလၭနီၪ, ၦယၫလံလၭ အဂံၪ့ဖိၪလဒီၪ့လီၫ. 27 အနီၪမွဲ စဇ့ၭဘလၧၫ့ အဖိၪၥံၪ အဂံၪ့ဒီၪ့လဖၪ ဘဲၫၦလၧအဘၪ ဆၧဝံထၪ့နၬထၪ့ဝ့ၫ အၥိၭနီၪ ၦဎူၫလၬ ယဲယၩလီၫ. 28 တၭ စယိၥၭ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ, မွဲစမနၭစ့ၫ ဒဲစအံဖြံၫ့လီၫ. 29 စမနၭစ့ၫ အဖိၪခွၫလဖၪနီၪ, လၧစမၫခဲၫနီၪ, ၦမၫခဲၫ အဂံၪ့ဖိၪလဒီၪ့; တၭ စမၫခဲၫနီၪ ထၪ့ဖိၪ စဂံလအၭ, လၧစဂံလအၭနီၪ, ၦဂံလအၭ အဂံၪ့ဖိၪလဒီၪ့; 30 အနီၪ စဂံလအၭ အဖိၪခွၫ, လၧစဇံစၧၫနီၪ, ၦဇံစၧၫ အဂံၪ့ဖိၪလဒီၪ့; လၧစဟံလ့ၭ နီၪ, ၦဟံလ့ၭ အဂံၪ့ဖိၪလဒီၪ့; 31 တၭ လၧစအၫစြံၫအံလၭ နီၪ, ၦအၫစြံၫအံလၭ အဂံၪ့ဖိၪလဒီၪ့; တၭ လၧစၡ့ကံၫ့ နီၪ, ၦရှ့ကံၫ့ အဂံၪ့ဖိၪလဒီၪ့; 32 တၭ လၧစၡမဲဒၫနီၪ ၦၡမဲဒၫ အဂံၪ့ဖိၪလဒီၪ့; တၭ လၧစဟံဖၧၫနီၪ, ၦဟံဖၧၫ အဂံၪ့ဖိၪလဒီၪ့လီၫ. 33 တၭ စဟံဖၧၫ အဖိၪခွၫ စဇံၫလိဖဟၭနီၪ အဖိၪခွၫ အီၪအ့ၬ; အ့ၪမွဲ အဖိၪမုၪၥံၪ အီၪတၭ, စဇံၫလိဖဟၭ အဖိၪမုၪ အမံၩ့နီၪမွဲ နးမၫလၫ, ဒဲနးနိအၫ, ဒဲနးဟီၭလၫ, ဒဲနးမံလကၫ, ဒဲနးတၧဇၫလီၫ. 34 အနီၪမွဲ စမနၭစ့ၫ အဂံၪ့ဒီၪ့လဖၪတၭ, ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ မွဲၦယဲလၬနံၫထီၫ့ နွ့ၫယၩလီၫ. 35 အယီၩမွဲ စအံဖြံၫ့ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ; လၧစရှု၁လၫနီၪ ၦရှု၁လၫ အဂံၪ့ဖိၪလဒီၪ့, လၧစဘံခၧၫနီၪ, ၦဘံခၧၫ အဂံၪ့ဖိၪလဒီၪ့; လၧစတၫဟၫ့နီၪ, ၦတၫဟၫ့ အဂံၪ့ဖိၪလဒီၪ့လီၫ. 36 အယီၩမွဲ စရှု၁လၫ အဖိၪခွၫလဖၪ, လၧစအံရၫ့နီၪ, ၦအံရၫ့ အဂံၪ့ဖိၪလဒီၪ့နီၪလီၫ. 37 အနီၪမွဲ စအံဖြံၫ့ အဖိၪခွၫၥံၪ အဂံၪ့ဒီၪ့လဖၪ, ဘဲၫၦလၧအဘၪ ဆၧဝံထၪ့နၬထၪ့ဝ့ၫ လၧအကျၩ အၥိၭနီၪ, ၦၥၧၫ့လၬနံၫထီၫ့ ယဲယၩလီၫ. ၦလဖၪနီၪ မွဲစယိၥၭ အဖိၪခွၫ ဘဲၫအဂံၪ့ဒီၪ့လဖၪ အၥိၭနီၪလီၫ. 38 စဘံၪ့ယမံၫ့ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ, လၧစဘံလၫနီၪ, ၦဘံလၫ အဂံၪ့ဖိၪလဒီၪ့; လၧစအၭၡဘ့လၭနီၪ, ၦအၭၡဘ့လၭ အဂံၪ့ဖိၪလဒီၪ့; လၧစအဟဲရၫ့နီၪ, ၦအဟဲရၫ့ အဂံၪ့ဖိၪလဒီၪ့; 39 လၧစရှုဖၫ့နီၪ, ၦရှုဖၫ့ အဂံၪ့ဖိၪလဒီၪ့; လၧစဟုဖၫ့နီၪ, ၦဟုဖၫ့ အဂံၪ့ဖိၪလဒီၪ့လီၫ. 40 တၭ စဘံလၫ အဖိၪခွၫနီၪ, မွဲစအၫဒၭ ဒဲစနၫအမၫ့လီၫ. လၧစအၫဒၭနီၪ, ၦအၫဒၭ အဂံၪ့ဖိၪလဒီၪ့, လၧစနၫအမၫ့နီၪ ၦနၫအမၫ့ အဂံၪ့ဖိၪလဒီၪ့, 41 အနီၪမွဲ စဘံၪ့ယမံၫ့ အဖိၪခွၫလဖၪ, ဘဲၫအဂံၪ့ဒီၪ့လဖၪ အၥိၭနီၪ, တၭ ၦလၧအဘၪ ဆၧဝံထၪ့နၬထၪ့ လၧအကျၩနီၪ မွဲၦလံလၬယဲထီၫ့ ဎူၫယၩလီၫ. 42 အယီၩမွဲ စဒၫ့ အဖိၪခွၫလဖၪ ဘဲၫအဝ့ၫ အဂံၪ့ဒီၪ့လဖၪ အၥိၭနီၪ, လၧစရှုဟၫ့နီၪ, ၦရှုဟၫ့ အဂံၪ့ဖိၪလဒီၪ့လီၫ. အနီၪမွဲ စဒၫ့ အဒီၪ့, ဘဲၫအဂံၪ့ဒီၪ့လဖၪ အၥိၭနီၪလီၫ. 43 ၦရှုဟၫ့ဖိၪ အဂံၪ့ဒီၪ့လဖၪ ထီးအလူၬ, ဘဲၫၦလၧအဘၪ ဆၧဝံထၪ့နၬထၪ့ဝ့ၫ အၥိၭနီၪ, မွဲၦဎူၫလၬလံထီၫ့ လံယၩ လီၫ. 44 စအၭၡၧၫ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ, လၧစယံမနၫနီၪ, ၦယံမနၫ အဂံၪ့ဖိၪလဒီၪ့, လၧစယ့ၭရှုၫအဲၫနီၪ, ၦယ့ၭရှုၫအဲၫ အဂံၪ့ဖိၪလဒီၪ့; လၧစဘရဲအၫနီၪ, ၦဘရဲအၫ အဂံၪ့ဖိၪလဒီၪ့လီၫ. 45 လၧစဘရဲအၫ အဖိၪခွၫလဖၪနီၪ, လၧစဟံဘၧၫနီၪ, ၦဟံဘၧၫ အဂံၪ့ဖိၪလဒီၪ့ လၧစမၫလခံၫအ့လၭ အဂံၪ့ဖိၪလဒီၪ့လီၫ. 46 တၭ စအၭၡၧၫ အဖိၪမုၪ အမံၩ့ မွဲ နးစၫရၫလီၫ. 47 အနီၪမွဲ စအၭၡၧၫ အဖိၪခွၫလဖၪ အဂံၪ့ဒီၪ့လဖၪ, ဘဲၫအဘၪ ဆၧဝံထၪ့နၬထၪ့ဝ့ၫ အၥိၭနီၪ, မွဲၦယဲလၬၥၧၫ့ထီၫ့ လံယၩလီၫ. 48 စနၭ၁လဲၫ အဖိၪခွၫလဖၪ ဘဲၫအဝ့ၫၥံၪ အဂံၪ့ဒီၪ့လဖၪ အၥိၭနီၪ; လၧစယၫဇအ့လၭနီၪ, ၦယၫဇအ့လၭ အဂံၪ့ဖိၪလဒီၪ့; လၧစဂုနဲၫနီၪ, ၦဂုနဲၫ အဂံၪ့ဖိၪလဒီၪ့; 49 လၧစယ့ဇၧၫနီၪ, ၦယ့ဇၧၫ အဂံၪ့ဖိၪလဒီၪ့; လၧစၡံလံၫ့ နီၪ, ၦၡံလံၫ့ အဂံၪ့ဖိၪလဒီၪ့လီၫ. 50 အနီၪမွဲ စနၭ၁လဲၫ အဂံၪ့ဒီၪ့လဖၪ, ဘဲၫအဂံၪ့ဒီၪ့လဖၪ အၥိၭနီၪတၭ ၦလၧအဘၪ ဆၧဝံထၪ့နၬထၪ့ဝ့ၫ မွဲၦလံလၬယဲထီၫ့ လံယၩလီၫ. 51 ၦလၧအဘၪ ဆၧဝံထၪ့နၬထၪ့ဝ့ၫ လၧၦအံၫစရ့လၭဖိၪ အကျၩနီၪ, မွဲၦဎူၫကုၬလထီၫ့ နွ့ၫယၩၥၧၫ့ဆံၫလီၫ. 52 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 53 ခးလဘံၪ့နီၪ မိဘၪ ဆၧနၩ့ဖၭဝ့ၫ လၧၦလဖၪနီၪ အဆၧန့ၥၫ အဂး, ဘဲၫအမံၩ့ အဆၧဝံထၪ့နၬထၪ့ဝ့ၫ အၥိၭနီၪလီၫ. 54 လၧၦအၪဂၩနီၪ နမိဘၪဖ့ၪလၫ့ ဆၧန့ၥၫ လၧအအၪ, ဒဲလၧၦအၡၩနီၪ နမိဘၪဖ့ၪလၫ့ ဆၧန့ၥၫ လၧအၡၩ လဆံၭလီၫ. ဘဲၫၦဘၪ ဆၧဝံထၪ့နၬထၪ့ဝ့ၫလဖၪ အဆၧဝံထၪ့နၬထၪ့ အၥိၭနီၪ, မိဘၪ ဆၧဖ့ၪလၫ့ဝ့ၫ လၧအဆၧန့ၥၫ ဆုၬဆုၬ ဘဲၫနီၪအၥိၭလီၫ. 55 မွဲလါနၫ့ ခးနီၪ မိဘၪ ဆၧအၪ့နၩ့ဖၭဝ့ၫ လၧအဖၭဆၧ နီၪလီၫ. ဘဲၫအဖါ အဒီၪ့လဖၪ အမံၩ့အၥိၭနီၪ မိန့ၥၫဆၧလီၫ. 56 ဘဲၫဆၧဖၭဝ့ၫ အၥိၭနီၪ, အဆၧန့ၥၫ မိဘၪ ဆၧအၪ့နၩ့ဖၭ လၧအၪဂၩ အဆၧၫ့ ဘဲၫလၧၡၩဂၩ အဆၧၫ့ အၥိၭနီၪလီၫ. 57 တၭ အယီၩမွဲ ၦလၧအဘၪ ဆၧဝံထၪ့နၬထၪ့ဝ့ၫ လၧၦလံဝဲၫဖိၪ အကျၩ, ဘဲၫအဂံၪ့ဒီၪ့လဖၪ အၥိၭနီၪ, လၧစဂၧၡၧၫ့, ၦဂၧၡၧၫ့ အဂံၪ့ဖိၪလဒီၪ့; လၧစကိဟၭနီၪ, ၦကိဟၭ အဂံၪ့ဖိၪလဒီၪ့, လၧစမရၫရဲၫနီၪ, ၦမရၫရဲၫ အဂံၪ့ဖိၪလဒီၪ့လီၫ. 58 အယီၩမွဲ ၦလံဝဲၫဖိၪ အဂံၪ့ဒီၪ့လဖၪ; ၦလံဘနဲၫ အဂံၪ့ဖိၪလဒီၪ့, ၦဟံဘြၧၫ့ အဂံၪ့ဖိၪလဒီၪ့, ၦမၫလံၫ အဂံၪ့ဖိၪလဒီၪ့, ၦမုၡဲၫ အဂံၪ့ဖိၪလဒီၪ့, ၦကိရၫ အဂံၪ့ဖိၪလဒီၪ့လီၫ. 59 တၭ စကိဟၭနီၪ ထၪ့ဖိၪ စအၫမရၫ့လီၫ. တၭ စအၫမရၫ့ အမၫ အမံၩ့ မွဲနးယီၭကဘ့ၭ, စလံဝဲၫ အဖိၪမုၪ လၧဆၧအီၪဖျဲၪဝ့ၫ လၧစလံဝဲၫ အဂး လၧအံဇံၭ အဖၧၩ့လီၫ. တၭ လၧစအၫမရၫ့ အဂးနီၪ မွဲအအီၪဖျဲၪန့ စအၫရၧၫ့, ဒဲစမိစ့ၭ, ဒဲအထၧၫ့ဖုဝဲမုၪ နးမံရအၫ့လီၫ. 60 တၭ လၧစအၫရၧၫ့ အဂးနီၪ, ဆၧအီၪဖျဲၪန့ဝ့ၫ စနၫဒၭ ဒဲစအဘဲဟုၫ, ဒဲစအံၫလအ့ဇၧၫ, ဒဲစအံ၁မၫလီၫ. 61 တၭ စနၫဒၭ ဒဲစအဘဲဟုၫ, ထီးအမၩဘိၪ့ မ့ၪလၩ့မဲၩဒၪဆၧ လၧယဟိဝၩ အမ့ၬယၫတၭ, ၥံၫဝ့ၫလီၫ. 62 တၭ ၦလၧအဘၪ ဆၧဝံထၪ့နၬထၪ့ဝ့ၫ လၧအကျၩနီၪ, မွဲၦနံၫလၬၥၧၫ့ထီၫ့လီၫ. ၦထီးအလူၬနီၪ, မွဲၦခွၫ လၧအအီၪ လၩလဘံၪ့, ဒဲလၩလဘံၪ့ အဖၫ့ခိၪလီၫ. အဂဲးဘဲၫယီၩ မွဲအဘၪ ဆၧဝံထၪ့နၬထၪ့ဝ့ၫ လၧအံၫစရ့လၭဖိၪအကျၩအ့ၬ. အဂဲးဘဲၫယီၩ ဆၧဖ့ၪလၫ့ဝ့ၫ လၧဆၧန့ၥၫ လၧၦအံၫစရ့လၭဖိၪ အကျၩ နးမံၩ့အ့ၬ. 63 ၦလဖၪနီၪမွဲ ၦလၧအဘၪ ဆၧဝံထၪ့နၬထၪ့ဝ့ၫ လၧစမိစ့ၭ, ဒဲၦလုဆၧ စအံၫလအ့ဇၧၫ, လၧအဝံထၪ့နၬထၪ့ ၦအံၫစရ့လၭဖိၪ လၧမိအၭ အဆၧပျၩ့ဖၧၩ့ လၧထံၫယီၫဒၫ့ အနဲၩ့ ဆဲၫဎၩ့ လၧယ့ၫရခိၫလီၫ. 64 မွဲလါနၫ့ လၧၦလၧစမိစ့ၭ, ဒဲၦလုဆၧလဂၩ စအၫရၧၫ့ ဝံထၪ့နၬထၪ့ဝ့ၫ အကျၩနီၪ, ၦလၧအဝံထၪ့ဝ့ၫ လၧၦအံၫစရ့လၭဖိၪ အကျၩ ထီးၡါမုနၧၫ့ဖၫ စဲနၫနီၪ အီၪ နးဂၩအ့ၬ. 65 အဂဲးဘဲၫယီၩ ယဟိဝၩ စံၭယူၭ ဆၧလၧအဂဲးနီၪ အဝ့ၫၥံၪ မိၥံၫတၡါ လၧၡါမုနၧၫ့ဖၫလီၫ. တၭ အီၪလၩ့ထးဘၪ နးဂၩအ့ၬ. အီၪလၩ့ထးန့ၫ စယဖၧၫနံၫ အဖိၪခွၫ စကၫလ့ၭ, ဒဲစနိၫ့ အဖိၪခွၫ စယီရှုၫအ့ၫလီၫ.

1 တၭ စမနၭစ့ၫ အဖိၪခွၫ, စမၫခၧၫ အဖိၪခွၫ, စဂံလအၭ အဖိၪခွၫ, စဟ့ဖၧၫ အဖိၪခွၫ, စဇံၫလိဖဟၭ အဖိၪမုၪလဖၪ အီၪလၧစယိၥၭ အဖိၪခွၫ စမနၭစ့ၫ အဂံၪ့ဒီၪ့လဖၪ အကျၩနီၪ, ဂဲၫဝ့ၫလီၫ. အယီၩမွဲ အဖိၪမုၪလဖၪ အမံၩ့, နးမၫလၫ, နးနိလၫ, ဒဲနးဟီၭလၫ, ဒဲနးမံလကၫ, ဒဲနးတၧဇၫလီၫ. 2 တၭ အဝ့ၫၥံၪ ဆၧၫ့ထုၪ့ဝ့ၫ လၧစမိစ့ၭ အမ့ၬယၫ, ဒဲလၧၦလုဆၧလဂၩ စအံၫလအ့ဇၧၫ အမ့ၬယၫ, ဒဲလၧၦဒိၪလဖၪ, ဒဲဆၧအီၪကီၪ့ ထီးအလူၬ အမ့ၬယၫ ထီးဆၧအီၪကီၪ့ အတဲၩဆံၫ့ဎံၪ အတရၫ့နီၪတၭ, စံၭဝ့ၫဒၪ, 3 ပဖါလဂၩနီၪ ၥံၫဝ့ၫ လၧၡါမုနၧၫ့ဖၫတၭ, အီၪ လၧၦလၧအအီၪကိၩ့အီၪကီၪ့ ထၫ့ဒုၪဒၩဘၪ ယဟိဝၩ@@ အကျၩ လၧကိရၫ အဆၧအီၪကီၪ့ အဖၧၩ့အ့ၬ; မွဲအၥံၫဝ့ၫ လၧအဆၧဒဲၩဘၭဒၪဝ့ၫ အဖၧၩ့တၭ, အဖိၪခွၫၥံၪ အီၪအ့ၬ; 4 မွဲပဖါ အဖိၪခွၫ လအီၪဘၪ အကၠီၩ့တၭ, အမံၩ့ မိဘၪ ဆၧထူၭခွံၬဝ့ၫ လၧအၦၡၩဒီၪ့ဖိၪ အကျၩနီၪ မွဲဘၪလဲၪ. ဖ့ၪလၫ့ပၧၩ လၧဆၧန့ၥၫ လၧပထၧၫ့ဖုဝဲ အကျၩနီၪဆံၭ. 5 တၭ စမိစ့ၭ ဒုၭဂဲၫ အဝ့ၫၥံၪ အမူၭနီၪ လၧယဟိဝၩ အမ့ၬယၫလီၫ. 6 ယဟိဝၩ ချဲၩ့ဆၧ လၧစမိစ့ၭ တၭ စံၭဝ့ၫဒၪ, 7 စဇံၫလိဖဟၭ အဖိၪမုၪလဖၪနီၪ ချဲၩ့ဆၧ တီၩတီၩလီၫ. နမိဘၪဖ့ၪလၫ့ အဝ့ၫၥံၪ လၧဆၧန့ၥၫ လၧအဖါ အထၧၫ့ဖုဝဲ အကျၩနီၪ တၡါတၭ, နမိဘၪဒုၭန့ဘၪ အဝ့ၫၥံၪ လၧအဖါ အဆၧန့ၥၫနီၪလီၫ. 8 တၭ နဘၪချဲၩ့ဆၧ လၧၦအံၫစရ့လၭဖိၪတၭ, စံၭ, ၦလဂၩဂၩ အ့ၪၥံၫ ထီးအဖိၪခွၫ လအီၪဘၪနီၪ, နၥံၪ ဘၪဒုၭန့ၥၫ လၧအဖိၪမုၪ လီၫ. 9 တၭ အဖိၪမုၪ အ့ၪလအီၪဘၪနီၪ ထီးနီၪလဖၧၫ့ နၥံၪ ဘၪဖ့ၪလၫ့ အဆၧန့ၥၫနီၪ လၧအထၧၫ့ဖုဝဲလီၫ. 10 အထၧၫ့ဖုဝဲ အ့ၪလအီၪဘၪတၭ, နၥံၪ ဘၪဖ့ၪလၫ့ အဆၧန့ၥၫနီၪ လၧအဖါ အထၧၫ့ဖုဝဲလီၫ. 11 တၭ အဖါ အထၧၫ့ဖုဝဲ အ့ၪလအီၪဘၪနီၪ နၥံၪ ဘၪဖ့ၪလၫ့ အဆၧန့ၥၫ လၧအဘူၭအထံး လၧအဘူၭထုၬ လၧအဂံၪ့ဒီၪ့ဖိၪ အကျၩတၭ, အဝ့ၫဒၪ မိန့ၥၫဝ့ၫလီၫ. တၭ အနီၪ မိကဲၪထၪ့ ဆၧစ့ၩရၫ့ အ၁နိၫ လၧၦအံၫစရ့လၭဖိၪ အဂး ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 12 တၭ ယဟိဝၩ စံၭစမိစ့ၭ, လ့ၩထၪ့ လၧခိၪလီၩ့ အၭဘရံၫ့နီၪ ဒဲယိဘၪ ခးလဘံၪ့ လၧယဖ့ၪလၫ့ ၦအံၫစရ့လၭဖိၪနီၪဆံၭ. 13 ထီးန အ့ၪဒၪဘၪ ဂီၩ့တၭ, နမိဘၪ ဆၧအီၪက့ၪကီၪ့နၧၩ လၧနၡၩခမျၧး, ဘဲၫနထၧၫ့ဖုဝဲ စအၫရၧၫ့ ဘၪ ဆၧအီၪက့ၪကီၪ့ဝ့ၫ အၥိၭနီၪလီၫ. 14 အဂဲးဘဲၫယီၩ နၥံၪ ပိၩ့ထၪ့ ယဆၧမၪလူၬ လၧၡါမုနၧၫ့ဖၫ ဇံၫ့ အဖၧၩ့ လၧဆၧအီၪကီၪ့ အတုၩ့ထၪ့တုၩ့လၩ့ အဖၧၩ့ ထီးနၥံၪ အီၪက့ၪဆံၫ့ဎံၪယၧၩ အလးအီၪ လၧအဝ့ၫၥံၪ အမ့ၬယၫ ထီးထံၫနဲၩ့နီၪလီၫ. အဝ့ၫနီၪမွဲ မ့ရဘၫ အထံၫ လၧကၫဒ့ၭ အဖၧၩ့ လၧၡါမုနၧၫ့ဖၫ ဇံၫ့လီၫ. 15 စမိစ့ၭ ချဲၩ့ဆၧ လၧယဟိဝၩတၭ, စံၭဝ့ၫဒၪ, 16 မွဲယဟိဝၩ, ဆၧယၪအၥၭ ထီးအလူၬ အယွၩနီၪ အီၪက့ၪ ၦလဂၩ လၧဆၧအီၪကီၪ့ အဖၫ့ခိၪဆံၭ. 17 ၦလၧအမိလ့ၩထၪ့ လၧအဝ့ၫၥံၪ အမ့ၬယၫ, ဒဲလၧအမိဂဲၫနုၬ လၧအဝ့ၫၥံၪ အမ့ၬယၫ, ဒဲလၧအမိဒုၭလ့ၩထၪ့ အဝ့ၫၥံၪ, ဒဲလၧအမိဒုၭနုၬ အဝ့ၫၥံၪနီၪဆံၭ; အဂဲးဘဲၫယီၩ ဘဲၫၥိၭ ယဟိဝၩ အဆၧအီၪကီၪ့ ထီးမၩအၥၭ ဘဲၫ ၥိၪ လၧၦယိဝ့ၫ လအီၪဘၪ အၥိၭနီၪ လဂ့ၩ. 18 တၭ ယဟိဝၩ စံၭစမိစ့ၭ, မၩန့ စနိၫ့ အဖိၪခွၫ စယီရှုၫအ့ၫ ၦလၧၥၭနီၪ အီၪလၧအဖၧၩ့တၭ, အီၪက့ၪ နစူၪ လၧအလီၩ့, 19 တၭ အီၪက့ၪ အဝ့ၫ လၧၦလုဆၧ စအံၫလအ့ဇၧၫ လဂၩ အမ့ၬယၫ, ဒဲလၧဆၧအီၪကီၪ့ ထီးအလူၬ အမ့ၬယၫတၭ, မၪလူၬဝ့ၫ လၧအဝ့ၫၥံၪ အမ့ၬယၫနီၪဆံၭ. 20 တၭ နဘၪအီၪက့ၪ နလၩနဖၩ့ လၧအလီၩ့, ဘဲၫၥိၭ ၦအံၫစရ့လၭဖိၪ အဆၧအီၪကီၪ့ ထီးအလူၬ မိခိၭနၪဝ့ၫလီၫ. 21 တၭ အဝ့ၫဒၪ မိဘၪဆၧၫ့ထုၪ့ လၧၦလုဆၧ စအံၫလအ့ဇၧၫ လဂၩ အမ့ၬယၫ ဘဲၫၥိၭ အဝ့ၫနီၪ မိအၪ့ကံၩ့ဆၧ လၧအဂး ဘဲၫဆၧစ့ၩရၫ့ ဘၪဆဲၫ့ လၧယုရံၫ့ ဒဲၥုၪ့မံၫ့ အၥိၭ, လၧယဟိဝၩ အမ့ၬယၫလီၫ. ထီးအဝ့ၫဒၪအလူ အီၪဝ့ၫနီၪ, အဝ့ၫၥံၪ မိလ့ၩထၪ့, ဒဲထီးအဝ့ၫဒၪအလူ အီၪဝ့ၫနီၪ, မိဘၪဂဲၫနုၬ; အဝ့ၫဒၪ, ဒဲၦအံၫစရ့လၭဖိၪ ထီးအလူၬ အီၪလၧအၥိၭ ၦအီၪကီၪ့ဖိၪ ထီးအလူၬလီၫ. 22 စမိစ့ၭ မၩဝ့ၫ ဘဲၫယဟိဝၩ မၪလူၬဝ့ၫ အၥိၭနီၪတၭ, မၩန့ စယီရှုၫအ့ၫတၭ, အီၪက့ၪဝ့ၫ လၧၦလုဆၧ စအံၫလအ့ဇၧၫ အမ့ၬယၫ, 23 ဒဲလၧဆၧအီၪကီၪ့ ထီးအလူၬ အမ့ၬယၫတၭ, အီၪက့ၪ အစူၪ လၧအလီၩ့တၭ, မၪလူၬဝ့ၫ ဘဲၫ ယဟိဝၩ မၪလူၬဆၧ လၧစမိစ့ၭ အစူၪဖၧၩ့ အၥိၭနီၪလီၫ.

၄ မိစ့ၭ Numbers 28

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မၪလူၬ ၦအံၫစရ့လၭဖိၪတၭ စံၭအဝ့ၫၥံၪ, ယဆၧမၩဘိၪ့ ယဆၧအၪ့ လၧယဆၧလုမ့ၪ အဂး လၧဆၧနၧၫ့မၧၫ့မုၬ လၧယဂးနီၪ, နၥံၪ ဘၪ ထီးလၩ့နၥံၪအၥၭ မၩဘိၪ့ဝ့ၫ လၧအဆၧၫ့အထီဒၪဝ့ၫလီၫ. 3 တၭ နဘၪစံၭ အဝ့ၫၥံၪ, အယီၩမွဲ ဆၧလုမ့ၪ လၧနၥံၪ ဘၪမၩဘိၪ့ ယဟိဝၩနီၪ, ၥိၪလနံၪ့ဖိၪ အလၧၫ့အဎွ့ၩ နံၫဒုၩ, လနံၩဘၪလနံၩ, ဆၧလုမ့ၪ လထံၪဎးဘီၩ့ဎး လီၫ. 4 ၥိၪဖိၪလဒုၩနီၪ နဘၪလုထၪ့ဝ့ၫ လၧဂီၩလခီၫ, ဒဲၥိၪဖိၪ နံၫဒုၩလဒုၩနီၪ နဘၪလုထၪ့ လၧမုဂၪလၩ့လခီၫ, 5 ဒဲကိၪမုၬ လအ့ဖၭ ဆံၫပိၩ့လပိၩ့ လၧဆၧလုမၩဘိၪ့ကိၪမုၬ အဂး, လဲၩဎုၬ လၧၥိၪ ထီးအၥၭ လဟံၫ့ လံပိၩ့လပိၩ့, 6 မွဲဆၧလုမ့ၪ လထံၪဎးဘီၩ့ဎး လၧဆၧစ့ၩရၫ့ လၧခိၪလီၩ့ စဲနၫ အလီၩ့, လၧဆၧနၧၫ့မၧၫ့မုၬ အဂး, ဆၧလုမ့ၪ လၧယဟိဝၩ အဂးလီၫ. 7 တၭ ဆၧလုအီၩနီၪမွဲ ဆၧလဟံၫ့ လံပိၩ့လပိၩ့ လၧၥိၪဖိၪလဒုၩ အဂးလီၫ. လၧဆၧအလးဆံၫ့ဎံၪ အဖၧၩ့နီၪ, နဘၪအၪ့မၧၫ့ ၦၡၩ ဂါလၩ့ စဘံၭထံၫ ဂ့ၩထုၬ ဆၧလုအီၩ, လၧယဟိဝၩ အဂးလီၫ. 8 တၭ ၥိၪ နံၫဒုၩလဒုၩနီၪ နဘၪလုထၪ့ လၧမုဂၪလၩ့နီၪ; ဘဲၫဆၧမၩဘိၪ့ကိၪမုၬ လၧဂီၩလခီၫ အၥိၭ, ဒဲဘဲၫဆၧလုအီၩ အၥိၭနီၪ, နဘၪမၩဘိၪ့ဝ့ၫ, ဆၧလုမ့ၪ ဘၪဆဲၫ့ လၧဆၧနၧၫ့မၧၫ့မုၬ လၧယဟိဝၩ အဂးလီၫ. 9 တၭ လၧမးၥံၫအနံၩနီၪ ၥိၪလနံၪ့ဖိၪ အလၧၫ့အဎွ့ၩ နံၫဒုၩ, ဒဲကိၪမုၬ နံၫအ့စရိၫ လၧဆၧမၩဘိၪ့ကိၪမုၬ အဂး လဲၩဎုၬ လၧၥိၪ, ဒဲအဆၧလုအီၩလီၫ. 10 လၧဆၧလုမ့ၪ လထံၪဎးဘီၩ့ဎး ဒဲအဆၧလုအီၩ အဖၫ့ခိၪနီၪ, အယီၩမွဲ ဆၧလုမ့ၪ ကိၭမးၥံၫအနံၩဒ့ၭ အီၪဝ့ၫလီၫ. 11 တၭ လၧနၥံၪ အလၩအခၪ့ထံၭလဖၪနီၪ နၥံၪ မၩဘိၪ့ ယဟိဝၩ လၧဆၧလုမ့ၪ, ချီဖၫဖိၪ နံၫဒုၩ, ဒဲၥိၪဖၫ လဒုၩ, ဒဲၥိၪ လနံၪ့ဖိၪ အလၧၫ့အဎွ့ၩ နွ့ၫဒုၩ, 12 ကိၪမုၬ ၥၧၫ့အ့စရိၫ, ဆၧမၩဘိၪ့ကိၪမုၬ လဲၩဎုၬ လၧၥိၪ လၧချီဖၫလဒုၩ အဂး, ဒဲကိၪမုၬ နံၫအ့စရိၫ ဆၧမၩဘိၪ့ကိၪမုၬ လဲၩဎုၬ လၧၥိၪ လၧၥိၪဖၫလဒုၩ အဂးလီၫ. 13 ဒဲကိၪမုၬ လအ့စရိၫ လဲၩဎုၬ လၧၥိၪ, ဆၧမၩဘိၪ့ကိၪမုၬ လၧၥိၪဖိၪလဒုၩ အဂး, ဆၧလုမ့ၪ, ဆၧနၧၫ့မၧၫ့မုၬ ဆၧလုမၩလၧမ့ၪ လၧယဟိဝၩ အဂးလီၫ. 14 တၭ အဆၧလုအီၩနီၪ မွဲစဘံၭထံၫ ဖိၭဖၫ့ဟံၫ့ လၧချီဖၫလဒုၩ အဂးတၭ; လဟံၫ့ ၥၧၫ့ပိၩ့လပိၩ့ လၧၥိၪဖၫလဒုၩ အဂး, ဒဲလဟံၫ့ လံပိၩ့လပိၩ့ လၧၥိၪဖိၪလဒုၩ အဂးလီၫ. အနီၪမွဲ ဆၧလုမ့ၪ လၧလၩ လဘံၪ့ဘၪလဘံၪ့ အဂး, လၧလၩလဖၪ လၧလနံၪ့ အထးဖၧၩ့နီၪ အဂးလီၫ. 15 တၭ လၧဆၧလု လထံၪဎးဘီၩ့ဎး ဒဲအဆၧလုအီၩ အဖၫ့ခိၪနီၪ, ဘ့ၪဖိၪလဒုၩ မိဘၪ ဆၧလုထၪ့ဝ့ၫ လၧဆၧလုဆၧဒဲၩဘၭ အဂးလီၫ. 16 တၭ လၩခၪ့ထံၭ လၩထၪ့ လဆံၫလံနံၩလနံၩနီၪ မွဲယဟိဝၩ အဆၧလ့ၩဖၬလီၫ. 17 တၭ လၩထၪ့ လဆံၫယဲနံၩလနံၩနီၪ ဆၧမၩဘိၪ့ဝ့ၫ; ၦဘၪအၪ့ ကိၪလအီၪဘၪလၧမံၪ နွ့ၫနံၩလီၫ. 18 မုခၪ့ထံၭလနံၩနီၪမွဲ ဆၧကိၭကီၪ့ဆံၫ့ဎံၪလီၫ. နၥံၪ မၩဘၪ ဆၧအဎီးအၡၩ အဆၧ နးမံၩ့အ့ၬ. 19 နၥံၪ ဘၪမၩဘိၪ့ ဆၧလုမၩလၧမ့ၪ, ဆၧလုမ့ၪ လၧယဟိဝၩ အဂး, ချီဖၫဖိၪ နံၫဒုၩ, ဒဲၥိၪဖၫ လဒုၩ, ဒဲၥိၪလနံၪ့ဖိၪ နွ့ၫဒုၩတၭ, အဝ့ၫၥံၪ မိဘၪ အီၪလၧဆၧအလၧၫ့အဎွ့ၩ လၧနၥံၪ အဂးလီၫ. 20 တၭ အဆၧမၩဘိၪ့ကိၪမုၬနီၪ, မွဲကိၪမုၬလဲၩဎုၬလၧၥိၪလီၫ. ၥၧၫ့အ့စရိၫ လၧနၥံၪ ဘၪမၩဘိၪ့ လၧချီဖၫလဒုၩ အဂး, နံၫအ့စရိၫ လၧၥိၪဖၫလဒုၩ အဂးလီၫ. 21 လအ့စရိၫ လၧၥိၪဖိၪလဒုၩ အဂးနီၪ နမိဘၪမၩဘိၪ့ လၧၥိၪဖိၪ နွ့ၫဒုၩ အဂး ဆုၬဆုၬ, 22 တၭ ဘ့ၪလဒုၩ လၧဆၧလုဆၧဒဲၩဘၭ အဂး ဘဲၫၥိၭ အမိမၩ ဆၧဖီၩ့ဖျ့ၭ လၧနၥံၪ အဂးလီၫ. 23 လၧဆၧလုမ့ၪ လၧဂီၩလခီၫ လၧအမွဲ ဆၧလုမ့ၪ လထံၪဎးလဘီၩ့ဎး အမ့ၬယၫနီၪ, နၥံၪ ဘၪမၩဘိၪ့ ဆၧလဖၪနီၪလီၫ. 24 ဘဲၫဆၧလဖၪအၥိၭနီၪ နၥံၪ ဘၪမၩ ၥံၫ့ၥံၫ့နံၩ နွ့ၫနံၩယၫနီၪ ဆၧလုမ့ၪ အဆၧအၪ့ ဆၧနၧၫ့မၧၫ့မုၬ လၧယဟိဝၩ အဂးလီၫ. လၧဆၧလုမ့ၪ လထံၪဎး ဒဲအဆၧလုအီၩ အဖၫ့ခိၪနီၪ, နၥံၪ ဘၪမၩဘိၪ့ဝ့ၫလီၫ. 25 တၭ နွ့ၫနံၩလနံၩနီၪ နၥံၪ ဘၪအီၪလၧဆၧကိၭကီၪ့ဆံၫ့ဎံၪလီၫ. နၥံၪ မၩဘၪ ဆၧအဎီးအၡၩ အဆၧမၩ နးမံၩ့အ့ၬ. 26 တၭ ထီးနၥံၪ မၩဘိၪ့ ယဟိဝၩ လၧဆၧအၥၫ့, လၧနၥံၪ အဆၧနွ့ၫလဖၪ အဖၧၩ့ လၧၥၪဆိၫ အမုနံၩနီၪ နၥံၪ မိဘၪအီၪလၧဆၧကိၭကီၪ့ဆံၫ့ဎံၪလီၫ. နၥံၪ မၩဘၪ ဆၧအဎီးအၡၩ အဆၧမၩ နးမံၩ့အ့ၬ. 27 တၭ နၥံၪ ဘၪမၩဘိၪ့ ဆၧလုမ့ၪ, လၧဆၧနၧၫ့မၧၫ့မုၬ လၧယဟိဝၩ အဂး ချီဖၫဖိၪ နံၫဒုၩ, ၥိၪဖၫ လဒုၩ, ၥိၪလနံၪ့ဖိၪ နွ့ၫဒုၩ, 28 ဒဲအဆၧမၩဘိၪ့ကိၪမုၬ, အီၪလၧကိၪမုၬ လဲၩဎုၬ လၧၥိၪ, ၥၧၫ့အ့စရိၫ လၧချီဖိၪလဒုၩ အဂး, နံၫအ့စရိၫ လၧၥိၪဖၫလဒုၩ အဂး, 29 လအ့စရိၫ လၧၥိၪဖိၪလဒုၩ အဂး, လၧၥိၪဖိၪ နွ့ၫဒုၩ အဂး ဆုၬဆုၬ, 30 ဒဲဘ့ၪဖိၪလဒုၩ, ဘဲၫၥိၭ အမိမၩ ဆၧဖီၩ့ဖျ့ၭ လၧနၥံၪ အဂးလီၫ. 31 တၭ လၧဆၧလုမ့ၪ လထံၪဎးဘီၩ့ဎး ဒဲအဆၧမၩဘိၪ့ကိၪမုၬ, ဒဲအဆၧလုအီၩ အဖၫ့ခိၪနီၪ, နၥံၪ ဘၪမၩဘိၪ့ ဆၧနီၪလဖၪတၭ, ဘၪအီၪ အလၧၫ့အဎွ့ၩ လၧနၥံၪ အဂးလီၫ.

၄ မိစ့ၭ Numbers 29

1 တၭ လၩနွ့ၫဘံၪ့လဘံၪ့ လၩထၪ့လနံၩနီၪ နၥံၪဘၪ အီၪလၧဆၧအီၪကီၪ့ဆံၫ့ဎံၪလီၫ. နၥံၪ မၩဘၪ ဆၧအဎီးအၡၩ အဆၧမၩ နးမံၩ့အ့ၬ. မွဲမုအူၪထၪ့ ခွ့ၩလဖၪ အနံၩလနံၩ လၧနၥံၪ အဂးလီၫ. 2 တၭ နၥံၪ ဘၪလုထၪ့ ဆၧလုမ့ၪ လၧဆၧနၧၫ့မၧၫ့မုၬ လၧယဟိဝၩ အဂး, ချီဖၫဖိၪလဒုၩ, ၥိၪဖၫလဒုၩ, ၥိၪလနံၪ့ဖိၪ အလၧၫ့အဎွ့ၩ နွ့ၫဒုၩ, 3 ဒဲအဆၧမၩဘိၪ့ကိၪမုၬ လဲၩဎုၬ လၧၥိၪ, ၥၧၫ့အ့စရိၫ လၧချီဖၫလဒုၩ အဂး, နံၫအ့စရိၫ လၧၥိၪဖၫလဒုၩ အဂး, 4 ဒဲလအ့စရိၫ လၧၥိၪဖိၪလဒုၩ အဂး လၧၥိၪဖိၪ နွ့ၫဒုၩ အဂး ဆုၬဆုၬ, 5 ဒဲဘ့ၪဖိၪလဒုၩ လၧဆၧလုဆၧဒဲၩဘၭ အဂး, ဘဲၫၥိၭ အမိမၩ ဆၧဖီၩ့ဖျ့ၭ လၧနၥံၪ အဂးလီၫ. 6 လၧနီၪအဖၫ့ခိၪ လၩလဘံၪ့နီၪ အဆၧလုမ့ၪ, ဒဲအဆၧမၩဘိၪ့ကိၪမုၬ, ဒဲဆၧလုမ့ၪ လထံၪဎးဘီၩ့ဎး, ဒဲအဆၧမၩဘိၪ့ကိၪမုၬ, ဒဲအဆၧလုအီၩလဖၪ, ဘဲၫဆၧစ့ၩရၫ့အၥိၭ, လၧဆၧနၧၫ့မၧၫ့မုၬ အဂး, ဆၧလုမ့ၪ လၧယဟိဝၩ အဂးလီၫ. 7 တၭ လၩနွ့ၫဘံၪ့လဘံၪ့ လၩထၪ့ ဆံၫနံၩနီၪ နၥံၪ ဘၪ အီၪလၧဆၧကိၭကီၪ့ဆံၫ့ဎံၪတၭ, နၥံၪ ဘၪဆၪ့လၩ့ နၥံၪအၥၭလီၫ. နၥံၪ မၩဘၪ ဆၧအဎီးအၡၩ အဆၧမၩ နးမံၩ့အ့ၬ. 8 နၥံၪ ဘၪမၩဘိၪ့ ယဟိဝၩ လၧဆၧလုမ့ၪ, ဆၧနၧၫ့မၧၫ့မုၬ, ချီဖၫဖိၪလဒုၩ, ၥိၪလနံၪ့ဖိၪ နွ့ၫဒုၩ, ဘၪအီၪ အလၧၫ့အဎွ့ၩ လၧနၥံၪ အဂး, 9 ဒဲအဆၧမၩဘိၪ့ကိၪမုၬ, ကိၪမုၬလဲၩဎုၬလၧၥိၪ ၥၧၫ့အ့စရိၫ လၧချီဖၫလဒုၩ အဂး, နံၫအ့စရိၫ လၧၥိၪဖၫလဒုၩ အဂး, 10 လအ့စရိၫ လၧၥိၪဖိၪလဒုၩ အဂး, လၧၥိၪဖိၪ နွ့ၫဒုၩ အဂး ဆုၬဆုၬ, 11 ဘ့ၪဖိၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧမၩဖီၩ့ဖျ့ၭ အဆၧလုဆၧဒဲၩဘၭ, ဒဲဆၧလုမ့ၪ လထံၪဎး, ဒဲအဆၧမၩဘိၪ့ကိၪမုၬ, ဒဲအဆၧလုအီၩ အီၪဝ့ၫလီၫ. 12 တၭ လၩနွ့ၫဘံၪ့လဘံၪ့ လဆံၫယဲနံၩလနံၩနီၪ နၥံၪ ဘၪအီၪလၧဆၧကိၭကီၪ့ဆံၫ့ဎံၪလီၫ. နၥံၪ မၩဘၪ ဆၧအဎီးအၡၩ အဆၧမၩ နးမံၩ့အ့ၬ. တၭ နၥံၪ ဘၪမၩဘိၪ့ဆၧ လၧယဟိဝၩ နွ့ၫနံၩလီၫ. 13 တၭ နၥံၪ ဘၪမၩဘိၪ့ ဆၧလုမ့ၪ, ဆၧလုလၧမ့ၪ အဆၧနၧၫ့မၧၫ့မုၬ လၧယဟိဝၩ အဂး, ချီဖၫဖိၪ လဆံၫၥၧၫ့ဒုၩ, ၥိၪဖၫ နံၫဒုၩ, ၥိၪလနံၪ့ဖိၪ လဆံၫလံဒုၩ, ဘၪအီၪ အလၧၫ့အဎွ့ၩ, 14 ဒဲအဆၧမၩဘိၪ့ကိၪမုၬ, ကိၪမုၬလဲၩဎုၬလၧၥိၪ ၥၧၫ့အ့စရိၫ လၧချီဖၫလဒုၩ အဂး လၧချီဖၫ လဆံၫၥၧၫ့ဒုၩ အဂး ဆုၬဆုၬ, နံၫအ့စရိၫ လၧၥိၪဖၫလဒုၩ အဂး, လၧၥိၪဖၫ နံၫဒုၩ အဂး ဆုၬဆုၬ, 15 ဒဲလအ့စရိၫ လၧၥိၪဖိၪလဒုၩ အဂး လၧၥိၪဖိၪ လဆံၫလံဒုၩ အဂး ဆုၬဆုၬ, 16 ဒဲဘ့ၪဖိၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪ လထံၪဎးဘီၩ့ဎး အဆၧမၩဘိၪ့ကိၪမုၬ, ဒဲအဆၧလုအီၩနီၪ အီၪဝ့ၫလီၫ. 17 တၭ လၧမုနံၫနံၩလနံၩနီၪ, ချီဖၫဖိၪ လဆံၫနံၫဒုၩ, ၥိၪဖၫ နံၫဒုၩ, ၥိၪလနံၪ့ဖိၪ အလၧၫ့အဎွ့ၩ လဆံၫလံဒုၩ, 18 ဒဲအဝ့ၫၥံၪ အဆၧမၩဘိၪ့ကိၪမုၬ, ဒဲအဆၧလုအီၩလဖၪ လၧချီဖၫၥံၪအဂး, လၧၥိၪဖၫၥံၪအဂး, ဒဲလၧၥိၪဖိၪၥံၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭ, 19 ဒဲဘ့ၪဖိၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪထံၪဎး, ဒဲအဆၧမၩဘိၪ့ကိၪမုၬ ဒဲအဆၧလုအီၩ အီၪဝ့ၫလီၫ. 20 တၭ လၧမုၥၧၫ့နံၩလနံၩနီၪ, ချီဖၫ လဆံၫလဒုၩ, ၥိၪဖၫ နံၫဒုၩ, ၥိၪလနံၪ့ဖိၪ အလၧၫ့အဎွ့ၩ လဆံၫလံဒုၩ, 21 ဒဲအဝ့ၫၥံၪ အဆၧမၩဘိၪ့ကိၪမုၬ, ဒဲအဆၧလုအီၩလဖၪ, လၧချီဖၫၥံၪအဂး, လၧၥိၪဖၫၥံၪအဂး, ဒဲလၧၥိၪဖိၪၥံၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭ, 22 ဒဲဘ့ၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪ လထံၪဎးဘီၩ့ဎး, ဒဲအဆၧမၩဘိၪ့ကိၪမုၬ, ဒဲအဆၧလုအီၩနီၪ အီၪဝ့ၫလီၫ. 23 တၭ လၧမုလံနံၩလနံၩနီၪ, ချီဖၫ ဆံၫဒုၩ, ၥိၪဖၫ နံၫဒုၩ, ၥိၪလနံၪ့ဖိၪ အလၧၫ့အဎွ့ၩ လဆံၫလံဒုၩ, 24 ဒဲအဝ့ၫၥံၪ အဆၧမၩဘိၪ့ကိၪမုၬ, ဒဲအဆၧလုအီၩလဖၪ လၧချီဖၫၥံၪ အဂး, လၧၥိၪဖၫ အဂး, ဒဲလၧၥိၪဖိၪၥံၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭ, 25 ဒဲဘ့ၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪ လထံၪဎးဘီၩ့ဎး, ဒဲအဆၧမၩဘိၪ့ကိၪမုၬ, ဒဲအဆၧလုအီၩ အီၪဝ့ၫလီၫ. 26 တၭ လၧမုယဲနံၩလနံၩနီၪ ချီဖၫ ခွံၫဒုၩ, ၥိၪဖၫ နံၫဒုၩ, ၥိၪလနံၪ့ဖိၪ အလၧၫ့အဎွ့ၩ လဆံၫလံဒုၩ, 27 ဒဲအဝ့ၫၥံၪ အဆၧမၩဘိၪ့ကိၪ, ဒဲအဆၧလုအီၩလဖၪ လၧချီဖၫၥံၪ အဂး, လၧၥိၪဖၫၥံၪ အဂး, ဒဲလၧၥိၪဖိၪၥံၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭနီၪ, 28 ဒဲဘ့ၪလဒုၩ လၧဆၧလု ဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪ လထံၪဎးဘီၩ့ဎး, ဒဲအဆၧမၩဘိၪ့ကိၪမုၬ, ဒဲအဆၧလုအီၩ အီၪဝ့ၫလီၫ. 29 တၭ လၧမုဎူၫနံၩလနံၩနီၪ ချီဖၫ ဎိၭဒုၩ, ၥိၪဖၫ နံၫဒုၩ, ၥိၪလနံၪ့ဖိၪ အလၧၫ့အဎွ့ၩ လဆံၫလံဒုၩ, 30 ဒဲအဝ့ၫၥံၪ အဆၧမၩဘိၪ့ကိၪမုၬ, ဒဲအဆၧလုအီၩလဖၪ လၧချီဖၫၥံၪ အဂး, ဒဲလၧၥိၪဖၫၥံၪ အဂး, လၧၥိၪဖိၪၥံၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭနီၪ, 31 ဒဲဘ့ၪ လဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪ လထံၪဎးလဘီၩ့ဎး အဆၧမၩဘိၪ့ကိၪမုၬ, ဒဲအဆၧလုအီၩ အီၪဝ့ၫလီၫ. 32 တၭ လၧမုနွ့ၫနံၩလနံၩနီၪ ချီဖၫဖိၪ နွ့ၫဒုၩ, ၥိၪဖၫဖိၪ နံၫဒုၩ, ၥိၪလနံၪ့ဖိၪ အလၧၫ့အဎွ့ၩ လဆံၫလံဒုၩ, 33 ဒဲအဝ့ၫၥံၪ အဆၧမၩဘိၪ့ကိၪမုၬ, ဒဲအဆၧလုအီၩလဖၪ လၧချီဖၫၥံၪ အဂး, လၧၥိၪဖၫၥံၪ အဂး, လၧၥိၪဖိၪၥံၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭနီၪ, 34 ဒဲဘ့ၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ, ဆၧလုမ့ၪ လထံၪဎးဘီၩ့ဎး အဆၧမၩဘိၪ့ကိၪမုၬ, ဒဲအဆၧလုအီၩ အီၪဝ့ၫလီၫ. 35 မုဎိၭနံၩလနံၩနီၪ နၥံၪ ဘၪအီၪလၧဆၧအီၪကိၩ့အီၪကီၪ့ဆံၫ့ဎံၪလီၫ. နၥံၪ မၩဘၪ ဆၧအဎီးအၡၩ အဆၧမၩ နးမံၩ့အ့ၬ. 36 တၭ နဘၪမၩဘိၪ့ ဆၧလုမ့ၪ, ဆၧလုမၩလၧမ့ၪ ဆၧနၧၫ့မၧၫ့မုၬ လၧယဟိဝၩ အဂး, ချီဖၫလဒုၩ, ၥိၪဖၫလဒုၩ, ၥိၪလနံၪ့ဖိၪ အလၧၫ့အဎွ့ၩ နွ့ၫဒုၩ, 37 အဆၧမၩဘိၪ့ကိၪမုၬ, ဒဲအဆၧလုအီၩ လၧချီဖၫ အဂး, လၧၥိၪဖၫ အဂး, ဒဲလၧၥိၪဖိၪလဖၪ အဂး, ဘဲၫအဆၧဝံထၪ့နၬထၪ့ အၥိၭ, ဘဲၫဆၧစ့ၩရၫ့ အၥိၭ, 38 ဒဲဘ့ၪလဒုၩ လၧဆၧလုဆၧဒဲၩဘၭ အဂးလီၫ. လၧနီၪအဖၫ့ခိၪ ဆၧလုမ့ၪ လထံၪဎးဘီၩ့ဎး, ဒဲအဆၧမၩဘိၪ့ကိၪမုၬ, ဒဲအဆၧလုအီၩ အီၪဝ့ၫလီၫ. 39 တၭ ဆၧလဖၪနီၪ နၥံၪ ဘၪမၩဘိၪ့ လၧနၥံၪ မၩဘိၪ့ ယဟိဝၩ လၧအဆၧၫ့အထီ လၧဆၧဖၭနံၭဖၭၥၫ့ လၧနၥံၪ အဆၧလုမ့ၪ အဂး, ဒဲလၧနၥံၪ အဆၧမၩဘိၪ့ကိၪမုၬ အဂး, ဒဲလၧနၥံၪ အဆၧလုအီၩ အဂး, ဒဲလၧနၥံၪ အဆၧလုဘၪလိၬအိၭလိၬ အဂးလီၫ. လၧနီၪအဖၫ့ခိၪ နၥံၪ အဆၧမၩဘိၪ့ ဘၪဆဲၫ့ လၧနၥံၪ အဆၧဆိၪလၩ့ နၥံၪအၥၭလဖၪ, ဒဲနၥံၪ မၩဘိၪ့ဒၪဆၧလဖၪ အီၪဝ့ၫလီၫ. 40 တၭ စမိစ့ၭ လီၩဘၪ ၦအံၫစရ့လၭဖိၪ ဘဲၫကယဲ ဆၧလၧယဟိဝၩ မၪလူၬ စမိစ့ၭ အၥိၭနီၪလီၫ.

၄ မိစ့ၭ Numbers 30

1 တၭ စမိစ့ၭ ချဲၩ့ဆၧ လၧၦဒီၪ့ၥံၪ အခိၪလဖၪ လၧၦအံၫစရ့လၭဖိၪ အဂဲးတၭ, စံၭဝ့ၫဒၪ, အယီၩမွဲ ဆၧလၧယဟိဝၩ မၪလူၬဆၧ, 2 ၦၡၩ အ့ၪဆိၪလၩ့အၥၭ လၧယဟိဝၩ အဂးမွဲဂ့ၩ, ဆိၪလၩ့ စၧၩ့ထၬအၥၭမွဲဂ့ၩ, မၩဂၭဂီၩ့ဘၪ အဆၧချဲၩ့အ့ၬ, မိဘၪမၩ ဘဲၫကယဲ ဆၧလၧအထၪ့ဖျ့ၭ လၧအနိၭ အၥိၭနီၪလီၫ. 3 ၦမုၪ လၧအၥၭဘၪ့ လၧအအီၪလၧအဖါအဂံၪ့ လဂၩနီၪ အ့ၪဆိၪလၩ့ စၧၩ့ထၬအၥၭ လၧယဟိဝၩ အဂးတၭ, 4 အဖါ အ့ၪနါဂၧၫ့ အဆိၪလၩ့အၥၭ, ဒဲဆၧလၧအစၧၩ့ထၬ အၥၭနီၪ, အဖါ အ့ၪအီၪလၩ့မါပံၭတၭ, ထီးနီၪလဖၧၫ့ ကယဲ အဆၧဆိၪလၩ့အၥၭ မိအီၪဂုးအီၪခၧၫ့, ဒဲကယဲ ဆၧလၧအစၧၩ့ထၬအၥၭ လမံၩ့လါလါနီၪ မိအီၪဂုးအီၪခၧၫ့ ထီးအလူၬလီၫ. 5 အ့ၪမွဲ မုလနံၩ လၧအနါဂၧၫ့ဆၧနီၪ အဖါ အ့ၪလအုၩ့လၩ့ဘၪတၭ, အဆၧဆိၪလၩ့အၥၭ, ဒဲအဆၧစၧၩ့ထၬ လၧအစၧၩ့ထၬအၥၭနီၪ အီၪဂုးအီၪခၧၫ့ နးမံၩ့အ့ၬ. တၭ ယဟိဝၩ မိကွဲၪဖျါခွံၬ အဝ့ၫနီၪ, အဂဲးဘဲၫယီၩ အဖါ လအုၩ့လၩ့ဘၪလီၫ. 6 ၦမုၪနီၪ အ့ၪအီၪလၧအဝၩတၭ, အ့ၪဆိၪလၩ့အၥၭ မွဲဂ့ၩ, အ့ၪမၩထၪ့ဖျ့ၭ လၧအနိၭ လၧဆၧစၧၩ့ထၬအၥၭ လမံၩ့မံၩ့ မွဲဂ့ၩ, 7 အဝၩ အ့ၪနါဂၧၫ့တၭ, မုလနံၩ လၧအနါဂၧၫ့, အ့ၪအီၪလၩ့မါပံၭတၭ, အဆၧဆိၪလၩ့အၥၭ မိအီၪဂုးအီၪခၧၫ့တၭ, အဆၧစၧၩ့ထၬ လၧအစၧၩ့ထၬအၥၭ မိအီၪဂုးအီၪခၧၫ့လီၫ. 8 တၭ မုလနံၩ လၧအနါဂၧၫ့ဆၧနီၪ အဝၩ အ့ၪလအုၩ့လၩ့ဘၪတၭ, အဆၧဆိၪ လၧအဆိၪလၩ့အၥၭနီၪ, ဒဲဆၧလၧအထၪ့ဖျ့ၭ လၧအနိၭ လၧအစၧၩ့ထၬအၥၭ လၧအဝ့ၫနီၪ မိကဲၪထၪ့ ဆၧပျီၩပျီၩ တၭ, ယဟိဝၩ မိကွဲၪဖျါခွံၬ အဝ့ၫလီၫ. 9 အ့ၪမွဲ ကယဲ ၦမုၪမဲၫ, ဒဲၦမုၪ လၧအလၩ့ၡၪ လၧအဝၩ လဂၩလါလါနီၪ အဆၧဆိၪလၩ့အၥၭ လၧအစၧၩ့ထၬအၥၭနီၪ မိအီၪဂုးအီၪခၧၫ့ လၧအဂးလီၫ. 10 တၭ အ့ၪဆိၪလၩ့အၥၭ လၧအဝၩ အဂံၪ့ဖၧၩ့ မွဲဂ့ၩ, အ့ၪစၧၩ့ထၬအၥၭ လၧဆၧစၧၩ့ထၬ အီၪလၧဆၧဆိၪလၩ့အၥၭ မွဲဂ့ၩတၭ, 11 အဝၩ အ့ၪနါဂၧၫ့ဝ့ၫတၭ, အီၪလၩ့မါပံၭနီၪ, အဆၧဆိၪလၩ့အၥၭ ထီးအလူၬ မိအီၪဂုးအီၪခၧၫ့, တၭ အဆၧစၧၩ့ထၬ လၧအစၧၩ့ထၬအၥၭနီၪ မိအီၪဂုးအီၪခၧၫ့ ကိၭမံၩ့ဒ့ၭလီၫ. 12 အ့ၪမွဲ မုလနံၩ လၧအနါဂၧၫ့ဝ့ၫနီၪ အဝၩ အ့ၪအီၪက့ၪပျီၩပျီၩ တၡါတၭ, ဆၧထၪ့ဖျ့ၭ လၧအနိၭ လၧအဆိၪလၩ့အၥၭ အဂဲးမွဲဂ့ၩ, လၧအဆၧစၧၩ့ထၬ လၧအစၧၩ့ထၬအၥၭ အဂဲးမွဲဂ့ၩ, အီၪဂုးအီၪခၧၫ့ နးမံၩ့အ့ၬ. အဝၩ မၩဝ့ၫပျီၩပျီၩတၭ, ယဟိဝၩ မိကွဲၪဖျါခွံၬ အဆၧလီၫ. 13 ကယဲ ဆၧဆိၪလၩ့အၥၭ, ဒဲကယဲ ဆၧဆိၪလၩ့စၧၩ့ထၬအၥၭ ဘဲၫၥိၭ အမိဆၪ့လၩ့အၥၭနီၪ အဝၩ မၩဂုးမၩခၧၫ့ၥ့ၪ, မၩဂၭဂီၩ့ၥ့ၪဆ့လီၫ. 14 အ့ၪမွဲ အဝၩ အ့ၪအီၪလၩ့မါပံၭ လနံၩဘၪလနံၩတၭ, အဆၧဆိၪလၩ့အၥၭ ထီးအလူၬ မွဲဂ့ၩ, အဆၧစၧၩ့ထၬ လၧအအီၪလၧအလီၩ့ ထီးအလူၬ မွဲဂ့ၩ, မွဲအဒုၭအီၪဂုးအီၪခၧၫ့ဝ့ၫ လီၫ. မုလနံၩ လၧအနါဂၧၫ့ဝ့ၫနီၪ, အ့ၪအီၪလၩ့မါပံၭ တၭ, ဒုၭအီၪဂုးအီၪခၧၫ့ဝ့ၫလီၫ. 15 တၭ လၧအနါဂၧၫ့ဝ့ၫ အလးခဲၫ့နီၪ အ့ၪမၩဂၭဂီၩ့ တၡါတၭ, ထီးနီၪလဖၧၫ့ မွဲအဝ့ၫဒၪ မိဘၪ ၦမုၪ အဆၧအၧၩ့ဆၧၥၫ့လီၫ. 16 ဆၧလဖၪနီၪမွဲ ၁နိၫလဖၪ လၧယဟိဝၩ မၪလူၬ စမိစ့ၭ လၧၦထၧၫ့မၫဝၩ အဂဲး, ဒဲလၧအဖါ ဒဲအဖိၪမုၪ အၥၭဘၪ့ အီၪလၧအဖါ အဂံၪ့ အဂဲးနီၪလီၫ.

၄ မိစ့ၭ Numbers 31

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မၩအၧၩ့ဆၧၫ့ ၦမံဒအၫ့ဖိၪ လၧၦအံၫစရ့လၭဖိၪ အဂးဆံၭ. လၧခဲၫ့ထဲၩ့တၭ, နမိဘၪ ဆၧအီၪက့ၪကီၪ့နၧၩ လၧၦၡၩခမျၧးလီၫ. 3 စမိစ့ၭ ချဲၩ့ဆၧ လၧၦခမျၧးတၭ, စံၭဝ့ၫဒၪ, အၪ့မၩန့ နၥံၪဝ့ၫ လနၩ့နၩ့ လၧနၥံၪ အစူၪဝဲၩ လၧဒုၭၥုၭ အဂးဆံၭ; တၭမွဲ အလ့ၩ ထၫ့ဒုၪဒၩ ၦမံဒအၫ့ဖိၪတၭ, မၩအၧၩ့ဆၧၫ့ ၦမံဒအၫ့ဖိၪ လၧယဟိဝၩ အဂးဆံၭ. 4 လၧၦလဒီၪ့အကျၩ ၦၡၩလထီၫ့, ၦလဒီၪ့အကျၩ ၦၡၩလထီၫ့နီၪ နၥံၪ ဘၪအၪ့မၧၫ့လၩ့ လ့ၩဒုၭၥုၭ လၧၦအံၫစရ့လၭဖိၪအဒီၪ့ ထီးအလူၬ အကျၩလီၫ. 5 တၭ ဆၧအၪ့နၩ့ဖၭဝ့ၫ လၧၦအံၫစရ့လၭဖိၪ အထီၫ့လဖၪအကျၩ လဒီၪ့လထီၫ့, လဒီၪ့လထီၫ့, ၦလလၬနံၫထီၫ့ အီၪလၧအစူၪဝဲၩ လၧဒုၭၥုၭ အဂးလီၫ. 6 တၭ စမိစ့ၭ အၪ့မၧၫ့လၩ့ အဝ့ၫၥံၪ လ့ၩ ဒုၭၥုၭ, လၧလဒီၪ့အကျၩ ၦလထီၫ့, လဒီၪ့အကျၩ ၦလထီၫ့, အဝ့ၫၥံၪနီၪ ဒဲၦလုဆၧ စအံၫလအ့ဇၧၫ အဖိၪခွၫ စဖံနအၭ ဘဲၫၥိၭ အမိဒုၭၥုၭ, အီၪလၧအဆၧဖိၪဆၧလံၩ ဆံၫ့ဎံၪ, ခွ့ၩလဖၪ ဒၪလ့ၬ လၧအစူၪဖၧၩ့ ဘဲၫၥိၭ အမိအူၪဝ့ၫလီၫ. 7 အဝ့ၫၥံၪ ဒုၭဆၧ လၧၦမံဒအၫ့ဖိၪ, ဘဲၫ ယဟိဝၩ မၪလူၬ စမိစ့ၭ အၥိၭနီၪတၭ, မၩၥံၫ ၦခွၫ ထီးအလူၬလီၫ. 8 တၭ လၧၦလၧအဘၪ ဆၧမၩၥံၫဝ့ၫ အဂူၫဂၩ အမ့ၬယၫနီၪ, မွဲအမၩၥံၫ မံဒအၫ့ အစဎွၩလဖၪ, စအံဝဲၫ, ဒဲစရံကံၫ့, ဒဲစဇၧၫ, ဒဲစဟၧၫ, ဒဲစရံဘၫ, မံဒအၫ့ အစဎွၩ ယဲဂၩလီၫ. တၭ စဘံအီၫ အဖိၪခွၫ စဘၫလၫ့နီၪ အဝ့ၫၥံၪ မၩၥံၫဝ့ၫ လၧနၭဆ့လီၫ. 9 တၭ ၦအံၫစရ့လၭဖိၪ ဖီၪ့န့ အၪ့မၧၫ့ကဲၪဎီး ၦမံဒအၫ့မုၪ, ဒဲအဖိၪဒံၩဖိၪၥၪ တၭ, မၩဆီၪ့ ကယဲ အဆၧဖိၪဆၧဎါ, ဒဲကယဲ အဆၧဖိၪဆၧလံၩ ဒဲကယဲ အစူၪလးအခၪ့ခိၪ ထီးအလူၬလီၫ. 10 တၭ ဆူၭထၪ့ခွံၬ အဒိၩ့အတဝၫ့, လၧအအီၪလၧအဖၧၩ့ ထီးအလူၬ, ဒဲအလး အီၪလၧအခိၪဒၧၩ့ဂ့ၩ ထီးအလူၬ လၧမ့ၪလီၫ. 11 တၭ လၧၦၡၩအကျၩ မွဲဂ့ၩ, လၧဆၧဖိၪဆၧဎါအကျၩ မွဲဂ့ၩ, အၪ့မၩန့ဝ့ၫ လၧဆၧအၪ့ဂူၬန့ ထီးအလူၬ, ဒဲဆၧမၩန့ဆီၪ့ ထီးအလူၬလီၫ. 12 တၭ အဝ့ၫၥံၪ ဂဲၫဆိၬ ၦလၧအအၪ့မၧၫ့ဎီး, ဒဲဆၧဖိၪဆၧဎါ လၧအမၩန့ဆီၪ့, ဒဲဆၧဖိၪဆၧလံၩ လၧအအၪ့ဂူၬန့နီၪ လၧစမိစ့ၭ ဒဲၦလုဆၧ စအံၫလအ့ဇၧၫ, ဒဲၦအံၫစရ့လၭဖိၪ အဆၧအီၪကီၪ့ အအီၪ, လၧၦၥုၪ့တဲၩအလး လၧမိအၭ အဆၧပျၩ့ဖၧၩ့ လၧအအီၪလၧထံၫယီၫဒၫ့အနဲၩ့ ဆဲၫဎၩ့ လၧယ့ၫရခိၫလီၫ. 13 တၭ စမိစ့ၭ, ဒဲၦလုဆၧ စအံၫလအ့ဇၧၫ လဂၩ ဒဲဆၧအီၪကီၪ့ အၦဒိၪလဖၪ ထီးအလူၬနီၪ လ့ၩထၪ့ အၪ့ဂၬဝ့ၫ လၧၦၥုၪ့တဲၩအလး လၧခီၫ့လီၫ. 14 တၭ စမိစ့ၭ အၥၭထၪ့ ၦၥုၭမုအၡၩ ယိဝ့ၫလဖၪ, ဒဲၦလထီၫ့အခိၪလဖၪ, ဒဲၦလယၩ အခိၪလဖၪ လၧအဂဲၫထဲၩ့ထၪ့ လၧဒုၭၥုၭလီၫ. 15 တၭ စမိစ့ၭ စံၭဝ့ၫ, နၥံၪ ဒုၭမၧၫ့ဒံၭ ၦမုၪလဖၪ ထီးအလူၬဆ့လီၫ. 16 ယိခွါ, မွဲလၧစဘၫလၫ့ အဆၧချဲၩ့ အကၠီၩ့တၭ, အဝ့ၫၥံၪ ဒုၭမၩမၪဘၪ ၦအံၫစရ့လၭဖိၪ လၧယဟိဝၩ လၧပံအီၫ အဂဲးတၭ, ဆၧၥံၫဖျဲၪ အီၪထၪ့ဝ့ၫ လၧယဟိဝၩ အဆၧအီၪကီၪ့ အကျၩလီၫ. 17 ဆၧမၩအၥၭဘဲၫနီၪတၭ, ဘိၩ့နဲၪ့ယီၩ မၩၥံၫ ကယဲ ၦခွၫ လၧဖိၪဒံၩဖိၪၥၪအကျၩ, ဒဲကယဲ ၦမုၪ လၧအၥ့ၪယၫ ၦခွၫမံၫဎုၬဝ့ၫနီၪ မၩၥံၫ အဝ့ၫၥံၪ ကိၭဂၩဒ့ၭဆံၭ. 18 အ့ၪမွဲ ကယဲ ဖိၪၥၪမုၪ လၧအလမံၫဎုၬဒံၭဘၪ လၧၦခွၫတၭ, လၥ့ၪယၫဘၪ ၦခွၫနီၪ ဒုၭမၧၫ့ဒံၭ အဝ့ၫၥံၪ ထီးအလူၬ လၧနၥံၪအဂးဒၪ နၥံၪဝ့ၫဆံၭ. 19 တၭ နၥံၪဝ့ၫလဖၪယီၩ အီၪလၧၦၥုၪ့တဲၩအလး လၧခီၫ့ နွ့ၫနံၩဆံၭ. တၭ ကယဲ ၦလၧအမၩၥံၫၦၡၩ လဂၩဂၩနီၪ, ဒဲကယဲ ၦလၧအထိၭဘၪ ၦလၧအဘၪဆၧမၩၥံၫဝ့ၫ လဂၩဂၩနီၪ, မၩဆံၫ့ထၪ့ နၥံၪအနၫ့ဆါဒၪ နၥံၪဝ့ၫ, ဒဲၦလၧနၥံၪ ဖီၪ့န့ အၪ့မၧၫ့ဎီးဝ့ၫ လၧၥၧၫ့နံၩလနံၩ, ဒဲလၧနွ့ၫနံၩလနံၩနီၪဆံၭ. 20 တၭ မၩဆံၫ့ထၪ့ နၥံၪ အကီၩ့အၥိၭ ထီးအလူၬ, ကယဲ ဆၧလၧအမၩဝ့ၫ လၧဆၧဖံၭ, ဒဲကယဲ ဆၧလၧအမၩဝ့ၫ လၧဘ့ၪအဆီၪ့, ဒဲကယဲ ဆၧမၩဝ့ၫ လၧၥံၪ့ ထီးအလူၬဆံၭ. 21 တၭ ၦလုဆၧ စအံၫလအ့ဇၧၫ လဂၩနီၪ စံၭၦၥုၭဖိၪ လၧအဂဲၫဒုၭၥုၭလဖၪနီၪ, အယီၩမွဲ ဆၧမၪလူၬ အဆၧ၁နိၫ လၧယဟိဝၩ မၪလူၬ စမိစ့ၭနီၪ, 22 ထီၫ့ၥံၪလွ့ၫၥံၪ, ကျိၪၥံၪစ့ၩၥံၪ, ထီးၥံၪၡၬၥံၪ, ထၭ, ၡၬဘွၩ, ဒဲၡၬၥၧၫ့, 23 ကယဲ ဆၧလၧအထိးမ့ၪနီၪ အ့ၪနၧၩ့တၭ, နၥံၪ ဘၪဒုၭခၫ့ဂၬ မ့ၪ ထီးအလူၬတၭ, မိဆံၫ့ထၪ့လီၫ. မွဲလါနၫ့ မိဘၪ ဆၧမၩဆံၫ့ဝ့ၫ လၧဆၧလၩ့ဖၭ အထံၫတၭ, ကယဲ ဆၧလၧအထိးမ့ၪ အ့ၪလနၧၩ့ဘၪနီၪ, နၥံၪ ဘၪဒုၭခၫ့ဂၬ ထံၫ လီၫ. 24 တၭ နွ့ၫနံၩလနံၩနီၪ, နၥံၪ ဘၪအၪ့ဆူၫဝၭ နၥံၪ အကီၩ့အၥိၭတၭ, နၥံၪ မိဆံၫ့ထၪ့တၭ, နၥံၪ မိလ့ၩနုၬဘၪ လၧၦၥုၪ့တဲၩအလးဖၧၩ့လီၫ. 25 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 26 ၦၡၩ မွဲဂ့ၩ, ဆၧဖိၪဆၧဎါမွဲဂ့ၩ, ဝံထၪ့နၬထၪ့ ဆၧမၩန့ဆီၪ့လဖၪ, နဝ့ၫဒၪ, ဒဲၦလုဆၧ စအံၫလအ့ဇၧၫ, ဒဲအဆၧအီၪကီၪ့ အဖါအခိၪလဖၪနီၪဆံၭ. 27 တၭ အၪ့နၩ့ဖၭ ဆၧမၩန့ဆီၪ့ လၧနံၫပိၩ့နီၪ, လပိၩ့ လၧၦလၧအအီၪက့ၪအၥၭ လၧအမိဒုၭဆၧတၭ, လ့ၩဒုၭၥုၭဝ့ၫလဖၪ အဂး, ဒဲလပိၩ့ လၧဆၧအီၪကီၪ့ ထီးအလူၬ အဂးဆံၭ. 28 တၭ မၩန့ အခီၫ့ လၧၦလၧအလ့ၩဒုၭၥုၭလဖၪ လၧယဟိဝၩ အဂးဆံၭ. လၧၦၡၩ ယဲယၩအကျၩ လဂၩ, လၧချီအကျၩမွဲဂ့ၩ, လၧကၥ့ၪယီၩ့ အကျၩမွဲဂ့ၩ, လၧၥိၪ ဒဲဘ့ၪ အကျၩမွဲဂ့ၩ, မၩန့ လဒုၩလဒုၩ လၧယဲယၩအကျၩ လဆၫ့လဆၫ့နီၪ ဆံၭ. 29 တၭ လၧအဝ့ၫၥံၪ ဖိၭဖၫ့နီၪ မၩန့ ဖ့ၪလၫ့ ၦလုဆၧ စအံၫလအ့ဇၧၫ လဂၩ လၧဆၧမၩဘိၪ့ ဆိၬထၪ့ဝံဝါဝ့ၫ လၧယဟိဝၩ အဂးဆံၭ. 30 တၭ လၧၦအံၫစရ့လၭဖိၪ အဆၧလခီၫအကျၩနီၪ, နဘၪမၩန့ လၧအပိၩ့ ယဲဆံၫလပိၩ့နီၪ လပိၩ့, လၧၦၡၩအကျၩ, လၧချီအကျၩ, လၧကၥ့ၪယီၩ့အကျၩ, ဒဲလၧၥိၪ ဒဲလၧဘ့ၪအကျၩ, လၧဆၧဖိၪဆၧဎါ အဒိၩ့ ထီးအလူၬ အကျၩနီၪ, ဒဲဖ့ၪလၫ့ဝ့ၫ လၧၦလံဝဲၫဖိၪ လၧအယိ ယဟိဝၩ အတဲၩဆံၫ့ဎံၪ အဆၧယိ လီၫ. 31 တၭ စမိစ့ၭ, ဒဲၦလုဆၧ စအံၫလအ့ဇၧၫ လဂၩ မၩဝ့ၫ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 32 ဆၧအၪ့နၩ့ဖၭ ဆၧမၩန့ဆီၪ့လဖၪ တၭ ဆၧအၪ့ဂူၬန့ လၧအအီၪလၩ့ထး လၧဆၧလၧအမၩန့ဆီၪ့ လၧၦၥုၭဖိၪ ဖီၪ့န့ဝ့ၫနီၪ မွဲၥိၪ ဎူၫကုၬ နွ့ၫလၬယဲထီၫ့, 33 ချီၥံၪ နွ့ၫလၬနံၫထီၫ့, 34 ဒဲကၥ့ၪယီၩ့ ဎူၫလၬလထီၫ့, 35 ဒဲၦၡၩ ၥၧၫ့လၬနံၫထီၫ့ လၧၦမုၪ လၧအလၥ့ၪယၫဘၪ ၦခွၫ လၧအမံၫဎုၬဝ့ၫနီၪလီၫ. 36 တၭ လခီၫ လၧအမွဲ ၦလၧအလ့ၩဒုၭၥုၭလဖၪ အဂးနီၪ, မွဲၥိၪ ၥၧၫ့ကုၬ ၥၧၫ့လၬနွ့ၫထီၫ့ ယဲယၩလီၫ. 37 တၭ ယဟိဝၩအခီၫ့ လၧၥိၪအကျၩနီၪ မွဲဎူၫယၩနွ့ၫဆံၫ ယဲဒုၩလီၫ. 38 တၭ ချီနီၪ အီၪဝ့ၫ ၥၧၫ့လၬဎူၫထီၫ့လီၫ. တၭ ယဟိဝၩ အၥီၫ့နီၪ မွဲနွ့ၫဆံၫနံၫဒုၩ လၧအကျၩလီၫ. 39 တၭ ကၥ့ၪယီၩ့ အီၪဝ့ၫ ၥၧၫ့လၬ ယဲယၩလီၫ. တၭ ယဟိဝၩအခီၫ့နီၪ မွဲဎူၫဆံၫလဒုၩ လၧအကျၩလီၫ. 40 တၭ ၦၡၩ အီၪ လလၬဎူၫထီၫ့လီၫ. ယဟိဝၩအခီၫ့နီၪ မွဲၥၧၫ့ဆံၫနံၫဂၩ လၧအကျၩလီၫ. 41 တၭ စမိစ့ၭ ဖ့ၪလၫ့ အခီၫ့နီၪ, ယဟိဝၩ အဆၧမၩဘိၪ့ ဆိၬထၪ့ဝံဝါဝ့ၫ, လၧၦလုဆၧ စအံၫလအ့ဇၧၫ လဂၩ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 42 တၭ လၧၦအံၫစရ့လၭဖိၪ အဆၧလခီၫ လၧစမိစ့ၭ အၪ့နၩ့ဖၭခွံၬ လၧၦလၧအဒုၭၥုၭလဖၪနီၪ, 43 (ဒဲဆၧအီၪကီၪ့ အဆၧလခီၫနီၪ မွဲၥၧၫ့ကုၬ ၥၧၫ့လၬနွ့ၫထီၫ့ ယဲယၩလီၫ. 44 တၭ ချီၥံၪ ၥၧၫ့လၬဎူၫထီၫ့, 45 ဒဲကၥ့ၪယီၩ့ ၥၧၫ့လၬ ယဲယၩ, 46 ဒဲၦၡၩ လလၬဎူၫထီၫ့,) 47 တၭ ၦအံၫစရ့လၭဖိၪ အဆၧလခီၫနီၪ လၧၦၡၩအကျၩမွဲဂ့ၩ, လၧဆၧဖိၪဆၧဎါ အကျၩ မွဲဂ့ၩ, စမိစ့ၭ မၩန့ လၧအပိၩ့ ယဲဆံၫပိၩ့နီၪ လပိၩ့တၭ, ဖ့ၪလၫ့ဝ့ၫ လၧၦလံဝဲၫဖိၪ လၧအယိ ယဟိဝၩ အတဲၩဆံၫ့ဎံၪနီၪ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 48 ၦယိဆၧ, ၦလၧအအီၪဝ့ၫ လၧၦၥုၭဖိၪ အထီၫ့လဖၪ အဖၫ့ခိၪ, ၦလထီၫ့ အခိၪလဖၪ, ၦလယၩ အခိၪလဖၪနီၪ ဂဲၫ လၧစမိစ့ၭ အအီၪ, 49 တၭ အဝ့ၫၥံၪ စံၭစမိစ့ၭ, နခ့ၫနၡၩ ဝံထၪ့နၬထၪ့ ၦၥုၭဖိၪ အဆၧဝံဆၧနၬ လၧအအီၪ လၧပဖၫ့လၬတၭ, လၩ့မါဘၪ နးဂၩအ့ၬ. 50 မၩအၥၭဘဲၫနီၪတၭ, ပဂဲၫဆိၬ လဂၩအဂးဒၪဝ့ၫ လဂၩအဂးဒၪဝ့ၫ, အဆၧမၩဘိၪ့ ယဟိဝၩ လၧဆၧလၧပဒၪန့ လၧကယၧၩ့ထီၫ့အကျၩ, ထဲၫ့ဎွံၪၥံၪ, ၥွ့ၫၥံၪ, စူၪၥံၭၥံၪ, ဆၧအခွၩ့ၥံၪ, ဒဲထံၩၥံၪဖဲၫၥံၪ, ဘဲၫၥိၭ ပမိမၩ ဆၧဖီၩ့ဖျ့ၭ လၧပၥၭၡီၩ့ အဂး လၧယဟိဝၩ အမ့ၬယၫလီၫ. 51 တၭ စမိစ့ၭ ဒဲၦလုဆၧ စအံၫလအ့ဇၧၫ လဂၩနီၪ မၩန့ ထီၫ့ၥံၪလွ့ၫၥံၪ လၧအမွဲ ကယၧၩ့ကယီၫ လၧဆၧတဲၩ့ဝ့ၫ ထီးအလူၬလီၫ. 52 တၭ ကယဲ ဆၧမၩဘိၪ့နီၪ အထီၫ့ လၧၦၥုၭဖိၪ လထီၫ့အခိၪလဖၪ, ဒဲၦၥုၭဖိၪ လယၩအခိၪလဖၪ မၩဘိၪ့ဝ့ၫနီၪ, မွဲၡက့လၭ လလၬဎူၫထီၫ့ နွ့ၫယၩယဲဆံၫလီၫ. 53 (ၦၥုၭဖိၪ န့ဆီၪ့ဆၧ လဂၩလၧအဂးဒၪဝ့ၫ လဂၩလၧအဂးဒၪဝ့ၫလီၫ.) 54 တၭ စမိစ့ၭ ဒဲၦလုဆၧ စအံၫလအ့ဇၧၫ လဂၫနီၪ မၩန့ ထီၫ့ၥံၪလွ့ၫၥံၪ လၧၦၥုၭဖိၪ လထီၫ့အခိၪလဖၪ, ဒဲလၧၦၥုၭဖိၪ လယၩအခိၪလဖၪတၭ, ဂဲၫဆိၬဝ့ၫ လၧဆၧအီၪကီၪ့ အတဲၩဆံၫ့ဎံၪဖၧၩ့, ဆၧနၪ့ထၪ့ထဲၩ့ လၧၦအံၫစရ့လၭဖိၪ အဂး လၧယဟိဝၩ အမ့ၬယၫလီၫ.

၄ မိစ့ၭ Numbers 32

1 တၭ ၦရုဘံၫ့ဖိၪ, ဒဲၦဂၭဖိၪၥံၪ အီၪလၧဆၧဖိၪဆၧဎါ အဒိၩ့ အၪအၪလ့ၬလီၫ. ထီးအဝ့ၫၥံၪ ဒၪဘၪ ခးယၫဇၧၫ, ဒဲခးဂံလအၭတၭ, ယိခွါ, ဆၧအလးနီၪမွဲ ဆၧဖိၪဆၧဎါအလးလီၫ. 2 တၭ ၦဂၭဖိၪ, ဒဲၦရုဘံၫ့ဖိၪၥံၪ ဂဲၫချဲၩ့ဆၧ လၧစမိစ့ၭ, ဒဲၦလုဆၧ စအံၫလအ့ဇၧၫ လဂၩ ဒဲဆၧအီၪကီၪ့ အၦဒိၪလဖၪတၭ, စံၭဝ့ၫဒၪ, 3 အၭတရီၭ, ဒဲၫဘၫ့, ဒဲယၫဇၧၫ, ဒဲနံမြၫ, ဒဲဟ့ၭၡဘၫ့, ဒဲအ့လအ့လၫ, ဒဲၡံဘၫ့, ဒဲနံဘိၫ, ဒဲဘံအၫ့, 4 ခး လၧယဟိဝၩ ဖ့ၬခွံၬ လၧၦအံၫစရ့လၭဖိၪ အဆၧအီၪကီၪ့ အမ့ၬယၫနီၪ, မွဲဆၧဖိၪဆၧဎါ အခးတၭ, နခ့ၫနၡၩလဖၪယီၩ အီၪလၧဆၧဖိၪဆၧဎါလီၫ. 5 တၭ အဝ့ၫၥံၪ စံၭဝ့ၫဒၪ, ပအ့ၪန့ဘၪ ဆၧအခိးအတၩ လၧနမ့ၬယၫတၭ, မွဲဆၧဖ့ၪလၫ့ နခ့ၫနၡၩယီၩ လၧခးနီၪ လၧဆၧဖီၪ့ထၬ အဂးဆံၭ. မွဲအထီးဒုၭခၫ့ဂၬ ပၧၩ လၧထံၫယီၫဒၫ့ လဂ့ၩ. 6 တၭ စမိစ့ၭ စံၭစဂၭအဖိၪ, ဒဲစရုဘံၫ့ အဖိၪလဖၪ, မွဲနၥံၪအထၧၫ့ဖုဝဲ မိလ့ၩဒုၭဆၧတၭ, နၥံၪ မိဆၧၫ့နၩ့ ထီးယီၩဆ့ဧၪ. 7 နၥံၪ မၩလၩ့ဆါ ၦအံၫစရ့လၭဖိၪအၥၭ အဂဲးအဘၭ ဘဲၫၥိၭ အထီးလ့ၩခၫ့ဂၬ လၧထံၫၥံၪခးၥံၪ လၧယဟိဝၩ ဖ့ၪလၫ့ဝ့ၫနီၪ, မွဲဘၪလဲၪ. 8 လၧယအၪ့မၧၫ့ နၥံၪအဖါလဖၪ လ့ၩဆၧ လၧကၫဒ့ၭဘၫန့အၫ ဘဲၫၥိၭ အမိယိ ထံၫၥံၪခးၥံၪနီၪ အဝ့ၫၥံၪ မၩဝ့ၫ ဘဲၫနီၪလီၫ. 9 တၭ အဝ့ၫၥံၪ လ့ၩဝ့ၫ ထီၩ့လၧအ့ၡကီၫလၭ အချိၬတၭ, ဒၪဘၪ ထံၫၥံၪခးၥံၪနီၪတၭ, မၩလၩ့ဆါ ၦအံၫစရ့လၭဖိၪအၥၭ အဂဲးအဘၭ, ဘဲၫၥိၭ အထီးလ့ၩနုၬဘၪ ထံၫၥံၪခးၥံၪ လၧယဟိဝၩ ဖ့ၪလၫ့ အဝ့ၫၥံၪနီၪ လဂ့ၩလီၫ. 10 ယဟိဝၩ အၥၭထၪ့ခဲၩထၪ့ဘၪဝ့ၫ လၧမုလနံၩနီၪတၭ, ဆိၪလၩ့အၥၭတၭ စံၭဝ့ၫဒၪ, 11 မွဲမၬ ၦလၧအစဲၪ့ထၪ့ လၧအံဇံၭ အဖၧၩ့ လၧအၥၭၡါ အနံၪ့ နံၫဆံၫ ဒဲနံၫဆံၫ အဖၫ့ခိၪနီၪ, မိဒၪဘၪ ထံၫၥံၪခးၥံၪ လၧယဆိၪလၩ့ယၥၭ လၧအဂဲး လၧစအၫဘြဟၫ့, ဒဲစအံစၭ, ဒဲစယၫကူၭၥံၪ နးဂၩအ့ၬ. အဂဲးဘဲၫယီၩ အဝ့ၫၥံၪ ဖိၬ ယခဲၫ့ လၧၫ့လၧၫ့ဎွ့ၩဎွ့ၩ အ့ၬ. 12 မိဒၪဘၪဝ့ၫန့ၫ ၦကံၫ့နစဲၭဖိၪ စယဖၧၫနံၫ အဖိၪခွၫ စကၫလ့ၭ, ဒဲစနိၫ့ အဖိၪခွၫ စယီရှုၫအ့ၫနီၪလီၫ. အဝ့ၫၥံၪ ဖိၬ ယဟိဝၩ အခဲၫ့ လၧၫ့လၧၫ့ဎွ့ၩဎွ့ၩ အဂဲးလီၫ. 13 ယဟိဝၩ အၥၭထၪ့ခဲၩထၪ့ဘၪ အံၫစရ့လၭတၭ, အၪ့မၧၫ့ အဂၭဝံၩ့ဝၩ့ဆၧ လၧၡါမုနၧၫ့ဖၫ အနံၪ့လံဆံၫ ထီးၦလဆိၩ လၧအမၩ ဆၧအၧၩ့ လၧယဟိဝၩ အမ့ၬယၫနီၪ လူၬဝ့ၫလီၫ. 14 တၭ ယိခွါ, နၥံၪ ဂဲထုၪ့ လၧနၥံၪ အဖါလဖၪ အလး, ၦဆၧဒဲၩဘၭဖိၪ အဆၧအၪထၪ့, ဘဲၫၥိၭ နၥံၪ မိမၩထၪ့ ယဟိဝၩ အၥၭထၪ့ဆီၪ့ဘၪ ၦအံၫစရ့လၭဖိၪ နီၪလီၫ. 15 အဂဲးဘဲၫယီၩ နၥံၪ အ့ၪကၠၪထဲၩ့ နၥံၪအၥၭ လၧဆၧဖိၬအခဲၫ့တၭ, အဝ့ၫဒၪ မိလ့ၩဒၪဒီၭဝ့ၫ လၧၡါမုနၧၫ့ဖၫ အဖၧၩ့တၭ, နၥံၪ မိမၩဂၭဂီၩ့ ၦခမျၧးယီၩ ထီးအလူၬ လီၫ. 16 အဝ့ၫၥံၪ ၥူၭဘူၭအၥၭ လၧအအီၪတၭ, စံၭဝ့ၫဒၪ, ပ မိမၩ ၥိၪ ဒဲဘ့ၪ အဖီၩ့လဖၪ လၧပဆၧဖိၪဆၧဎါ အဒိၩ့ အဂး, ဒဲဒိၩ့လဖၪ လၧပဖိၪဒံၩဖိၪၥၪ အဂး ထီးယီၩ, 17 အ့ၪမွဲ ပဝ့ၫဒၪ ပနၫ့ဆါဒၪပဝ့ၫ ပမိလ့ၩချဲၫ့ချဲၫ့ အီၪလၧပစူၪဝဲၩ လၧၦအံၫစရ့လၭဖိၪ အမ့ၬယၫ, ထီးပဒုၭလ့ၩနုၬဝ့ၫ လၧအလးလီၫ. တၭ ပဖိၪဒံၩဖိၪၥၪလဖၪ မိအီၪလၧဒိၩ့လဖၪ အီၪလၧအခိၪဒၧၩ့ လၧၦခးဖိၪ အကၠီၩ့လီၫ. 18 ၦအံၫစရ့လၭဖိၪ လချုၭန့ဒံၭဘၪ အဆၧန့ၥၫ လဂၩလါလါ တၭ, ပ မိဂဲၫထဲၩ့ထဲၩ့ လၧပဂံၪ့ပဎၫ့အ့ၬ. 19 အဂဲးဘဲၫယီၩ ပန့ၥၫဆၧ လၧယီၫဒၫ့ ဝါလခီၫ လၧပမ့ၬယၫအ့ၬ. အဂဲးဘဲၫယီၩ ပန့ၥၫဆၧ အီၪလၧယီၫဒၫ့ လၧအယီၩ လၧမုထၪ့လခီၫယီၩလီၫ. 20 စမိစ့ၭ စံၭအဝ့ၫၥံၪ, နၥံၪ အ့ၪမၩ ဆၧနီၪလမံၩ့, နၥံၪ အ့ၪလ့ၩဒုၭၥုၭ အီၪလၧနၥံၪ အစူၪဝဲၩ လၧယဟိဝၩ အမ့ၬယၫတၭ, 21 နၥံၪ အ့ၪလ့ၩခၫ့ဂၬ ယီၫဒၫ့ အီၪလၧနၥံၪ အစူၪဝဲၩ လၧယဟိဝၩ အမ့ၬယၫ ထီးလၧအနၫ့ထၪ့ခွံၬ အဒုၪအဒၩ လၧအမ့ၬယၫတၭ, 22 ဆၧအ့ၪမၩနၧၩ့မၩစၪ ခးဖိၪဒၪဝ့ၫ လၧယဟိဝၩ အမ့ၬယၫတၭ; လၧခဲၫ့ထဲၩ့နီၪ နၥံၪ မိဂဲၫထဲၩ့ဘၪတၭ, နၥံၪ အဆၧဒဲၩဘၭ အီၪလၧယဟိဝၩ အမ့ၬယၫ ဒဲလၧအံၫစရ့လၭ အမ့ၬယၫအ့ၬ. 23 အ့ၪမွဲ နၥံၪ အ့ၪလမၩဘၪ ဘဲၫနီၪတၭ, ယိခွါ, နၥံၪ မၩမၪဘၪယူၭ ယဟိဝၩယူၭတၭ, ၥ့ၪယၫတၡါ နၥံၪဝ့ၫ လၧနၥံၪ အဆၧဒဲၩဘၭ မိဒၪန့ဘၪ နၥံၪနီၪဆံၭ. 24 မၩ ဒိၩ့ၥံၪတဝၫ့ၥံၪ လၧနၥံၪ အဖိၪဒံၩဖိၪၥၪ အဂး, ဒဲဖီၩ့လဖၪ လၧနၥံၪ အၥိၪအဘ့ၪ အဂး ဘဲၫဆၧလၧအထၪ့ဖျ့ၭ လၧနၥံၪ အနိၭနီၪဆံၭ. 25 ၦဂၭဖိၪ ဒဲၦရုဘံၫ့ဖိၪ ချဲၩ့ဆၧၫ့ဆၧ လၧစမိစ့ၭတၭ, စံၭဝ့ၫဒၪ, နခ့ၫနၡၩ မိမၩဝ့ၫ ဘဲၫပကဆါ မၪလူၬဝ့ၫ အၥိၭနီၪလီၫ. 26 ပဖိၪဒံၩဖိၪၥၪ ပဖိၪပမၫ, ပၥိၪပဘ့ၪ, ဒဲပဆၧဖိၪဆၧဎါ အဒိၩ့ ထီးအလူၬနီၪ မိအီၪဘၪ ထီးနီၪ လၧဂံလအၭ အဒိၩ့လဖၪ အဖၧၩ့လီၫ. 27 အ့ၪမွဲ နခ့ၫနၡၩ မိလ့ၩခၫ့ဂၬဆၧ အီၪလၧအစူၪဝဲၩ ကိၭဂၩဒ့ၭ, လၧယဟိဝၩ အမ့ၬယၫ ဘဲၫၥိၭ အမိဒုၭၥုၭ ဘဲၫယကဆါ စံၭဝ့ၫ အၥိၭနီၪလီၫ. 28 တၭ စမိစ့ၭ မၪလူၬ ၦလုဆၧ စအံၫလအ့ဇၧၫ, ဒဲစနိၫ့ အဖိၪခွၫ စယီရှုအ့ၫ, ဒဲၦအံၫစရ့လၭဖိၪ အဒီၪ့လဖၪ အဖါအခိၪလဖၪ လၧအဝ့ၫၥံၪ အဂဲးအကၠီၪ့; 29 တၭ စမိစ့ၭ စံၭ အဝ့ၫၥံၪ, ၦဂၭဖိၪ, ဒဲၦရုဘံၫ့ဖိၪ အ့ၪခၫ့ဂၬ ယီၫဒၫ့ လၧနၥံၪ အၥိၭ အီၪလၧအစူၪဝဲၩ ဘဲၫၥိၭ အမိဒုၭၥုၭ လၧယဟိဝၩ အမ့ၬယၫ ကိၭဂၩဒ့ၭတၭ, ဆၧအ့ၪမၩနၧၩ့မၩစၪ ၦခးဖိၪလဖၪ လၧနၥံၪ အမ့ၬယၫ ဂီၩ့တၭ, နၥံၪ မိဘၪဖ့ၪလၫ့ အဝ့ၫၥံၪ လၧခးဂံလအၭ လၧအဆၧန့ၥၫ အဂးလီၫ. 30 အ့ၪမွဲ အဝ့ၫၥံၪ အ့ၪလခၫ့ဂၬဘၪဆၧ လၧနၥံၪအၥိၭ အီၪလၧအစူၪဝဲၩတၭ, မိဘၪန့ၥၫဆၧ လၧနၥံၪအကျၩ လၧခးကၫနအၫ့ အဖၧၩ့လီၫ. 31 ၦဂၭဖိၪ, ဒဲၦရုဘံၫ့ဖိၪလဖၪ စံၭဆၧၫ့ဆၧတၭ, စံၭဝ့ၫဒၪ, ဘဲၫယဟိဝၩ စံၭနခ့ၫနၡၩ အၥိၭနီၪ ပမိမၩ ဘဲၫနီၪၥိၭလီၫ. 32 ပမိလ့ၩခၫ့ဂၬဆၧ အီၪလၧပစူၪဝဲၩ လၧယဟိဝၩ အမ့ၬယၫ, လၧခးကၫနအၫ့ အဖၧၩ့ ဘဲၫၥိၭ ပန့ဘၪ ဆၧန့ၥၫ လၧယီၫဒၫ့အယီၩလခီၫ မိကဲၪထၪ့ ပဆၧလီၫ. 33 တၭ စမိစ့ၭ ဖ့ၪလၫ့ ၦဂၭဖိၪ, ဒဲၦရုဘံၫ့ဖိၪ, ဒဲစယိၥၭ အဖိၪခွၫ စမနၭစ့ၫ လခီၫဒီၪ့နီၪ လၧၦအၫမိၫဖိၪ အစဎွၩ စဲဟၫ့ အဘၩ့အမုး, ဒဲဘၫၡၫ့ အစဎွၩ အီၭ အဘၩ့အမုး အထံၫၥံၪခးၥံၪ ဒဲအဒိၩ့လဖၪ လၧအနဲၩ့ထံၭ, ဒိၩ့လဖၪ လၧခးဖၧၩ့ဝၬဖီၩ့ဝ့ၫလီၫ. 34 တၭ ၦဂၭဖိၪလဖၪ မၩကဲၪထၪ့ ဒဲၫဘၫ့, ဒဲအၭတရီၭ, 35 ဒဲအရိအၧၫ, ဒဲအၭရီၭ, ဒဲၡိဖၫ့, ဒဲယၫဇၧၫ, ဒဲယီၭဘံၫအၫ, 36 ဒဲဘ့ၭ၁နံၫ့မြၫ ဒဲဘ့ၭ၁ဟၫရၫ့, ဒိၩ့လဖၪ အီၪလၧအခိၪဒၧၩ့တၭ, မၩ ဖီၩ့လဖၪ လၧၥိၪ ဒဲဘ့ၪ အဂးလီၫ. 37 ၦရုဘံၫ့ဖိၪလဖၪ မၩကဲၪထၪ့ ဟ့ၭၡဘၫ့, ဒဲအ့ၫလအ့လၫ, ဒဲကၧယၭၥ့အံၫ့, 38 ဒဲနံဘိၫ, ဒဲဘၫအလၭမံအၫ့, (အဝ့ၫၥံၪအမံၩ့ အၪ့လဲၩအၥၭ) ဒဲၡံတမၫလီၫ. တၭ ဒိၩ့ လၧအမၩကဲၪထၪ့ဝ့ၫနီၪ ကိၭဝ့ၫအမံၩ့ လၧအဂူၫဂၩလဖၪနီၪလီၫ. 39 စမနၭစ့ၫ အဖိၪခွၫ စမၫခၧၫ အဖိၪလဖၪ လ့ၩဝ့ၫ လၧဂံလအၭတၭ, မၩန့ဝ့ၫ ဒဲနၫ့ထၪ့ခွံၬ ၦအၫမိၫဖိၪ လၧအအီၪလၧအဖၧၩ့လီၫ. 40 တၭ စမိစ့ၭ ဖ့ၪလၫ့ ဂံလအၭ လၧမနၭစ့ၫ အဖိၪခွၫ စမၫခၧၫတၭ, အဝ့ၫဒၪ အီၪဝ့ၫ လၧအဖၧၩ့ လီၫ. 41 စမနၭစ့ၫ အဖိၪခွၫ စယၫအၧၫ လ့ၩမၩန့ တဝၫ့လဖၪတၭ, ကိၭအမံၩ့ လၧဟၫဝီၭယၫအၧၫလီၫ. 42 စနိဘၫ လ့ၩမၩန့ ကံနၭ, ဒဲအတဝၫ့လဖၪတၭ, ကိၭအမံၩ့ လၧနိဘၫ ဘဲၫအမံၩ့ဒၪဝ့ၫ အၥိၭနီၪလီၫ.

၄ မိစ့ၭ Numbers 33

1 အယီၩမွဲ ၦအံၫစရ့လၭဖိၪ အလ့ၩဆၧ လၧအစဲၪ့ထၪ့ခွံၬ လၧခးအံဇံၭ အဖၧၩ့, ဒဲအၥုၭမု လၧစမိစ့ၭ, ဒဲစအၫရၧၫ့ အစူၪဖၧၩ့လီၫ. 2 တၭ စမိစ့ၭ ကွ့ၭ အလ့ၩဆၧလဖၪ, ဘဲၫအလ့ၩဆၧ အၥိၭ ဘဲၫယဟိဝၩ မၪလူၬဝ့ၫ အၥိၭ လီၫ. တၭ အယီၩမွဲ အလ့ၩဆၧ ဘဲၫအစဲၪ့ထၪ့ အၥိၭနီၪလီၫ. 3 လၩခၪ့ထံၭ လဆံၫယဲနံၩလနံၩနီၪ အဝ့ၫၥံၪ စဲၪ့ထၪ့ခွံၬ လၧရမံစ့ၭလီၫ. ဘိၪ့လ့ၩဖၬဖီၩ့ခွံၬ လနံၩနီၪ ၦအံၫစရ့လၭဖိၪ စဲၪ့ထၪ့ခွံၬ လၧဆၧအစူၪယူၬထၪ့အၥၭ လၧၦအံဇံၭဖိၪၥံၪ ထီးအလူၬ အမ့ၬယၫနီၪ, 4 မွဲလၧၦအံဇံၭဖိၪၥံၪ ခုၪ့လၩ့ဘၧၩ့ခွံၬ အဖိၪဝဲၡါ ထီးအလူၬ အဘိၩ့ဘၭ, မွဲၦလၧယဟိဝၩ ကျီၪ့ၥံၫခွံၬဝ့ၫ လၧအကျၩလီၫ. တၭ ယဟိဝၩ ဒုၭအီၪထၪ့ ဆၧစ့ၩရၫ့ လၧအဝ့ၫၥံၪ အယွၩလဖၪ အလီၩ့ဆ့လီၫ. 5 ၦအံၫစရ့လၭဖိၪ စဲၪ့ထၪ့ခွံၬ လၧရမံစ့ၭနီၪတၭ, ၥုၪ့တဲၩ လၧစၧကီၭနီၪလီၫ. 6 တၭ အဝ့ၫၥံၪ စဲၪ့ထၪ့ခွံၬ လၧစၧကီၭနီၪ, ၥုၪ့တဲၩ လၧအံၥၫ့ လၧအအီၪ လၧၡါမုနၧၫ့ဖၫ အနဲၩ့ထံၭလီၫ. 7 အဝ့ၫၥံၪ စဲၪ့ထၪ့ခွံၬ လၧအံၥၫ့နီၪ, ထဲၩ့ထဲၩ့ လၧပဲၫဟဟဲရီၭ လၧအအီၪဝ့ၫ လၧဘၫအလၭဇံဖိၫ့ အမ့ၬယၫတၭ, ၥုၪ့တဲၩ ဆဲၫဎၩ့ လၧမံဂဒီၫလၭနီၪလီၫ. 8 အဝ့ၫၥံၪ စဲၪ့ထၪ့ခွံၬ လၧပဲၫဟဟဲရီၭတၭ, ခၫ့ဂၬ မၫဆမံၭ အၥၭခံဖၧၩ့ လၧၡါမုနၧၫ့ဖၫတၭ, လ့ၩဝ့ၫ ၥၧၫ့နံၩဖၧၩ့ၥၭ လၧၡါမုနၧၫ့ဖၫ အံၥၫ့ အဖၧၩ့တၭ ၥုၪ့တဲၩ လၧမၫရၫလီၫ. 9 အဝ့ၫၥံၪ စဲၪ့ထၪ့ခွံၬ လၧမၫရၫနီၪတၭ, လ့ၩထီၩ့လၧအံလံၫ့လီၫ. တၭ လၧအံလံၫ့ အဖၧၩ့နီၪ ထံၫဖၧၩ့ အီၪ လဆံၫနံၫဖၧၩ့, ဒဲၥံၪ့စီၩ့မလီၫ့ အထံၭ နွ့ၫဆံၫလီၫ. တၭ အဝ့ၫၥံၪ ၥုၪ့တဲၩ ထီးနီၪလီၫ. 10 အဝ့ၫၥံၪ စဲၪ့ထၪ့ခွံၬ လၧအံလံၫ့နီၪတၭ, ၥုၪ့တဲၩ လၧမၫဆမံၭဝီၩ အနဲၩ့ထံၭနီၪလီၫ. 11 အဝ့ၫၥံၪ စဲၪ့ထၪ့ခွံၬ လၧမၫဆမံၭဝီၩ အနဲၩ့ထံၭနီၪတၭ, ၥုၪ့တဲၩ လၧၡါမုနၧၫ့ဖၫ ဇံၫ့နီၪလီၫ. 12 အဝ့ၫၥံၪ စဲၪ့ထၪ့ခွံၬ လၧၡါမုနၧၫ့ဖၫ ဇံၫ့နီၪတၭ, ၥုၪ့တဲၩ လၧဒီၭဖကၫ အဖၧၩ့လီၫ. 13 အဝ့ၫၥံၪ စဲၪ့ထၪ့ခွံၬ လၧဒီၭဖကၫနီၪတၭ, ၥုၪ့တဲၩ လၧအၫလၧၭ အဖၧၩ့လီၫ. 14 အဝ့ၫၥံၪ စဲၪ့ထၪ့ခွံၬ လၧအၫလၧၭနီၪ ၥုၪ့တဲၩ လၧရဖံဒံၫ့ အဖၧၩ့ ထီးထံၫ လၧၦခမျၧး အီၩဝ့ၫ အဂးနီၪ အီၪအ့ၬ. 15 အဝ့ၫၥံၪ စဲၪ့ထၪ့ခွံၬ လၧရဖံဒံၫ့နီၪတၭ, ၥုၪ့တဲၩ လၧၡါမုနၧၫ့ဖၫ စဲနၫ အဖၧၩ့လီၫ. 16 အဝ့ၫၥံၪ စဲၪ့ထၪ့ခွံၬ လၧၡါမုနၧၫ့ဖၫ စဲနၫတၭ, ၥုၪ့တဲၩ လၧကံၭဘြီၫဟၭတဝၫ အဖၧၩ့လီၫ. 17 အဝ့ၫၥံၪ စဲၪ့ထၪ့ခွံၬ လၧကံၭဘြီၫဟၭတဝၫနီၪတၭ, ၥုၪ့တဲၩ လၧဟၫဇရီၭ အဖၧၩ့လီၫ. 18 အဝ့ၫၥံၪ စဲၪ့ထၪ့ခွံၬ လၧဟၫဇရီၭနီၪတၭ, ၥုၪ့တဲၩ လၧရံၭ၁မၫ အဖၧၩ့လီၫ. 19 အဝ့ၫၥံၪ စဲၪ့ထၪ့ခွံၬ လၧရံၭ၁မၫနီၪတၭ, ၥုၪ့တဲၩ လၧရံမၧၫ့ ပၫရံၭ အဖၧၩ့လီၫ. 20 အဝ့ၫၥံၪ စဲၪ့ထၪ့ခွံၬ လၧရံမၧၫ့ ပၫရံၭနီၪတၭ, ၥုၪ့တဲၩ လၧလံဘနၫ အဖၧၩ့လီၫ. 21 အဝ့ၫၥံၪ စဲၪ့ထၪ့ခွံၬ လၧလံဘနၫနီၪတၭ, ၥုၪ့တဲၩ လၧရံၭစၫ အဖၧၩ့ လီၫ. 22 အဝ့ၫၥံၪ စဲၪ့ထၪ့ခွံၬ လၧရံၭစၫနီၪတၭ, ၥုၪ့တဲၩ လၧကဟ့လၥၫ အဖၧၩ့လီၫ. 23 အဝ့ၫၥံၪ စဲၪ့ထၪ့ခွံၬ လၧကဟ့လၥၫနီၪတၭ, ၥုၪ့တဲၩ လၧခိၪလီၩ့ ၡၫဖၧၫ အလီၩ့ လီၫ. 24 အဝ့ၫၥံၪ စဲၪ့ထၪ့ခွံၬ လၧခိၪလီၩ့ ၡၫဖၧၫနီၪတၭ, ၥုၪ့တဲၩ လၧဟၫရဒၫ အဖၧၩ့လီၫ. 25 အဝ့ၫၥံၪ စဲၪ့ထၪ့ခွံၬ လၧဟၫရဒၫနီၪတၭ, ၥုၪ့တဲၩ လၧမၭဟံလီၭ အဖၧၩ့လီၫ. 26 အဝ့ၫၥံၪ စဲၪ့ထၪ့ခွံၬ လၧမၭဟံလီၭနီၪတၭ, ၥုၪ့တဲၩ လၧတၫဟၭ အဖၧၩ့လီၫ. 27 အဝ့ၫၥံၪ စဲၪ့ထၪ့ခွံၬ လၧတၫဟၭနီၪတၭ, ၥုၪ့တဲၩ လၧတၫရၫ အဖၧၩ့လီၫ. 28 အဝ့ၫၥံၪ စဲၪ့ထၪ့ခွံၬ လၧတၫရၫနီၪတၭ, ၥုၪ့တဲၩ လၧမံ၁ကၫ အဖၧၩ့ လီၫ. 29 အဝ့ၫၥံၪ စဲၪ့ထၪ့ လၧမံ၁ကၫနီၪတၭ, ၥုၪ့တဲၩ လၧ ဟၭၡမိနၫ အဖၧၩ့လီၫ. 30 အဝ့ၫၥံၪ စဲၪ့ထၪ့ခွံၬ လၧဟၭၡမိနၫနီၪတၭ, ၥုၪ့တဲၩ လၧမိၫစရီၭ အဖၧၩ့လီၫ. 31 အဝ့ၫၥံၪ စဲၪ့ထၪ့ခွံၬ လၧမိၫစရီၭနီၪတၭ, ၥုၪ့တဲၩ လၧဘ့နယၫအကၫ့ အဖၧၩ့လီၫ. 32 အဝ့ၫၥံၪ စဲၪ့ထၪ့ခွံၬ လၧဘ့နယၫအကၫ့နီၪတၭ, ၥုၪ့တဲၩ လၧဟီဟဂံဒၭ အဖၧၩ့လီၫ. 33 အဝ့ၫၥံၪ စဲၪ့ထၪ့ခွံၬ လၧဟီဟဂံဒၭနီၪတၭ, ၥုၪ့တဲၩ လၧယီၭဘၥၫ အဖၧၩ့လီၫ. 34 အဝ့ၫၥံၪ စဲၪ့ထၪ့ခွံၬ လၧယီၭဘၥၫနီၪတၭ, ၥုၪ့တဲၩ လၧအံၫဘြိနၫ အဖၧၩ့လီၫ. 35 အဝ့ၫၥံၪ စဲၪ့ထၪ့ခွံၬ လၧအံၫဘြိနၫနီၪတၭ, ၥုၪ့တဲၩ လၧအံဇအၧၫ့ဂံဘၧၫ အဖၧၩ့လီၫ. 36 အဝ့ၫၥံၪ စဲၪ့ထၪ့ခွံၬ လၧအံဇအၧၫ့ဂံဘၧၫနီၪတၭ, ၥုၪ့တဲၩ လၧၡါမုနၧၫ့ဖၫ ဇံၫ့ လၧအမွဲ ကၫဒ့ၭလီၫ. 37 အဝ့ၫၥံၪ စဲၪ့ထၪ့ခွံၬ လၧကၫဒ့ၭနီၪတၭ, ၥုၪ့တဲၩ လၧခိၪလီၩ့ ဟီၫ အလီၩ့ လၧအအီၪ လၧခးအံဒၧၫ့ အနဲၩ့ထံၭနီၪလီၫ. 38 ၦလုဆၧ စအၫရၧၫ့ လ့ၩထၪ့ဘၭ ခိၪလီၩ့ ဟီၫ ဘဲၫယဟိဝၩ မၪလူၬဝ့ၫ အၥိၭနီၪတၭ, ၦအံၫစရ့လၭဖိၪ စဲၪ့ထၪ့ခွံၬ လၧခးအံဇံၭ အလးခဲၫ့ အနံၪ့လံဆံၫ လၩယဲဘံၪ့လဘံၪ့ လၩထၪ့လနံၩနီၪ ၥံၫဝ့ၫ ထီးနီၪလီၫ. 39 တၭ လၧစအၫရၧၫ့ ၥံၫဝ့ၫ လၧခိၪလီၩ့ ဟီၫ အလီၩ့နီၪ အၥၭၡါယူၭ လယၩနံၫဆံၫၥၧၫ့နံၪ့လီၫ. 40 တၭ ၦခးကၫနအၫ့ဖိၪ အစဎွၩ အၫရၭ လၧအအီၪဝ့ၫ လၧမုခံၫ့လခီၫ, လၧခးကၫနအၫ့ အဖၧၩ့နီၪ နါဂၧၫ့ဝ့ၫ လၧၦအံၫစရ့လၭဖိၪ ဂဲၫဝ့ၫလီၫ. 41 အဝ့ၫၥံၪ စဲၪ့ထၪ့ခွံၬ လၧခိၪလီၩ့ ဟီၫနီၪတၭ, ၥုၪ့တဲၩ လၧဇၫလမိနၫ အဖၧၩ့လီၫ. 42 အဝ့ၫၥံၪ စဲၪ့ထၪ့ခွံၬ လၧဇၫလမိနၫနီၪတၭ, ၥုၪ့တဲၩ လၧပုနၧၫ့ အဖၧၩ့လီၫ. 43 အဝ့ၫၥံၪ စဲၪ့ထၪ့ခွံၬ လၧပုနၧၫ့နီၪတၭ, ၥုၪ့တဲၩ လၧအီဘီၭ အဖၧၩ့ လီၫ. 44 အဝ့ၫၥံၪ စဲၪ့ထၪ့ခွံၬ လၧအီဘီၭနီၪတၭ, ၥုၪ့တဲၩ လၧအံဇအၭဘရံၫ့ အဖၧၩ့, အီၪလၧမိအၭ အနဲၩ့ထံၭ လီၫ. 45 အဝ့ၫၥံၪ စဲၪ့ထၪ့ခွံၬ လၧအဲအံၫ့နီၪတၭ, ၥုၪ့တဲၩ လၧဒဲၫဘၫ့ဂၭ အဖၧၩ့လီၫ. 46 အဝ့ၫၥံၪ စဲၪ့ထၪ့ခွံၬ လၧဒဲၫဘၫ့ဂၭနီၪတၭ, ၥုၪ့တဲၩ လၧအၫလမၧၫ့ ဒံၭဘျၫၥံၫ့ အဖၧၩ့ လီၫ. 47 အဝ့ၫၥံၪ စဲၪ့ထၪ့ခွံၬ လၧအၫလမၧၫ့ ဒံၭဘျၫၥံၫ့နီၪတၭ, ၥုၪ့တဲၩ လၧအၭဘရံၫ့ အခိၪလီၩ့ခိၪ လၧအအီၪ လၧနံဘိၫ အမ့ၬယၫလီၫ. 48 အဝ့ၫၥံၪ စဲၪ့ထၪ့ခွံၬ လၧအၭဘရံၫ့ အခိၪလီၩ့ ထိၩ့ချိၬနီၪတၭ, ၥုၪ့တဲၩ လၧမိအၭ အဆၧပျၩ့ဖၧၩ့ လၧထံၫယီၫဒၫ့ အနဲၩ့ ဆဲၫဎၩ့ လၧယ့ၫရခိၫနီၪလီၫ. 49 အဝ့ၫၥံၪ ၥုၪ့တဲၩ လၧယီၫဒၫ့ အနဲၩ့ လၧဘ့ၭယ့ၭစမီၭ ဖိးလၧအၫဘလၭၡံၭထံၫ့ အီၪလၧမိအၭ အဆၧပျၩ့ဖၧၩ့လီၫ. 50 ယဟိဝၩ ချဲၩ့ဆၧ လၧစမိစ့ၭ လၧမိအၭ အဆၧပျၩ့ဖၧၩ့ လၧထံၫယီၫဒၫ့ အနဲၩ့ ဆဲၫဎၩ့ လၧယ့ၫရခိၫတၭ, စံၭဝ့ၫဒၪ, 51 ချဲၩ့ဆၧ လၧၦအံၫစရ့လၭဖိၪတၭ, စံၭအဝ့ၫၥံၪ, ထီး နၥံၪ အ့ၪခၫ့ဂၬထၪ့ ထံၫယီၫဒၫ့ လၧခးကၫနအၫ့ အဖၧၩ့နီၪ, 52 နၥံၪ ဘၪနၫ့ထၪ့ခွံၬ ၦခးဖိၪ ထီးအလူၬ လၧနၥံၪ အမ့ၬယၫတၭ, မၩဂၭဂီၩ့ခွံၬ အဆၧဂၩ့ လၧအကွ့ၭဝ့ၫ ထီးအလူၬ, ဒဲမၩဂၭဂီၩ့ခွံၬ အဆၧဂၩ့ၥိၫ့ဝ့ၫ ထီးအလူၬတၭ, မၩလၩ့ဎီးခွံၬ အလးထၪ့ထီၫလဖၪလီၫ. 53 တၭ နၥံၪ ဘၪ မၩန့ ခး, ဒဲၦအီၪလၧအဖၧၩ့လီၫ. အဂဲးဘဲၫယီၩ ယဖ့ၪလၫ့ နၥံၪ လၧခးနီၪ ဘဲၫၥိၭ နၥံၪ မိမၩန့ဝ့ၫလီၫ. 54 နၥံၪ ဘၪ ဖၭဆၧတၭ, နၥံၪ ဘၪ အၪ့နၩ့ဖၭ ထံၫၥံၪခးၥံၪ အဆၧၫ့ လၧဆၧန့ၥၫ လၧနၥံၪ အဂံၪ့ဒီၪ့လဖၪ အဂးလီၫ. လၧၦအအၪလဖၪနီၪ နၥံၪ ဘၪ ဖ့ၪလၫ့ဝ့ၫ လၧဆၧန့ၥၫ ဆၧလၧအအၪတၭ, ၦလၧအၡၩလဖၪနီၪ နၥံၪ ဘၪဖ့ၪလၫ့ဝ့ၫ လၧဆၧန့ၥၫ ဆၧလၧအၡၩလီၫ. ၦဘၪအီၪလၧအလး ထီးအလးလၩ့ဘၪ လၧဖၭဆၧလီၫ. ဘဲၫနၥံၪအဖါ အဒီၪ့လဖၪ အၥိၭနီၪ နၥံၪ မိန့ၥၫဆၧလီၫ. 55 အ့ၪမွဲ နၥံၪ အ့ၪလနၫ့ထၪ့ခွံၬဘၪ ၦခးဖိၪ လၧနၥံၪ အမ့ၬယၫတၭ, ဆၧမိမၩအၥၭ လၧၦလၧနၥံၪ ဒုၭအီၪလၩ့ထးလဖၪနီၪ မိကဲၪထၪ့ ဆၧဆူၪ လၧနၥံၪ အမ့ၬၥၪဖၧၩ့, ဒဲဆၧဆူၪဆၧမဲၪ လၧနၥံၪ အဂုၬဖၩဖၧၩ့, ဒဲမိမၩခိမၩဝီၩ နၥံၪ လၧခးဖၧၩ့ လၧနၥံၪ အီၪလၧအဖၧၩ့လီၫ. 56 တၭ ဆၧမိမၩအၥၭ လၧယမိမၩ နၥံၪ, ဘဲၫ ယအီၪက့ၪယၥၭ လၧယမိမၩ အဝ့ၫၥံၪ အၥိၭနီၪလီၫ.

၄ မိစ့ၭ Numbers 34

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မၪလူၬ ၦအံၫစရ့လၭဖိၪတၭ, စံၭအဝ့ၫၥံၪ, ထီးနၥံၪ လ့ၩနုၬ လၧခးကၫနအၫ့ အဖၧၩ့တၭ, (အနီၪ မိကဲၪထၪ့ နၥံၪ န့ၥၫဝ့ၫ ခးကၫနအၫ့ ဒၪလ့ၬ အဆၧၫ့လဖၪနီၪ,) 3 နၥံၪအဆၧၫ့ လၧမုခံၫ့လခီၫနီၪ မိအီၪလၧၡါမုနၧၫ့ဖၫ ဇံၫ့ လၧအံဒၧၫ့ အနဲၩ့ ဒဲနၥံၪအခးဆၧၫ့ လၧမုခံၫ့လခီၫနီၪ မိမွဲ မၫဆမံၭ ထံၫဂၫ့ လၧအထုၬ လၧမုထၪ့လခီၫလီၫ. 4 တၭ နၥံၪအခးအဆၧၫ့နီၪ မိဎဲၪ့ဝ့ၫ လၧမုခံၫ့လခီၫ လၧအၭရၭဘံၫ့ အဆၧစီၩ့ခိၪတၭ, လ့ၩထၪ့ လၧဇံၫ့တၭ, အထုၬ လၧမုခံၫ့လခီၫနီၪ မိအီၪလၧကၫဒ့ၭဘၫန့အၫ, ဒဲမိလ့ၩဒံၭ ဖိးလၧဟၫဇၫအၭဒၫ, ဒဲလ့ၩထၪ့ ဖိးလၧအၭဇမၧၫ့လီၫ. 5 တၭ ခးအဆၧၫ့နီၪ မိလ့ၩဎဲၪ့ လၧအၭဇမၧၫ့ ဖိးလၧအံဇံၭ အထံၫမိၡါတၭ, အထုၬ မိအီၪလၧမၫဆမံၭနဲၩ့နီၪလီၫ. 6 တၭ ခးအဆၧၫ့ လၧမုနုၬလခီၫနီၪ နၥံၪ မိအီၪလၧမၫဆမံၭဖၭဒိၪ လၧအနဲၩ့ထံၭ အဂးလီၫ. အနီၪ မိကဲၪထၪ့ နၥံၪအခး အနဲၩ့ထံၭ လၧမုနုၬလခီၫလီၫ. 7 တၭ အယီၩ မိကဲၪထၪ့ နၥံၪအခးအဆၧၫ့ လၧမုဖၩ လၧမၫဆမံၭဖၭဒိၪနီၪ နဘၪထိၪဆၧ ဖိးလၧခိၪလီၩ့ ဟီၫ လီၫ. 8 တၭ လၧခိၪလီၩ့ ဟီၫနီၪ နၥံၪ ဘၪထိၪဆၧ ဖိးလၧဆၧလ့ၩနုၬ လၧဟၫမၭတၭ, အဆၧၫ့ မိလ့ၩထၪ့ လၧဇံဒၭ, 9 ဒဲဖိးလၧဇံဖြၧၫ့တၭ, အထုၬနီၪ မိအီၪလၧဟၫဇအံနၫ့လီၫ. အနီၪ မိကဲၪထၪ့ နၥံၪအခးအဆၧၫ့ လၧမုဖၩလခီၫလီၫ. 10 တၭ နၥံၪ ဘၪထိၪ နၥံၪအခးအဆၧၫ့ လၧမုထၪ့လခီၫ လၧဟၫဇအံနၫ့ ဖိးလၧၡ့ဖၫ့လီၫ. 11 တၭ အဆၧၫ့နီၪ မိလ့ၩလၩ့ လၧၡ့ဖၫ့ ဖိးလၧရံၭဘလၫ အီၪလၧအၫအံၫ့ လၧမုထၪ့လခီၫတၭ, အဆၧၫ့နီၪ မိလ့ၩလၩ့ ဖိးလၧမၫဆမံၭ ခံၫ့န့ဆရ့ၭ လၧမုထၪ့လခီၫလီၫ. 12 တၭ အဆၧၫ့နီၪ မိဘၪလ့ၩ ဖိးလၩ့ လၧယီၫဒၫ့ အနဲၩ့တၭ, အထုၬနီၪ မိအီၪလၧမၫဆမံၭ ထံၫဂၫ့နီၪလီၫ. အဝ့ၫနီၪ မိကဲၪထၪ့ နၥံၪအခး, ဒဲအဆၧၫ့ဝၬဖီၩ့ဝ့ၫလီၫ. 13 စမိစ့ၭ မၪလူၬ ၦအံၫစရ့လၭဖိၪတၭ, စံၭဝ့ၫဒၪ, အနီၪမွဲ ခး လၧနၥံၪ မိန့ဘၪ လၧဖၭဆၧ, လၧယဟိဝၩ မၪလူၬ ဖ့ၪလၫ့ ၦခွံၫဒီၪ့ ဒဲလခီၫဒီၪ့ လီၫ. 14 အဂဲးဘဲၫယီၩ ၦရုဘံၫ့ဖိၪလဒီၪ့ ဘဲၫအဖါလဖၪ အဂံၪ့ အၥိၭနီၪ, ဒဲၦဂၭဖိၪလဒီၪ့ ဘဲၫအဖါလဖၪ အဂံၪ့ အၥိၭနီၪ န့ဘၪယူၭ. တၭ ၦမနၭစ့ၫဖိၪ လခီၫဒီၪ့နီၪ န့ဘၪယူၭ အဆၧန့ၥၫ ဆၧယူၭ. 15 နံၫဒီၪ့ ဒဲလခီၫဒီၪ့နီၪ န့ဘၪယူၭ အဆၧန့ၥၫ ဆၧလၧထံၫယီၫဒၫ့ အယီၩလခီၫ, ဆဲၫဎၩ့ လၧယ့ၫရခိၫ လၧမုထၪ့လခီၫယူၭ. 16 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 17 အယီၩမွဲ ၦၡၩအမံၩ့ လၧအဘၪအၪ့နၩ့ဖၭ ခးအဆၧၫ့ လၧနၥံၪ အဂးလဖၪ, ၦလုဆၧ စအံၫလအ့ဇၧၫ, ဒဲစနိၫ့ အဖိၪခွၫ စယီရှုၫအ့ၫနီၪလီၫ. 18 တၭ နၥံၪ ဘၪမၩန့ လၧၦလဒီၪ့ အၦဒိၪလဂၩ, လၧၦလဒီၪ့ အၦဒိၪလဂၩ, ဘဲၫၥိၭ အမိအၪ့နၩ့ဖၭန့ အဆၧန့ၥၫ ဆၧအဆၧၫ့လီၫ. 19 အယီၩမွဲ ၦလဖၪနီၪ အမံၩ့, စယဖၧၫနံၫ အဖိၪခွၫ စကၫလ့ၭ လၧၦယုဒၫဖိၪလဒီၪ့ အကျၩ, 20 ဒဲစအၫမဟၧၭ အဖိၪခွၫ စၡံမုၫအ့လၭ လၧၦစံမအၧၫ့ဖိၪလဒီၪ့ အကျၩ, 21 စစံၭစလၧၫ့ အဖိၪခွၫ စအ့လဒၭ လၧၦဘံၪ့ယမံၫ့ဖိၪလဒီၪ့ အကျၩ, 22 တၭ စယီၭလဲၫ အဖိၪခွၫ စဘၧၭကဲၫ, လၧၦဒၫ့ဖိၪလဒီၪ့ အၦဒိၪ, 23 ဒဲစအ့ဖိၭ အဖိၪခွၫ စဟၫနအ့လၭ, စယိၥၭ အဖိၪအလံၩ အၦဒိၪနီၪ လၧၦမနၭစ့ၫဖိၪ လဒီၪ့ အကျၩ, 24 ဒဲစၡံၭမတၫ့ အဖိၪခွၫ စက့မၠူၫအ့လၭ, ၦအံဖြံၫ့ဖိၪလဒီၪ့ အၦဒိၪ, 25 ဒဲစပၫနၭ အဖိၪခွၫ စအလံၭစဖၫ့ ၦဇ့ၭဘလၧၫ့ဖိၪလဒီၪ့ အၦဒိၪ, 26 ဒဲစအၭဇၫ့ အဖိၪခွၫ စပၫလတံၫအ့လၭ, ၦအံၭစခၫဖိၪလဒီၪ့ အၦဒိၪ, 27 ဒဲစၡလိမဲၫ အဖိၪခွၫ စအဘဲဟၧၭ, ၦအၭၡၧၫဖိၪလဒီၪ့ အၦဒိၪ, 28 ဒဲစအၫမဟၧၭ အဖိၪခွၫ ပ့ၭဒဟ့လၭ, ၦနၭ၁လဲၫဖိၪလဒီၪ့ အၦဒိၪလီၫ. 29 အဝ့ၫၥံၪနီၪမွဲ ၦလၧယဟိဝၩ မၪလူၬဝ့ၫ ဘဲၫၥိၭ အမိအၪ့နၩ့ဖၭ ဆၧန့ၥၫ အဆၧၫ့ လၧခးကၫနအၫ့ အဖၧၩ့ လၧၦအံၫစရ့လၭဖိၪ အဂးလီၫ.

၄ မိစ့ၭ Numbers 35

1 ယဟိဝၩ ချဲၩ့ဆၧ လၧစမိစ့ၭ လၧမိအၭ အဆၧပျၩ့ဖၧၩ့ လၧယီၫဒၫ့အနဲၩ့ ဆဲၫဎၩ့ လၧယ့ၫရခိၫတၭ, စံၭဝ့ၫဒၪ, 2 မၪလူၬ ၦအံၫစရ့လၭဖိၪ လၧအမိဘၪဖ့ၪလၫ့ ဒိၩ့လဖၪ လၧအဆၧန့ၥၫ အကျၩ လၧၦလံဝဲၫဖိၪ, ဘဲၫၥိၭ အမိအီၪဝ့ၫ လၧအဖၧၩ့ဆံၭ. တၭ နၥံၪ ဘၪဖ့ၪလၫ့ ၦလံဝဲၫဖိၪ လၧဆၧအလး လၧဒိၩ့လဖၪ အနဲၩ့ထံၭဝၬဖီၩ့ဝ့ၫလီၫ. 3 တၭ ဒိၩ့လဖၪနီၪ မိအီၪဝ့ၫ လၧအဝ့ၫၥံၪ အီၪဝ့ၫ အဂး, ဒဲဆၧအနဲၩ့ထံၭ ဝၬဖီၩ့လဖၪနီၪ မိအီၪလၧအဆၧဖိၪဆၧဎါ အဒိၩ့ အဂး, ဒဲလၧအစူၪလးအခၪ့ခိၪ အဂး, ဒဲလၧအဆၧဖိၪဆၧဎါ ထီးအလူၬ အဂးလီၫ. 4 တၭ ဒိၩ့အနဲၩ့ထံၭ ဝၬဖီၩ့နီၪ လၧနၥံၪ ဘၪဖ့ၪလၫ့ ၦလံဝဲၫဖိၪၥံၪနီၪ မိအီၪလၧဒိၩ့ခိၪဒၧၩ့ လၧခီၫ့ အဖျါ လထီၫ့ ဝၬဖီၩ့ဝ့ၫလီၫ. 5 တၭ နၥံၪ မိဘၪထိၪ လၧဒိၩ့မုထၪ့လခီၫ အဖျါ နံၫထီၫ့, ဒဲလၧမုခံၫ့လခီၫနီၪ အဖျါ နံၫထီၫ့, ဒဲလၧမုနုၬလခီၫနီၪ အဖျါ နံၫထီၫ့, ဒဲလၧမုဖၩလခီၫနီၪ အဖျါ နံၫထီၫ့လီၫ. ဒိၩ့နီၪ အီၪဝ့ၫ လၧအၥၭခံဖၧၩ့တၭ, ဆၧနီၪ မိကဲၪထၪ့ဝ့ၫ လၧဒိၩ့ အဆၧအၪ့အဆၪအလး လၧအဂးလီၫ. 6 တၭ လၧဒိၩ့ လၧနၥံၪ မိဘၪဖ့ၪလၫ့ ၦလံဝဲၫဖိၪ အကျၩနီၪ ဒိၩ့ မိဘၪအီၪ ဎူၫဒိၩ့ လၧဆၧဖလ့ၬ အဂး လၧနၥံၪ မိဘၪအီၪက့ၪဝ့ၫ လၧၦမၩၥံၫၦၡၩ အဂး, ဘဲၫၥိၭ အမိစဲၪ့ဖျ့ၭ ထီးနီၪလီၫ. တၭ လၧနီၪအဖၫ့ခိၪ နၥံၪ မိဘၪအီၪက့ၪ အၪထၪ့ ဒိၩ့ လံဆံၫနံၫဒိၩ့လီၫ. 7 ဒိၩ့ၥံၪတဝၫ့ၥံၪ လၧနၥံၪ မိဘၪဖ့ၪလၫ့ ၦလံဝဲၫဖိၪ ထီးအလူၬနီၪ မွဲလံဆံၫဎိၭဒိၩ့လီၫ. အဝ့ၫၥံၪနီၪ, ဒဲဆၧအၪ့အဆၪအလးလဖၪလီၫ. 8 တၭ ဒိၩ့လဖၪ လၧနၥံၪ မိဘၪဖ့ၪလၫ့ လၧၦအံၫစရ့လၭဖိၪ အန့ၥၫဆၧ အကျၩနီၪ, လၧအအၪ အကျၩနီၪ, နၥံၪ မိမၩန့ လၧအအၪတၭ, လၧအၡၩအကျၩနီၪ, နၥံၪ မိဘၪမၩန့ လၧအၡၩလီၫ. ကယဲ ၦကိၭအဂၩ မိဘၪဖ့ၪလၫ့ဆၧ လၧအဒိၩ့ အကျၩနီၪ လၧၦလံဝဲၫဖိၪ, ဘဲၫအဆၧန့ၥၫ လၧအန့ဘၪ ၥၫ အၥိၭနီၪလီၫ. 9 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 10 ချဲၩ့ဆၧ လၧၦအံၫစရ့လၭဖိၪတၭ စံၭအဝ့ၫၥံၪ, ထီးနၥံၪ ခၫ့ဂၬ ထံၫယီၫဒၫ့ လၧခးကၫနအၫ့ အဖၧၩ့တၭ, 11 နၥံၪ မိဘၪအီၪက့ၪလၩ့ ဒိၩ့လဖၪ လၧအမိကဲၪထၪ့ ဒိၩ့ဖလ့ၬ လၧနၥံၪ အဂး, ဘဲၫၥိၭ ၦလၧအမၩၥံၫဆၧ လၧအမၩၥံၫရှုၭ ၦၡၩ အကၠီၩ့ လဂၩ မိစဲၪ့ဖျ့ၭ ထီးနီၪလီၫ. 12 တၭ အဝ့ၫၥံၪ မိကဲၪထၪ့ ဒိၩ့ဖလ့ၬ လၧၦအၪ့ဎၬ ဆၧၥွံၪ အစူၪဖၧၩ့, ဘဲၫၥိၭ ၦလၧအမၩၥံၫ ၦၡၩလဂၩနီၪ, ဘိၩ့အလချုၭ ဆၧၫ့ထုၪ့ဒံၭဘၪ လၧဆၧအီၪကီၪ့ အမ့ၬယၫ လၧဆၧစ့ၩရၫ့ အဖၧၩ့နီၪ, ထီးၥံၫ လဂ့ၩ, 13 တၭ လၧဒိၩ့လဖၪ လၧနၥံၪ မိဘၪဖ့ၪလၫ့ အကျၩနီၪ, ဎူၫဒိၩ့ မိအီၪလၧနၥံၪ လၧဆၧဖီၩ့ဖျ့ၭ အဂးလီၫ. 14 နၥံၪ ဘၪအီၪက့ၪလၩ့ ၥၧၫ့ဒိၩ့ လၧယီၫဒၫ့ လၧအယီၩလခီၫ, ဒဲနၥံၪ ဘၪအီၪက့ၪ ၥၧၫ့ဒိၩ့ လၧခးကၫနအၫ့ အဖၧၩ့ လၧအမိကဲၪထၪ့ ဒိၩ့ဖလ့ၬလီၫ. 15 ဎူၫဒိၩ့နီၪ မိကဲၪထၪ့ ဆၧဖလ့ၬ လၧၦအံၫစရ့လၭဖိၪ အဂး, ဒဲလၧၦလခီၫဘၩ့မုးဖိၪ အဂး, ဒဲလၧၦလၧအအီၪလၧအကျၩ အဂး, ဘဲၫၥိၭ ၦလၧအမၩၥံၫရှုၭ ၦၡၩလဂၩဂၩနီၪ, မိစဲၪ့ဖျ့ၭ ထီးနီၪ ကိၭဂၩဒ့ၭလီၫ. 16 တၭ အ့ၪဖ့ၬဝ့ၫ လၧထၭ လမံၩ့မံၩ့ ထီးအဆၧၥံၫဝ့ၫနီၪ, မွဲဝ့ၫ လၧၦမၩၥံၫဒၪၦၡၩလီၫ. ၦလၧအမၩၥံၫဒၪၦၡၩနီၪ မိဘၪ ဆၧမၩၥံၫဝ့ၫ တၡါဆ့လီၫ. 17 အ့ၪခွံၬဘၪဝ့ၫ လၧလိး လၧအစူၪဖၧၩ့ လၧအမၩၥံၫဆၧ ၥ့ၪတၭ, အဝ့ၫဒၪ အ့ၪၥံၫနီၪ, မွဲၦမၩၥံၫဒၪ ၦၡၩလီၫ. ၦလၧအမၩၥံၫဒၪၦၡၩနီၪ မိဘၪ ဆၧမၩၥံၫဝ့ၫ တၡါဆ့လီၫ. 18 အ့ၪဒိၪဝ့ၫ လၧၥံၪ့လကုၭ လၧအစူၪ လၧအမၩၥံၫဆၧၥ့ၪ တၭ, အဝ့ၫဒၪ အ့ၪၥံၫတၭ, မွဲၦမၩၥံၫဒၪ ၦၡၩတၭ, ၦမၩၥံၫဒၪဝ့ၫနီၪ မိဘၪ ဆၧမၩၥံၫဝ့ၫ တၡါဆ့လီၫ. 19 ၦအၪ့ဎၬဆၧအၥွံၪ အနၫ့ဆါဒၪဝ့ၫနီၪ မိဘၪမၩၥံၫ ၦမၩၥံၫဒၪၦၡၩလဂၩနီၪလီၫ. ထီးအဘၪခီၩ့ဝ့ၫတၭ, မိမၩၥံၫဝ့ၫ လီၫ. 20 တၭ အ့ၪဆ့ၭဝ့ၫ လၧအၥၭဂဲၫ့ဆၧ အကၠီၩ့, အ့ၪအီၪခိၭတၭ ခွံၬဝ့ၫ လၧဆၧလမံၩ့မံၩ့ ထီးအၥံၫ, 21 အ့ၪထၫ့ဒုၪဒၩဝ့ၫတၭ, မ့ၭဝ့ၫ လၧအစူၪနီၪ အဝ့ၫဒၪ အ့ၪၥံၫ နီၪ, ၦလၧအမၩၥံၫဝ့ၫ လဂၩနီၪ မိဘၪ ဆၧမၩၥံၫဝ့ၫ တၡါ ဆ့လီၫ. မွဲဝ့ၫ လၧၦမၩၥံၫဒၪၦၡၩလီၫ. ထီးအဘၪခီၩ့ဝ့ၫတၭ, ၦအၪ့ဎၬဆၧအၥွံၪနီၪ မိမၩၥံၫ ၦလၧအမၩၥံၫဒၪၦၡၩနီၪလီၫ. 22 အ့ၪလမွဲဘၪဘဲၫနီၪတၭ, လထၫ့ဒၩဘၪဝ့ၫတၭ, အ့ၪဆ့ၭရှုၭဘၪတၭ, လအီၪခိၭဘၪဝ့ၫနီၪ, အ့ၪခွံၬ ဆၧလမံၩ့မံၩ့ လၧအဘၪဝ့ၫတၭ, 23 လဒၪဘၪဝ့ၫနီၪ, အ့ၪခွံၬဝ့ၫ လၧလိး ထီးအၥံၫတၭ, အ့ၪလမွဲဘၪ အဒုၪအဒၩ, ဒဲအ့ၪလအၪ့ဎၬ မၩအၧၩ့ဘၪတၭ, 24 ဆၧအီၪကီၪ့ မိဘၪစ့ၩရၫ့ဆၧ လၧၦမၩၥံၫဆၧ ဒဲၦအၪ့ဎၬဆၧၥွံၪ အဘိၩ့ဆၧၩ့နီၪ ဘဲၫဆၧစ့ၩရၫ့လဖၪယီၩ အၥိၭနီၪလီၫ. 25 ဆၧအီၪကီၪ့ ဘၪမၩဂၭဖျ့ၭ ၦမၩၥံၫဆၧ လၧၦအၪ့ဎၬဆၧၥွံၪ အစူၪဖၧၩ့တၭ, ဆၧအီၪကီၪ့ မိဘၪဒုၭထဲၩ့ထဲၩ့ဝ့ၫ လၧဒိၩ့ဖလ့ၬ လၧအစဲၪ့နုၬ လၧအဖၧၩ့တၭ, မိအီၪ ထီးနီၪ ထီးၦလုဆၧ အခိၪ လၧအဘၪ ဆၧဂုၪဝ့ၫ လၧၥိၪဆံၫ့ဎံၪလဂၩ ၥံၫဝ့ၫလီၫ. 26 အ့ၪမွဲ ၦမၩၥံၫဆၧ အ့ၪစဲၪ့ထၪ့ခွံၬ တၡါ လၧဒိၩ့ဖလ့ၬ အနဲၩ့ လၧအနုၬ လၧအဖၧၩ့တၭ, 27 ၦအၪ့ဎၬဆၧအၥွံၪလဂၩ အ့ၪဒၪန့ဝ့ၫ လၧဒိၩ့ဖလ့ၬအနဲၩ့ လၧခီၫ့တၭ, ၦအၪ့ဎၬဆၧအၥွံၪနီၪ အ့ၪမၩၥံၫ ၦမၩၥံၫဒၪဆၧတၭ, ဆၧၥွံၪ အီၪလၧအလီၩ့အ့ၬ. 28 အဂဲးဘဲၫယီၩ မွဲအကြၨၭ အီၪဝ့ၫ လၧအဒိၩ့ဖလ့ၬ ထီးၦလုဆၧအခိၪ ၥံၫဝ့ၫလီၫ. အ့ၪမွဲ ၦလုဆၧအခိၪ ၥံၫဝ့ၫ အလးခဲၫ့နီၪ ၦမၩၥံၫၦၡၩလဂၩနီၪ မိထဲၩ့ထဲၩ့ဘၪ လၧအဆၧဖီၪ့ထၬ အဂၪ့ခိၪလီၫ. 29 ဆၧလဖၪနီၪ မိကဲၪထၪ့ဝ့ၫ လၧဆၧစ့ၩရၫ့ အ၁နိၫ လၩ့ လၧနၥံၪ အဆၨၩအဆၬ လဆိၩဘၪလဆိၩ လၧနၥံၪ အီၪအလး ကိၭစီၪ့ဒ့ၭလီၫ. 30 ၦလၧအမၩၥံၫဒၪ ၦၡၩလဂၩဂၩနီၪ, ၦလၧအမၩၥံၫဒၪၦၡၩ မိဘၪ ဆၧမၩၥံၫဝ့ၫ လၧၦထိးအၥၭလဖၪ အဆၧချဲၩ့ အကၠီၩ့လီၫ. အ့ၪမွဲ ၦလဂၩဎး ထိးဘၪအၥၭ ထီးအဆၧၥံၫအ့ၬ. 31 တၭ ထီးမၩန့ ဆၧမၩဖီၩ့ဖျ့ၭ လၧၦမၩၥံၫဒၪၦၡၩ လၧအကြၨၭၥံၫလဂၩ အဂးနီၪ လဂ့ၩ, မွဲအမိဘၪ ဆၧမၩၥံၫ တၡါဝ့ၫလီၫ. 32 ၦလၧအစဲၪ့ဆၧ လၧဒိၩ့ဖလ့ၬဖၧၩ့ အဂးနီၪ, လၧၦလုဆၧအခိၪ လချုၭ ၥံၫဒံၭဘၪနီၪ, ဘဲၫၥိၭ အမိဂဲၫထဲၩ့ အီၪလၧထံၫၥံၪခးၥံၪ အဖၧၩ့တၭ, ထီးမၩန့ ဆၧဂၭဖျ့ၭအဎွ့ၩ နးမံၩ့ လဂ့ၩ. 33 တၭ ထီးမၩဘၪၥၭလိၪ ထံၫၥံၪခးၥံၪ လၧနၥံၪ အီၪလၧအဖၧၩ့ လဂ့ၩ, အဂဲးဘဲၫယီၩ ဆၧၥွံၪမၩဘၪၥၭလိၪ ခးနီၪလီၫ. တၭ ခးနီၪ မိဘၪ ဆၧမၩဖီၩ့ဖျ့ၭဝ့ၫ လၧဆၧၥွံၪဂါလၩ့ လၧအဖၧၩ့ န့ၫလၧၦလၧအဂါလၩ့ဝ့ၫ လဂၩ အၥွံၪနီၪလီၫ. 34 မၩအၥၭဘဲၫနီၪတၭ, မၩဘၪၥၭလိၪ ခး လၧနၥံၪ မိအီၪလၧအဖၧၩ့, မွဲအလး လၧယအီၪလၧအဖၧၩ့နီၪ လဂ့ၩ. အဂဲးဘဲၫယီၩ ဆၧလၧယၧၩ ယဟိဝၩ လဂၩယီၩ ယအီၪလၧၦအံၫစရ့လၭဖိၪ အကျၩနီၪလီၫ.

၄ မိစ့ၭ Numbers 36

1 လၧစယိၥၭ အဖိၪခွၫၥံၪ အဂံၪ့ဒီၪ့လဖၪ အကျၩ, စမနၭစ့ၫ အဖိၪခွၫ စမၫခၧၫ အဖိၪခွၫ စဂံလအၭ အဖိၪၥံၪ အဂံၪ့ဒီၪ့လဖၪ အဖါၥံၪ အခိၪလဂၩနီၪ ဂဲၫဘူၭတၭ, ချဲၩ့ဆၧ လၧစမိစ့ၭ အမ့ၬယၫ, ဒဲလၧၦအံၫစရ့လၭဖိၪ အဖါအခိၪ အၦဒိၪလဖၪ အမ့ၬယၫတၭ, 2 စံၭဝ့ၫဒၪ, ယဟိဝၩ မၪလူၬ ပကဆါ လၧအမိဖ့ၪလၫ့ ထံၫၥံၪခးၥံၪ လၧၦအံၫစရ့လၭဖိၪ အန့ၥၫဆၧ အဂး လၧဖၭဆၧ အကၠီၩ့တၭ, ယဟိဝၩ မၪလူၬ ပကဆါ လၧအမိဖ့ၪလၫ့ ပထၧၫ့ဖုဝဲ စဇံၫလိဖဟၭ အဆၧန့ၥၫ လၧအဖိၪမုၪလဖၪ အကျၩနီၪလီၫ. 3 အ့ၪန့အဝၩ လၧၦအံၫစရ့လၭဖိၪ အဒီၪ့ဂူၫဂၩလဖၪ အဖိၪတၭ, အဆၧန့ၥၫ မိဘၪ ဆၧမၩန့ဝ့ၫ လၧပဖါလဖၪ အဆၧန့ၥၫ အဖၧၩ့တၭ, မိဘၪ ဆၧအီၪက့ၪကီၪ့ဝ့ၫ လၧၦလဒီၪ့ လၧအထိးဆၧၫ့ဝ့ၫ လၧအဖၧၩ့လီၫ. တၭ မိဘၪ ဆၧမၩန့ဝ့ၫ လၧအဂး, လၧပန့ၥၫဆၧ အဖၧၩ့လီၫ. 4 ထီးၦအံၫစရ့လၭဖိၪ အယုဘလံၫ အထီဘၪတၭ, အဆၧန့ၥၫနီၪ မိဘၪ ဆၧအီၪက့ၪကီၪ့ လၧၦလဒီၪ့ အဆၧန့ၥၫ လၧအထိးဆၧၫ့ဝ့ၫ လၧအဖၧၩ့လီၫ. တၭ အဆၧန့ၥၫနီၪ မိဘၪ ဆၧမၩန့ထၪ့ခွံၬ လၧပဖါလဒီၪ့ အဆၧန့ၥၫ အဖၧၩ့လီၫ. 5 တၭ စမိစ့ၭ မၪလူၬ ၦအံၫစရ့လၭဖိၪ ဘဲၫယဟိဝၩအလူ စံၭဝ့ၫ အၥိၭ, စယိၥၭ အဖိၪခွၫလဖၪ အဆၨၩနီၪ ချဲၩ့ဆၧဘၪယူၭ. 6 အယီၩမွဲ ဆၧလၧယဟိဝၩ မၪလူၬ လၧစဇံၫလိဖဟၭ အဖိၪမုၪလဖၪ အဂဲးအကၠီၪ့တၭ, စံၭဝ့ၫ, မိန့ဒၪဝ့ၫ အဝၩ ထီးအဘၪ အမ့ၬဆံၭ. မွဲလါနၫ့ မိန့ဘၪ အဝၩ လၧအဖါအဒီၪ့လဒီၪ့ အကျၩနီၪလီၫ. 7 တၭ ၦအံၫစရ့လၭဖိၪ အဆၧန့ၥၫနီၪ ၥုၭဘၪအၥၭ လဒီၪ့ဘၪလဒီၪ့ လဒီၪ့ဘၪလဒီၪ့အ့ၬ. အဂဲးဘဲၫယီၩ ၦအံၫစရ့လၭဖိၪ လဂၩလါလါနီၪ မိဘၪဘုၭထၬလိၬအၥၭ လၧအဖါလဖၪလဒီၪ့ အဆၧန့ၥၫလီၫ. 8 တၭ ကယဲ ၦၡၩအဖိၪမုၪ လၧအအီၪလၧဆၧန့ၥၫ လၧၦအံၫစရ့လၭဖိၪလဒီၪ့ လၧအဒီၪ့လဖၪ အကျၩနီၪ မိဘၪကဲၪထၪ့ ၦလၧအဖါလဒီၪ့ အဒီၪ့ဖိၪလဂၩ အမၫ, ဘဲၫၥိၭ ၦအံၫစရ့လၭဖိၪ မိန့ၥၫ အဖါ အဆၧန့ၥၫ ကိၭဂၩဒ့ၭနီၪလီၫ. 9 တၭ ဆၧန့ၥၫနီၪ ၥုၭဘၪအၥၭ လၧလဒီၪ့ဘၪလဒီၪ့အ့ၬ. ကယဲ ၦအံၫစရ့လၭဖိၪ မိဘၪဖီၪ့ထၬ ဆၧလၧအန့ၥၫဒၪဝ့ၫ လဂၩလါလါလီၫ. 10 ဘဲၫယဟိဝၩ မၪလူၬ စမိစ့ၭ အၥိၭနီၪ စဇံၫလိဖဟၭ အဖိၪမုၪလဖၪ မၩဝ့ၫ ဘဲၫနီၪအၥိၭလီၫ. 11 တၭ စဇံၫလိဖဟၭ အဖိၪမုၪလဖၪ, နးမၫလၫ, ဒဲနးတၧဇၫ, ဒဲနးဟီၭလၫ, ဒဲနးမံလကၫ, ဒဲနးနိအၫနီၪ, န့ အဝၩ လၧအဖါ အထၧၫ့ဖုဝဲခွၫလဖၪနီၪလီၫ. 12 တၭ အဝ့ၫၥံၪ န့ အဝၩ လၧစယိၥၭ အဖိၪခွၫ စမနၭစ့ၫ အဖိၪခွၫလဖၪ အဂံၪ့ဒီၪ့ဖိၪ လီၫ. တၭ အဆၧန့ၥၫနီၪ အီၪဒၪဆၧ လၧအဖါ အဂံၪ့ဖိၪလဒီၪ့ အဖၧၩ့လီၫ. 13 ဆၧလဖၪနီၪမွဲ ဆၧမၪလူၬလဖၪ, ဒဲဆၧစ့ၩရၫ့လဖၪ လၧယဟိဝၩ မၪလူၬ ၦအံၫစရ့လၭဖိၪလဖၪ လၧစမိစ့ၭ အစူၪဖၧၩ့ လၧမိအၭ အဆၧပျၩ့ဖၧၩ့ လၧယီၫဒၫ့ အနဲၩ့ဆဲၫဎၩ့ လၧယ့ၫရခိၫနီၪလီၫ.